Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 6-6-2019 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΛΑ΄ συνεδριάσεώς του, της Πέμπτης 6 Ιουνίου 2019, σε ό,τι αφορά την ψήφιση στο σύνολο των σχεδίων νόμων: «Κύρωση του Ποινικού Κώδικα» και «Κύρωση του Κώδικα Ποινικής Δικονομίας».]] Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση των επιμέρους συμβάσεων για τα Έργα V και VI της από 06-09-2018 Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας». Η Διάσκεψη των Προέδρων αποφάσισε στη συνεδρίασή της στις 4 Ιουνίου 2019 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών. Το Σώμα συμφωνεί;
Όχι, κύριε Πρόεδρε.
Ορίστε, κύριε Λοβέρδο, έχετε τον λόγο.
Καλημέρα, κύριε Πρόεδρε. Καλημέρα, κυρίες και κύριοι συνάδελφοι. Εμείς έχουμε διαφωνήσει απολύτως με τη διαδικασία αυτή, τις απόψεις μας τις διατύπωσε ο κ. Κεγκέρογλου στη Διάσκεψη των Προέδρων και θέλω να πω στο Σώμα, αγαπητέ κύριε Πρόεδρε, δύο λόγια για αυτό. Διαφωνούμε, οριζοντίως και καθέτως, με την επιμήκυνση της ζωής αυτής της Κυβέρνησης και της Βουλής κατά παραβίαση του άρθρου 1 παράγραφοι 2 και 3 του Συντάγματος. Το Σύνταγμα ορίζει τη λαϊκή κυριαρχία ως βάση όλων όσων κάνουμε και λειτουργούμε στον χώρο της πολιτικής. Το ίδιο άρθρο, το άρθρο 1 παράγραφος 3, ορίζει πηγή κάθε εξουσίας τον λαό. Από τις 7 Ιουλίου και μετά θα υπάρξει κοινοβουλευτικός συσχετισμός - αυτός που ο λαός θα αποφασίσει - και κυβέρνηση, που θα πάρει ψήφο εμπιστοσύνης από τη Βουλή για να προχωρήσει στο νομοθετικό έργο. Κύριε Πρόεδρε, όλα όσα γίνονται αυτή τη στιγμή είναι έξω από το πλαίσιο του Συντάγματος. Xθες - να προσεχθεί αυτό που θα πω αυτή τη στιγμή - έγινε μια επιψήφιση κωδίκων με έναν τρόπο βάρβαρο πραγματικά - το ανέδειξα στην τοποθέτησή μου - και από την πίεση της κοινωνίας, που η Βουλή εξ αυτής της πιέσεως έμαθε ότι στα ζητήματα του βιασμού γίνονται λάθη μεγάλα, αναγκάστηκε ο Υπουργός να κάνει αλλαγή, ενώ δεν δικαιούται. Τη βάφτισε «νομοτεχνική βελτίωση» και αυτή αφορά έννομο αγαθό βαρύτατης σημασίας και προσβολές βαρύτατης απαξίας. Ήδη, οργάνωσε επιχειρήματα αντισυνταγματικότητας στα χέρια και στο στόμα δικηγόρων βιαστών. Αυτό πρέπει να συνειδητοποιηθεί. Έγινε λάθος χθες. Δεν διορθώθηκε με τη βαπτισθείσα «νομοτεχνική» παρέμβαση του Υπουργού. Τελευταία στιγμή, όμως, όταν γίνονται τόσο σοβαρά διαβήματα νομοθετικού έργου είναι λογικό να γίνονται και κορυφαία σφάλματα. Γι' αυτό εμείς δεν νομιμοποιούμε, κύριε Πρόεδρε, αυτή τη διαδικασία ούτε νομιμοποιούμε αυτό το «όργιο», ένα πλιάτσικο πελατειακών σχέσεων, που δεν έχει προηγούμενο στη μεταπολιτευτική ιστορία του τόπου. Η πιο πελατειακή κυβέρνηση όλων των εποχών μετά τη Μεταπολίτευση είναι η παρούσα και επειδή θα συζητήσουμε τη μη μείωση του αφορολογήτου, που η πλειοψηφία πριν από λίγα χρόνια είχε δεχθεί, θέλω να θυμίσω ότι είστε εσείς του ΣΥΡΙΖΑ και των ΑΝΕΛ τότε που ψηφίσατε αυτή τη διάταξη, έρχεστε σήμερα να την καταργήσετε εκ των υστέρων και με τρόπο απαράδεκτο.
Τοποθέτηση κάνει ο συνάδελφος;
Αυτό τι είναι ακριβώς τώρα;
Κύριε Πρόεδρε, ολοκληρώνω. Αγνοήσατε και περιφρονήσατε από το 2018 τη δική μας νομοθετική παρέμβαση, που συνοδευόταν από Έκθεση του Γενικού Λογιστηρίου του Κράτους. Ήταν μια άρτια παρέμβαση και θα μπορούσε να ενισχυθεί. Κλείνοντας, θέλω να πω ότι εμείς αυτή τη διαδικασία δεν τη νομιμοποιούμε με την ψήφο μας. Είμαστε οι πρώτοι που έχουμε θέσει αυτό το θέμα και η ελληνική κοινωνία και ο λαός ξέρει πολύ καλά τι είναι αυτό που έχουμε προτείνει και τι είναι αυτό που κάνετε εσείς σήμερα. Ήρθαμε εδώ σήμερα να σας τα πούμε, κύριε Πρόεδρε, όχι σε εσάς, στην Κυβέρνηση και στην Πλειοψηφία. Σας τα λέμε, τα λέμε στην Αίθουσα εδώ της Εθνικής Αντιπροσωπείας, για να τα ακούσουν οι Έλληνες πολίτες. Τα λέμε στην Κυβέρνηση και στην Πλειοψηφία, αλλά δεν ακούμε τι λέει η Κυβέρνηση και η Πλειοψηφία. Θα μιλάτε μόνοι σας. Ήρθαμε εδώ σήμερα να θυμίσουμε ότι εμείς πήραμε πρώτοι την πρωτοβουλία που χλεύαζαν οι Υπουργοί σας, οι Υπουργοί των Οικονομικών, όταν προτείναμε τη μη μείωση του αφορολόγητου και έρχεστε τώρα για ψηφοθηρικούς λόγους να κάνετε αυτά τα ανοίγματα. Κανένας δεν σας πιστεύει και, κύριε Πρόεδρε, σας ζητώ να πάρετε πίσω αυτή τη διαδικασία, που είναι έξω από τα όρια του νόμου και του Συντάγματος.
Ωραία, καθίστε. Προχωράμε.
Κύριε Πρόεδρε, θα ήθελα τον λόγο επί της διαδικασίας.
Έχετε τον λόγο για ένα λεπτό.
Θα θέλαμε κι εμείς να καταγγείλουμε όλο αυτό το οποίο συμβαίνει τις τελευταίες τρεις ημέρες στο ελληνικό Κοινοβούλιο. Επαναλαμβάνουμε ότι μόλις πριν από δεκατρείς ημέρες έγιναν ευρωεκλογές. Τα αποτελέσματα ήταν τραγικά για την Κυβέρνησή σας και σε περίπου είκοσι έξι μέρες γίνονται εθνικές εκλογές. Δεν έχει απολύτως κανένα νόημα να φέρνετε νομοσχέδια, τροπολογίες… [[Θόρυβος από την πτέρυγα του ΣΥΡΙΖΑ]] Αδερφέ, τράβα στο χωριό σου, τράβα στο καφενείο να πιείς κανένα καφεδάκι κι άσε να μιλήσω! Τι με διακόπτεις; Εκεί πεσ' τα, στον Πρόεδρο, εντάξει;
Παρακαλώ, ησυχία!
Φασισταριά!
Φασισταριά είσαι και φαίνεσαι, με αυτά τα οποία κάνετε! Αυτό που σου λέω! Άντε, σύντροφοι της πλάκας, έχετε διορίσει εδώ πέρα όχι μόνο τις γυναίκες σας, αλλά και τις αδερφές σας και τις κουνιάδες σας! Θα μιλήσω είτε σας αρέσει είτε δεν σας αρέσει! Άντε κάτσε στ' αυγά σου!
Σας παρακαλώ, κύριε Παναγιώταρε!
Να τους διακόψετε! Τι σχολιάζει; Δεν κατάλαβα! Αυτόν να σταματήσετε.
Δεν σας έδωσα τον λόγο γι' αυτό. Παρακαλώ!
Να τους πείτε να σταματήσουν να σχολιάζουν. Αυτό έχω να σας πω. Σε λίγες ώρες τελειώνει αυτή η Κυβέρνηση και σε λίγες μέρες γίνονται εκλογές για νέα κυβέρνηση. Αυτά τα οποία κάνετε είναι καραγκιοζιλίκια του αισχίστου είδους. Φυσικά και εμείς αποχωρούμε. Ευχαριστώ πολύ.
Τον λόγο έχει ο κ. Μαντάς.
Κύριε Πρόεδρε, κυρίες και κύριοι συνάδελφοι, κύριοι Υπουργοί, με αφορμή το ότι δώσατε σε κάποιους τον λόγο και αναπτύχθηκαν κάποιες απόψεις, θα ήθελα να πω δυο λόγια. Πρώτον, αναφορικά με την ουσία, δηλαδή με την πρωτοβουλία της Κυβέρνησης πρώτα απ' όλα να συνεχίσει εντελώς νόμιμα και συνταγματικά το έργο της μέχρι να διαλυθεί η Βουλή νομίζω ότι έχει απαντηθεί χίλιες φορές πως με απόλυτο, νόμιμο και συνταγματικό τρόπο η Κυβέρνηση δεν παύει ξαφνικά από ένα εκλογικό αποτέλεσμα, το οποίο εκλογικό αποτέλεσμα αφορά τις ευρωεκλογές. Όταν θα έρθει η ώρα και θα μιλήσει ο ελληνικός λαός θα δούμε ποιο θα είναι τελικά το αποτέλεσμα. Άρα πρώτον, όλη η λειτουργία μέχρι τη διάλυση της Βουλής είναι απόλυτα νόμιμη και εντός των συνταγματικών πλαισίων. Δεύτερον, μέσα σε αυτήν τη διαδικασία, σήμερα φέρνουμε μία θετική διάταξη, ανάμεσα στα άλλα, γιατί είναι και αλλά πολύ θετικά από αυτά που φέρνουμε και θα τα αναλύσουμε στη συνέχεια. Καλώ από τώρα, εκ των προτέρων, όλες τις πολιτικές δυνάμεις, όσες εν πάση περιπτώσει προσήλθαν, να μείνουν για να κάνουμε την πραγματική αντιπαράθεση. Θέλω να τονίσω δύο πράγματα: Πρώτον, είναι ή δεν είναι θετικό μέτρο η κατάργηση της μείωσης του αφορολόγητου, την οποία κάναμε σε μία πολύ δύσκολη στιγμή, το 2017, όταν μας πίεζε αφόρητα το Διεθνές Νομισματικό Ταμείο, και όταν όλο το αντίπαλο σύστημα προσπαθούσε να επιβεβαιώσει τη γραμμή της «αριστερής παρένθεσης»; Δεύτερον, αυτή είναι η πραγματική σύγκρουση, κατά την άποψή μας: Πρώτον, το αν θα ψηφιστεί αυτό το μέτρο - και θα ψηφιστεί αυτό το μέτρο - και δεύτερον, το ποιες δυνάμεις θα το αμφισβητήσουν στη συνέχεια. Διότι, αλλιώς είχαν στήσει το πρόγραμμά τους, κύριε Πρόεδρε. Όπως έκαναν κάποιες από αυτές τις δυνάμεις στην ακύρωση της μείωσης των συντάξεων, έτσι κάνουν και τώρα, κρύβονται. Κρύβονται γιατί έχουν ένα άλλο πρόγραμμα, ένα πρόγραμμα με σφραγίδα του Διεθνούς Νομισματικού Ταμείου. Καλώ όλες τις πολιτικές δυνάμεις να προσέλθουν εδώ για να κάνουμε την πραγματική αντιπαράθεση. Τέλος, όσον αφορά όλα όσα ακούγονται για τα θέματα μιας νόμιμης διαδικασίας η οποία μέσα και από τη Διάσκεψη των Προέδρων και με σύμφωνη γνώμη της Διάσκεψης των Προέδρων και όλων των κομμάτων είχε εκκινήσει από τον Φεβρουάριο, δηλαδή της κινητικότητας στο δημόσιο, εγώ πιστεύω ότι κάθε καλοπροαίρετος άνθρωπος - και εμείς είμαστε δέκα φορές και εκατό φορές πιο αυστηροί με τον εαυτό μας - θα καταλάβει και στην εξέλιξη αυτής της συζήτησης τι πραγματικά έχει συμβεί. Οι άνθρωποι τους οποίους αφορά έχουν ήδη τοποθετηθεί και θα τοποθετηθούν και στη συνέχεια. Τελεία.
Ωραία, καταγράφηκαν οι απόψεις.
Κύριε Πρόεδρε, μπορώ να έχω τον λόγο;
Παρακαλώ.
Ευχαριστώ, κύριε Πρόεδρε. Το Κομμουνιστικό Κόμμα, ως γνωστόν, στη Διάσκεψη των Προέδρων τοποθετήθηκε για τη νομοθετική διαδικασία που ακολουθήθηκε αυτές τις ημέρες. Σε ό,τι αφορά τη σημερινή συνεδρίαση, είμαστε εδώ, θα τοποθετηθούμε και για το νομοσχέδιο, αλλά και για την τροπολογία που αφορά το περίφημο αφορολόγητο. Αυτά, κύριε Πρόεδρε.
Τον λόγο έχει ο κύριος Πρόεδρος της Βουλής.
Κυρίες και κύριοι συνάδελφοι, επειδή δεν πρέπει να τα λέμε μόνο ούτε κυρίως στους κοινοβουλευτικούς ή στα κανάλια, αλλά πρέπει να τα λέμε εδώ - και δράττομαι και της παρουσίας εδώ των αγαπητών συναδέλφων από το ΠΑΣΟΚ και από άλλους - θέλω να πω ευθέως μερικά πράγματα για πολλοστή φορά, έτσι ώστε ο ελληνικός λαός και η Αίθουσα να γνωρίζουν ορισμένα πράγματα και να καταγραφούν και στα Πρακτικά. Δεν αναφέρομαι στην αιχμή του κ. Λοβέρδου περί πελατειακού κράτους κ.λπ.. Αυτό είναι μία πολιτική τοποθέτηση για το σύνολο της Κυβέρνησης. Με ενδιαφέρει όμως η Βουλή, επειδή επί της ουσίας απολογούμαστε σήμερα, καθώς είναι η τελευταία συνεδρίαση της Βουλής αυτής της περιόδου, να γνωρίζουμε και σε κλίμακα Ολομέλειας ορισμένα πράγματα, εάν έχουν ξεχαστεί και από όπου έχουν ξεχαστεί. Θέλω να πω ότι έγινε μια εξαιρετικά σημαντική προσπάθεια και με ευρύτερη συναίνεση επί τέσσερα χρόνια να αλλάξει ουσιαστικά με τομές μεταρρυθμιστικές διοικητικού χαρακτήρα ένα καθεστώς στη Βουλή που εκ των πραγμάτων, εννοώ προ κρίσεως κυρίως, αλλά σε έναν βαθμό και μέσα στην κρίση, είχε έναν χαρακτήρα ως προς τις εργασιακές σχέσεις απολύτως αμφιλεγόμενο, θολό, μεταβατικό, αυθαίρετο. Σας λέω, δεν υπεισέρχομαι σε πολιτική αντιπαράθεση και είμαι ο τελευταίος που θα μιλήσω, όσο κι αν προκληθώ, για ονόματα, για σόγια, για αριθμούς και τα λοιπά. Δεν είναι αυτός ο λόγος, διότι δεν υπάρχει συμψηφισμός. Το ζήτημα είναι αν μπορέσαμε εμείς και - επαναλαμβάνω - με ευρύτερη συναίνεση αυτά τα χρόνια να κάνουμε αυτές τις θεσμικές τομές στον τρόπο διοίκησης και κυρίως σε σχέση με τα εργασιακά ζητήματα στη Βουλή που να μην είναι εύκολο ούτε καν κατανοητό σε οποιονδήποτε ύστερα, σε οποιοδήποτε Προεδρείο της δικιάς μας ή άλλης παράταξης να πάει τα πράγματα προς τα πίσω. Αυτός είναι ο στόχος. Δεν είναι ο στόχος να πούμε: «Μα και αυτοί έκαναν αυτά, κάναμε και εμείς κάποια άλλα». Δεν πρόκειται περί αυτού και γι' αυτό θέλω να είμαι πάρα πολύ ευθύς. Από την πρώτη στιγμή και καθώς ήμασταν ενώπιον όλων των εργαζομένων και μάλιστα με εκκρεμότητα επί εξάμηνο των συμβάσεων όλων των υπαλλήλων εδώ πέρα μέσα - εννοώ τους υπαλλήλους ορισμένου χρόνου - , δώσαμε παρατάσεις μια και δύο φορές στο σύνολο του προσωπικού, φροντίζοντας ταυτόχρονα να λειτουργούν όλοι μέσα στη Βουλή, να παράγουν έργο σε ισότιμη βάση και να είναι σε θέσεις που να μπορούν να αποδώσουν, δηλαδή - θα είμαι ευθύς - να μην υπάρχουν σκιές για αργομισθίες ή για υπαλλήλους οι οποίοι δεν εμφανίζονταν στη Βουλή και ήταν σε κάποια κομματικά γραφεία ή για ανθρώπους που υπολειτουργούσαν και είχαν μπει για το γκαράζ, ενώ τα προσόντα τους ήταν άλλα και ήταν για αλλού. Αυτή η τακτοποίηση με συναίνεση - επαναλαμβάνω - και των άλλων πολιτικών δυνάμεων και με διαδικασίες απολύτως αξιοκρατικές έγινε για το σύνολο των υπαλλήλων, είτε των συμβασιούχων είτε των μόνιμων που βρήκαμε στη Βουλή. Δεύτερον, κατά τη διάρκεια της θητείας μας δεν προσελήφθη ούτε ένας μόνιμος υπάλληλος στη Βουλή. Υπήρχαν δύο δυνατότητες, το 1 προς 4 μάς έδινε μία δυνατότητα για δεκαεπτά θέσεις μονίμων υπαλλήλων σε συγκεκριμένες οργανικές θέσεις που είχε ανάγκη η Βουλή. Και τις δεκαεπτά θέσεις εδώ και ενάμιση χρόνο τις έχουμε περάσει στο ΑΣΕΠ για να βγουν από εκεί οι μόνιμοι υπάλληλοι. Ήδη χίλιοι νέοι πολίτες, παιδιά μας με μεγάλα προσόντα είναι στη σειρά για ακροάσεις για αυτές τις θέσεις. Νομίζω πως σωστά κάναμε και δεν μπορεί και στο μέλλον κανείς να πάει πίσω από αυτό. Δεύτερον, οι «τρύπες» που υπήρχαν στο πλήθος των ειδικών κανονισμών, που δεν ήταν προσαρτημένοι στον γενικό κανονισμό και δεν είχαν εγκριθεί από την Ολομέλεια της Βουλής, ακριβώς επειδή το πρώτο μας μέλημα ήταν να ενοποιηθεί ο Κανονισμός και να εγκριθεί από την Ολομέλεια της Βουλής, οι «τρύπες»» λοιπόν αυτές, για να είμαι ευθύς, οι δυνατότητες του Προέδρου να κάνει τέτοιου τύπου διορισμούς δεν χρησιμοποιήθηκαν ούτε μία φορά. Ας προχωρήσουμε παρακάτω. Υπήρχε ένα καθεστώς εργολαβιών για τον καθαρισμό στη Βουλή. Καταλαβαίνω ότι το ζήτημα είναι ιδεολογικό και θέλω να προλάβω κιόλας, εάν ο ελληνικός λαός αλλάξει τα πράγματα σε σχέση με τις πολιτικές δυνάμεις που θα έχουν το Προεδρείο της Βουλής - γι' αυτό το θέτω ευθέως - και ένα πογκρόμ απολύσεων για τους καθαριστές και τις καθαρίστριες, διότι επ' αυτού του ζητήματος και πάλι - επαναλαμβάνω - με συναίνεση περάσαμε σε ένα άλλο καθεστώς, φύγανε από τους εργολάβους και με απομείωση του κόστους για τη Βουλή το σύνολο των καθαριστριών και των καθαριστών μπήκαν σε μία διαδικασία συμβάσεων ορισμένου χρόνου για ένα ή δύο χρόνια. Αυτή είναι μια ομάδα περίπου εξήντα ανθρώπων. Δεύτερον, υπήρχε μια εκκρεμότητα - πραγματικά εξεπλάγημεν όταν την είδαμε - την οποία παραλάβαμε και αφορούσε εξήντα οκτώ ειδικούς φρουρούς οι οποίοι είχαν προσληφθεί με κάποιες όχι εύκολα εξηγήσιμες ρήτρες και αυτούς τους ανθρώπους τους έκαναν όμηρους ενός απαράδεκτου εργασιακού καθεστώτος. Ανά πενταετία - με τελική πενταετία που θα έληγε επί των ημερών μας για να τακτοποιηθούν - θα άλλαζε το στάτους τους και θα έκαναν αυτή την άλλη δουλειά. Αντιλαμβάνεστε ότι και οι δύο κατηγορίες για τις οποίες σας έχω μιλήσει - και η δεύτερη - δεν έχουν καμμία σχέση με τον ΣΥΡΙΖΑ. Οριζοντίως, λοιπόν, όπως και για την πρώτη κατηγορία, έτσι και για την δεύτερη κατηγορία, φέραμε το θέμα στον Κανονισμό. Έγιναν υπάλληλοι της Βουλής με συγκεκριμένο καθεστώς, έτσι ώστε να σταματήσει αυτή η εκκρεμότητα και να μην είναι αυτοί οι άνθρωποι στον αέρα. Δεν ξέρω ούτε ονόματα ούτε πράγματα ούτε τι ψηφίζουν ούτε με ενδιαφέρει. Όλοι κρινόμαστε και οι υπάλληλοι εδώ και οι λειτουργοί - και είμαι απολύτως ικανοποιημένος από τον τρόπο που λειτουργούν οι λειτουργοί μέσα στην Βουλή - από τον τρόπο με τον οποίο συμπεριφερόμαστε. Τρίτον, είναι σαφές ότι υπήρχε ο ν.4440/2016 περί κινητικότητας του δημοσίου. Με προτάσεις οι οποίες έγιναν κατ' αρχάς από άλλα κόμματα πέραν της κυβερνώσας παράταξης - επαναλαμβάνω ότι δεν θα αναφερθώ, όσο κι αν προκληθώ, σε ονόματα ή σε παραπολιτική και σε κουτσομπολιά - ετέθη το ζήτημα. Και πράγματι η Επιτροπή Κανονισμού και όχι η Διάσκεψη των Προέδρων, κύριε Κοινοβουλευτικέ Εκπρόσωπε, κατά νόμον και με απόφαση της Ολομέλειας της Βουλής και με ευρύτερη συναίνεση - αν θυμάμαι καλά, είχαν ψηφίσει υπέρ το ΔΗΣΥ, το ΚΚΕ, οι ΑΝΕΛ - ελήφθη η απόφαση τον Φλεβάρη, δηλαδή δέκα μήνες πριν τις προβλεπόμενες εκλογές του Οκτώβρη, να μπει και η Βουλή στην διαδικασία της κινητικότητας κατά νόμον, έτσι όπως από το 2016 είχε δρομολογηθεί. Προς όλους τους υπαλλήλους της Βουλής, λοιπόν, και όσους ήταν από το 2003, 2006, 2009- και αντιλαμβάνεστε γιατί λέω αυτές τις ημερομηνίες, δεν έχει καμμία σχέση με επιλεκτική επιλογή - εδόθη εγκύκλιος ότι δύνανται, εφόσον το επιθυμούν, να κάνουν χρήση της διαδικασίας κινητικότητας, η οποία προβλέπει ορισμένα πράγματα - και το ξέρετε - δηλαδή να υπάρχει συναίνεση από την αρχική τους υπηρεσία πριν έρθουν να δουλέψουν εδώ. Οι περισσότεροι δουλεύουν αρκετά χρόνια εδώ. Και άρχισαν να φτιάχνονται οι φάκελοι από το τέλος Φλεβάρη, αρχές Μάρτη, για όλες τις περιπτώσεις όσων μπήκαν σε αυτήν τη διαδικασία. Θα μπορούσαν να ήταν λιγότεροι ή περισσότεροι. Αυτή η διαδικασία είναι σχετικά χρονοβόρα. Και σωστά είναι χρονοβόρα. Δεν έχει σχέση με «αποφασίζουμε και διατάσσουμε». Προσωπικά σας λέω ευθύτατα και δεσμεύομαι ότι δεν είχα ιδέα το ποιοι συμπεριλαμβάνονται και ποιοι είχαν πει τη διάθεσή τους να είναι μέσα σε αυτούς εξήντα τέσσερις εν συνόλω, οι οποίοι θα μετείχαν στην διαδικασία κινητικότητας. Ήταν περισσότεροι, αλλά κάποιοι απ' αυτούς δεν ήθελαν. Και υπάρχουν και αποσπασμένοι υπάλληλοι της Βουλής σε Υπουργεία. Είναι η εναλλακτική διαδικασία. Αυτές, λοιπόν, οι διαδικασίες, αυτοί οι φάκελοι αυτών των εργαζομένων ήδη στην Βουλή ξεκίνησαν να διαμορφώνονται τους προηγούμενους μήνες. Και άρχισαν να τελεσιδικούν, δηλαδή να φτάνουν για υπογραφή και να πάρουν ΦΕΚ, πριν από τις ευρωεκλογές και αμέσως μετά μέχρι τις μέρες μας. Δεν έχει καμμία σχέση με εντολή της τελευταίας στιγμής και προφανώς δεν έχει καμμία σχέση με επιλεκτική εντολή για ορισμένους και όχι για άλλους κ.λπ.. Είναι κατηγορία συγκεκριμένη των αποσπασμένων στην Βουλή. Επ' αυτού του ζητήματος, λοιπόν, υπήρξε ο θόρυβος ο οποίος αναπτύχθηκε τις τελευταίες ημέρες. Προχωρήσαμε σε συνεννόηση και με την Κυβέρνηση, ακριβώς επειδή αυτός ο θόρυβος πήρε προφανώς και πολιτικά χαρακτηριστικά και μια ένταση η οποία τροφοδοτεί και ένα κλίμα μέσα στον κόσμο, στον οποίο δεν μπορείς εύκολα αυτά τα οποία συζητάμε τώρα εμείς εν ηρεμία να τα εξηγήσεις έτσι όπως έγιναν, χθες στο πάγωμα που αφορά τουλάχιστον τις μισές από αυτές τις περιπτώσεις. Εν αδίκω, διότι για τους άλλους μισούς ήδη έχουν δημοσιευθεί ΦΕΚ. Ελπίζω και για κάποιους από αυτούς τους υπόλοιπους, οι οποίοι, επαναλαμβάνω, είναι στα γραφεία Αντιπροέδρων και στις υπηρεσίες της Βουλής και αφορούν υποθέσεις υπαλλήλων που δεν έχουν σχέση ούτε κατά πλειοψηφία ούτε κατά γνωριμία με τον χώρο του οποίου είχα την τιμή να έχω κατ' αρχάς την πρόταση για να είμαι Πρόεδρος της Βουλής. Επαναλαμβάνω, ό,τι και αν γίνει, δεν πρόκειται να δώσουμε λίστες για να καταλάβει ο καθένας ποιοι αποσπασμένοι, από πού, από πότε είναι σε αυτήν την υπόθεση. Εγώ σέβομαι τον εαυτό μου, τη δημοκρατία και κυρίως τους ανθρώπους και τις οικογένειές τους. Αντίθετα, βεβαίως, από μια γνωστή πολιτική αντίληψη και επικοινωνιακή αντίληψη, υπήρξε αυτή η προσπάθεια να χαρτογραφηθούν δύο, τρεις, πέντε, επτά, - δεν ξέρω αν είναι εννιά ή τρεισήμισι - περιπτώσεις οι οποίες - προφανώς και δεν υπάρχει απαγορευτικό για ανθρώπους οι οποίοι είναι ΣΥΡΙΖΑ, εκτός αν βγήκε απαγορευτικό επ' αυτού - συμμετείχαν ή ήταν μέσα σε αυτήν τη διαδικασία, και οι οποίοι μερικοί εξ αυτών ήταν από το 2007 και αρκετοί εξ αυτών μετά το 2015. Και έγινε και γίνεται όλος αυτός ο θόρυβος ο οποίος γίνεται. Εν συνόλω, λοιπόν, οι παρεμβάσεις οι οποίες μας αφορούν ακόμα και προς τους ΙΔΟΧ είναι πολύ περιορισμένες πέραν αυτών των κατηγοριών τις οποίες σας είπα για μια Βουλή η οποία εκ των πραγμάτων, ήταν στη φιλοδοξία μας - για τέταρτη φορά λέω - και με τη συναίνεση και των άλλων πολιτικών δυνάμεων και τη βοήθειά τους ανέπτυξε τις εργασίες της και με εξωστρέφεια και με νέα τμήματα τα οποία ήταν αναγκαία, όπως Νομικό Τμήμα, Τμήμα Αρχείων, το Ίδρυμα της Βουλής, που κάνει τριπλάσια δουλειά από αυτή που γινόταν. Υπήρχαν και υπάρχουν απόλυτες ανάγκες ακόμα. Τα οργανογράμματα σε καμμία περίπτωση δεν έχουν ολοκληρωθεί στη Βουλή ούτε τα συμπληρώσαμε. Όλες οι δεσμεύσεις που είχαμε πάρει, ακόμα και αυτό που ακούσατε περί του Ιδρύματος ελήφθησαν εδώ μέσα. Θυμάμαι τη συγκεκριμένη συζήτηση, όπου είχε ειπωθεί: «Μα, προβλέπεται ένα οργανόγραμμα πενήντα ανθρώπων και πάτε να βάλετε ανθρώπους;» και είχαμε πει εδώ ότι ήταν τριάντα δύο εργαζόμενοι και το πολύ - πολύ να έμπαιναν άλλοι τρεις - τέσσερις άνθρωποι για πολύ αναγκαίες δουλειές του Ιδρύματος. Αυτό κάναμε. Μέχρι εκεί. Δεν αισθάνομαι ούτε ίχνος ενοχής και ευθύνης για το ότι πρέπει είτε προσωπικά είτε με τη θεσμική μου ευθύνη είτε ως Πλειοψηφία να είμαστε απολογούμενοι για το εξής: Ότι γίναμε ίδιοι και κρατήσαμε το ίδιο καθεστώς το οποίο υπήρχε ως προς το ζήτημα των εργασιακών σχέσεων - διότι σε άλλες πλευρές έγιναν πολύ σπουδαία πράγματα στη Βουλή τα οποία παραλάβαμε και συνεχίσαμε - με το προηγούμενο καθεστώς. Δεν με ενδιαφέρει ποσώς - σας επαναλαμβάνω - να υπάρχει ένα συμψηφισμός. Αυτό θα ήταν άδικο και ο λαός δεν ζήτησε αυτό από εμάς. Ο λαός ζήτησε απ' όλους μας να γίνει μια τομή στη διαδικασία σε όλα αυτά τα ζητήματα και έγινε και στο επίπεδο των κρίσεων. Γνωρίζετε πολύ καλά ότι στη Βουλή - δυστυχώς ίσως να είναι η μόνη υπηρεσία του δημοσίου - ολοκληρώθηκε και η αξιολόγηση όλων των υπηρεσιών και οι κρίσεις σε όλα τα επίπεδα. Υπεβλήθησαν μόνο τρεις ενστάσεις στο διοικητικό δικαστήριο σε σχέση με επιλογές. Οι δύο εξ αυτών απορρίφθηκαν και εκκρεμεί άλλη μία. Πλέον η Βουλή με πλήρη, σύννομη και προσήκουσα εναρμόνιση με τους νόμους λειτουργεί από το επίπεδο των Γενικών Διευθυντών μέχρι το επίπεδο του Τμηματάρχη. Αυτές οι τομές οι οποίες έγιναν είναι πάρα πολύ σημαντικές. Πιστεύω πως είναι και αποτύπωμα μιας εντελώς διαφορετικής αντίληψης για το προσωπικό της Βουλής, που αδικείται όταν από πίσω του υπάρχει ταμπέλα ότι «ήρθε επί του Προέδρου τάδε», «έχει και άλλα δύο αδέλφια στη Βουλή», «είναι μέσα στους εκατόν εβδομήντα που έβαλε ο δείνα». Αδικούνται όλοι αυτοί οι άνθρωποι διότι έχουν τα προσόντα, δούλεψαν αυτά τα χρόνια και μπορούν να συνεχίσουν να αποδίδουν. Αυτό, λοιπόν, είναι το αποτύπωμα και οι θεσμικές ρυθμίσεις, οι οποίες έχουν περάσει στον Κανονισμό - όλες αυτές - και πιστεύω ότι θα καταστήσουν υποχρεωτικό και για το μέλλον, για οποιαδήποτε κατάσταση - δημοκρατία έχουμε - να διευρυνθούν και να θωρακιστούν έτι περαιτέρω, αντί να υπονομευθούν και να προχωρήσουμε σε προηγούμενο καθεστώς. Κυρίες και κύριοι συνάδελφοι, ήμουν υποχρεωμένος στη σημερινή τελευταία συνεδρίαση της Βουλής, πάνω σε ένα ζήτημα στο οποίο ευλόγως η κοινή γνώμη επιδεικνύει και επέδειξε πολύ μεγάλη ευαισθησία, να είμαι πάρα πολύ σαφής, πάρα πολύ ειλικρινής και επ' αυτών των ζητημάτων, εάν υπάρχει αντίλογος ή εάν υπήρξε αντίλογος, διότι εκδηλώθηκε σε διάφορες φάσεις προηγούμενα, είναι ανοικτός εν όψει της προεκλογικής περιόδου στα πολιτικά κόμματα και όχι σε ανθρωποφαγικές λαϊκίστικες εκφάνσεις μιας πλευράς του δημοσιογραφικού κατεστημένου να συζητηθούν και περαιτέρω να διευρυνθούν. Σας ευχαριστώ πολύ.
Πριν δώσω τον λόγο στον εισηγητή του ΣΥΡΙΖΑ κ. Ανδρέα Μιχαηλίδη για δεκαπέντε λεπτά, θα ήθελα να κάνω μια ανακοίνωση προς το Σώμα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι μαθήτριες και μαθητές και τρεις εκπαιδευτικοί συνοδοί από το 13ο Δημοτικό Σχολείο της Κατερίνης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Μιχαηλίδη, έχετε τον λόγο.
Ευχαριστώ, κύριε Πρόεδρε. Θα μου επιτρέψετε αρχικά μέσα στο κλίμα που έχει διαμορφωθεί τις τελευταίες ημέρες να κάνω μια παρατήρηση, κύριε Πρόεδρε. Αναρωτιέμαι το εξής: Το κράτος έχει συνέχεια; Προφανώς και έχει. Πώς διασφαλίζεται η συνέχεια αυτή; Διασφαλίζεται θεσμικά με το να λειτουργεί στα πλαίσια του Συντάγματος και οι επιμέρους εξουσίες μέσα στα πλαίσια που προβλέπονται, για παράδειγμα, όσον αφορά τη λειτουργία της νομοθετικής εξουσίας, δηλαδή τη Βουλή, στα πλαίσια του Κανονισμού της Βουλής. Είναι, λοιπόν, δυνατόν να ακυρώνεται το νομοθετικό έργο μιας κυβέρνησης, επειδή ο Πρωθυπουργός εξήγγειλε ότι θα ζητήσει τη διάλυση της Βουλής σε μερικές ημέρες; Είναι αυτονόητα παράλογο. Και στο επιχείρημα αν έχει πολιτική νομιμοποίηση αυτή τη στιγμή η Κυβέρνηση να φέρνει συγκεκριμένα νομοθετήματα, αναρωτιέμαι, επίσης, κύριε Πρόεδρε, εφόσον υπάρχει εκπεφρασμένη συναίνεση σε συγκεκριμένα νομοσχέδια. Για παράδειγμα, το νομοθέτημα, η τροπολογία, που θα αναπτυχθεί σε λίγο από τον αρμόδιο Υπουργό για την κατάργηση της μείωσης του αφορολογήτου, έχει την ευρύτερη πολιτική συναίνεση και μάλιστα του δεύτερου σε τάξη κόμματος του Κοινοβουλίου. Το σχέδιο νόμου της κύρωσης της συμφωνίας, την οποία έχω την τιμή να εισηγηθώ σε λίγο, είναι δυνατόν να μην έχει πολιτική νομιμοποίηση; Δηλαδή, η αναβάθμιση του Εθνικού Συστήματος Υγείας με συγκεκριμένες δωρεές από το Ίδρυμα «Σταύρος Νιάρχος» είναι δυνατόν να μην έχει πολιτική νομιμοποίηση; Επομένως, πέρα από τα παραληρήματα, τα οποία ακούσαμε εδώ, ειλικρινά θεωρώ τελείως παράλογο όλο αυτό το σκηνικό, το οποίο στήνεται με προφανείς λόγους, δηλαδή να απομειωθεί, έστω την τελευταία στιγμή, και να απαξιωθεί το έργο μιας κυβέρνησης. Επιτρέψτε μου, κυρίες και κύριοι συνάδελφοι, να εισηγηθώ το κύριο νομοσχέδιο, το οποίο έρχεται εδώ και το οποίο αποτελεί ένα τμήμα μιας κύρωσης επιμέρους σύμβασης δωρεάς, η οποία έχει υπογραφεί το Σεπτέμβριο του 2018, όπως όλοι γνωρίζουμε, - μάλιστα είχα την τιμή να το εισηγηθώ και αυτό εγώ - για τη δωρεά του Ιδρύματος «Σταύρος Νιάρχος» προς το ελληνικό δημόσιο. Σήμερα, εισηγούμαστε την κύρωση δύο τμημάτων δύο επιμέρους συμβάσεων που βρίσκονται σε αυτό το γενικότερο πλαίσιο, στη γενικότερη σύμβαση, το οποίο μάλιστα ονομάζεται «Πρωτοβουλία για την ενίσχυση και αναβάθμιση της υγείας στην Ελλάδα». Η σύμβαση αυτή αποτελείται από δύο τμήματα και αφορά δύο έργα: Το ΕΡΓΟ V, με το οποίο προβλέπεται η δωρεά, η αγορά εκ μέρους του Ιδρύματος «Σταύρος Νιάρχος» δύο καινούργιων και πλήρως εξοπλισμένων αεροπλάνων, τα οποία θα διατεθούν στον στόλο του ΕΚΑΒ, έτσι ώστε να είναι δυνατή η αεροδιακομιδή ασθενών από την περιφέρεια προς τα νοσοκομεία της χώρας, και ο πλήρης εξοπλισμός τους. Επίσης, προβλέπεται η επισκευή δύο ελικοπτέρων, τα οποία αυτή τη στιγμή χρειάζονται και ανανέωση του εξοπλισμού τους και αναβάθμιση της επιχειρησιακής ικανότητας που έχουν. Το έργο αυτό είναι ύψους 25.000.000 ευρώ και αφορά κυρίως και αποκλειστικά μια δωρεά που κάνει εξολοκλήρου το Ίδρυμα «Σταύρος Νιάρχος» και απευθύνεται προς το ΕΚΑΒ και προς το ελληνικό δημόσιο. Θέλω, επίσης, να πω ότι το έργο αυτό συνοδεύεται, πέρα από την εισηγητική έκθεση, και από τα τεχνικά χαρακτηριστικά, τα οποία έχουν προταθεί για τα συγκεκριμένα αεροπλάνα, αλλά και για την αναβάθμιση των ελικοπτέρων. Βεβαίως, έχει και τη σχετική έκθεση από το Γενικό Λογιστήριο του Κράτους. Επιτρέψτε μου, επίσης, να υπενθυμίσω, κυρίες και κύριοι συνάδελφοι, μια και είμαι Βουλευτής ενός ακριτικού νησιού, της Χίου, πόσο σπουδαία και τι μεγάλη σημασία έχει η δωρεά αυτή για τους ακρίτες, για την άμεση διακομιδή ασθενών, την οποία ζούμε πολύ συχνά ως αναγκαιότητα εμείς οι κάτοικοι των νησιών. Το δεύτερο έργο, το ΕΡΓΟ VI, όπως αναφέρεται στη σύμβαση, αφορά την αγορά, τη δημιουργία, κατ' αρχάς, μιας μονάδας παραγωγής ραδιοφαρμάκων, κύκλοτρων, σε νοσοκομεία της χώρας. Αυτή είναι μια απαραίτητη υποδομή για την παρασκευή φαρμάκων, τα οποία χρησιμοποιούνται για την αντιμετώπιση των νεοπλασιών και προσφέρουν θεραπευτικές δυνατότητες σε ασθενείς οι οποίοι πάσχουν από καρκίνο. Βεβαίως, αυτά είναι πια σε μια πολύ συχνή χρήση. Αυτό αφορά τα νοσοκομεία Ηρακλείου, Ιωαννίνων, Λάρισας και Θεσσαλονίκης, το νοσοκομείο «Παπαγεωργίου». Επιτρέψτε μου να επισημάνω ότι η διασπορά στα συγκεκριμένα νοσοκομεία έχει γίνει με συγκεκριμένα κριτήρια, έτσι ώστε να υπάρχει η δυνατότητα εξυπηρέτησης των όμορων περιοχών. Η δεύτερη ομάδα ιατρικού εξοπλισμού είναι η προμήθεια μηχανήματος τομογραφίας εκπομπής ποζιτρονίων. Και αυτή είναι μια καινούργια δυνατότητα αιχμής για την καταπολέμηση ασθενειών, νεοπλασιών. Αυτό αφορά, βεβαίως, τα νοσοκομεία Ηρακλείου, Ιωαννίνων, Λάρισας και Αλεξανδρούπολης. Τα δύο αυτά κομμάτια είναι συνολικής δαπάνης 17.000.000 ευρώ. Επίσης, η συγκεκριμένη σύμβαση συνοδεύεται με τα αναλυτικά τεχνικά χαρακτηριστικά, τα οποία πρέπει να έχουν οι δύο αυτές ομάδες εξοπλισμών και βεβαίως, τη σχετική έκθεση του Γενικού Λογιστηρίου του Κράτους. Ως εκ τούτου, αγαπητοί συνάδελφοι, νομίζω ότι θα πρέπει να προβούμε στην κύρωση της σύμβασης για αυτά τα δύο συγκεκριμένα έργα και καλώ και τους συναδέλφους των άλλων πολιτικών δυνάμεων να υπερψηφίσουν αυτήν την κύρωση, διότι βεβαίως είναι προς την κατεύθυνση της αναβάθμισης των υπηρεσιών της δημόσιας υγείας και αφορούν ένα μεγάλο κομμάτι του ελληνικού λαού. Σας ευχαριστώ.
Κι εμείς ευχαριστούμε. Τον λόγο έχει ο κ. Κουτσούκος από τη Δημοκρατική Συμπαράταξη.
Ευχαριστώ, κύριε Πρόεδρε. Γιατί είμαστε εδώ σήμερα, νομίζω το εξήγησε ο κ. Λοβέρδος παίρνοντας τον λόγο επί της διαδικασίας, κυρίες και κύριοι συνάδελφοι της Πλειοψηφίας, καθώς θεωρούμε ότι από την ώρα που ο κ. Τσίπρας αναγνώρισε το βράδυ της Κυριακής στις 26 του Μάη την καταδίκη του ελληνικού λαού στην πολιτική σας και προκήρυξε εκλογές, η Βουλή έπρεπε να έχει κλείσει και σήμερα θα έπρεπε να είναι σε εξέλιξη η προεκλογική εκστρατεία. Παρακολουθούμε ότι κρατήσατε ανοιχτή τη Βουλή για να περάσετε τροπολογίες της τελευταίας στιγμής, διαφόρων μορφών εξυπηρετήσεις και προφανώς μέσα σε αυτά είναι και ζητήματα τα οποία είναι χρονίζοντα και έπρεπε να αντιμετωπιστούν και από τις προηγούμενες Κυβερνήσεις και από την Κυβέρνηση τη δικιά σας που κυβερνάει πέντε χρόνια. Το γεγονός ότι δεν τα κάνατε, δεν σας νομιμοποιεί να παρατείνετε τη θητεία της Βουλής στο όνομα κάποιων «ευνοϊκών» ρυθμίσεων, που έχουν να κάνουν με την εξυπηρέτηση κοινωνικών ομάδων μπροστά σε μια νέα εκλογική ήττα, όπως διαφαίνεται. Αυτό είναι κάτι το οποίο δεν σας έσωσε με το επίδομα των εκλογών που δώσατε στις Ευρωεκλογές. Θα είμαστε εδώ, λοιπόν, για να σας πούμε τη θέση μας για όλα αυτά που φέρνετε και να επαναλάβουμε την άποψή μας ότι η Βουλή σήμερα έπρεπε να είναι κλειστή, αυτό είπε ο κ. Τσίπρας. Και εν πάση περιπτώσει, κύριε Πρόεδρε της Βουλής, αν υπερασπίζεστε την τυπικότητα αυτής της διαδικασίας, θα έπρεπε, τουλάχιστον πριν ανέβουν οι εισηγητές, να έχουμε τους βασικούς Υπουργούς της Κυβέρνησης εδώ να μας εξηγήσουν τις μείζονες τροπολογίες. Διότι εγώ, κυρίες και κύριοι συνάδελφοι, έζησα αυτή την τετραετία τη μεγάλη περιπέτεια της χώρας και του ΣΥΡΙΖΑ, των αυταπατών, των μεταλλάξεων και των ανώμαλων προσγειώσεων, όπου άλλαζαν η ρητορεία, τα επιχειρήματα και τα αφηγήματα ανάλογα με τις σκοπιμότητες της συγκυρίας. Δηλαδή από το «θα σκίσουμε τα μνημόνια», περάσαμε σε μια ηττοπαθή διαπραγμάτευση, σε ένα σκληρό και αχρείαστο τρίτο μνημόνιο, στη συνέχεια σε ένα μεσοπρόθεσμο που δεσμεύει τη χώρα μέχρι το 2022 με πρωτογενή πλεονάσματα 3,5% και 2,4% μετά το 2022. Περάσαμε στη δέσμευση της δημόσιας περιουσίας για εκατό χρόνια, κάτι το οποίο δεν το είχε κάνει καμμία Κυβέρνηση, παρ' ότι το είχαν ζητήσει οι δανειστές, ούτε ο Γιώργος Παπανδρέου, ούτε ο Αντώνης Σαμαράς. Και μάλιστα η Κυβέρνηση ένα μέρος αυτής της δημόσιας περιουσίας ύψους 25 δισεκατομμυρίων το έχει βάλει εγγύηση έναντι των δανειστών. Αυτή ήταν η πολιτική στη μεγάλη εικόνα και προφανώς όλα αυτά για τα οποία έχετε δεσμεύσει τη χώρα είναι επικίνδυνο το επόμενο διάστημα να οδηγήσουν σε νέα αδιέξοδα, ανεξάρτητα από την αλλαγή της Κυβέρνησης. Διότι η αλλαγή της Κυβέρνησης, κυρίες και κύριοι συνάδελφοι, δεν θα σημάνει αυτόματα αλλαγή αυτών των επαχθών όρων και των δεσμεύσεων που έχει αναλάβει ο κ. Τσίπρας και θα υλοποιήσει - όπως φιλοδοξεί - ο κ. Μητσοτάκης. Τα πρωτογενή πλεονάσματα 3,5% δεν μπορεί να τα αλλάξει μόνος του ο κ. Μητσοτάκης. Δεν έχουμε ακούσει να λέει τίποτα για τη δημόσια περιουσία και μια σειρά άλλα. Άρα, ασκήσατε μια πολιτική, η οποία είναι εις βάρος της χώρας και επικίνδυνη για το μέλλον της. Και τώρα συζητούμε την τελευταία στιγμή την κατάργηση του αφορολόγητου, το οποίο εσείς ψηφίσατε με τον ν.4472 τον Μάη του 2017 μαζί με το μεσοπρόθεσμο, στο οποίο αναφέρθηκα, με μέτρα 4,9 δισεκατομμυρίων. Θυμάμαι χαρακτηριστικά τους συναδέλφους του ΣΥΡΙΖΑ να χειροκροτούν τον κ. Τσακαλώτο και τον κ. Χουλιαράκη, όταν ανέπτυσσαν τη λογική των αντιμέτρων. Δηλαδή, έλεγαν ότι θεσπίζουμε τα σκληρά μέτρα, την περικοπή των συντάξεων και τη μείωση του αφορολόγητου, αλλά ταυτόχρονα έχουμε και ίσης αξίας αντίμετρα. Μάλιστα, μας ανέπτυξαν και μια θεωρία που έλεγαν ότι εμπροσθοβαρώς θα εφαρμοστούν τα αντίμετρα και η κοινωνία θα βγει ωφελημένη από την ψήφιση αυτών των σκληρών μέτρων, που πανηγυρικά και με ονομαστική ψηφοφορία επικυρώσατε εδώ τον Μάη του 2017. Όμως, κυρίες και κύριοι συνάδελφοι, όλο αυτό το αφήγημα της Κυβέρνησης κατέρρευσε, καθώς η Κυβέρνηση δεν μπορούσε να εξασφαλίσει μια δυναμική ανάπτυξη που θα επέτρεπε να φύγουμε από την πολιτική της σκληρής λιτότητας, της υπερφορολόγησης και των υπερβολικών εισφορών και έτσι το μόνο που έκανε ήταν να έρθει προεκλογικά να κάνει μια διανομή από τα ματωμένα υπερπλεονάσματα, μπας και καταλαγιάσει η οργή του κόσμου, πράγμα όμως που δεν τα κατάφερε, γιατί ο κόσμος ξέρει ότι ξεγελάστηκε και είναι πεισμωμένος. Ήθελα, λοιπόν, εδώ τώρα να είναι ο κ. Τσακαλώτος ή ο κ. Χουλιαράκης να μου ανατρέψει το αφήγημα του Μάη του 2017, που εδώ, από αυτό το Βήμα, μας κατακεραύνωνε, διότι τα μέτρα έχουν και αντίμετρα. Έχετε αντιληφθεί τι θα ψηφίσετε, αγαπητοί συνάδελφοι της Πλειοψηφίας; Θα ψηφίσετε την κατάργηση του άρθρου 10 του ν.4472, που λέει ότι θα μειωθεί το αφορολόγητο από 1-1-2020. Ταυτόχρονα, όμως, θα ψηφίσετε και την κατάργηση τριών αντιμέτρων, που εσείς τα έχετε ψηφίσει. Εδώ έχουμε το ψήφισμα και το ξεψήφισμα σε όλη του την έκταση της και σε όλο του το μεγαλείο! Τι λέει το άρθρο 11 που θα ξεψηφίσετε; Το άρθρο 11 λέει ότι από το 2020 θα είχαμε μια μείωση κατά 30% του ΕΝΦΙΑ. Θυμίζω ότι είναι ο ΕΝΦΙΑ που θα καταργούσατε. Εν πάση περιπτώσει, επειδή δεν μπορούσατε να τον καταργήσετε, παρά το γεγονός ότι τα λέγατε, υποσχεθήκατε με νόμο που ψηφίσατε, ότι από το 2020 θα είχαμε μια μείωση κατά 30%. Το καταργείτε. Τι λέει το άρθρο 12 που καταργείτε, κυρίες και κύριοι συνάδελφοι; Το άρθρο 12 που καταργείτε έχει να κάνει με αυτήν τη θεωρία που ακούω τελευταία να αναπτύσσει η Κυβέρνηση ότι θα ελαφρύνει τη μεσαία τάξη, διότι το άρθρο 12 προέβλεπε ότι το πρώτο κλιμάκιο των συντελεστών της φορολογίας εισοδήματος από 22% θα μειωθεί στο 20%. Αντιλαμβάνεστε ποιοι υπάγονται στο πρώτο κλιμάκιο. Υπάγονται μισθωτοί και συνταξιούχοι με τα λιγότερα εισοδήματα, διότι μετά τα κλιμάκια είναι πολύ υψηλότερα. Και καταργείτε αυτήν τη δυνατότητα της φορολογικής ελάφρυνσης των μόνιμων υποζυγίων του προϋπολογισμού. Το άρθρο 13 που καταργείτε, επίσης, προέβλεπε μια μείωση της εισφοράς αλληλεγγύης, η οποία είναι ένα επαχθές μέτρο για πολλές κατηγορίες εισοδημάτων. Κύριε Πρόεδρε - κι έχω την τιμή πάλι να είμαι εδώ και με συγχωρείτε, κύριε Πρόεδρε, που αναφέρομαι σε εσάς, δεν έχει καμμία προσωπική αιχμή, η αναφορά είναι καθαρά πολιτική - εμείς ως ΠΑΣΟΚ, Δημοκρατική Συμπαράταξη και Κίνημα Αλλαγής έχουμε καταθέσει ολοκληρωμένες, επεξεργασμένες και τεκμηριωμένες προτάσεις νόμου, μεταξύ των οποίων είναι και αυτή του Φλεβάρη για την κατάργηση του αφορολόγητου, οι οποίες με βάση τη διαδικασία την κοινοβουλευτική και το Σύνταγμα πήγαν στο Γενικό Λογιστήριο και πήραν και τη σχετική έκθεση. Εδώ είναι η πρόταση νόμου και εδώ είναι η έκθεση του Γενικού Λογιστηρίου. Είχατε υποχρέωση, κύριε Πρόεδρε, ανεξάρτητα από τη βούληση της Κυβέρνησης, να τις φέρετε προς συζήτηση και ας ερχόταν η Κυβέρνηση εδώ να εκθέσει τους δημοσιονομικούς ή άλλους ευρύτερους λόγους που δεν μπορούσε να την κάνει αποδεκτή. Στο παρελθόν, επειδή έχω κι εγώ μια θητεία εδώ στα κοινοβουλευτικά έδρανα, σας ενημερώνω ότι αυτό γινόταν. Ερχόταν η κυβέρνηση και έλεγε ότι είναι καλή η πρότασή σας, αλλά γι' αυτούς και γι' αυτούς τους λόγους δεν μπορούμε να την υιοθετήσουμε. Αυτό όμως ασκούσε μια κοινωνική και πολιτική πίεση για τα μείζονα ζητήματα. Η Κυβέρνηση σε συνεργασία με εσάς δεν τις έφερε για συζήτηση αυτές τις προτάσεις. Για το συγκεκριμένο θα ήθελα να σας πω ότι, αν είμαστε σε μία κανονική διαδικασία, θα την ψηφίζαμε την κατάργηση του αφορολόγητου, αλλά ουδέποτε θα ψηφίζαμε την κατάργηση των όποιων θετικών είχατε προβλέψει με τα λεγόμενα «αντίμετρα». Και θα σας προτείναμε, αντί για ένα νόμο και ένα άρθρο με το οποίο καταργείτε τη μείωση του αφορολόγητου και μαζί καταργείτε και τα αντίμετρα, να τα ξεχωρίσετε για να μπορούν και οι Βουλευτές σας να ψηφίσουν κατά συνείδηση. Θέλουν τη μείωση του πρώτου φορολογικού κλιμακίου κατά 2%; Να την ψηφίσουν. Θέλουν τη μείωση του ΕΝΦΙΑ; Να την ψηφίσουν. Θέλουν τη μείωση της εισφοράς αλληλεγγύης; Να την ψηφίσουν. Έτσι όπως το κάνατε - με ένα νόμο και ένα άρθρο - λειτουργείτε εκβιαστικά. Δεν είναι όπως θα σκίζατε το μνημόνιο. Είναι «μέτρα και αντίμετρα», «ψηφίζω και ξεψηφίζω». Αυτή είναι η πολιτική μας τοποθέτηση γι' αυτήν την εξέλιξη. Θα ήθελα σε αυτό το σημείο στον λίγο χρόνο που έχω να κάνω και μία αναφορά στις άλλες δέκα τροπολογίες της Κυβέρνησης, η οποία έρχεται εις επίρρωσιν όσων είπα εισαγωγικά. Πρόκειται για μία προσπάθεια μείζονα ζητήματα, για τα οποία θα χρειαζόταν μία πολύ ευρύτερη συζήτηση, για να τα αντιμετωπίσουμε κανονικά, να περάσουν την τελευταία στιγμή για να «θωπεύσουμε» κάποιες κοινωνικές ομάδες. Παραδείγματος χάριν, να δώσουμε επίδομα κοινωνικής αλληλεγγύης στους υπερήλικες ανασφάλιστους με ιδιότητα μέλους της ελληνικής κοινότητας της Αλβανίας. Να το δώσουμε. Έχουμε, όμως, και άλλες μειονότητες.
Το δίναμε.
Να δώσουμε, κυρίες και κύριοι συνάδελφοι, παράταση στα προγράμματα κοινωφελούς εργασίας; Τρεις μήνες σάς παρακαλάει ο κ. Κεγκέρογλου να κουβεντιάσουμε εδώ τη σχετική του ερώτηση. Αυτό δεν μπορεί να πηγαίνει προαιρετικά. Αν την κάνουμε την παράταση, πρέπει να είναι υποχρεωτική. Να δώσουμε φορολογική παράταση στα Αμυντικά Συστήματα; Την έχουμε δώσει τόσες φορές. Να την ξαναδώσουμε άλλη μία φορά γιατί δεν πρόκειται να λύσετε το ζήτημα. Τι θα κάνουμε με την Ελληνική Βιομηχανία Ζάχαρης; Τη χρεοκοπήσατε, κλείσατε τα εργοστάσια.
Ε, όχι!
Θυμάμαι τον κ. Λαφαζάνη και την κ. Βαλαβάνη, όταν έφεραν με πράξη νομοθετικού περιεχομένου τη δυνατότητα της χρηματοδότησής της. Τα έχω ζήσει, έχω ζήσει αυτήν την περιπέτεια, το «ψηφίζω - ξεψηφίζω». Λέγατε ότι θα τη σώσετε, τη χρεοκοπήσατε, χρωστάει στους εργαζόμενους, καταστρέφεται η τευτλοκαλλιέργεια, που απασχολεί χιλιάδες αγρότες και τώρα μας φέρνετε μία ρύθμιση να πληρώσει ο προϋπολογισμός τους εργαζόμενους.
Το εργοστάσιο στην Ορεστιάδα εσείς το κλείσατε!
Φέρνετε, κυρίες και κύριοι συνάδελφοι, παράταση συμβάσεων στο Υπουργείο Υγείας. Δεν ξέρουμε ποιους αφορά. Θα μπορούσαμε να κάνουμε μία κανονική συζήτηση για να δούμε αν όντως πρέπει να γίνει. Μας φέρνετε ένα ολόκληρο νομοσχέδιο για τη ΡΑΕ. Ποιος από εσάς έχει πράγματι καταλάβει τι ρυθμίζουμε; Μας φέρνετε ρυθμίσεις που, όπως είπα, θα μπορούσαν να τύχουν επεξεργασίας και να έχουν έναν θετικό χαρακτήρα. Στο τέλος τέλος, μια και αναφέρθηκα στην παράδοση της δημόσιας περιουσίας, έχετε δει τη διάταξη για τον διορισμό των διοικήσεων στις θυγατρικές του υπερταμείου, που μας έφεραν εδώ ο κ. Τσακαλώτος και ο κ. Χουλιαράκης; Τι λέει αυτή; Λέει ότι, αφού εκχωρήσαμε στους δανειστές και στους εταίρους μας τη δυνατότητα να ορίζουν τη διοίκηση του υπερταμείου - της Ελληνικής Εταιρείας Συμμετοχών και Περιουσίας, όπως είναι ο τίτλος - και να είναι σήμερα ο αξιότιμος κ. Le Pape Πρόεδρος του Εποπτικού Συμβουλίου, εκχωρούμε και τη δυνατότητα σε αυτήν τη διοίκηση, στην οποία έχουν δικαίωμα βέτο οι δανειστές, να διορίζει και τις επιμέρους διοικήσεις των θυγατρικών. Θα ήθελα να θυμίσω ότι στην πρόταση που έχουμε καταθέσει πριν τον Νοέμβρη για τα πρώτα μέτρα οικονομικής ανάπτυξης και κοινωνικής δικαιοσύνης αναφέρεται ότι «το ελληνικό κράτος πρέπει να ανακτήσει την κυριαρχία του επί της δημόσιας περιουσίας». Και επειδή εμείς δεν είμαστε ψευτοεπαναστάτες, να λέμε άλλα προεκλογικά και άλλα μετεκλογικά, αυτή η πρόταση θα παραμείνει στην ατζέντα των θέσεων του Κινήματος Αλλαγής για οποιεσδήποτε πολιτικές εξελίξεις. Αναφέρομαι τώρα και στην απούσα Νέα Δημοκρατία, την οποία δεν την έχουμε ακούσει να λέει τίποτα. Τι λέει η πρότασή μας για την ανάκτηση της κυριαρχίας στη δημόσια περιουσία, κυρίες και κύριοι συνάδελφοι; Λέει ότι η Διάσκεψη των Προέδρων με σχετική πλειοψηφία θα αποφασίζει, αφού εξετάσει τους υποψήφιους να ασκήσουν διοίκηση στο υπερταμείο, που διαπραγματεύονται για να αξιοποιήσουν - εμείς λέμε σε όφελος της ανάπτυξης και της κοινωνικής συνοχής - τη δημόσια περιουσία, δηλαδή θα αποφασίζει η Βουλή. Αυτά είναι κρίσιμα ζητήματα που θα έπρεπε να έχουμε συζητήσει, αν είχατε τηρήσει μια νόμιμη κοινοβουλευτική διαδικασία. Όμως, δυστυχώς, δεν την τηρήσατε. Υπάρχουν ζητήματα στα οποία όσο και να προσπαθήσετε δεν μπορείτε να απαντήσετε. Ό,τι μεθόδους και να χρησιμοποιήσετε δεν μπορείτε να πείσετε τον κόσμο. Και το πιο χαρακτηριστικό παράδειγμα είναι το εξής και θα τελειώσω με αυτό, κύριε Πρόεδρε. Με πανηγύρια καταργήσατε εδώ τη μείωση των συντάξεων, την οποία εσείς είχατε ψηφίσει και σας καλέσαμε να στείλετε στους συνταξιούχους τα σημειώματα του επανυπολογισμού, τα οποία είναι προβλεπόμενα από τον νόμο Κατρούγκαλου κι έχετε αναλάβει την υποχρέωση πολλές φορές να τα στείλετε στους συνταξιούχους για να δουν ποια είναι η καινούργια τους σύνταξη και δεν το κάνατε. Άρα, λοιπόν, όποιες μεθόδους και να χρησιμοποιήσετε, όποια μέτρα και να αξιοποιήσετε παραμονές των εκλογών, η καταδίκη του ελληνικού λαού είναι δεδομένη. Οι δικές μας προτάσεις είναι πολύ καθαρές και διάφανες, γι' αυτό ήρθαμε εδώ να τις πούμε. Θα τις αναπτύξουμε και κατά την προεκλογική περίοδο και πιστεύουμε ότι ο λαός θα μας δώσει τη δυνατότητα να είμαστε μια σοβαρή, υπεύθυνη, προοδευτική αντιπολίτευση απέναντι στις συντηρητικές πολιτικές που εσείς εφαρμόσατε και φιλοδοξεί να υλοποιήσει ο κ. Μητσοτάκης. Ευχαριστώ πολύ, κύριε Πρόεδρε.
Κι εμείς ευχαριστούμε για τη την τήρηση του χρόνου. Κλείνει αυτή τη στιγμή το σύστημα για εγγραφή ομιλητών. Τον λόγο έχει ο κ. Λαμπρούλης από το ΚΚΕ.
Ευχαριστώ, κύριε Πρόεδρε. Το όργιο υπουργικών τροπολογιών και δεν ξέρουμε και άλλων βουλευτικών, συνεχίζεται, κύριε Πρόεδρε. Ήδη πριν από λίγο λάβαμε και νομίζω και τα υπόλοιπα κόμματα άλλες δύο υπουργικές τροπολογίες. Ως πότε θα συνεχιστεί αυτό, κύριε Πρόεδρε; Υποτίθεται ότι υπάρχει εδώ και καιρό απόφαση της Διάσκεψης των Προέδρων έστω και με την έναρξη της διαδικασίας στην Ολομέλεια συζήτησης ενός νομοσχεδίου να μην κατατίθενται τροπολογίες. Βέβαια συνεχίζεται αυτό το όργιο και δεν ξέρω μέχρι πότε θα συνεχιστεί τουλάχιστον για σήμερα, μιας και είναι η τελευταία συνεδρίαση. Τώρα σε ό,τι αφορά το νομοσχέδιο, όπως έχουμε τοποθετηθεί επανειλημμένα στα αντίστοιχα μέτρα που νομοθετήθηκαν τον Σεπτέμβρη και αφορούν τη δωρεά του Ιδρύματος «Σταύρος Νιάρχος», εμείς δεν είμαστε αντίθετοι σε αυτά τα μέτρα, τα οποία μπορεί βεβαίως να βελτιώνουν τις παροχές, τις συνθήκες περίθαλψης του λαού και ιδιαίτερα αυτά που αφορούν την έγκαιρη διάγνωση και θεραπεία και παράλληλα την αποκατάσταση. Συστηματικά, βεβαίως, αναδεικνύουμε τις τεράστιες ελλείψεις στο δημόσιο σύστημα υγείας σε υποδομές, εξοπλισμό και προσωπικό στα νοσοκομεία, την πρωτοβάθμια φροντίδα υγείας, την επείγουσα προνοσοκομειακή φροντίδα και παράλληλα διεκδικούμε την επίλυσή τους με τις παρεμβάσεις μας τόσο στις διαδικασίες της Βουλής, αλλά κυρίως με τη δράση μας στο πλαίσιο του εργατικού και λαϊκού κινήματος. Και επισημαίνουμε πως τέτοια μέτρα πρέπει να αποτελούν αποκλειστικά ευθύνη του κράτους, να χρηματοδοτούνται πλήρως από τον κρατικό προϋπολογισμό, να εξασφαλίζεται η στελέχωση με μόνιμο προσωπικό πλήρους και αποκλειστικής απασχόλησης, να εξασφαλίζεται ο επαρκής και σύγχρονος ιατρομηχανολογικός εξοπλισμός και να αποτελούν μέρος του πανελλαδικά ανεπτυγμένου δημόσιου συστήματος υγείας, προκειμένου να μπορούν να παρέχονται έγκαιρα με ασφάλεια και απολύτως δωρεάν όλες οι προληπτικές διαγνωστικές θεραπευτικές πράξεις, σε όσους φυσικά έχουν ανάγκη, χωρίς όμως όρους και προϋποθέσεις. Και κατά τη γνώμη μας, οι δημόσιες υπηρεσίες υγείας, η ανάπτυξή τους και η απολύτως και καθολική αξιοποίησή τους από τον λαό δεν μπορεί να εξαρτάται από τη φιλανθρωπία, τον εθελοντισμό και την ατομική διάθεση προσφοράς, διότι αποτελεί λαϊκό δικαίωμα και κρατική ευθύνη που απορρέουν από το χαρακτήρα που πρέπει να έχουν αυτές οι υπηρεσίες και επιπλέον από το γεγονός ότι οι εργαζόμενοι και τα άλλα λαϊκά στρώματα είναι αυτοί οι οποίοι παράγουν τον πλούτο στη χώρα μας. Θεωρούμε ότι το κράτος πρέπει πλήρως να εξασφαλίζει αυτές τις δομές και τις υπηρεσίες και μόνον επικουρικά και συμπληρωματικά να αξιοποιούνται τυχόν προσφορές. Και απέναντι στο γνωστό επιχείρημα τόσο της Κυβέρνησης όσο και των προηγούμενων κυβερνήσεων, αλλά και των άλλων κομμάτων, ότι το κράτος δεν έχει λεφτά, υπάρχει κρίση και πάει λέγοντας, η πραγματικότητα είναι ότι και στην περίοδο των αυξημένων ρυθμών ανάπτυξης το κράτος και το κεφάλαιο του, με όλες τις κυβερνήσεις του, υποχρηματοδοτούσαν το δημόσιο σύστημα υγείας, δεν ανέπτυσσαν τις αναγκαίες υποδομές, παράλληλα παίρνοντας μέτρα περικοπών των δημόσιων παροχών, ενώ οι ασθενείς πλήρωναν πολλά περισσότερα. Όλα αυτά σήμερα, βεβαίως, επιταχύνονται και πολλαπλασιάζονται, διότι η ανάπτυξη με ατμομηχανή στους επιχειρηματικούς ομίλους είναι σε πλήρη αντίθεση με τις λαϊκές κοινωνικές ανάγκες. Έτσι, το κράτος ποτέ δεν έχει λεφτά για τις ανάγκες των λαϊκών στρωμάτων ούτε στη φάση της καπιταλιστικής ανάπτυξης ούτε στη φάση της καπιταλιστικής οικονομικής κρίσης, διότι αποτελεί πολιτική επιλογή η παντός είδους στήριξη των μεγαλοεπιχειρηματιών μέσω φοροαπαλλαγών, φοροελαφρύνσεων είτε με ζεστό χρήμα απευθείας για την εξασφάλιση της υψηλής τους κερδοφορίας. Όμως, αυτά που παράγουν οι εργαζόμενοι και πολύ περισσότερο αυτά που εμποδίζονται να παράξουν λόγω της καπιταλιστικής ιδιοκτησίας φτάνουν και περισσεύουν για την ανάπτυξη ενός δημόσιου, σύγχρονου, καθολικού και δωρεάν συστήματος υγείας. Η Κυβέρνηση, όπως και όλες οι προηγούμενες κυβερνήσεις, αξιοποιούν αυτού του τύπου της συμφωνίες, όπως τη συγκεκριμένη με το Ίδρυμα «Σταύρος Νιάρχος», ώστε να επιδράσει με πολλαπλούς στόχους - ιδεολογικά, βεβαίως - στον λαό, στους εργαζόμενους: Αφ' ενός, να καλλιεργήσει στο έδαφος των σοβαρών προβλημάτων των λαϊκών οικογενειών το ανθρώπινο πρόσωπο του συστήματος του καπιταλισμού, του συστήματος της εκμετάλλευσης, έτσι ώστε να συμφιλιωθούν οι εργαζόμενοι και ο λαός μας με την αντίληψη ότι όσο περισσότερο πάει καλά η κερδοφορία των επιχειρηματιών, μπορεί να περισσέψει και κανένα ψίχουλο και παράλληλα, οι εργαζόμενοι να εθίζονται με την αντίληψη για κοινωνικές υπηρεσίες και παροχές όχι ως δικαίωμα, αλλά ως φιλανθρωπία. Διότι την ίδια ώρα που εμφανίζονται ως μεγάλοι ευεργέτες υπέρ του λαού όλοι αυτοί οι επιχειρηματικοί όμιλοι, θεωρούν για παράδειγμα αιτία πολέμου ακόμα και τη διεκδίκηση μιας στοιχειώδους αύξησης στον μισθό, βελτίωσης συνθηκών εργασίας και ασφάλειας, διαμορφώνοντας δηλαδή συνθήκες δουλειάς και ζωής με όρους περασμένων δεκαετιών. Όμως, είναι γνωστό ότι και σε αυτόν τον τομέα λειτουργεί ποιο; Το κόστος - όφελος. Έτσι, διαθέτουν είτε οι ίδιοι είτε μέσω του κράτους ένα πολύ μικρό μέρος των κερδών από τη δουλειά των εργαζομένων για να εξασφαλίζουν πολλαπλάσιο κέρδος, επιδιώκοντας την ενσωμάτωση και τη λεγόμενη κοινωνική ειρήνη, ενώ η Κυβέρνηση, όπως και οι προηγούμενες με τις πολιτικές τους υπέρ της πλουτοκρατίας συμβάλλουν, ώστε το δικαίωμα των ασθενών σε απαραίτητες υποδομές, εξοπλισμό κ.λπ. στις δημόσιες δομές υγείας να παρουσιάζεται ως προσφορά από αυτούς που καταδικάζουν τον λαό στην εξαθλίωση. Αυτό το περιεχόμενο έχουν οι βαρύγδουπες ευχαριστίες τόσο του Πρωθυπουργού και της Κυβέρνησης, όπως για παράδειγμα, πέρυσι να θυμίσω στη ΔΕΘ, στη Διεθνή Έκθεση Θεσσαλονίκης, προς το Ίδρυμα «Σταύρος Νιάρχος», όπως και των αντίστοιχων Υπουργών της Κυβέρνησης, αλλά και όλων των άλλων κομμάτων μέχρι και του ναζιστικού εγκληματικού μορφώματος της Χρυσής Αυγής στις αντίστοιχες συζητήσεις των νομοσχεδίων στη Βουλή για αυτές τις δωρεές και όχι μόνο. Δίνετε, λοιπόν, όλοι μαζί τα εύσημα, χειροκροτώντας αυτούς που με τις πολιτικές σας υπηρετείτε, προκειμένου να μη θιχτούν τα κέρδη τους. Γι' αυτό συμφωνείτε όλοι και δεν λέτε κουβέντα για τις πενήντα επτά φοροαπαλλαγές που έχουν οι εφοπλιστές ή το τζάμπα αφορολόγητο πετρέλαιο, όταν ο λαός και οι αγρότες το χρυσοπληρώνουν, ανεβάζοντας το κόστος παραγωγής των προϊόντων και με αυτόν τον τρόπο, όταν για παράδειγμα η συμμετοχή ακόμα και στην περίοδο της κρίσης από τα τεράστια και αμύθητα κέρδη που βγάζουν όλοι αυτοί οι εφοπλιστές και οι επιχειρηματικοί όμιλοι, οι οποίοι συνεισφέρουν στα φορολογικά έσοδα είναι μόνο κατά 5%, ενώ τον λαό τον τσακίζετε και πριν και τώρα, ο οποίος πληρώνει έως 95% των φορολογικών εσόδων. Ακόμη και στη μείωση αυτής της περίφημης εθελοντικής συνεισφοράς στα φορολογικά έσοδα τη μειώσατε και κανείς, πλην του Κομμουνιστικού Κόμματος, δεν δήλωσε την αντίθεσή του στο ότι μειώθηκε έστω αυτή η εθελοντική συνεισφορά από τα 110 εκατομμύρια στα 40 εκατομμύρια. Σε αυτό δεν συμφωνήσατε όλοι; Για παράδειγμα, στην πρόσφατη Αναθεώρηση του Συντάγματος δεν απορρίψατε τα δύο μεγάλα κόμματα, αλλά και τα άλλα, τις προτάσεις του Κομμουνιστικού Κόμματος για άρση των προνομίων των εφοπλιστών και μάλιστα, επιμείνατε στην παραμονή των προνομίων τους; Βέβαια, ο κατάλογος δεν έχει τέλος, είναι μακρύς. Έτσι λοιπόν και ο ονομαζόμενος «εθνικός ευεργέτης» αφού λεηλάτησε τον πλούτο της χώρας μας και όχι μόνο, τους εργαζόμενους μέσω της άγριας εκμετάλλευσης, έρχεται με τις ευλογίες του αστικού κράτους, των κυβερνήσεων και δίνει πενταροδεκάρες από τα αμύθητα κέρδη του, που προήλθαν με τίμημα ακόμα και τη ζωή δεκάδων εργατών στα ναυπηγεία όπως και εκατοντάδων κατοίκων ως αποτέλεσμα της μόλυνσης που προκάλεσε στο Θριάσιο. Αυτά τα ξεχνάμε; Τα ξεχνάτε; Γιατί ακόμα και αυτά τα λεφτά, που δίνει είναι λεφτά των εργαζομένων. Και εμείς δεν τον ξεπλένουμε τον ίδιο και την τάξη του, όπως κάνει και η σημερινή Κυβέρνηση που πιστοποιήθηκε ως σύγχρονο «πλυντήριο» των επιχειρηματικών ομίλων και του κράτους τους. Σε αυτούς δεν οφείλεται, για παράδειγμα, το γνωστό γεγονός ότι δεκαετίες τώρα η Θεσσαλονίκη - μιας και συζητάμε για το για τη δωρεά του Ιδρύματος « Σταύρου Νιάρχου», που ήρθε και το συζητήσαμε στην Ολομέλεια και το κομμάτι αυτό - είναι χωρίς παιδιατρικό νοσοκομείο ή ότι τα δημόσια νοσοκομεία και τα κέντρα υγείας που φτιάχτηκαν, όλο και πιο πολύ ενισχύονται τα επιχειρηματικά και εμπορευματικά τους χαρακτηριστικά και ότι και αυτά που θα φτιαχτούν σε αυτό το καθεστώς θα λειτουργούν; Ή για παράδειγμα δεν είναι αλήθεια ότι ολόκληρη η ανατολική Αττική διαθέτει ορισμένα μισολειτουργούντα κέντρα υγείας και ούτε ένα δημόσιο νοσοκομείο, ή ότι οι δημόσιες μονάδες υγείας είναι υποστελεχωμένες και με σταθερά αυξανόμενο τον αριθμό των υγειονομικών, που εναλλάσσονται μεταξύ της ανεργίας και της φτηνής προσωρινής εργασίας, ή ότι 4 δισεκατομμύρια ετησίως πάνε για τις νατοϊκές στρατιωτικές δαπάνες προκειμένου να συμμετάσχουν στο πλιάτσικο όπου γης, ενώ για τη λαϊκή υγεία δεν περισσεύει ευρώ; Έτσι μετά την προμήθεια για παράδειγμα του pet scan στα πανεπιστημιακά νοσοκομεία στην επικράτεια και την παραγωγή για τη δημιουργία μονάδων παραγωγής ραδιοφαρμάκων, εμείς βάλαμε και στην επιτροπή - αν θέλετε - κάποια ερωτήματα, πώς θα γίνει και με ποιον τρόπο η στελέχωση, ποιοι θα είναι οι όροι παροχής των υπηρεσιών; Το κράτος θα χρηματοδοτεί ώστε να παρέχονται, πραγματικά, δωρεάν υπηρεσίες ή θα τα φορτώσει στα υποχρηματοδοτούμενα ασφαλιστικά ταμεία και στις εισφορές των εργαζομένων και των συνταξιούχων; Οι εργαζόμενοι θα είναι πλήρους και αποκλειστικής απασχόλησης, καλά αμειβόμενοι ή θα είναι με τις μοντέρνες εργασιακές σχέσεις που προσομοιάζουν με τις επιχειρήσεις και με την αντίστοιχη αντίληψη στη λειτουργία τέτοιου εξοπλισμού, τα οποία αξιοποιούνται ως μέσα για την εξασφάλιση εσόδων των νοσοκομείων από τις άμεσες και έμμεσες πληρωμές των ασθενών, προκειμένου να είναι τα τμήματα βιώσιμα; Αντίστοιχα κάναμε και μία αναφορά και στην επιτροπή - και το επισημαίνουμε και τώρα - στο άρθρο 1 όπου γίνεται λόγος για την προμήθεια των αεροπλάνων και για την επισκευή των ελικοπτέρων μετά τη σύναψη σύμβασης μεταξύ των Υπουργείων, μετά την παράδοση τους, δηλαδή την υπογραφή σύμβασης μεταξύ των Υπουργείων και το ερώτημα που βάλαμε, αν θέλετε, την παρατήρηση, αφορά τους όρους, που θα πραγματοποιούνται οι διακομιδές και για τους οποίους θα πρέπει να υπάρχει συμφωνία, όπως αναφέρεται, και έγκριση του ιδρύματος. Κι εμείς λέμε ότι αυτό σημαίνει έμμεση παρέμβαση στο σύστημα αεροκομιδών από το ίδρυμα και που ενδεχομένως το κριτήριο του δωρεάν να αποτελεί κριτήριο άρνησης της συμφωνίας από το ίδρυμα. Τελειώνοντας το κομμάτι της τοποθέτησης μας για το νομοσχέδιο, εμείς θεωρούμε και λέμε ξεκάθαρα ότι η ψήφος μας εκφράζει την κριτική μας για τις ευθύνες και της παρούσας Κυβέρνησης, η οποία με την πολιτική της υπέρ της πλουτοκρατίας περικόπτει δημόσιες παροχές στην υγεία, αυξάνει την ανταποδοτικότητα και τις πληρωμές στις υπηρεσίες υγείας, στα φάρμακα, σε εξετάσεις και λοιπά, συμβάλλοντας ώστε το δικαίωμα του λαού, των ασθενών, είτε σε αναγκαίες δημόσιες μονάδες του, είτε σε ιατροτεχνολογικό εξοπλισμό, είτε σε μέσα διακομιδής να παρουσιάζεται ως προσφορά, ευεργεσία από αυτούς που εκμεταλλεύονται και πλουτίζουν από τον μόχθο, τον κόπο και τις αιματηρές θυσίες του λαού μας, ενώ παράλληλα τον καταδικάζουν στην εξαθλίωση. Επιτρέψτε μου, κύριε Πρόεδρε, στον χρόνο που απομένει να κάνω μία τοποθέτηση σε ό,τι αφορά την περίφημη τροπολογία για το αφορολόγητο. Η Κυβέρνηση εδώ - ακούσαμε λίγο πριν στην συζήτηση ή στις παρεμβάσεις των κοινοβουλευτικών εκπροσώπων και του ΣΥΡΙΖΑ αλλά και άλλων και το προηγούμενο διάστημα και τις προηγούμενες μέρες - θέλει και επιβράβευση για αυτή την τροπολογία. Πρόκειται για κοροϊδία, για εμπαιγμό της δήθεν κοινωνικής ευαισθησίας που παρουσιάζει ότι έχει. Καταργεί στην ουσία ένα αντιλαϊκό μέτρο και συγχρόνως αναιρεί αντίμετρα. Από τη μία δίνει και από την άλλη παίρνει, ώστε να μη θιγούν τα «ματωμένα» υπερπλεονάσματα από την «αφαίμαξη» του λαού. Αυτό που αναδεικνύεται, παρά τις όποιες «κορώνες» και τους λεονταρισμούς του Πρωθυπουργού χθες, αλλά και της Κυβέρνησης, είναι η πλήρης ευθυγράμμιση με τη δημοσιονομική πειθαρχία της Κομισιόν, της Ευρωπαϊκής Ένωσης, των θεσμών. Έτσι, λοιπόν, εξηγείται και η άρνηση της Κυβέρνησης για τη μείωση του αφορολόγητου, δηλαδή για την τροπολογία που κατέθεσε το Κομμουνιστικό Κόμμα Ελλάδας τον Μάιο και την οποία βεβαίως επανακαταθέσαμε και στο σημερινό νομοσχέδιο. Θεωρούμε ότι είναι λύση η υπερψήφιση αυτής της τροπολογίας του Κομμουνιστικού Κόμματος, που σημαίνει όντως και ουσιαστικά την πραγματική μείωση του αφορολόγητου χωρίς όρους και προϋποθέσεις που πλήττουν πάλι τον λαό μας. Βεβαίως αυτή η τροπολογία για την κατάργηση της μείωσης του αφορολόγητου δεν αφορά μόνο τα εισοδήματα μισθωτών και συνταξιούχων, αλλά επεκτείνεται και στην κατάργηση της μείωσης του αφορολόγητου και στους αυτοαπασχολούμενους. Εμείς καλούμε το Σώμα να την υπερψηφίσει. Ευχαριστώ, κύριε Πρόεδρε.
Ευχαριστούμε κι εμείς. Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκατρείς μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Κουβαρά. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Γεώργιος Μαυρωτάς από το Ποτάμι.
Ευχαριστώ, κύριε Πρόεδρε. Θα ήθελα να ξεκινήσω ευχόμενος καλή επιτυχία στα παιδιά που από χθες έχουν μπει στη διαδικασία των πανελλαδικών εξετάσεων, χθες στα ΕΠΑΛ, σήμερα στα γενικά λύκεια και να τους πω - πρώτον - να μη φοβούνται το άγχος που είναι φυσιολογικό να έχουν και - δεύτερον - ότι αυτή δεν θα είναι η μοναδική «πόρτα» που θα συναντήσουν στη ζωή τους. Πάμε και στα του νομοσχεδίου. Τελευταία μέρα, λοιπόν, της Βουλής σήμερα, τελευταίο νομοσχέδιο. Αφορά την κύρωση των επιμέρους συμβάσεων για τα Έργα V και VI της δωρεάς από το Ίδρυμα «Σταύρος Νιάρχος» για το Υπουργείο Υγείας. Το «ζουμί» της σημερινής ημέρας, όμως, δεν είναι τόσο αυτό καθαυτό το νομοσχέδιο, αλλά οι τροπολογίες και ειδικά η μία που αφορά την κατάργηση της μείωσης του αφορολόγητου που θα ίσχυε από 1-1-2020, κάτι που σίγουρα αδικεί το νομοσχέδιο για τη δωρεά, το οποίο μετατρέπεται σε ένα «όχημα» τροπολογιών. Έχουμε μέχρι στιγμής δώδεκα υπουργικές και δώδεκα βουλευτικές στον «προθάλαμο» να περιμένουν. Θα ξεκινήσω με δυο λόγια για τη δωρεά από το Ίδρυμα «Σταύρος Νιάρχος». Αφορά τα δύο Έργα V και VI της συνολικής δωρεάς, δηλαδή την προμήθεια νέου εξοπλισμού, καθώς και τη συντήρηση του υφισταμένου, με σκοπό την ενίσχυση της δυναμικότητας και της αποτελεσματικότητας των αεροδιακομιδών του ΕΚΑΒ. Το Έργο VI αφορά την προμήθεια και εγκατάσταση ειδικού ιατρικού εξοπλισμού pet scan, καθώς και τη δημιουργία μονάδων παραγωγής ραδιοφαρμάκων σε επιλεγμένα δημόσια νοσηλευτικά ιδρύματα της χώρας στο Ηράκλειο, στα Γιάννενα, στη Λάρισα και στη Θεσσαλονίκη. Είναι δύο εξαιρετικά σημαντικά έργα, που δείχνουν τις συνέργειες ιδιωτικού και δημόσιου τομέα και το πώς μπορούν να αναβαθμίσουν τις υπηρεσίες υγείας στη χώρα μας, όταν ξεπερνάμε κάποιες «παιδικές αρρώστιες». Ειδικά το Έργο V κόστους 25 εκατομμυρίων για την αναβάθμιση των αεροδιακομιδών με δύο νέα αεροπλάνα και για τη συντήρηση δύο ελικοπτέρων είναι εξαιρετικά σημαντικό για το ΕΚΑΒ και για τη χώρα μας. Σε μια χώρα με έντονη «νησιωτικότητα» και «ορεινότητα» είναι κρίσιμο να νιώθουν οι πολίτες ασφαλείς σε θέματα υγείας όπου κι αν βρίσκονται, ακόμα και στο πιο απομακρυσμένο νησί. Με την κρίσιμη αυτή δωρεά επαυξάνεται η ηρωική, θα έλεγα, συνεισφορά του τμήματος αεροδιακομιδών του ΕΚΑΒ, που έχει πληρώσει μάλιστα και φόρο αίματος πάνω στο καθήκον, όπως συνέβη με τη συμμαθήτριά μου, τη γιατρό του ΕΚΑΒ Σοφία Μπεφόν, που έχασε τη ζωή της στο τραγικό δυστύχημα με το ελικόπτερο του ΕΚΑΒ το 2001 μαζί με άλλους τέσσερις συνεπιβάτες. Το Έργο VI αφορά στην προμήθεια και εγκατάσταση ειδικού ιατρικού εξοπλισμού pet τομογραφία εκπομπής ποζιτρονίων, καθώς και στη δημιουργία μονάδων παραγωγής ραδιοφαρμάκων σε τέσσερα επιλεγμένα νοσοκομεία της χώρας, όπως είπαμε. Το έργο αυτό θα συντελέσει στη συνολική αναβάθμιση του συστήματος υγείας, καθώς θα δημιουργηθούν μονάδες παραγωγής ραδιοφαρμάκου απαραίτητες και αναγκαίες για την υγειονομική κάλυψη του πληθυσμού και την πληρέστερη λειτουργία ενός σύγχρονου δημόσιου συστήματος υγείας και ως εκ τούτου κρίνεται εξαιρετικά αναγκαία για τους Έλληνες ασθενείς με καρκίνο. Θα ξεκινήσω από την τροπολογία για την κατάργηση της μείωσης του αφορολόγητου. Γενικά ο στόχος της μείωσης του αφορολογήτου θα μπορούσε να ήταν θεωρητικά σωστός. Διεύρυνση της φορολογικής βάσης, λιγότερα από περισσότερους. Αυτά στη θεωρία. Στην πράξη όμως - το είχαμε πει και τότε που είχατε ψηφίσει τη μείωση του αφορολόγητου - δεν επιτυγχάνεται το ζητούμενο έτσι όπως γινόταν. Γιατί δεν αφορά τους ελεύθερους επαγγελματίες - αυτοί δεν έχουν αφορολόγητο, φορολογούνται από το πρώτο ευρώ - και δεν αφορά τα έσοδα από ακίνητα, καταθέσεις κ.λπ. που φορολογούνται αυτοτελώς και έχουν ξεχωριστή κλίμακα χωρίς αφορολόγητο. Τελικά οι μόνοι, που θα κληθούν να πληρώσουν φόρους, ενώ πριν δεν πλήρωναν, είναι οι συνταξιούχοι με εισόδημα 5.600 έως 9.000 ευρώ τον χρόνο. Αυτοί όμως ήδη πληρώνονται από το δημόσιο ταμείο. Δηλαδή, το κράτος θα τα βγάζει από τη μία τσέπη και θα τα βάζει στην άλλη. Η αύξηση της φορολογίας για αυτή την ομάδα είναι δημοσιονομικά ισοδύναμη με τη μείωση των συντάξεων αυτής της ομάδας. Το να σου δίνω εκατό και να σου παίρνω πίσω τα είκοσι είναι το ίδιο με το να σου δίνω κατευθείαν ογδόντα. Η δεύτερη κατηγορία αυτών που πλήττονται επειδή δεν πλήρωναν και τώρα θα πληρώνουν είναι οι εργαζόμενοι κυρίως στον ιδιωτικό τομέα με μηνιαίες καθαρές αποδοχές από 400 ευρώ έως 630 ευρώ, δηλαδή μικτές 480 ευρώ έως 750 ευρώ αν θεωρήσουμε δεκατέσσερις μισθούς. Όμως, οι μισθωτοί εργαζόμενοι στη χώρα καταβάλλουν ήδη υψηλές ασφαλιστικές εισφορές από το 1 ευρώ. Δεν είναι δηλαδή ακριβές ότι δεν συμμετέχουν στα δημοσιονομικά βάρη. Ποσό ίσο με το 41% των μικτών αποδοχών τους κατευθύνεται στα δημόσια ταμεία. Εφόσον, λοιπόν, το ασφαλιστικό έχει γίνει ουσιαστικά φορολογικό στην Ελλάδα, οι ασφαλιστικές εισφορές είναι ήδη υψηλές και με αυτή την έννοια οι μισθωτοί εργαζόμενοι, ακόμα και αυτοί που εμπίπτουν στο αφορολόγητο έως τώρα, υπερφορολογούνται, δεν υποφορολογούνται. Το τρίτο και το κυριότερο, κατά τη γνώμη μας, δεν είναι μόνο οι χαμηλόμισθοι, που τώρα για πρώτη φορά θα πληρώσουν φόρο, δηλαδή οι πρώτες κλίμακες, που θα επιβαρυνθούν, αλλά και το ότι θα επιβαρυνθούν και αυτοί που ήδη πλήρωναν και έχουν σηκώσει το μεγάλο βάρος της δημοσιονομικής προσαρμογής, δηλαδή τα μεσαία και μικρομεσαία εισοδήματα, με αυτή την πτώση του αφορολόγητου. Όσοι έχουν εισόδημα, δηλαδή πάνω από 10.000 ευρώ, καλούνται να πληρώσουν επιπλέον 650 ευρώ τον χρόνο με τη μείωση του αφορολόγητου. Και επειδή, όπως έχετε δει, τα τελευταία τέσσερα χρόνια που είναι το Ποτάμι στη Βουλή δεν κάνουμε μόνο κριτική, αλλά και προτάσεις, το ίδιο θα κάνουμε μέχρι την τελευταία στιγμή, μέχρι και σήμερα. Πώς θα μπορούσε να είναι αποδεκτή και βιώσιμη μία μείωση του αφορολόγητου ώστε να διευρυνθεί η φορολογική βάση; Αυτό θα μπορούσε να γίνει αν η άσκηση οικονομικής πολιτικής δεν γινόταν μεμονωμένα και αποσπασματικά. Πρέπει να υπάρχει ολιστική προσέγγιση λαμβάνοντας υπ' όψιν όλες τις παραμέτρους. Παραδείγματος χάριν, μείωση του αφορολογήτου με ταυτόχρονη μείωση των ασφαλιστικών εισφορών. Παραδείγματος χάριν, εισφορές υπέρ εργατικής κατοικίας και εργατικής εστίας ειδικά για χαμηλόμισθους. Επίσης, η κατάργηση της επικουρικής ασφάλισης για τους χαμηλόμισθους όταν υπάρχουν πολλές χώρες στην Ευρώπη που οι υποχρεωτικές ασφαλιστικές εισφορές για συμπληρωματική ασφάλιση πέραν από τον πρώτο πυλώνα, που ο πρώτος πυλώνας είναι η κύρια σύνταξη, αρχίζουν να επιβαρύνουν τα εισοδήματα από ένα κατώφλι και πάνω, όπως συμβαίνει σε Ολλανδία, Γαλλία, Ελβετία και Αγγλία. Μία τέτοια πρόταση έχει κάνει και ο ΙΟΒΕ στην πρότασή του για το ασφαλιστικό. Δηλαδή, οι χαμηλόμισθοι να μην πληρώνουν εισφορές επικουρικής ασφάλισης και να εισάγεται ένα κατώφλι, δηλαδή να πληρώνουν το 6% πάνω από ένα κατώφλι 9.000-9.100 ευρώ. Ένα δεύτερο που θα μπορούσαμε να προτείνουμε είναι αντισταθμιστικά μέτρα για τους χαμηλοσυνταξιούχους, χαμηλότερη συμμετοχή στα φάρμακα, έκπτωση ιατρικών δαπανών, επειδή αυτοί δεν θα επωφεληθούν από τη μείωση των ασφαλιστικών εισφορών ή την κατάργηση τους για τα μικρά εισοδήματα. Ένα τρίτο θα ήταν η δημιουργία μιας ενδιάμεσης κλίμακας φορολογίας με χαμηλότερο φορολογικό συντελεστή, δηλαδή ας πούμε 10% για εισοδήματα από 5.600-10.000 ευρώ. Ένας χαμηλότερος, δηλαδή, ενδιάμεσος συντελεστής αμβλύνει το πρόβλημα. Αυξάνεται μεν ο φόρος για όσους δεν πληρώνουν τίποτα, αλλά σαφώς λιγότερο από τη σημερινή κατάσταση. Επιπλέον, ακυρώνεται η αύξηση του φόρου για τα μικρομεσαία εισοδήματα, δηλαδή αυτά που είναι πάνω από 10.000 ευρώ, που είναι και η στόχευση του νομοθέτη. Εξάλλου, η λογική του να πληρώνουν κάτι λίγο αυτοί που μέχρι τώρα δεν πλήρωναν - η διεύρυνση δηλαδή της φορολογικής βάσης - και όχι να πληρώνουν περισσότερα αυτοί που ήδη είχαν επωμιστεί το μεγάλο βάρος, είναι κάτι το οποίο θα έπρεπε να το επιδιώξουμε. Και εσείς, αντίθετα, καταργείτε στα αντίμετρα τη μείωση του φορολογικού συντελεστή από 22% σε 20%, κάτι που ήταν ψηφισμένο. Τώρα πηγαίνει στο βωμό της κατάργησης της μείωσης του αφορολόγητου. Τέλος, ένα τέταρτο μέτρο θα μπορούσε να ήταν η όποια γενική μείωση του αφορολόγητου να συνοδεύεται από μεγάλη και ουσιαστική αύξηση του αφορολόγητου για κάθε ανήλικο τέκνο, έτσι ώστε να αντισταθμίζεται πλήρως. Αυτή θα ήταν και μία πολιτική φιλική προς την αντιμετώπιση του μεγάλου δημογραφικού μας προβλήματος ή θα μπορούσε να ήταν ένα μείγμα αυτών των τεσσάρων, ας το πούμε, πολιτικών. Όλα αυτά τα λέμε, γιατί πρέπει να υπάρχουν σοβαρές εναλλακτικές. Όχι μόνο ότι καταργούμε τα αντίμετρα, που δείχνουν μία στόχευση και ένα συνολικό σχεδιασμό και όχι οριζόντιες μειώσεις - όχι δηλαδή, τροπολογίες του τύπου «πάρτε πίσω το μέτρο, επειδή έτσι θέλουμε», όπως κατατέθηκαν και από άλλα κόμματα - , αλλά να υπάρχει μία σοβαρή αντιπρόταση. Και αυτό γιατί στο ενδεχόμενο της κατάργησης του μέτρου, θα πρέπει να ζυγίσουμε και το αντίκτυπο που θα έχει αυτή η ενέργεια στις διεθνείς αγορές. Θα είναι ένα ακόμα μήνυμα πως η χώρα ξηλώνει το πουλόβερ των μεταρρυθμίσεων, ένα ακόμα πλήγμα στην αξιοπιστία της χώρας, Αν όμως, υπάρχει ένα σοβαρό σχέδιο, μία σοβαρή αντιπρόταση, μία σοβαρή εναλλακτική, αυτό θα συνέβαλε στην αξιοπιστία της χώρας. Σχετικά με τις άλλες τροπολογίες, κάποιες μπορεί να είναι όντως αναγκαίες για τη συνέχιση λειτουργίας του κράτους και κάποιες άλλες είναι αποτέλεσμα της αδράνειας, όταν έπρεπε να γίνουν. Ένα σημαντικό κριτήριο για εμάς είναι το αν θα κάνετε δεκτές τις βουλευτικές τροπολογίες, κάτι που την προηγούμενη Τετάρτη δεν έγινε. Ο Υπουργός αντιστάθηκε στις βουλευτικές τροπολογίες, οι οποίες δεν είναι και λίγες. Αν θα μείνει σε αυτή την περίπτωση, σε αυτήν τη γραμμή ο Υπουργός ή αν έχει αλλάξει κάτι σε σχέση με την Τετάρτη - αν έγινε ξανά Υπουργικό Συμβούλιο και άλλαξε τη στάση - , αυτό θα περιμένουμε να το ακούσουμε. Κλείνοντας τα τελευταία λεπτά, επειδή αυτή είναι και η τελευταία μου ομιλία στη Βουλή, θα ήθελα να ευχαριστήσω τους συναδέλφους Βουλευτές όλων των κομμάτων για τη συνεργασία τους μέσα από γόνιμες, τις περισσότερες φορές, αντιπαραθέσεις. Επίσης, θα ήθελα να ευχαριστήσω και το πάντα πρόθυμο προσωπικό της Βουλής, που μας βοήθησε ουσιαστικά στη λειτουργία μας ως Βουλευτές, και κυρίως να ευχαριστήσω τους συνεργάτες μου στο γραφείο που δούλευαν επτά μέρες τη βδομάδα, είκοσι τέσσερις ώρες την ημέρα, για να είμαι εγώ κατάλληλα προετοιμασμένος. Επίσης, τους συνεργάτες του Ποταμιού, τα παιδιά από την κοινοβουλευτική υποστήριξη, στους οποίους οφείλεται ένα μεγάλο μέρος από την πολύ καλή εικόνα που έδειξε το Ποτάμι στη Βουλή. Μπορεί να διαφωνούσατε με τις θέσεις μας, αλλά δεν θα διαφωνήσετε ότι ήμασταν πάντα καλά διαβασμένοι. Βέβαια, να ευχαριστήσω και τον Σταύρο που μου άνοιξε την πόρτα γι' αυτό το ωραίο ταξίδι που δεν τελειώνει εδώ. Η πορεία του Ποταμιού στη Βουλή μού θύμισε λίγο τα παιδικά μου χρόνια. «Τι ομάδα είσαι;», ρώταγαν. «Πανιώνιος» απαντούσες. «Και από τις μεγάλες;», σου έλεγαν. Το Ποτάμι αρνιόταν να απαντήσει σε αυτήν την ερώτηση και αυτό έγινε στόχος και των δύο μεγάλων. Και βέβαια και των αντίστοιχων μέσων μαζικής ενημέρωσης, κάποιους έγκριτους δημοσιογράφους των οποίων ακούω να πανηγυρίζουν ειρωνικά, όπως συνηθίζουν, για την πτώση του. Όμως, μη βιαστείτε να νεκρολογήσετε το Ποτάμι. Μπορεί να μην είναι παρόν στην επόμενη Βουλή, αλλά θα είναι παρόν στην πολιτική σκηνή, γιατί σε μία μεταβατική και ρευστή περίοδο, όπως αυτή που διανύουμε, χρειάζεται ο γόνιμος, ορθολογικός, συνθετικός λόγος του. Και επειδή οι καλοί δεν χάνονται και το Ποτάμι είναι καλό για τον τόπο, δεν θα χαθεί. Μόνο για λίγο καιρό ξαποσταίνει και ξανά προς τα μπρος θα τραβήξει, γιατί η ανάγκη για δημιουργία, αξιοκρατία, σύνεση, σύνθεση, επιδίωξη συναινέσεων, θεσμική θωράκιση, η ανάγκη για προοδευτικές λύσεις, πέρα από ιδεολογικά χαρακώματα, κάτι που πρεσβεύει το Ποτάμι, δεν θα πάψουν ποτέ να είναι επίκαιρες για τη χώρα μας. Ευχαριστώ πολύ.
Κι εμείς ευχαριστούμε τον κ. Μαυρωτά, ο οποίος ήταν μια σημαντική φωνή σε αυτή τη Βουλή, μία φωνή σαν αυτές, που κατά τη γνώμη μου, έχει ανάγκη το Κοινοβούλιο. Τον λόγο έχει τώρα ο κ. Σταθάκης για να παρουσιάσει κάποιες τροπολογίες.
Ευχαριστώ, κύριε Πρόεδρε. Αγαπητές και αγαπητοί συνάδελφοι, δύο είναι οι τροπολογίες. Η πρώτη αφορά ενεργειακές ρυθμίσεις. Πρόκειται ουσιαστικά για δύο άρθρα, τα οποία αναφέρονται στις άδειες και τη λειτουργία των ανανεώσιμων πηγών ενέργειας. Πρόκειται για προθεσμίες οι οποίες δεν έχουν καλυφθεί με ευθύνη της δημόσιας διοίκησης. Υπενθυμίζω ότι πρόκειται για μια μεγάλη κατηγορία 2 δισ. επενδύσεων σε ΑΠΕ, που πρέπει να τελειώσουν μέχρι τις 31-12-2019. Σε αυτές τις περιπτώσεις με το πρώτο άρθρο ουσιαστικά παρατείνεται η διάρκεια ισχύος των οριστικών προσφορών σύνδεσης των σταθμών παραγωγής ηλεκτρικής ενέργειας από ΑΠΕ, εφόσον έχει υποβληθεί πλήρες αίτημα, εννοείται για χορήγηση άδειας εγκατάστασης σαράντα πέντε ημέρες πριν από τη λήξη ισχύος της οριστικής προσφοράς σύνδεσης. Άρα, αυτοί που κάνουν την επένδυση έχουν υποβάλει έγκαιρα το αίτημα, σαράντα πέντε ημέρες πριν, και για λόγους που έχουν να κάνουν με τη δημόσια διοίκηση, τον ΑΔΜΗΕ ή τις άλλες υπηρεσίες, κινδυνεύουν να χάσουν την άδεια. Το ίδιο ισχύει και για το δεύτερο άρθρο. Αφού έχει ολοκληρωθεί το έργο και κάνει αίτημα σύνδεσης στον ΑΔΜΗΕ - επαναλαμβάνω έχει ολοκληρωθεί το έργο - , η ενεργοποίηση της σύνδεσης, η σύνδεση αυτή μπορεί να πραγματοποιηθεί εντός τριών μηνών. Δίνουμε τρεις μήνες, δηλαδή, στον ΑΔΜΗΕ να ολοκληρώσει τον φάκελο και να δώσει την οριστική άδεια. Επαναλαμβάνω, λοιπόν, ότι και οι δύο αφορούν αναγκαίες ρυθμίσεις. Έχουν γραφτεί δεκάδες άρθρα αυτό τον καιρό, αυτή την εβδομάδα, από όλο το φάσμα του Τύπου για τον κίνδυνο που διατρέχουμε εάν δεν διορθώσουμε - επαναλαμβάνω με υπαιτιότητα πάντα από την πλευρά της δημόσιας διοίκησης - αυτές τις προθεσμίες. Με το τρίτο άρθρο της τροπολογίας εξαιρούνται τα μέλη των ενεργειακών κοινοτήτων από την υποχρεωτική ασφάλιση του ΕΦΚΑ. Ξεκινάνε τα προγράμματα χρηματοδότησης των ενεργειακών κοινοτήτων αυτόν τον μήνα. Συνεπώς αυτή η διευκρίνιση ήταν αναγκαία. Επίσης, με το τελευταίο άρθρο ουσιαστικά ευθυγραμμίζεται στη συναποθήκευση πετρελαιοειδών η νομοθεσία που υπάρχει με αυτή του Υπουργείου Οικονομικών, η οποία από τον Μάιο του 2019 είναι σε ισχύ, έχοντας όμως πολλές εκκρεμότητες από την προηγούμενη προβληματική νομοθεσία. Ουσιαστικά ενοποιούνται οι διαδικασίες αυτές σε μία. Αυτές είναι οι ενεργειακές ρυθμίσεις. Επαναλαμβάνω ότι όλες, οι δύο πρώτες, έχουν κατεπείγοντα χαρακτήρα, όπως και η τελευταία, ενώ υπάρχει και μία διαδικαστική, διευκρινιστική για την έναρξη των ΕΣΠΑ για τις ενεργειακές κοινότητες το αμέσως επόμενο διάστημα. Αυτή ήταν η τροπολογία με αριθμό 2232/193. Η επόμενη τροπολογία με αριθμό 2248 αφορά μία ενότητα, τη ΡΑΕ. Πρωταρχικό ζήτημα είναι ότι τον Ιούνιο του 2019 λήγουν οι συμβάσεις των πενήντα πέντε. Είναι ο κύριος όγκος των εργαζομένων στη ΡΑΕ. Ταυτόχρονα, έχουν προκηρυχθεί εδώ και αρκετούς μήνες από το ΑΣΕΠ περίπου αυτές και λίγες περισσότερες θέσεις. Θα προσληφθούν μόνιμα μέσω ΑΣΕΠ. Συνεπώς τον Ιούνιο εάν δεν ανανεωθούν οι συμβάσεις των εργαζομένων, ουσιαστικά η ΡΑΕ κλείνει και δίνεται η προθεσμία παράτασης για ένα χρόνο, θεωρώντας ότι μέσα στον χρόνο αυτό θα έχει ολοκληρωθεί η διαδικασία του ΑΣΕΠ που θα προσλάβει το μόνιμο προσωπικό στη ΡΑΕ. Προσφέρεται, επίσης, στη Ρυθμιστική Αρχή Ενέργειας, δικαστική υπεράσπιση, ρυθμίσεις που ισχύουν για πολλές άλλες ανεξάρτητες αρχές - ΑΑΔΕ, Επιτροπή Ανταγωνισμού, Εθνική Επιτροπή Τηλεπικοινωνιών και Ταχυδρομείων - με τα άρθρα 1 και 2 και της δίνεται φυσικά το δικαίωμα να γνωμοδοτεί στο ΑΣΕΠ για τις προσλήψεις εξειδικευμένου επιστημονικού δυναμικού. Υπενθυμίζω ότι η ΡΑΕ επιτελεί ένα σημαντικό, καθοριστικό ρόλο ως ανεξάρτητη αρχή στον ενεργειακό τομέα. Οι επόμενες διατάξεις έχουν επίσης τον χαρακτήρα κατεπείγοντος. Το πρώτο όσον αφορά την εφαρμογή μακροχρόνιου μηχανισμού αποζημίωσης επάρκειας ισχύος. Αυτό τι σημαίνει; Όλες οι μονάδες της ΔΕΗ και των ιδιωτών επιδοτούνται για λόγους ασφάλειας του συστήματος. Η ρύθμιση αυτή έχει κατεπείγοντα χαρακτήρα, διότι στις 15 Ιουνίου ενεργοποιείται ο νέος ευρωπαϊκός μηχανισμός. Η ρύθμιση αυτή είναι αναγκαία, προκειμένου όλες οι μονάδες της ΔΕΗ, και οι υπάρχουσες και οι υπό κατασκευή, η «Πτολεμαΐδα 5» για παράδειγμα, όπως και των ιδιωτών, να μπορούν να ενταχθούν στο σύστημα των ΑΔΙ μετά την κοινοποίηση της 15ης Ιουνίου, που θα βγει αντίστοιχη διάταξη σε ευρωπαϊκό επίπεδο. Το δεύτερο άρθρο της τροπολογίας αφορά ένα επιμέρους θέμα, το γνωστό έργο «Πολυπόταμος» που συνδέει τις ΑΠΕ, το οποίο έχει πληρωθεί από τον ΑΔΜΗΕ. Όσον αφορά τις προθεσμίες εντός των οποίων θα πληρωθεί αυτό το έργο από τους ιδιώτες παραγωγούς προς όφελος του ΑΔΜΗΕ, δίνεται μία παράταση της προθεσμίας εντός της οποίας αυτοί οι ιδιώτες θα συμφωνήσουν με τον ΑΔΜΗΕ να πληρώσουν το μεγαλύτερο μέρος του έργου, όπως προβλέπεται από τις σχετικές συμβάσεις. Δίνουμε λίγο χρόνο ακόμα για να μπορέσουν να καταλήξουν σε συμφωνία. Το τελευταίο άρθρο της τροπολογίας, που είναι επίσης σημαντικό και με ασφαλή χρονικό ορίζοντα άμεσο, αφορά την παραγωγή ηλεκτρικής ενέργειας στην Κρήτη. Η λειτουργία των μονάδων της Κρήτης τελειώνει στις 31-12-2019. Παρατείνεται η δυνατότητα λειτουργίας τους, εφόσον κάνουν κάποιες αλλαγές και προβάλουν περιβαλλοντικό ισοζύγιο, έως ότου συνδεθεί η Κρήτη με τα δύο καλώδια, κάτι το οποίο θα γίνει το 2022 και το 2023. Η παράταση αυτή είναι επιβεβλημένη και χρειάζεται και περίπου έξι μήνες για να μπορέσει να προχωρήσει γραφειοκρατικά. Ως εκ τούτου, με το άρθρο αυτό διασφαλίζεται η ενεργειακή ασφάλεια της Κρήτης με νόμιμο τρόπο μέχρι την ολοκλήρωση των δύο διασυνδέσεων. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννιά μέλη από τον Σύλλογο Γονέων και Κηδεμόνων του Δημοτικού Σχολείο Κουνάβων Ηρακλείου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Λιβανίου από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, η πορεία της σημερινής Κυβέρνησης κλείνει με το σημερινό νομοσχέδιο του Υπουργείου Υγείας. Σήμερα ολοκληρώνεται ένας κύκλος κοινοβουλευτικός, αλλά και ένας κύκλος προσωπικός για την κάθε μια και τον καθένα από εμάς. Σήμερα για κάποιες και κάποιους συναδέλφους ίσως είναι η τελευταία φορά που ανεβαίνουν στο Βήμα του ελληνικού Κοινοβουλίου. Σήμερα μετράμε όλοι και όλες το μπόι μας απέναντι στην ιστορία και τη δημοκρατία. Τα τελευταία τέσσερα χρόνια γίναμε όλοι μάρτυρες μιας τιτάνιας προσπάθειας ανασυγκρότησης και επέκτασης των δημόσιων δομών υγείας. Η Κυβέρνηση μπορεί να υπερηφανεύεται ότι παρέλαβε ένα διαλυμένο σύστημα και δημιούργησε παρά την πρωτοφανή στέρηση πόρων ένα αξιόπιστο, ισχυρό και ικανό να ανταποκριθεί στις πραγματικές ανάγκες του ελληνικού λαού σύστημα δημόσιας υγείας. Η φιλοσοφία διακυβέρνησης, η ιεράρχηση των αναγκών και η επίπονη προσπάθεια αντιμετώπισης των πραγματικών προβλημάτων μαζί με την υπεύθυνη διαχείριση των λιγοστών πόρων πέτυχαν αυτό που φάνταζε αδύνατο σε τόσο σύντομο χρονικό διάστημα στα συγκεκριμένα οικονομικά δεδομένα. Η στάση και η υπευθυνότητα των μελών της Κυβέρνησης, η πρακτική υποστήριξη από τη συντριπτική πλειοψηφία των εργαζομένων στις δομές υγείας και η αποτελεσματικότητα που επέδειξε η Κυβέρνηση εκεί που διαχρονικά απέτυχαν οι προηγούμενες έπεισαν και οργανισμούς, όπως το Ίδρυμα «Σταύρος Νιάρχος» να πολλαπλασιάσουν τις δωρεές, να συνεργαστούν με την Κυβέρνηση και να καλύψουν μέρος των πραγματικών αναγκών. Η πολύτιμη βοήθειά τους στην αγορά εξοπλισμού, η ανανέωση του στόλου του ΕΚΑΒ και σήμερα η δωρεά των εναέριων μέσων κάλυψαν πολλές ανάγκες. Η εμπιστοσύνη που έδειξαν, όχι μόνο το Ίδρυμα «Σταύρος Νιάρχος», αλλά και άλλοι οργανισμοί, εδράζεται στο ότι η σημερινή Κυβέρνηση απέδειξε στην πράξη τη σταθερή της θέση να ενισχύσει τις δομές του δημοσίου, ώστε αυτές να συνδράμουν στη συντριπτική πλειοψηφία και τις ανάγκες του ελληνικού λαού. Η Κυβέρνηση πέτυχε να δημιουργήσει νέες δομές, να εκσυγχρονίσει και να ανασυγκροτήσει τα νοσοκομεία, να προσλάβει επιστημονικό και βοηθητικό προσωπικό, περιορίζοντας το κόστος, σταματώντας το πάρτι που είχε στηθεί μέσα από εταιρείες επικοινωνίας και άλλες πρακτικές, προκειμένου συγκεκριμένα πρόσωπα να καρπώνονται το δημόσιο χρήμα. Ίσως αυτό να εξηγεί και το μένος ορισμένων, κυρίως ηλεκτρονικών, μέσων εναντίον του ΣΥΡΙΖΑ και των μελών της Κυβέρνησης. Ο ελληνικός λαός θα κληθεί σε λίγες μέρες να αποφασίσει τον δρόμο, που θα ακολουθήσουμε τα επόμενα χρόνια. Η κατάργηση της μείωσης του αφορολόγητου, που περιλαμβάνεται στις σημερινές τροπολογίες, είναι ένα ακόμα θετικό βήμα σε μία σειρά από πρωτοβουλίες που υπόσχονται καλύτερες μέρες για όλους. Το γεγονός ότι τα ταμεία είναι γεμάτα, το ασφαλιστικό σύστημα είναι βιώσιμο και οι δημόσιες και δωρεάν υπηρεσίες του κοινωνικού κράτους αποκαταστάθηκαν σε μεγάλο βαθμό είναι κάποια από τα μεγάλα επιτεύγματα της σημερινής Κυβέρνησης. Η αντιμετώπιση της ανθρωπιστικής κρίσης, η ισότιμη απόδοση πόρων σε όλες τις περιφέρειες και τους νομούς της χώρας, η πραγματική ενίσχυση της τοπικής αυτοδιοίκησης με πόρους, προσωπικό και ουσιαστικές αρμοδιότητες είναι η παρακαταθήκη αυτής της Κυβέρνησης που κατάφερε να νοικοκυρέψει σε μεγάλο βαθμό την οικονομία, αντιμετωπίζοντας παθογένειες δεκαετιών και κρατώντας την κοινωνία όρθια. Η Κυβέρνηση με την υποστήριξη του ελληνικού λαού πέτυχε πολλά, δημιουργώντας τις αναγκαίες προϋποθέσεις για να δημιουργήσουμε έναν νέο πλούτο και νέα καλύτερα δεδομένα. Η τετραετία που πέρασε αφορούσε τα πιο αδύναμα κοινωνικά στρώματα των οποίων απειλούνταν μέχρι και η δυνατότητα επιβίωσής τους μέχρι το 2015. Στην τετραετία που έρχεται, η ώρα να ανασάνει η μεσαία τάξη, η ραχοκοκαλιά της ελληνικής οικονομίας, έφτασε. Οι μικρές και μεσαίες επιχειρήσεις, οι αυτοαπασχολούμενοι, οι δημόσιοι και ιδιωτικοί υπάλληλοι στήριξαν στην πράξη αυτή τη δύσκολη προσπάθεια σταθεροποίησης της πατρίδας μας. Ο ελληνικός λαός γνωρίζει ότι η Κυβέρνηση, παρά τα λάθη ή τις παραλείψεις, παρά τις καθυστερήσεις σε κρίσιμα ζητήματα, παρά το ότι πολλοί εξακολουθούν και να δυσκολεύονται, να μην βλέπουν τη βελτίωση στην καθημερινότητά τους, πάλεψε τίμια και παλεύει για ένα καλύτερο αύριο για όλους. Ο ελληνικός λαός στις 7 Ιουλίου δεν θα πάρει βιαστικές αποφάσεις και κυρίως δεν θα ριψοκινδυνεύσει την επιστροφή όλων εκείνων που ευθύνονται για την οικονομική χρεοκοπία και την κοινωνική κατάρρευση. Στις 7 Ιουλίου ο ελληνικός λαός θα επιλέξει και πάλι τον ΣΥΡΙΖΑ για Κυβέρνηση και τον Αλέξη Τσίπρα για Πρωθυπουργό. Ευχαριστώ.
Τον λόγο έχει ο κ. Βασίλης Κεγκέρογλου από τη Δημοκρατική Συμπαράταξη.
Ευχαριστώ, κύριε Πρόεδρε. Είναι η τελευταία μέρα κοινοβουλευτικού έργου και ανεξάρτητα από τις fast track διαδικασίες που αποφασίστηκαν, νομίζω ότι πρέπει να αναφερθούμε ευρύτερα. Νιώθω την ανάγκη να πω δυο κουβέντες στο Κοινοβούλιο για την ιστορική διαδρομή της χώρας από το 1974 και μετά, για τη μεγάλη οικονομική και κοινωνική πρόοδο που επιτεύχθηκε στη Μεταπολίτευση και η οποία ήταν κυρίως έργο των κυβερνήσεων του ΠΑΣΟΚ, αλλά και για τα λάθη, τις παραλείψεις και τις οπισθοδρομήσεις. Θα ήθελα να πω ότι δεν διασφαλίστηκε αυτή η πρόοδος μετά από το 2003, που ενταχθήκαμε στον σκληρό πυρήνα της Ευρωπαϊκής Ένωσης, ούτε διαφυλάχθηκε το υψηλό βιοτικό επίπεδο που κατέκτησε ο ελληνικός λαός. Δυστυχώς, οπισθοδρομήσαμε και είναι πλέον καθαρό. Η περίοδος 2004-2009 έφερε την κρίση και το πρώτο μνημόνιο. Δυστυχώς, δεν υπήρξε εθνική συνεννόηση. «Ζάππεια» από τη μία μεριά, «ένα άρθρο και ένας νόμος για την κατάργηση των μνημονίων» από την άλλη, ακρίβυναν και μάκρυναν την κρίση. Και μέσα σε αυτό ήρθε και το δεύτερο κόμμα που προκάλεσε μνημόνιο και δεν είναι άλλο από το κόμμα του ΣΥΡΙΖΑ. Έχουμε διαχειριστεί όλοι μνημόνια πλην του ΚΚΕ και άλλων δυνάμεων, αλλά δύο κόμματα προκάλεσαν μνημόνιο, η Νέα Δημοκρατία του κ. Καραμανλή και ο ΣΥΡΙΖΑ του κ. Τσίπρα. [[Γέλωτες από την πτέρυγα του ΣΥΡΙΖΑ]] Γελάτε, γιατί δεν καταλαβαίνετε τι εννοεί η λέξη «προκάλεσε», αλλά νομίζετε ότι είναι αυτός που υπέγραψε.
Άλλος δημιούργησε.
Σας χαρακτηρίζει. Σας χαρακτηρίζει…
Ελάτε τώρα, τελευταία μέρα...
Μα, σε εμένα κάνετε την παρατήρηση, κύριε Πρόεδρε;
Απευθύνομαι σε όλους.
Α, γιατί το βλέμμα σας το βλέπω προς τα εδώ, γι' αυτό. Σε όλους απευθύνεστε. Έστω και την τελευταία μέρα δεν μπορείτε να ακούτε αλήθειες. Μα, πώς να ακούσετε αλήθειες, αφού έχετε γεμίσει ψέματα τον ελληνικό λαό και όχι μόνο ψέματα, αλλά και πράξεις που στηρίζονται στα ψέματα. Εσείς είστε αυτοί που αμφισβητήσατε την πρόοδο της Μεταπολίτευσης και αναβιώσατε τον παλαιοκομματισμό. Το ΠΑΣΟΚ, κύριοι συνάδελφοι, είναι το μόνο κόμμα που συγκρούστηκε με κατεστημένες δομές - λείπει η Νέα Δημοκρατία να τα ακούσει, αλλά τα ακούει από το δημόσιο λόγο - και έφτασε κάποια στιγμή η ώρα και αποφάσισε και εμπέδωσε θεσμούς δημοκρατικούς, διαφάνειας και αξιοκρατίας. Το ΑΣΕΠ δεν είναι μόνο του, δεν είναι μόνο το ΑΣΕΠ για την αξιοκρατική επιλογή των στελεχών της δημόσιας διοίκησης. Είναι το σύνολο των ανεξάρτητων αρχών, είναι το σύνολο των θεσμών για τη διαφάνεια. Ακόμα και η «ΔΙΑΥΓΕΙΑ» είναι μία πράξη που φροντίζει για να συμπεριφερόμαστε όλοι καλύτερα, όλοι οι διοικούντες, αλλά και οι διοικούμενοι. Δυστυχώς και αυτά προσπαθήσατε να τα διακορεύσετε και να τα υπερβείτε. Και το φαινόμενο των τελευταίων ημερών σε αυτήν σας την επιλογή εντάσσεται. Φαίνεται ότι σας μπόλιασαν για τα καλά οι ακροδεξιοί που έχετε εντάξει στο κόμμα σας, αλλά και οι γυρολόγοι, όλοι αυτοί του σάπιου συστήματος που ακόμα και στο δικό μας κόμμα ήταν και τους αποβάλαμε, αυτοί οι τύποι που ήρθαν σε εσάς για την καρέκλα, που μπορούσατε συγκυριακά να τους προσφέρετε. Είναι γνωστά τα ονοματεπώνυμα, δεν αξίζει τον κόπο ούτε να τα αναφέρει κανείς. Σήμερα, λοιπόν, τελευταία μέρα κοινοβουλευτικού έργου, εμείς έχουμε τοποθετηθεί για τη διαδικασία όπως έχει έρθει. Και νομίζω ότι και την τελευταία μέρα αποτυπώνεται με την πρακτική σας αυτό το οποίο πιστεύετε. Ενώ φέρνετε την κατάργηση της μείωσης του αφορολόγητου, την οποία είχατε ψηφίσει μόνοι σας - όταν σας λέγαμε ότι δεν χρειάζεται, όταν έλεγε ο κ. Τσακαλώτος ότι θα παραιτούνταν εάν υπέγραφε νέα μείωση του αφορολογήτου, ο οποίος θα έπρεπε σήμερα να αναλαμβάνει που ξαναεπανέρχεται - ταυτόχρονα φέρνετε διατάξεις και καταργείτε και θετικά μέτρα, που τα ψήφισε όλη η Βουλή. Φέρνετε ταυτόχρονα διατάξεις και καταργείτε θετικά μέτρα και δεν ξέρουμε γιατί, δεν το εξηγήσατε αυτό. Σας το επέβαλαν; Δεν έχουμε βγει από το μνημόνιο; Τι ακριβώς συμβαίνει; Είναι μία απαράδεκτη διαδικασία, ακόμα και από τις ρυθμίσεις και τις τροπολογίες που αφορούν θέματα υπαρκτά. Εδώ και καιρό σας έχουμε καταθέσει την πρόταση νόμου για την κατάργηση της διάταξης που είχατε ψηφίσει για τη μείωση του αφορολόγητου και δεν την φέρατε για συζήτηση στη Βουλή. Ενώ υποχρεούται το Προεδρείο της Βουλής να καθορίζει συγκεκριμένη μέρα, μία Πέμπτη κάθε μήνα, για τη συζήτηση πρότασης νόμου, το παραβαίνει συστηματικά. Υπάρχουν γύρω στις δεκατέσσερεις προτάσεις νόμου όλων των κομμάτων που δεν συζητήθηκαν σε αυτήν τη Βουλή. Γιατί παραβιάσατε τον Κανονισμό με το έτσι θέλω; Έρχομαι σε δύο άλλα θέματα για την κοινωφελή εργασία. Εδώ και καιρό έχουμε ζητήσει με επίκαιρη ερώτηση να τοποθετηθείτε και να κάνετε μία παρέμβαση στο πρόγραμμα, ούτως ώστε να διευρυνθεί το χρονικό διάστημα. Και έρχεστε σήμερα, τελευταία μέρα, και τι λέτε; Δύνανται, λέει, οι φορείς να παρατείνουν κατά τέσσερις μήνες. Δύνανται. Ένας στεναχωρημένος δήμαρχος, δηλαδή, που δεν εκλέχτηκε και που δεν τον αφορά το θέμα, δύναται και να μην τους πάρει. Μα, το πρόγραμμα είναι ενιαίο, κύριοι, δεν είναι για κάθε δήμο χωριστά. Είναι ενιαίο σε όλη την Ελλάδα με ενιαία ρύθμιση. Το ίδιο κάνετε με τις συμβάσεις εργασίας στο Υπουργείο Υγείας. Προηγουμένως συναντηθήκαμε με τις καθαρίστριες από νοσοκομεία. Δεν γίνεται ενιαία ρύθμιση. Και εδώ δύναται ο διοικητής! Γιατί δύναται ο διοικητής και δύνανται οι διοικήσεις; Πρέπει να είναι ενιαία η ρύθμιση. Να υπάρχει παράταση για έξι μήνες, ένα χρόνο, τρεις μήνες, δώδεκα μήνες; Να το βάλετε καθαρά μέσα. Τα έφερα ως παραδείγματα αυτά. Υπάρχουν, λοιπόν, ζητήματα τα οποία θα μπορούσε η Βουλή να έχει ψηφίσει εδώ και καιρό, αλλά και σήμερα. Με το που τα βάζετε, όμως, σε ένα άρθρο και σε ένα νόμο, νομίζω ότι και αυτοί που συμμετέχουν στη διαδικασία δεν θα ψηφίσουν. Εμείς έχουμε ξεκαθαρίσει ότι λέμε τις πολιτικές μας απόψεις και βέβαια τις καταθέτουμε ενώπιον του Κοινοβουλίου, αλλά στη διαδικασία ψήφισης δεν μετέχουμε. Ευχαριστώ.
Τον λόγο έχει ο κ. Αθανάσιος Παπαδόπουλος.
Κραυγές και ψίθυροι, απίστευτη δαιμονολογία, αβάσταχτη ελαφρότητα για να έχει ήδη κλείσει τις εργασίες της η Βουλή. Κι όμως, η συζήτηση στην Ολομέλεια για τη δωρεά του Ιδρύματος «Σταύρου Νιάρχου» δίνει μία ακόμη δυνατότητα να κάνουμε μία εξυπηρέτηση στους ασθενείς, στο Εθνικό Σύστημα Υγείας, σε μας τους Βουλευτές να εκφράσουμε τις ευχαριστίες μας στο Ίδρυμα «Σταύρος Νιάρχος», στο Ίδρυμα Ωνάση, στον ΟΠΑΠ, στα όργανα αυτοδιοίκησης, σε πολλούς άλλους δωρητές, σε όλους εκείνους που αποφάσισαν να συμβάλλουν στην ανέγερση νέων νοσοκομείων και πτερύγων, στην κτηριακή αναβάθμιση, στο σύγχρονο βιοϊατρικό εξοπλισμό, στην ποιοτική βελτίωση των υποδομών πολλών νοσοκομείων της χώρας, μαζί και το νοσοκομείο Τρικάλων, σε μία περίοδο που γίνεται καταφανής η διαφορά των σχεδιασμών της Νέας Δημοκρατίας και του ΣΥΡΙΖΑ για τα κρίσιμα ζητήματα που αφορούν και την υγεία. Η σημερινή Ολομέλεια μάς επιτρέπει να συγκρίνουμε πολιτικές, να διαπιστώσουμε ότι η αποδόμηση, η κατάρρευση του δημόσιου συστήματος υγείας, που άφησε η κυβέρνηση Σαμαρά με τις επιλογές της, αντικαταστάθηκε από προσπάθειες στήριξης, αναβάθμισης του ΕΣΥ στο διάστημα 2015-2019. Αυτή τη συζήτηση αποφεύγει η Νέα Δημοκρατία. Αποφεύγει να αναφερθεί σε ζητήματα συνεπειών από την ανεπαρκή στελέχωση των νοσοκομείων, των τμημάτων επειγόντων περιστατικών, των ΜΕΘ, των ΜΑΦ, των μονάδων τεχνητού νεφρού, των ογκολογικών τμημάτων, των κέντρων υγείας, των περιφερειακών ιατρείων, εάν εφαρμοστεί ο κανόνας 1 προς 5. Αποφεύγει να αναφερθεί στις συνέπειες από την εκχώρηση σε ιδιωτικά συμφέροντα του μάνατζμεντ των νοσοκομείων, από την επιστροφή των εργολάβων, από την ελαχιστοποίηση των χρηματοδοτήσεων του ΕΟΠΥΥ, από την επιστροφή στο παλιό, αμαρτωλό, σύστημα προμηθειών, από την κατάργηση των τοπικών μονάδων υγείας και την επιστροφή στις επισκέψεις των συμβεβλημένων γιατρών, που έληγαν τις πρώτες ημέρες κάθε μήνα, από την επιστροφή στο σύστημα των voucher για τους ανασφάλιστους. Η ΠΟΕΔΗΝ, η Νέα Δημοκρατία, το ΚΙΝΑΛ, η Αντιπολίτευση γενικά επισημαίνει τα σημερινά κενά στελέχωσης. Δεν κάνει, όμως, καμμία κριτική στο σύστημα 1 προς 5. Δεν κάνει καμμία κριτική στο νεοφιλελεύθερο σχέδιο για την υγεία, στην ιδιωτικοποίηση των υπηρεσιών υγείας, στην ενίσχυση των διαγνωστικών μεγαθηρίων σε βάρος των ελεύθερων επαγγελματιών εργαστηριακών ιατρών. Γνωρίζουν, όμως, ότι το εναλλακτικό σχέδιο του ΣΥΡΙΖΑ για την υγεία είναι η πορεία προς την ολοκλήρωση της μεταρρύθμισης στην Πρωτοβάθμια Φροντίδα Υγείας, προς τη λειτουργία αυτοτελών τμημάτων επειγόντων περιστατικών και τη συνολική ενίσχυση της επείγουσας περίθαλψης, των αεροδιακομιδών, των πλωτών διακομιδών, του ΕΚΑΒ, προς την αναβάθμιση των δομών ψυχικής υγείας, προς το πρόγραμμα «Νοσηλεία στο Σπίτι» και τις δημόσιες δομές αποκατάστασης, προς την εξαφάνιση της ρεμούλας, της διασπάθισης του δημόσιου χρήματος, της διαπλεκόμενης διαφθοράς στην υγεία, στο φάρμακο, προς τις δυόμισι χιλιάδες προσλήψεις ανά έτος - τις οποίες έχουμε αποφασίσει - , προς την ποιοτική ολοκλήρωση του Εθνικού Συστήματος Υγείας. Εμείς οφείλουμε να επιτρέψουμε στους πολίτες να γνωρίζουν και να συγκρίνουν τα συγκρουόμενα σχέδια στην υγεία, στο φάρμακο, στο κοινωνικό κράτος, στις εργασιακές σχέσεις, στην απασχόληση, στο ασφαλιστικό σύστημα, στο παραγωγικό μοντέλο, στη δίκαιη και βιώσιμη ανάπτυξη, στις πιέσεις που ασκούνται από τη νεοφιλελεύθερη ευρωπαϊκή νομενκλατούρα - και τις ζούμε αυτές τις ημέρες - που υποτίθεται ότι βρήκε ότι δεν αντέχει ο προϋπολογισμός και μπορεί να έχουμε εκτροχιασμό. Το βρήκε τώρα. Το βρήκε όταν έχουν δεχθεί όλες εκείνες τις εγγυήσεις και τα σαφή προγράμματα του οικονομικού μας επιτελείου ότι υπάρχουν όλα τα δεδομένα. Σήμερα θέλουμε να εγκρίνουμε και την κατάργηση της μείωσης του αφορολόγητου, ένα ζήτημα στο οποίο φαίνεται πάλι η διαφορά αντιλήψεων. Κοιτάξτε λίγο τι λέτε. Κατέθεσε το ΚΙΝΑΛ μία πρόταση κατάργησης του αφορολόγητου εδώ και πάρα πολλούς μήνες. Ακολούθησε η Νέα Δημοκρατία, το έκανε και το Κομμουνιστικό Κόμμα Ελλάδας. Υποτίθεται ότι εκείνο το χρονικό διάστημα μπορούσαμε άνετα να το κάνουμε παρά τους εκβιασμούς των δανειστών, παρά τους ελέγχους. Σήμερα εσείς κυρίως, της Νέας Δημοκρατίας, του ΚΙΝΑΛ, λέτε να μην γίνει και σήμερα γιατί δεν πρέπει να ψηφιστεί. Και αν το ψηφίσετε, το συγκρίνετε με άλλα ζητήματα στα οποία ξέρατε τους εκβιασμούς των δανειστών. Το 2017 θυμάστε τι έγινε με τη δεύτερη αξιολόγηση; Δεν θυμάστε με ποιους εκβιασμούς το Διεθνές Νομισματικό Ταμείο εκβίαζε ώστε να μην μπορεί η Κυβέρνηση, η Βουλή να προχωρήσει σε όλα εκείνα τα μέτρα και για τις συντάξεις και για το αφορολόγητο; Εξαφανίσατε τους εκβιασμούς; Δεν ξέρετε ποιο είναι το τοπίο στη νεοφιλελεύθερη Ευρώπη, στην οποία κυρίως αυτή η πτέρυγα στηρίζει το σχέδιο Βέμπερ; Δεν τα ξέρουν αυτά; Δεν ξέρουν ποιες είναι οι επιπτώσεις στον σχεδιασμό για την Ελλάδα της νέας εποχής; Τα ξέρουν πάρα πολύ καλά. Τι κάνουν, όμως; Διά της φυγής προσπαθούν να αποφύγουν τις κρίσιμες συγκρίσεις. Διά της φυγής αποφεύγουν τα αμείλικτα ερωτήματα, όπως ποια Ελλάδα παραλάβαμε εμείς, όταν ανεβήκαμε στην εξουσία, ποια δημόσια ταμεία των μείον 400 εκατομμύριων ευρώ βρήκαμε και ποια αφήνουμε σήμερα, με ένα αποθεματικό των 31 δισεκατομμυρίων; Ποια ήταν η κατάσταση στην απασχόληση, το ύψος της ανεργίας, ποιες ήταν όλες εκείνες οι δυνατότητες οι οποίες τότε δεν υπήρχαν και σήμερα υπάρχουν ώστε η οικονομία να έχει μία πραγματική ανάκαμψη; Αυτά, λοιπόν, είναι τα ζητήματα των συγκρίσεων και συγκρούσεων που θα κάνουμε στο επόμενο χρονικό διάστημα, ώστε ώριμα ακόμα και τώρα ο ελληνικός λαός να μπορεί να αποφασίσει. Εμείς είμαστε σίγουροι ότι αυτό που θα κάνει, θα είναι να εκδηλώσει την ωριμότητα που έχει δείξει σε κρίσιμες στιγμές της ιστορίας όταν τα ζητήματα που είναι προς σύγκριση βγαίνουν απροκάλυπτα, όπως βγαίνουν και τα εναλλακτικά σχέδια για να αποφασίσει τι κυβέρνηση θέλει στην επόμενη περίοδο, δηλαδή μία νεοφιλελεύθερη κυβέρνηση με κορμό τη Νέα Δημοκρατία ή μια προοδευτική κυβέρνηση με κορμό τον ΣΥΡΙΖΑ και με όλες τις άλλες δυνάμεις του προοδευτικού χώρου, του οικολογικού χώρου προς τις οποίες απευθύνουμε μία πρόσκληση προγραμματικής σύγκλισης. Η σημερινή συζήτηση μάς δίνει τη δυνατότητα να πούμε και στα παιδιά που ετοιμάζονται για τις εξετάσεις «καλή επιτυχία». Σας ευχαριστώ πολύ.
Και εμείς. Τον λόγο έχει ο κ. Μπάρκας.
Ευχαριστώ πολύ, κύριε Πρόεδρε. Κυρίες και κύριοι Βουλευτές, θέλω να παρουσιάσω τις δύο τροπολογίες που αφορούν το χαρτοφυλάκιο του Υπουργείου Εργασίας, την τροπολογία με γενικό αριθμό 2229 και ειδικό 190 και την τροπολογία με γενικό αριθμό 2230 και ειδικό 191. Θα ξεκινήσω με τη διάταξη που αφορά το προσωπικό καθαριότητας του ΟΑΕΔ. Με τη συγκεκριμένη ρύθμιση παρατείνουμε την ισχύ των συμβάσεων εργασίας ιδιωτικού δικαίου ορισμένου χρόνου του προσωπικού στην καθαριότητα στον ΟΑΕΔ έως τις 30 Σεπτεμβρίου 2019, προκειμένου να αντιμετωπιστεί το πρόβλημα της απαγόρευσης νέων προσλήψεων ενόψει των βουλευτικών εκλογών στις 7 Ιουλίου, έτσι ώστε να μην σημειωθεί κανένας κίνδυνος για τη δημόσια υγεία εξαιτίας τυχόν ελλείψεων στο προσωπικό καθαριότητας στις υπηρεσίες. Σχετικά με την τροπολογία για τα μέλη της ελληνικής μειονότητας της Αλβανίας, με τη ρύθμιση αυτή αίρονται οι χρονικοί περιορισμοί που αναφέρονται στις περιπτώσεις γ΄ και δ΄ της παραγράφου 1 του άρθρου 93 του ν.4387/2016 αναφορικά με τις προϋποθέσεις λήψης του επιδόματος ανασφάλιστων υπερηλίκων για τα μέλη της ελληνικής μειονότητας στην Αλβανία. Η ρύθμιση αυτή αφορά αρκετά χιλιάδες μέλη, συμπολίτες μας, μέλη της συγκεκριμένης μειονότητας, οι οποίοι για γραφειοκρατικούς λόγους δεν μπορούσαν να ενταχθούν στους δικαιούχους του επιδόματος αυτού. Συγκεκριμένα, οι δικαιούχοι της παρακάτω κατηγορίας θα λαμβάνουν το εν λόγω επίδομα χωρίς να απαιτείται: πρώτον, να διαμένουν μόνιμα και νόμιμα στην Ελλάδα δεκαπέντε συνεχόμενα έτη πριν από την υποβολή της αίτησης για τη λήψη του επιδόματος ή δεκαπέντε έτη μεταξύ του δέκατου έβδομου και του εξηκοστού έβδομου έτους της ηλικίας τους και δεύτερον, να έχουν συμπληρώσει στη χώρα τουλάχιστον τριάντα πέντε πλήρη έτη διαμονής, προκειμένου να τους καταβάλλεται πλήρες το ποσόν του επιδόματος. Άφησα για το τέλος τη διάταξη για τα προγράμματα απασχόλησης κοινωφελούς χαρακτήρα, όπου έχει αναπτυχθεί μεγάλος διάλογος. Τα προγράμματα αυτά στοχεύουν και στόχευαν στην αντιμετώπιση των επιπτώσεων της μακροχρόνιας ανεργίας, έτσι όπως αυτή αναπτύχθηκε στη χώρα μας την περίοδο 2010-2015 και στην επανασύνδεση των ανέργων με την αγορά εργασίας μέσω της απόκτησης επαγγελματικής εμπειρίας και νέων δεξιοτήτων. Ταυτόχρονα, οι άνθρωποι που απασχολούνται σε αυτά τα προγράμματα παράγουν μετρήσιμο έργο για τις τοπικές κοινωνίες, υλοποιώντας έργα που δηλώνονται από τους δήμους και τις περιφέρειες σε όλη τη χώρα. Από το 2016 η Κυβέρνηση, το Υπουργείο Εργασίας, έδωσε προγράμματα αναβαθμισμένα εργασιακά και ασφαλιστικά όσον αφορά τα δικαιώματά τους, ενώ ταυτόχρονα, προχωρήσαμε και σε επέκταση της απασχόλησης των ωφελούμενων από πέντε σε οκτώ μήνες. Εισαγάγαμε δράσεις συμβουλευτικής υποστήριξης, αλλά και προαιρετική εκπαίδευση σε εξειδικευμένα κέντρα κατάρτισης με δυνατότητα πιστοποίησης. Από το 2015 έχουν ολοκληρωθεί οκτώ προγράμματα απασχόλησης κοινωφελούς χαρακτήρα στη χώρα μας με τους ωφελούμενους να φτάνουν τους εβδομήντα χιλιάδες. Σήμερα λειτουργούν τέσσερα προγράμματα συνολικού προϋπολογισμού 331 εκατομμυρίων ευρώ, στα οποία απασχολούνται σαράντα έξι χιλιάδες τετρακόσιοι δεκατέσσερις άνθρωποι. Επίσης, μέχρι σήμερα κατέστη δυνατή η παράταση σε προηγούμενο χρόνο για δύο προγράμματα κοινωφελούς χαρακτήρα, κατόπιν νομοθετικής ρύθμισης. Συγκεκριμένα, αναφέρομαι στο πρόγραμμα απασχόλησης σε προσφυγικές δομές, σε hot spot και εκείνα στην αντιπυρική προστασία. Αυτά αποτελούν εξαίρεση, καθώς άπτονται συγκεκριμένων άμεσων και ανειλημμένων αναγκών, όπως η συνέχιση της όσο το δυνατόν αποτελεσματικότερης διαχείρισης της προσφυγικής κρίσης - το γνωρίζουμε όλοι αυτό - αλλά και η έγκαιρη προετοιμασία της αντιπυρικής περιόδου. Γνωρίζετε ότι έχουμε ήδη ξεκινήσει να προετοιμαζόμαστε για τον δεύτερο κύκλο κοινωφελούς εργασίας σε δήμους και περιφέρειες, ο οποίος, όπως έχουμε ανακοινώσει θα ξεκινήσει να υλοποιείται τον ερχόμενο Οκτώβρη. Επίσης, ήδη είχα εξαγγείλει, με αφορμή τη συζήτηση επίκαιρης ερώτησης στη Βουλή πριν από τις αυτοδιοικητικές εκλογές, ότι σκοπός μας ήταν να μην αφήσουμε τους δήμους και τις περιφέρειες χωρίς υποστήριξη σε μια τουριστική περίοδο, κατά την οποία οι ανάγκες για τις παρεχόμενες υπηρεσίες και για τα έργα αυξάνονται ιδιαίτερα, αλλά και όπως έχω ξαναπεί, παράγουν εξαιρετικά χρήσιμο έργο, για παράδειγμα, στον τομέα της πρόληψης φυσικών καταστροφών στις τοπικές κοινωνίες. Ανταποκρινόμενοι, λοιπόν, στα περίπου διακόσια ενενήντα εννέα αιτήματα των φορέων, κυρίως δήμων και περιφερειών, που υποστηρίζονται μέσω του συγκεκριμένου προγράμματος κοινωφελούς χαρακτήρα, καθώς και στα αιτήματα των ανθρώπων που απασχολούνται μέσω των συγκεκριμένων προγραμμάτων, αλλά και με γνώμονα το δημόσιο συμφέρον και την τήρηση της δέσμευσής μας να μην αφήσουμε χρονικά κενά μεταξύ των δύο προγραμμάτων, δίνουμε σήμερα τη δυνατότητα επέκτασης της χρονικής διάρκειας των προγραμμάτων κοινωφελούς χαρακτήρα στους ΟΤΑ, στους δήμους και στις περιφέρειες. Θα ήθελα να ανακοινώσω από αυτό το Βήμα επίσημα, σταματώντας την παραπληροφόρηση από διάφορα ιντερνετικά sites και εφημερίδες, ότι η νομοθετική αυτή ρύθμιση είναι το πρώτο βήμα, ώστε να δοθεί παράταση στον πρώτο κύκλο προγράμματος κοινωφελούς χαρακτήρα στους δήμους, που «τρέχει» αυτή τη στιγμή, για τέσσερις μήνες, ώστε αφενός να αντιμετωπιστούν οι όποιες έκτακτες και επείγουσες ανάγκες κυρίως των δήμων και των δημοτικών υπηρεσιών, οι οποίες χρήζουν άμεσης παρέμβασης και ο νέος κύκλος να συγχρονιστεί με την ανάληψη καθηκόντων των νέων αυτοδιοικητικών αρχών το φθινόπωρο. Κύριε Πρόεδρε, ολοκληρώνοντας, θα ήθελα να καταθέσω και μία νομοτεχνική βελτίωση στην τροπολογία με αριθμό 2230/191. Είναι μία παρέμβαση, προσθέτουμε μία φράση: Στην περίπτωση γ΄ της πρώτης προτεινόμενης διάταξης, η φράση «σε δήμους και περιφέρειες» αντικαθίσταται από τη φράση «σε δήμους, περιφέρειες και λοιπά νομικά πρόσωπα δημοσίου δικαίου». Ευχαριστώ πολύ.
Τον λόγο έχει ο κ. Οδυσσέας Κωνσταντινόπουλος από τη Δημοκρατική Συμπαράταξη.
Ευχαριστώ, κύριε Πρόεδρε. Κυρίες και κύριοι συνάδελφοι, είμαστε σήμερα εδώ ως Κοινοβουλευτική Ομάδα για να θέσουμε ζητήματα τα οποία αφορούν την πορεία της χώρας, αλλά και να δούμε ουσιαστικά ποιους εξυπηρέτησε η Βουλή των τελευταίων ημερών και ποιους θέλει να εξυπηρετήσει. Εγώ διαφωνώ με το κόμμα μου που λέει ότι δεν έπρεπε να μείνει η Βουλή ανοιχτή. Ξέρετε γιατί, συνάδελφοι; Διότι δεν θα βλέπαμε τον χαρακτήρα μιας Κυβέρνησης που τις τελευταίες μέρες νομοθετεί ουσιαστικά για τους «φίλους», για όποιο μικρό και μεγάλο ρουσφέτι κατηγορούσε όλους τους υπόλοιπους. Και ξέρετε, κύριοι συνάδελφοι, το να το παίζεις - δήθεν - αριστερός, δικαιωματιστής με συνθήματα κατά της ελίτ και να παραδέχεσαι δημόσια ότι διορίζεσαι γιατί έχεις διασυνδέσεις, είναι χειρότερο από τη Δεξιά της Δεξιάς.
Παρακαλώ, κύριε συνάδελφε.
Είμαστε εδώ για να πούμε τα ονόματα. Εδώ, όμως, αυτό δεν το έχει πει κάποιος παρά το έχει πει συνάδελφός σας. Το είπε δημόσια. Δεν το έκρυψε. Δεύτερον, επειδή ακούω την άποψή σας για τα βοθροκάναλα, σήμερα είδα ότι σπάσατε το εμπάργκο. Τι έγινε; Οι Βουλευτές σας πηγαίνουν σε βοθροκάναλα; Το ξεχάσατε και αυτό, κύριοι συνάδελφοι; Πάει ο αγώνας ενάντια στα βοθροκάναλα; Πάει και αυτός στην τιμή της προεκλογικής περιόδου; Κύριοι συνάδελφοι, έχω να θέσω τρία νομίζω ουσιαστικά θέματα, που τα έθεσαν και οι συνάδελφοι. Αν σήμερα κατηγορούμε τον Πρόεδρο της Βουλής, σε καμμία περίπτωση προσωπικά, αλλά για τη θεσμική του ιδιότητα, είναι διότι εδώ και έναν χρόνο δεν έφερε στη Βουλή να συζητηθεί το αφορολόγητο, την πρότασή μας. Αυτό είναι το μεγάλο πρόβλημα, ότι δεν χρησιμοποίησε τους κοινοβουλευτικούς κανόνες, ώστε να έρθει στη Βουλή και να συζητηθεί και τα κόμματα να πάρουν τις αποφάσεις τους. Και την ίδια ώρα μάς κατηγορείτε. Λέτε «πώς δεν θα το ψηφίσετε;». Μα, θα ψηφίζουμε και θα ξεψηφίζουμε μαζί; Εμείς έχουμε μία τροπολογία που τελειώνει το θέμα του αφορολόγητου. Εσείς βγάζετε απέξω τη μείωση του κατώτερου κλιμακίου φόρου που αφορά τους πιο φτωχούς. Από 22% το πηγαίνετε στο 20%. Πόσα εκατομμύρια είναι αυτό; Είναι 870 εκατομμύρια. Αφήνετε απέξω τη μείωση του ΕΝΦΙΑ, που είναι 209 εκατομμύρια, τη μείωση της εισφοράς αλληλεγγύης. Άρα εδώ πρέπει να ψηφίσετε, αν θέλετε, την τροπολογία μας, η οποία το μόνο που κάνει είναι να επαναφέρει τα πράγματα εκεί που ήταν. Δεύτερον, εγώ πιστεύω ότι το κράτος πρέπει να στηρίζει τον ιδιωτικό τομέα. Σήμερα, όμως, κάνετε κάτι, κύριε Υπουργέ, με το οποίο θέλω να σας πω ότι δείχνετε το ένα μέρος της ευαισθησίας σας. Από το Πρόγραμμα Δημοσίων Επενδύσεων στηρίζουμε την Ελληνική Βιομηχανία Ζάχαρης και όλους τους παραγωγούς. Πολύ σωστά. Αλλά ανακοινώθηκε χθες, κύριε Υπουργέ, το κλείσιμο δύο εργοστασίων της «FRIGOGLASS» στην Κάτω Αχαΐα και του «Γάλα Βλάχας» με εβδομήντα έξι υπαλλήλους στο Πλατύ Ημαθίας. Αναρωτιέμαι γιατί σε αυτούς τους ανθρώπους δεν δίνουμε τους μισθούς από το Πρόγραμμα Δημοσίων Επενδύσεων; Αυτοί δεν είναι εργαζόμενοι; Αυτοί δεν έχουν οικογένειες; Αυτοί δεν έχουν παιδιά; Τα παιδιά τους δεν δίνουν εξετάσεις; Έτσι είναι η Αριστερά, κυρίες και κύριοι συνάδελφοι; Τους εκατόν πενήντα εργαζόμενους της «FRIGOGLASS» και του «Γάλα Βλάχας» τούς πετάμε, αλλά τους υπόλοιπους όχι; Εγώ πιστεύω ότι αν είσαστε δίκαιοι θα έπρεπε να πληρώσουμε με το Πρόγραμμα Δημοσίων Επενδύσεων όλους. Όχι, κύριοι συνάδελφοι! Δεν σας ενδιαφέρουν οι εργαζόμενοι. Σας ενδιαφέρουν οι ψηφοφόροι - πιθανόν εργαζόμενοι.
Μας ενδιαφέρουν οι εργαζόμενοι, αλλά δεν είμαστε λαϊκιστές σαν εσένα!
Θέλω να το πω αυτό, γιατί δεν ακούστηκε καλά. Θέλω να πω, αγαπητοί φίλοι και φίλες, ότι ένας Βουλευτής του ΣΥΡΙΖΑ με κατηγόρησε για λαϊκισμό! Αυτό είναι το μεγαλύτερο ανέκδοτο της Μεταπολίτευσης! Σας ευχαριστώ πάρα πολύ! [[Θόρυβος από την πτέρυγα του ΣΥΡΙΖΑ]] Τελειώνω με το εξής, αγαπητοί συνάδελφοι. Από αυτό το Βήμα, παρ' ότι είναι η τελευταία μέρα και κανένας δεν ξέρει ποιοι θα είναι την επόμενη μέρα εδώ και ποιοι όχι, υπάρχουν άνθρωποι που φεύγουν με ψηλά το κεφάλι και υπάρχουν άνθρωποι που δεν φεύγουν με ψηλά το κεφάλι. Η παράταξή μας φεύγει με ψηλά το κεφάλι, γιατί δεν φοβήθηκε και στις πιο δύσκολες στιγμές για τη χώρα έβαλε μπροστά το εθνικό συμφέρον κι έφτασε ακόμα και στο 4%. Δεν εξαγοράστηκε για θέσεις, αλλά έχει αρχές και αξίες. Γι' αυτό οι πολίτες γνωρίζουν ότι προοδευτική παράταξη είναι μία στη χώρα, το ΠΑΣΟΚ, το Κίνημα Αλλαγής. Σας ευχαριστώ.
Κύριε Πρόεδρε, μπορώ να έχω τον λόγο;
Για ποιον λόγο;
Έχω έναν λόγο.
Ποιος είναι ο λόγος;
Η τροπολογία που αφορά δεκαεπτά χιλιάδες συνταξιούχους, με ώρα κατάθεσης 11.20΄. Έλεος!
Ορίστε, έχετε τον λόγο.
Ευχαριστώ, κύριε Πρόεδρε. Με ώρα καταθέσεως 11.20΄ ήρθε τροπολογία που αφορά δεκαέξι ή δεκαεπτά χιλιάδες συνταξιούχους της «Εθνικής», με αμφιλεγόμενο περιεχόμενο. Θα το αναπτύξει και θα την καταδικάσει η κ. Χριστοφιλοπούλου. Μοιράζεται τώρα στους Βουλευτές. Γι' αυτό αποχωρούμε, γιατί δεν θα συνεργήσουμε σε τέτοιες μεθόδους πια. Κύριε Πρόεδρε, όμως και εσείς είστε Προεδρείο. Στις 11.20΄, την τελευταία στιγμή του τελευταίου σχεδίου νόμου να έρχεται τροπολογία για την οποία είναι απέξω εργαζόμενοι και φωνάζουν; Δεν είναι πράγματα αυτά. Κι αν υπάρχει κάτι θετικό, που δεν μπορώ να το δω - λένε ότι δεν υπάρχει - πώς μπορούμε να το συζητήσουμε και να το καταλάβουμε; Σας παρακαλώ πάρα πολύ, αποσύρετέ την αυτήν. Δεν είναι δυνατόν να τη συζητήσουμε. Ούτε Υπουργός υπάρχει εδώ να την εξηγήσει. Μόλις έφυγε ο συνάδελφος από το Υπουργείο Εργασίας. Τι θα γίνει, κύριε Πρόεδρε; Τι θα γίνει; Αυτό τι είναι, δηλαδή, τώρα; Είναι Βουλή;
Ο κ. Καματερός έχει τον λόγο.
Ευχαριστώ, κύριε Πρόεδρε. Κυρίες και κύριοι, νιώθω την ανάγκη να τοποθετηθώ στην επίθεση που δεχόμαστε για την κατάθεση τροπολογιών, όπως και πριν από λίγο, ιδιαίτερα των βουλευτικών, γιατί είμαι και εγώ από τους Βουλευτές που έχουν καταθέσει τροπολογίες. Εμένα με έστειλαν εδώ οι συμπατριώτες μου από είκοσι πέντε κατοικημένα νησιά για να μάχομαι για τα προβλήματά τους εδώ μέσα, από νησιά που δεν έχουν μεταξύ τους επαφή, από κατοίκους νησιών που δεν ξέρει ο ένας τον άλλον. Δεν ξέρουν οι κάτοικοι από το Αγαθονήσι τους κατοίκους του Καστελόριζου ούτε από την Κάσο τους κατοίκους της Νισύρου ούτε από την Αστυπάλαια τους κατοίκους της Χάλκης. Και το ίδιο ισχύει σε όλα τα νησιά. Είναι ο πιο δύσκολος νομός. Νιώθω, λοιπόν, ότι έχω υποχρέωση μέχρι την τελευταία μέρα που λειτουργεί η Βουλή κανονικά να μάχομαι για τα προβλήματα του τόπου μου εδώ μέσα! [[Χειροκροτήματα από την πτέρυγα του ΣΥΡΙΖΑ]] Και όπως μας έχουν συνηθίσει όλα αυτά τα χρόνια, προσπαθούν να μας φέρουν στα μέτρα τους. Αυτό το κάνουν από την πρώτη στιγμή που βγήκε η Κυβέρνησή μας και όχι μονάχα σε περιπτώσεις που υπήρχαν υπαρκτά ζητήματα και τα μεγάλωναν για να δείξουν ότι «να, είναι και αυτοί σαν και εμάς», αλλά έφτιαχναν και ψεύτικες ειδήσεις, ακριβώς γιατί αυτό τους πείραζε. Αυτό ήθελαν να δείξουν, ότι είμαστε και εμείς σαν κι αυτούς. Τώρα, όμως, αυτές τις μέρες το έχουν παρακάνει και με το θέμα των τροπολογιών, αλλά και με το θέμα που συζητιέται αυτές τις τελευταίες μέρες με τις μετατάξεις κ.λπ.. Είχε πάρα πολύ δίκιο ο κύριος Πρόεδρος που έβαλε το ζήτημα στη σωστή του διάσταση. Δεν συγκρινόμαστε. Δεν συγκρίνουμε ανόμοια πράγματα. Δεν συμψηφιζόμαστε και ιδιαίτερα από ποιους; Από αυτούς που έκαναν διορισμούς των μετακλητών που είχαν και τους μονιμοποίησαν στη Βουλή και μάλιστα σε μια νύχτα; Και έρχονται να μιλήσουν για μετατάξεις οι οποίες είναι απ' όλους συμφωνημένες. Δεν είναι τα «δικά μας παιδιά», όπως ήταν τα δικά τους. Τα είπε πολύ καλά ο κύριος Πρόεδρος και δεν θέλω να επανέλθω. Και μας κατηγορούν τώρα γι' αυτά; Ξέρουμε τον σκοπό τους. Έχουμε και τα κανάλια, που από το πρωί ως το βράδυ λένε ότι «και αυτοί φεύγουν και κάνουν τα ίδια». Όσον αφορά τις τροπολογίες, θέλω να πω στον συνάδελφο που μίλησε πριν: Ξέχασε πόσες τροπολογίες ήλθαν το 2014 στο τελευταίο νομοσχέδιο; Πάνω από εκατό. Τα ξεχνάει; Μάλιστα, να μη συγκρίνουμε τις τροπολογίες, γιατί εγώ εδώ θέλω να μείνω. Πείτε μου ποιες είναι οι «φωτογραφικές» τροπολογίες και εγώ θα σας απαντήσω. Είναι εύλογο το ερώτημα: Καλά, τις φέρατε την τελευταία μέρα, την τελευταία εβδομάδα; Ξέρετε γιατί; Θα σας απαντήσω. Γιατί είναι τροπολογίες οι οποίες είναι δουλεμένες όχι μόνο μήνες, αλλά και χρόνια. Έχουν συμφωνηθεί με τους Υπουργούς πάνω από έναν χρόνο και έπρεπε να συνεννοηθούμε με δύο - τρία Υπουργεία. Συνέβαινε οι υπηρεσίες των Υπουργείων να μη συνομιλούν μεταξύ τους, αλλά και οι Υπηρεσίες του ιδίου Υπουργείου να μη συνομιλούν μεταξύ τους. Δηλαδή, φανταστείτε πόσο κόπο κάναμε για να λύσουμε προβλήματα που αφορούν όχι μόνο έναν νομό, αλλά στις πιο πολλές περιπτώσεις αφορούν όλη τη χώρα. Πρόκειται για προβλήματα δεκαετιών. Θα αναφερθώ σε συγκεκριμένα παραδείγματα. Σε αυτό, βέβαια, έχουμε ευθύνη ως Κυβέρνηση, γιατί ο κόσμος δεν αντιλήφθηκε αν υπάρχει διαφορά στην πάταξη της γραφειοκρατίας. Δεν μπορεί Υπουργοί που έχουν συμφωνήσει σε τροπολογίες που λύνουν προβλήματα, να μην μπορούν να επιβληθούν και να μας σέρνουν οι υπηρεσίες από εδώ και από εκεί για πάνω από έναν χρόνο. Γι' αυτό τις φέραμε τώρα, γιατί δεν ξέρουμε τι θα γίνει μετά. Ακόμα και η ίδια Κυβέρνηση να είναι δεν ξέρουμε ποιοι Υπουργοί θα είναι, δεν ξέρουμε ποιοι σύμβουλοι θα είναι, δεν ξέρουμε ποιοι διευθυντάδες θα είναι και θα γίνει πάλι από την αρχή η ίδια ιστορία και ο κόσμος κάτω να ταλαιπωρείται. Επιτρέψτε μου να σας πω συγκεκριμένο παράδειγμα και πείτε μου αν είναι «φωτογραφική» τροπολογία. Tο έχω πει δεκάδες φορές: Αυτή η τροπολογία είναι η τρίτη ή τέταρτη φορά που έρχεται στη Βουλή και η απάντηση των Υπουργών ήταν «ναι, συμφωνούμε, θα τη δούμε στις υπηρεσίες». Πότε επιτέλους θα τη δούμε; Πόσο θα περιμένουμε; Αφορά, για παράδειγμα, στη δωδεκάμετρη λωρίδα στη Δωδεκάνησο. Το ξαναλέω: Στη Δωδεκάνησο για τον καθορισμό της γραμμής αιγιαλού και παραλίας προστίθενται δώδεκα μέτρα στο μέγιστο χειμέριο κύμα. Υπάρχει, δηλαδή, μία λωρίδα δωδεκάμετρη. Αυτό είναι καλό, είναι υπέρ του περιβάλλοντος, γιατί έτσι προστατεύονται οι παραλίες. Από το 1948, όμως, που έγινε η ενσωμάτωση, ταλαιπωρούνται όσοι έχουν ιδιοκτησίες εντός αυτής της λωρίδας, γιατί αυτόματα οι ιδιοκτησίες καθίστανται κατεδαφιστέες, ούτε καν απαλλοτριωτέες. Δεν μπορούν να κάνουν τίποτα και είναι κτίσματα που τα έχουν κάνει οι παππούδες και οι προπαππούδες μας. Έχουμε περίπτωση στη Λέρο που μοναστήρι βρίσκεται εντός της δωδεκάμετρης λωρίδας! Είναι «φωτογραφική», λοιπόν, η διάταξη να λέμε ότι εξαιρούνται τα κτίσματα προ του 1948 ή αυτά που είναι καταγεγραμμένα στο κτηματολόγιο; Είναι «φωτογραφική» η διάταξη; Πείτε μου. Είναι «φωτογραφική» η διάταξη, την οποία δουλέψαμε πάνω από δύο χρόνια, από το 2014 που ψηφίστηκε ο νόμος από εσάς, κύριοι απόντες, που όριζε ότι για τον καθορισμό των ορίων όλων των ρεμάτων χρειάζεται προεδρικό διάταγμα; Έχεις δηλώσει, για παράδειγμα, στο κτηματολόγιο ένα χαντάκι δεκαπέντε, είκοσι πόντων και πρέπει για να το οριοθετήσεις να πας σε προεδρικό διάταγμα, το οποίο χρειάζεται δύο, τρία χρόνια τουλάχιστον, για να μην αναφερθώ στο κόστος. Είναι «φωτογραφική» διάταξη να πεις ότι αυτά εξαιρούνται και ακολουθείται η συνήθης διαδικασία που πάλι θέλει έναν χρόνο; Κάναμε μια τέτοια τροπολογία, αλλά θέλει μία βελτίωση. Τελειώνω με αυτό για να καταλάβετε το μέγεθος της γραφειοκρατίας: Ενώ κάναμε τροπολογία και λέμε ότι δεν χρειάζεται προεδρικό διάταγμα για την οριοθέτηση, έπρεπε να πούμε και «για την προσωρινή οριοθέτηση». Δείτε το παράλογο. Αυτό έρχεται να ρυθμίσει η τροπολογία σήμερα. Με ευθύνη, όμως, των απόντων - της Νέας Δημοκρατίας, του ΠΑΣΟΚ και άλλων - οι κάτοικοι θα ταλαιπωρούνται ακόμα και δεν ξέρουν τι θα γίνει εάν δεν περάσει σήμερα αυτή η τροπολογία. Ποια είναι η βελτίωση που φέρνουμε; Δεν χρειάζεται προεδρικό διάταγμα για την οριοθέτηση των ρεμάτων, αλλά χρειάζεται - αυτή είναι η ερμηνεία που δίνουν διάφορες νομικές υπηρεσίες - για την προσωρινή οριοθέτηση των ρεμάτων. Αυτή τη συμπλήρωση, αυτή τη διόρθωση κάνουμε. Ξέρετε πόσοι απελευθερώνονται και όχι μόνο στα Δωδεκάνησα, αλλά σε όλη τη χώρα, όπου υπάρχει ή δημιουργείται κτηματολόγιο; Αν αυτές είναι «φωτογραφικές» διατάξεις, ας κρίνει ο λαός, ας κρίνουν αυτοί που θα ψηφίσουν στις επόμενες εκλογές ποιοι είναι αυτοί που τους λένε τώρα ότι «θα έρθουμε εμείς και θα το λύσουμε», αυτοί, δηλαδή, που έχουν δημιουργήσει το πρόβλημα έως τώρα. Ας τους κρίνει ο λαός στις εκλογές που έρχονται. Ευχαριστώ.
Και εμείς ευχαριστούμε. Τον λόγο έχει η κ. Χριστοφιλοπούλου από την Δημοκρατική Συμπαράταξη.
Κυρίες και κύριοι συνάδελφοι, ουσιαστικά έχουν προκηρυχθεί οι εκλογές, τυπικά όχι. Βρισκόμαστε σε αυτήν την τελευταία, πιστεύω, Ολομέλεια της Βουλής των Ελλήνων γι' αυτήν την Περίοδο υπό τη «βροχή» τροπολογιών της τελευταίας στιγμής και άλλων ρουσφετιών και μετατάξεων. Πραγματικά είναι θλιβερό. Αυτοί που σήμερα πιστεύουν ακόμα ότι εκπροσωπούν δήθεν το καινούργιο και το προοδευτικό, είναι πιο παλιοί από το παλιό. Κυρίες και κύριοι συνάδελφοι, θα ήθελα να μιλήσω όχι μόνον για τον εμπαιγμό των συμπολιτών μας, γιατί εσείς οι ίδιοι ψηφίσατε με τα χεράκια σας τη μείωση του αφορολογήτου και εσείς οι ίδιοι είπατε «έχουμε αντίμετρα». Είπατε ότι τη φτωχοποίηση της μεσαίας τάξης την αναγνωρίζετε. Άκουσα κάποια στιγμή τον κ. Τσακαλώτο να το λέει. Και όχι μόνο…
Εσείς τι κάνατε;
Ό,τι και να πείτε, ο λαός έχει καταλάβει. Μπορείτε να με διακόψετε όσες φορές θέλετε και βεβαίως ο Πρόεδρος θα κρατήσει χρόνο ως οφείλει.
Παρακαλώ πάρα πολύ, κύριε Παπαδόπουλε! Χαλάτε την παράδοση στη σημερινή τελευταία συνεδρίαση.
Και ερχόσαστε, λοιπόν, σήμερα και φέρνετε μία τροπολογία με την οποία ξαφνικά λέτε ότι η μη μείωση του αφορολογήτου συνοδεύεται από τα αντίμετρα. Διότι καλείται η Βουλή - δηλαδή εσείς μόνοι σας, γιατί εμείς θα φύγουμε - να ψηφίσει και το καλό και το κακό, δηλαδή τίποτα, ίσον μηδέν. Και στην κοινωνική ευαισθησία παίρνετε μηδέν. Και σήμερα φέρνετε στις 11.20΄ μία τροπολογία, κυρίες και κύριοι συνάδελφοι, για δεκαεπτά χιλιάδες συνταξιούχους της Εθνικής Τραπέζης της Ελλάδος, η οποία όχι μόνο είναι άτσαλη, όχι μόνο είναι πρόχειρη, αλλά ξέρετε πολύ καλά ότι το πρόβλημα αυτό ισχύει γι' αυτούς τους ανθρώπους για δύο και πλέον χρόνια που δεν παίρνουν επικουρικές συντάξεις και γίνονται ερωτήσεις επί ερωτήσεων, επίκαιρες, γραπτές, παρεμβάσεις, συμμετοχές στις συνελεύσεις για τα προβλήματα. Και υπάρχει διάθεση από την Αντιπολίτευση να λυθεί το θέμα, να λυθεί ουσιαστικά, να λυθεί με μελέτη, να λυθεί δίκαια για τους συνταξιούχους. Γι' αυτό, κυρίες και κύριοι συνάδελφοι, ο Κοινοβουλευτικός μας Εκπρόσωπος είπε «Τι είναι αυτά;». Αυτά είναι χάλια. Από μια ματιά που πρόλαβα να ρίξω - βλέπετε τι ώρα είναι - φαίνεται ότι χωρίζετε τους συνταξιούχους της Εθνικής Τράπεζας της Ελλάδος σε δύο κατηγορίες: στα κορόιδα, αυτούς δηλαδή που βγαίνουν τώρα στη σύνταξη - και γνωρίζετε πολύ καλά ότι Εθνική Τράπεζα της Ελλάδος έχει ξεκινήσει νέα εθελουσία - και σε όσους έχουν ήδη συνταξιοδοτηθεί. Οι δεύτεροι θα απολαύουν το καθεστώς που σχετίζεται με τις εισφορές που αυτοί και ο εργοδότης τους πλήρωσαν τόσα χρόνια. Οι δεύτεροι, αυτοί οι κακόμοιροι που βγαίνουν τώρα, θα έχουν 40% λιγότερες παροχές για τις ίδιες εισφορές. Αυτό είναι ντροπή, αυτό είναι διαχωρισμός των συνταξιούχων σε δύο κατηγορίες. Και το φέρνετε χωρίς να υπάρχει η μελέτη για το ΕΤΕΑΕΠ. Το είχαμε πει προς το Υπουργείο Εργασίας, είναι πάνω από ενάμιση χρόνο τώρα που το Κίνημα Αλλαγής φωνάζει εντός και εκτός Βουλής. Και άλλα κόμματα το κάνουν. Αλλά ήμασταν εμείς που φέραμε δύο και τρεις φορές και επίκαιρη ερώτηση και επιτέλους, μετά από πολλές προσπάθειες, ήρθε κάποια στιγμή ο κ. Πετρόπουλος εδώ, απαντώντας σε δική μου επίκαιρη ερώτηση και σε κάποιου άλλου Βουλευτή άλλου κόμματος - δεν θυμάμαι αυτή τη στιγμή να πω ποιος ή ποια ήταν - και είπε ότι θα λύσει το θέμα και είναι τουλάχιστον ένας χρόνος που έχει περάσει. Ένας χρόνος, κυρίες και κύριοι συνάδελφοι! Κι έρχεται τώρα 11.20΄ αυτή η τροπολογία. Και ξαναλέω, τουλάχιστον αν είχε κάποια μελέτη, κάτι, και δεν διαχώριζε τους συνταξιούχους, να λέγαμε «έστω τελευταία στιγμή το φέρατε, το λύνετε το θέμα». Όμως το θέμα - ξαναλέω και επιφυλασσόμενη από μία ματιά που πρόλαβα να διαβάσω, να καταλάβω - φαίνεται ότι το λύνετε με τον πλέον άδικο για τους συνταξιούχους τρόπο. Κοιτάξτε, κυρίες και κύριοι συνάδελφοι, αν δεν θέλατε να κάνετε παροχολογία, ρουσφέτια και εξαγγελίες της τελευταίας στιγμής, όπως αυτό που κάνετε τώρα, να σας θυμίσω ότι εμείς στο Κίνημα Αλλαγής στις 7 Φεβρουαρίου, με πρώτη υπογράφουσα την κ. Γεννηματά, είχαμε καταθέσει πρόταση νόμου, την οποία θα μπορούσατε να δεχθείτε και η οποία περιείχε την πλήρη κατάργηση της μείωσης του αφορολόγητου και τη μείωση του συντελεστή φορολογίας επιχειρήσεων από το 29% στο 20%. Και θέλω για ένα λεπτό να αναφερθώ σε ένα ειδικό πρόγραμμα που δίνει φτερά πραγματικά κι εκεί θα άξιζε τον κόπο να δούμε πώς θα βρούμε τα χρήματα για τα παιδιά μας που φεύγουν στο εξωτερικό, τα παιδιά μας που ολοένα και περισσότερα από αυτά αναζητούν αλλού την τύχη τους, τα παιδιά με σπουδές ή τα παιδιά με κάποια τεχνική κατάρτιση. Εμείς, λοιπόν, λέμε στο Κίνημα Αλλαγής ότι πρέπει οι πολιτικές δυνάμεις να δουν αυτή την πρόταση νόμου, αλλά δεν τη φέρατε, κύριε Πρόεδρε. Δεν τη φέρατε ποτέ, ούτε αυτή ούτε κάποια από τις άλλες προτάσεις για το δημογραφικό που φέραμε, να συζητηθεί τουλάχιστον στη Βουλή, να συζητηθεί, να υπάρξει ένας προβληματισμός. Όχι! Στις 7 Φεβρουαρίου κατετέθη αυτή η πρόταση από το Κίνημα Αλλαγής και ποτέ δεν έστερξε η Κυβέρνηση και η Βουλή να τη φέρουν για συζήτηση, για να συζητήσουμε και να δούμε αν αξίζει τον κόπο αυτή η πρότασή μας, να τη δούμε και να τη δει και το Γενικό Λογιστήριο του Κράτους, αν η Κυβέρνηση ήθελε να δείξει αυτή την ευαισθησία για τους νέους ανθρώπους. Εμείς λέμε για πρόγραμμα, λοιπόν, όπου έχουμε τριετή απαλλαγή από τη φορολογία εισοδήματος και ασφαλιστικές εισφορές για τους νέους ανθρώπους που αρχίζουν τη δική τους επιχειρηματική δραστηριότητα, γιατί εμείς δεν δαιμονοποιούμε ούτε το επιχειρείν ούτε αυτές τις δράσεις που φέρνουν επενδύσεις και μέλλον στην πατρίδα. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΓΕΩΡΓΙΟΣ ΜΑΥΡΩΤΑΣ]] Όμως, εμείς είμαστε αυτοί που εγγυόμαστε ένα ισχυρό κοινωνικό κράτος, ένα σύγχρονο κοινωνικό κράτος, γιατί εμείς το οικοδομήσαμε και με τα λάθη και τα προβλήματά του άντεξε. Όμως, αυτή τη στιγμή οι Έλληνες πολίτες καλούνται να δουν τι ακριβώς γίνεται εδώ, στη Βουλή των Ελλήνων, την τελευταία ημέρα και γιατί εδώ και δύο - τρεις μήνες οι προτάσεις μας ποτέ δεν ήλθαν στην Ολομέλεια να συζητηθούν; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ολοκληρώνω, κύριε Πρόεδρε. Ξαναλέω: Δεν είχατε διάθεση ούτε να συζητήσετε ούτε να κάνετε διάλογο ούτε να διαβουλευτείτε. Δεν είχατε την παραμικρή δημοκρατική ευαισθησία, γι' αυτό το Κίνημα Αλλαγής απέρχεται από τη διαδικασία αυτή, την οποία και καταγγέλλει άλλη μία φορά.
Τον λόγο έχει ο Βουλευτής Λάρισας του ΣΥΡΙΖΑ κ. Νίκος Παπαδόπουλος και μετά θα δώσω τον λόγο στον κ. Ρήγα για να υποστηρίξει δύο τροπολογίες.
Ευχαριστώ, κύριε Πρόεδρε. Σου έτυχε τελευταία μέρα να είναι η πρώτη σου συνεδρίαση! Συγχαρητήρια!
Ποτέ δεν είναι αργά!
Μάλλον θα είναι η τελευταία, αλλά είναι σημαδιακή. Είσαι από τους νεότερους και να δούμε πώς η ζωή θα τα φέρει στην επόμενη Βουλή. Πάντως, γίνεται εδώ ένας διάλογος πραγματικά και κουφών, μπορώ να το πω. Βρήκαν το Βήμα για να πουν και μετά φεύγουν. Εγώ θα ήθελα να ρωτήσω και τη Νέα Δημοκρατία και το ΠΑΣΟΚ, αν και το ΠΑΣΟΚ ήταν στην κυβέρνηση του 2014, να μας πουν ποια ήταν η φορολογία των αγροτών. Διότι είδα ένα μεγάλο σούσουρο για τη φορολογία. Να σας πω. Η φορολογία την οποία είχαν κάνει ήταν 13% συντελεστής φόρου από το πρώτο ευρώ, συν όλες οι επιδοτήσεις μέσα, συν οι αποζημιώσεις του ΕΛΓΑ, συν, συν, όλα μέσα. Δηλαδή, αν πούμε ότι υπήρχε 500 εκατομμύρια ευρώ κέρδος με 1 δισεκατομμύριο ευρώ, που είναι και όλες οι επιδοτήσεις μέσα, καταλαβαίνετε ότι οι αγρότες θα πλήρωναν πάνω από 500 εκατομμύρια ευρώ φόρο με αυτό το σύστημα που λένε, των μικρών συντελεστών της Νέας Δημοκρατίας και του ΠΑΣΟΚ. Κυβερνούσαν. Όταν ήρθαμε εμείς, αυτό το σύστημα βρήκαμε, συν του ότι βρήκαμε και τα 650 εκατομμύρια ευρώ του τέλους επιτηδεύματος, το οποίο επίσης εμείς καταργήσαμε. Πόσο ψέμα να αντέξεις μπροστά σε αυτή την εκφώνηση που κάνουν εδώ και το ΠΑΣΟΚ και η Νέα Δημοκρατία και σπεκουλάρουν και κάποιοι άλλοι; Να πάμε τώρα να δούμε εμείς τι κάναμε, για να δουν και οι αγρότες, και στο τέλος θα πω και τι τους περιμένει, αν δεν είναι κυβέρνηση ο ΣΥΡΙΖΑ. Εμείς κάναμε το αφορολόγητο, όπως ξέρετε, στα 9.500 ευρώ για όλες τις οικογένειες με παιδιά και για το ανδρόγυνο στα 8.600 ευρώ, συν ότι στο αφορολόγητο βάλαμε το πρασίνισμα και 12.000 ευρώ, που είναι συνδεδεμένες ενισχύσεις των αγροτών, συν ότι στο αφορολόγητο μπαίνουν όσοι κάνουν βιολογική γεωργία ή κτηνοτροφία. Αυτό κτίζεται στο αφορολόγητο. Οι εξισωτικές αποζημιώσεις που παίρνουν οι κτηνοτρόφοι είναι εκτός. Αυτοί που κάνουν νιτρορύπανση είναι εκτός. Αυτοί που κάνουν οποιοδήποτε πρασίνισμα είναι εκτός στη φορολογία. Μπορεί ένας αγρότης πραγματικά να κτίσει ένα αφορολόγητο, το οποίο να είναι και 30.000 ευρώ και 25.000 ευρώ και 15.000 ευρώ ανάλογα με την καλλιέργεια την οποία κάνει. Τον φορολογούμε μετά από όλα αυτά τα κέρδη μέχρι τώρα με 22%. Τι γίνεται τώρα; Κάναμε ένα ακόμα σύστημα, το οποίο ψηφίσαμε μετά το Πάσχα - αν θυμάστε - και βγήκε και τώρα η εξαγγελία του Πρωθυπουργού για ένα -10% στον φόρο εισοδήματος, που μειώνει τον πραγματικό φόρο έως και 50%. Το δεύτερο που κάναμε για τους αγρότες είναι ο συντελεστής απόσβεσης κεφαλαίου 150%. Δηλαδή, αν κάνεις μια επένδυση 100.000 ευρώ, θα αποδίδεις για 150.000 ευρώ. Είναι μεγάλο κίνητρο για τους αγρότες. Είναι πολλά τέτοια που κάναμε, συν ότι καταργήσαμε και το 650, το τέλος επιτηδεύματος, δεν υπάρχει αυτό. Και τα δώσαμε όλα αυτά κίνητρα μέσα από τους συνεταιρισμούς, γιατί πιστεύουμε στο συνεταιριστικό κίνημα και είναι το όχημα αυτό που εμείς λέμε ότι θα βγάλει τη χώρα. Ένα άλλο που πρέπει να δούμε και πολλές φορές έχω προκαλέσει και τους υπεύθυνους της Νέας Δημοκρατίας και του ΠΑΣΟΚ να μας πούνε ποιο είναι το φορολογικό τους σύστημα, τι ακριβώς πιστεύουν. Ποτέ κανένας δεν είπε. Λένε το γενικό 9% από τον συντελεστή μέχρι 10.000 ευρώ, χωρίς καμμία άλλη διευκρίνιση. Αυτό τι σημαίνει; Αυτό σημαίνει ότι όλοι οι αγρότες, μικροί και μεσαίοι, θα πληρώσουν φόρο. Διότι εδώ και το ΠΑΣΟΚ δεν το αναφέρει και η Νέα Δημοκρατία δεν το αναφέρει ποιο θα είναι και πώς θα ανάγεται το αφορολόγητό του, δηλαδή θα είναι συνδεδεμένες μέσα, θα είναι το πρασίνισμα, ποιο θα είναι; Δεν διευκρινίζουν τίποτα. Άρα πρέπει να πούμε στους αγρότες ότι η φορολογία, την οποία ετοιμάζουν για τους αγρότες, σε κυβέρνηση Νέας Δημοκρατίας είναι 10% από το πρώτο ευρώ. Αυτό είναι καθαρό και πιθανόν να έχουμε μια κλιμάκωση. Αυτό τι σημαίνει; Ότι ο μικρομεσαίος αγρότης - που εμάς το 85% δεν πληρώνει τώρα φόρο - όλοι αυτοί θα πληρώσουν φόρο. Ένας αγρότης ο οποίος έχει 5.000 καθαρά έσοδα με το 10% θα πληρώσει 500 ευρώ φόρο, συν τα 650, το τέλος επιτηδεύματος, που δεν λένε τι θα το κάνουν. Άρα πρέπει να είναι καθαρό σε όλους μας, πρέπει και εμείς να ξέρουμε που θα πάμε έξω. Και θέλω, κλείνοντας, να πω το εξής: Είχα κάνει εδώ πριν λίγο καιρό μία ομιλία με τα θετικά, τι έχει κάνει ο ΣΥΡΙΖΑ αυτά τα τελευταία χρόνια. Μόνο στον αγροτικό τομέα επί επτά λεπτά δεν μπόρεσα να απαριθμήσω αυτά που έχουμε κάνει για τον αγροτικό τομέα. Είναι τόσα πολλά: Από τις λαϊκές αγορές, από τους συνεταιρισμούς, από τις ομάδες παραγωγών, τα πάντα, τα πάντα, τα πάντα έχουμε κάνει για να προωθήσουμε αυτό που λέμε: την ανάταξη του πρωτογενούς τομέα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Νομίζω ότι τα καλύτερα είναι μπροστά μας. Πρέπει να πούμε στον κόσμο την αλήθεια. Με αυτή πορευτήκαμε, τουλάχιστον όλα αυτά τα χρόνια. Και πρέπει να τους πούμε τι τους περιμένει εάν βγει η Νέα Δημοκρατία. Και τελευταίο στοιχείο, περίπου οι κατά κύριο επάγγελμα αγρότες, γι' αυτούς πάντοτε μιλάμε, πλήρωσαν - νομίζω, αν δεν κάνω λάθος -50 εκατομμύρια, με τα τελευταία στοιχεία που έχουμε. Με αυτούς στην κυβέρνηση θα έχουμε τεράστια αύξηση της φορολογίας των μικρομεσαίων αγροτών και βεβαίως θα ελαφρύνουν οι μεγάλοι αγρότες, διότι το ποσοστό, ο συντελεστής στο 9% καταλαβαίνετε ότι βοηθάει τα πολύ μεγάλα εισοδήματα. Αλλά σε εμάς εναπόκειται να πούμε την αλήθεια όπως εμείς την ξέρουμε και δεν έχουμε να φοβηθούμε τίποτα και για κανέναν. Θέλω να σας χαιρετήσω όλους. Είναι μια δύσκολη μάχη, που θα τη δώσουμε όπως εμείς ξέρουμε. Μου έτυχε στα εξήντα πέντε μου να γίνω Βουλευτής. Πάλι με αγώνες, εμπρός, για μια νέα Ελλάδα. Και θα πάμε όλοι μαζί. Σας ευχαριστώ.
Ευχαριστούμε τον κ. Παπαδόπουλο. Τώρα θα δώσω τον λόγο στον Αναπληρωτή Υπουργό Εθνικής Άμυνας, τον κ. Ρήγα, για να υποστηρίξει τις υπ' αρίθμ. 2235 και 2251 τροπολογίες. Ο λόγος σε εσάς, κύριε Ρήγα.
Κύριε Πρόεδρε, ευχαριστώ. Αγαπητοί συνάδελφοι και συναδέλφισσες, η τροπολογία με αριθμό 2235/196 αφορά τα Ελληνικά Αμυντικά Συστήματα και παρέχει τη δυνατότητα να χορηγηθεί η φορολογική και ασφαλιστική ενημερότητα για επιπλέον χρονικό διάστημα έξι μηνών από τις 22 Ιουνίου του 2019 μέχρι τις 22 Δεκεμβρίου του 2019 κατά παρέκκλιση κάθε γενικής και ειδικής διάταξης προκειμένου να διευκολυνθεί η συμμετοχή σε διαγωνισμούς ανάληψης, εκτέλεσης δημοσίων έργων ή προμηθειών από τον δημόσιο τομέα, η περαιτέρω δυνατότητα είσπραξης χρημάτων από το ελληνικό δημόσιο και η δυνατότητα λειτουργίας της εταιρείας τους επόμενους μήνες. Η δεύτερη τροπολογία με δύο άρθρα με αριθμό 2251/212 αφορά τα ναυπηγεία της Ελευσίνας και τα ναυπηγεία του Σκαραμαγκά. Με την προωθούμενη διάταξη για τα ναυπηγεία Σκαραμαγκά θέλουμε να ολοκληρωθεί, δηλαδή σκοπείται απ' αυτήν τη διάταξη, η ολοκλήρωση των αναγκαίων εργασιών και δοκιμών για τα υποβρύχια «Πιπίνος», «Ωκεανός», «Ματρώζος» και «Κατσώνης», ώστε αυτά να αποδοθούν το ταχύτερο δυνατόν στον στόλο για πλήρη επιχειρησιακή εκμετάλλευση. Για τα ναυπηγεία της Ελευσίνας στο πλαίσιο αυτό να κυρωθεί η σύμβαση του ν.4361/2016, η τριμερής συμφωνία που υπήρξε μεταξύ Πολεμικού Ναυτικού και της εταιρείας και των εργαζομένων για την ολοκλήρωση του προγράμματος ναυπήγησης και κατασκευής της τορπιλακάτου «Ρουσσέν». Γι' αυτό το Πολεμικό Ναυτικό ανέλαβε τον συντονισμό του έργου, την προμήθεια υλικών και υπεργολαβιών. Με την ανωτέρω συμφωνία εξασφαλίστηκε αφ' ενός για το Πολεμικό Ναυτικό η ευκαιρία να υλοποιηθεί τελικά το έργο κατασκευής των τορπιλακάτων και αφ' ετέρου για τους εργαζόμενους η προοπτική συνέχισης της απασχόλησής τους εν μέσω οικονομικής κρίσης. Σας καλώ να κάνετε αποδεκτές τις τροπολογίες αυτές. Είναι για τη συνέχιση της λειτουργίας των εταιρειών. Σας ευχαριστώ πολύ.
Ευχαριστούμε πολύ, κύριε Ρήγα. Τον λόγο έχει ο κ. Δημήτριος Εμμανουηλίδης, Βουλευτής Καβάλας από τον ΣΥΡΙΖΑ, για επτά λεπτά.
Ευχαριστώ πολύ, κύριε Πρόεδρε. Επ' ευκαιρία θα ήθελα να χαιρετίσω τη λειτουργία του Προέδρου Μαυρωτά, που κατά την εκτίμησή μου αποτελεί μια δικαίωση πολιτικού ανδρός με ιδιαίτερο ήθος και πολιτική σοβαρότητα. Ειπώθηκε ότι είναι λίγο οριακό την τελευταία μέρα λειτουργίας της Βουλής να αναλάβει την Προεδρία. Ωστόσο, θα επικαλεστώ το δημοσθένειο: «Προς γαρ το τελευταίο εκβάν, έκαστον των πριν υπαρξάντων κρίνεται». [[Χειροκροτήματα από την πτέρυγα του ΣΥΡΙΖΑ]] Έρχομαι στη συνέχεια για να πω ότι η ζώσα πολιτική είναι συναρπαστική, γιατί ενυπάρχει σ' αυτήν το στοιχείο της περιπέτειας. Περιπέτεια, κατά τον Αριστοτέλη, είναι «η εις το εναντίον των πραττομένων μεταβολή». Είναι η ανατροπή από τα αναμενόμενα. Αυτό είχαμε με τις εκλογές για την ανάδειξη των Ευρωβουλευτών. Η Κυβέρνηση περίμενε άλλα αποτελέσματα και ηχηρά - θα έλεγα - στην κάλπη αποδοκιμάστηκε αυτή η πρακτική. Είχαμε, λοιπόν, μια ανατροπή, όμως στη ζωή, όπως και στην πολιτική, οι ανατροπές είναι συστατικό στοιχείο της δύναμης της κοινωνικής, της δύναμης της πολιτικής, εν προκειμένω. Οι εκλογές για την ανάδειξη των Ευρωβουλευτριών και των Ευρωβουλευτών έγιναν με προθετικό στοιχείο την τιμωρητική κριτική απέναντι σε μια Κυβέρνηση που έκανε όσα έκανε ή δεν έκανε αυτά που ο κόσμος ήθελε να κάνει. Οι εκλογές που έρχονται προθετικό έχουν ουσιαστικό. Είναι εκλογές σκέψης και περίσκεψης, γιατί καλύτερα ο λαός με την ψήφο του να σκεφτεί ποια θα είναι η κατάσταση όταν - ο μη γένοιτο - υπάρξει η παλινόρθωση ενός συστήματος που βαρύνεται με μύριες όσες όχι αδυναμίες, αλλά στοχευμένες και εγκληματικές πολιτικές συμπεριφορές που αναδείχθηκαν από τα πρώτα χρόνια της Μεταπολίτευσης και κορυφώθηκαν με την εισαγωγή μας στη δίνη των μνημονίων. Πέρα από αυτή τη φρίκη, υπήρξε η δεύτερη φρίκη της διαχείρισης των μνημονίων. Αλυσιδωτά αυτά τα βήματα γίνανε και από την κυβέρνηση του ΠΑΣΟΚ και από την κυβέρνηση της Νέας Δημοκρατίας. Και έρχονται τώρα να παρουσιαστούν ως λυτρωτές. «Ο τρώσας και ιάσεται». Έδωσε χρησμό. Πώς είναι δυνατόν αυτός που έσπειρε την καταστροφή αυτός να γίνει και προπομπός της ίασης; Αυτή τη σχιζοφρενική κατάσταση πρέπει να αντιληφθεί ο ελληνικός λαός και με μνήμη και κρίση πρέπει να αποδώσει αυτά που πρέπει να αποδοθούν. Αν πραγματικά ηττήθηκε η Κυβέρνηση και ο ΣΥΡΙΖΑ, ηττήθηκε κυρίως σε έναν τομέα, στον επικοινωνιακό τομέα. Κατόρθωσε το πολιτικό, το κοινωνικό, το οικονομικό σύστημα - και όχι τα κόμματα μόνο - να μετακυλήσει όλα τα βάρη που συσσώρευσαν οι ίδιοι, Νέα Δημοκρατία και ΠΑΣΟΚ, τα χρόνια της μνημονιακής λαίλαπας, να μηδενίσουν το κοντέρ του χρόνου και να πουν ότι η φτωχοποίηση, η ερημοποίηση της χώρας και της κοινωνίας έγινε και αρχίζει από τον Γενάρη του 2015 και στο εξής. Μας κατηγορούν για ψέματα. Ένα ψέμα αναδείχθηκε και είναι ακριβώς αυτό που χαλκεύει την ιστορική και την κοινωνική πραγματικότητα. Εμπιστευόμενος την κρίση και κυρίως το ένστικτο της κοινωνικής αυτοσυντήρησης της κοινωνίας, καλώ την κοινωνία, με απόλυτη βεβαιότητα ότι πάντα ο πολιτικός της ορθολογισμός την κατευθύνει προς τη σωστή πλεύση, να αποδώσει τα πολιτικά επίχειρα κατά τη διάρκεια της εκλογικής διαδικασίας της 7ης Ιουλίου. Θα πω ένα τελευταίο. Μας κατηγορούν, λέει, για αποβιομηχάνιση. Έχω εδώ μια θέση του Προέδρου του ΣΕΒ από την «ΚΑΘΗΜΕΡΙΝΗ» παρμένο. Τα επτά χρόνια 2009-2015 της μεγάλης ύφεσης ο παραγωγικός ιστός της χώρας κυριολεκτικά αποδιαρθρώθηκε. Οι επενδύσεις μειώθηκαν κατά 62% με τη μεταποίηση και τη βιομηχανική δραστηριότητα να πληρώνουν το κόστος της ύφεσης. Έχει αναλυτικό κατάλογο των δεκάδων επιχειρήσεων που έκλεισαν κατά τα έργα και τις ημέρες του success story του Σαμαρά και της παρέας του. [[Στο σημείο αυτό ο Βουλευτής κ. Δημήτριος Εμμανουηλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τέλος, επειδή υπάρχει συγκινησιακή φόρτιση, θα έλεγα ότι στα ίδια ιερά μέρη πάλι θα ξαναβρεθούμε. Να είστε καλά.
Ευχαριστούμε τον κ. Εμμανουηλίδη. Τον λόγο έχει ο κ. Αντωνίου Χρήστος, Βουλευτής Ημαθίας με τον ΣΥΡΙΖΑ.
Κυρίες και κύριοι συνάδελφοι, δεν έχουν περάσει παρά εννιά μήνες από τον Αύγουστο του 2018, όταν η χώρα μας και τυπικά έκλεισε τον κύκλο των μνημονιακών πολιτικών. Από το 2010 ο ελληνικός λαός έζησε δύσκολα χρόνια. Κυρίως η μεγάλη κοινωνική πλειοψηφία υπέστη δραματικές μεταβολές στη ζωή της. Διακόσιες πενήντα χιλιάδες επιχειρήσεις έκλεισαν μόνο τα πρώτα τέσσερα χρόνια, τα μνημονιακά. Να θυμίσω ότι η ανεργία εκτοξεύτηκε στο 28%, το 1/4 του ΑΕΠ χάθηκε και μια μεγάλη κοινωνική μερίδα βρέθηκε στα όρια του κοινωνικού αποκλεισμού. Η δική μας Κυβέρνηση, λοιπόν, είχε την υποχρέωση σε πρώτη φάση να σταθεροποιήσει αυτό το απίστευτο κοινωνικό φαινόμενο, να υπάρχουν άνθρωποι που ψάχνουν στα σκουπίδια να φάνε. Έπρεπε, λοιπόν, αυτόν τον κόσμο να τον σώσουμε και τον σώσαμε, με μια πολιτική που είχε στόχο την κοινωνική ανόρθωση και τη σταθεροποίηση αυτών των κοινωνικών στρωμάτων. Μπορεί ίσως με την πολιτική μας να αδικήσαμε κάποια κοινωνικά στρώματα, που ίσως επιβαρύνθηκαν λίγο περισσότερο. Αυτή, όμως, η πολιτική ήταν μια δίκαιη πολιτική, μια πολιτική από την οποία έπρεπε να περάσουμε, για να φτάσουμε σταδιακά - όπως έχουμε φτάσει σήμερα - σε μια πολιτική που στοχεύει σε αυτά τα κοινωνικά στρώματα, κυρίως στην άνω - μεσαία τάξη, την ανώτερη εισοδηματικά, που πλήρωσε λίγο παραπάνω από όσο έπρεπε. Και αυτή ακριβώς η πολιτική, στη φάση που την υλοποιούμε σήμερα, δεν πρόλαβε ακόμα να αναπτυχθεί στο σύνολό της, έτσι ώστε να φανούν γρήγορα τα αποτελέσματα στα ελληνικά νοικοκυριά. Είναι μια μεταβατική φάση, που πρέπει να περάσουμε. Ήδη την έχουμε περάσει. Είμαστε σε μια φάση ανάκαμψης. Για ένατο συνεχές τρίμηνο η οικονομία μας αναπτύσσεται με ρυθμούς πάνω από 2%, τα δημοσιονομικά μας έχουν έρθει σε τάξη. Πάνε οι εποχές που τα ελλείμματα έτρεχαν με 1 δισεκατομμύριο ευρώ τον μήνα και που μας οδήγησαν αυτές οι άναρχες δημοσιονομικές πολιτικές στα μνημόνια και στην εκτόξευση του δημοσίου χρέους. Αυτά ο ελληνικός λαός δεν πρέπει να τα ξεχάσει και δεν τα ξεχνάει. Ποιος τον οδήγησε στην κοινωνική καταστροφή, ποιος τον οδήγησε στα μνημόνια, ποιος τον οδήγησε σε αυτή τη μεγάλη περιπέτεια, που ευτυχώς για την Ελλάδα μας έχει τελειώσει. Είμαστε στη φάση ακριβώς της πολιτικής αυτής, που έχει στόχο τη μεγάλη κοινωνική πλειοψηφία, που εμείς θέλουμε να εκφράσουμε και ιστορικά εκφράζουμε. Είμαστε ο προοδευτικός πόλος. Στον ΣΥΡΙΖΑ έλαχε και στις επόμενες εκλογές να ηγείται αυτού του πόλου και για λογαριασμό αυτών των στρωμάτων να δώσει την εκλογική μάχη που έρχεται. Είμαστε αισιόδοξοι και αποφασισμένοι ότι ο ελληνικός λαός έχει μνήμη, έχει κρίση και θα αντιληφθεί την αυταπάτη του ακραίου νεοφιλελεύθερου παραδείσου που υπόσχεται η Νέα Δημοκρατία και ο κ. Μητσοτάκης. Θα δουλέψουμε και εμείς για να γίνουν πιο κατανοητά όλα αυτά στον κόσμο τις μέρες που έρχονται, μέχρι τις εκλογές. Πήρα τον λόγο κυρίως για να υποστηρίξω, κατά την άποψή μου, δύο πολύ θετικές τροπολογίες. Όσον αφορά στη μείωση του αφορολόγητου, να θυμίσω ότι, όταν τη θεσμοθετήσαμε και την ψηφίσαμε μετά από απαίτηση του Διεθνούς Νομισματικού Ταμείου - κατά το κλείσιμο της τρίτης αξιολόγησης, μαζί με τα μέτρα της περικοπής της προσωπικής διαφοράς στις συντάξεις, τότε που δίναμε τη μάχη με το Διεθνές Νομισματικό Ταμείο - , κάποια πολιτικά κόμματα που δεν είναι σήμερα εδώ, έλεγαν «τελειώνετε, κλείστε την αξιολόγηση, ψηφίστε ό,τι σας ζητάνε, γιατί όσο καθυστερείτε, μεγαλώνει ο λογαριασμός». Το θυμόμαστε, νομίζω, όλοι αυτό, όπως πρέπει να το θυμάται και ο ελληνικός λαός. Αυτή ήταν η συνεισφορά της Αξιωματικής Αντιπολίτευσης και του ΚΙΝΑΛ. Τώρα είμαστε στη φάση που αυτά τα μέτρα μπορούμε να τα πάρουμε πίσω. Είναι η ώρα. Είναι δίκαιο. Και γίνεται πράξη με τη σημερινή τροπολογία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Επίσης, μια σημαντική τροπολογία, για την οποία θέλω να πω λίγα πράγματα, είναι η τροπολογία για την Ελληνική Βιομηχανία Ζάχαρης, που τακτοποιεί ζητήματα οφειλών που έχει η εταιρεία προς τους εργαζόμενους και στους τευτλοπαραγωγούς μας για την περσινή σοδειά του 2018. Νομίζω ότι η Ελληνική Βιομηχανία Ζάχαρης είναι μια στρατηγικής σημασίας επιχείρηση για τη χώρα μας, που και από πλευράς απασχόλησης και από πλευράς συνεισφοράς στο ΑΕΠ και από πλευράς εναλλακτικής καλλιέργειας στους αγρότες μας πρέπει να μείνει ζωντανή. Πρέπει να μείνει βιώσιμη. Και πρέπει να κάνουμε ό,τι μπορούμε για να σωθεί αυτή η επιχείρηση, που - να επισημάνω εδώ - καταταλαιπωρήθηκε τα προηγούμενα χρόνια από άστοχες, πελατειακού τύπου, πολιτικές των προηγούμενων κυβερνήσεων, που την έφτασαν στο χείλος της καταστροφής. Κυρίες και κύριοι συνάδελφοι, τελειώνοντας να ζητήσω συγγνώμη από κάποιους κλάδους εργαζομένων, επειδή δεν προλάβαμε να υλοποιήσουμε τις δεσμεύσεις μας. Αναφέρομαι στον κλάδο των συμβασιούχων σχολικών καθαριστριών. Ο χρόνος δεν μας επέτρεψε να αποκαταστήσουμε την αδικία που τους έγινε το 2012, όταν απεντάχθηκαν από το καθεστώς των βαρέων και ανθυγιεινών. Είναι κάτι που ο χρόνος δεν μας επέτρεψε να κάνουμε. Δίνουμε την υπόσχεση ότι μετά τις εκλογές και οπωσδήποτε με την οποιαδήποτε κατάσταση προκύψει, πάλι θα είμαστε δίπλα τους στον αγώνα που δίνουν. Ευχαριστώ πολύ και καλή τύχη σε όλους, κυρίες και κύριοι συνάδελφοι.
Ευχαριστούμε τον κ. Αντωνίου. Τώρα θα δώσω τον λόγο στον κ. Πιτσιόρλα, Αναπληρωτή Υπουργό Οικονομίας και Ανάπτυξης, για να αναπτύξει την τροπολογία με αριθμό 2233. Κύριε Υπουργέ, έχετε τον λόγο για πέντε λεπτά.
Ευχαριστώ πολύ, κύριε Πρόεδρε. Είναι μια τροπολογία με δύο σημεία. Το ένα αφορά την παράταση προθεσμίας ολοκλήρωσης των επενδυτικών σχεδίων του ν.3299/2004. Είναι επενδυτικά σχέδια, τα οποία έχουν ταλαιπωρηθεί πάρα πολύ λόγω της περιόδου της κρίσης που περάσαμε. Δίνεται, λοιπόν, μια νέα παράταση μέχρι το τέλος του 2019 για όσα έργα έχουν υλοποιήσει το 50% και είναι στη φάση πια ολοκλήρωσης να προλάβουν να τα ολοκληρώσουν. Το δεύτερο σημείο αφορά ρυθμίσεις για την Ελληνική Βιομηχανία Ζάχαρης, την οποία παρέλαβε αυτή η Κυβέρνηση σε μια κατάσταση ημιδιάλυσης με 225 εκατομμύρια ευρώ χρέη. Μετά από μεγάλη προσπάθεια έχει διαμορφωθεί ένα οριστικό πια σχέδιο διάσωσης, εξυγίανσης και αναδιάρθρωσης της εταιρείας, προκειμένου να συνεχιστεί η καλλιέργεια των τεύτλων στην Ελλάδα και η παραγωγή ζάχαρης. Έχει κατατεθεί ήδη το σχέδιο αυτό, σύμφωνα με τις προβλέψεις του άρθρου 106 του Πτωχευτικού Κώδικα. Έχει κατατεθεί και εκδικάζεται τις επόμενες μέρες. Έχει υπάρξει δεσμευτική πρόταση και επενδυτή, ο οποίος θα συμβάλει στον εμπλουτισμό αυτού του σχεδίου, που έχει ήδη κατατεθεί. Επομένως είμαστε μπροστά στη φάση οριστικής επίλυσης του προβλήματος. Εν όψει, λοιπόν, της εκδίκασης της πρότασης αυτής γι' αυτό το σχέδιο οριστικής επίλυσης του προβλήματος, οφείλουμε να αντιμετωπίσουμε τις κοινωνικές συνέπειες από αυτή την πλήρη αναδιάρθρωση της εταιρείας. Υπάρχουν χρέη προς τους τευτλοπαραγωγούς από την παραγωγή του 2018 και ένα μικρό μέρος του 2017 και υπάρχουν και χρέη προς τους εργαζόμενους, δεδουλευμένα που δεν έχουν καταβληθεί. Για αυτά τα δύο θέματα προτείνουμε να ψηφίσει η Βουλή τη δυνατότητα μιας ενίσχυσης προς την εταιρεία, προκειμένου να αντιμετωπιστούν ακριβώς οι κοινωνικές συνέπειες της υλοποίησης του σχεδίου διάσωσης και αναδιάρθρωσης της εταιρείας. Υπάρχει και μια νομοτεχνική βελτίωση σε αυτό το σημείο σχετικά με τους τευτλοπαραγωγούς. Αφορά την καλλιέργεια του 2018 και του 2017. Υπήρχε στο σχέδιο μόνο το 2018 και προστίθεται «και το 2017». Νομίζουμε ότι είναι μια ρύθμιση που λύνει ένα κοινωνικό πρόβλημα και βεβαίως δρομολογεί την οριστική επίλυση ενός μεγάλου προβλήματος μιας μεγάλης βιομηχανίας της χώρας. Ευχαριστώ, κύριε Πρόεδρε.
Τον λόγο έχει τώρα ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος για την τροπολογία 2252 για πέντε λεπτά.
Ευχαριστώ, κύριε Πρόεδρε. Πρόκειται για την τροπολογία που αφορά τη ρύθμιση της καταβολής επικουρικής σύνταξης μετά από δεκαοκτώ μήνες στους συνταξιούχους του επικουρικού της Εθνικής Τράπεζας. Είναι ένα πρόβλημα που δημιουργήθηκε από τον διχασμό των ασφαλισμένων στην Εθνική το 2005, όταν οι νέοι ασφαλισμένοι άρχισαν να εγγράφονται στο επικουρικό δημόσιο σύστημα ασφάλισης και οι παλιοί έμειναν στον ιδιωτικό φορέα ΛΕΠΕΤΕ, που υπήρχε και λειτουργούσε εντός της Εθνικής Τράπεζας με τις εγγυητικές προβλέψεις της αρχικής ενοχικής δέσμευσης που είχε η Εθνική Τράπεζα. Είναι ένα θέμα για το οποίο έχουμε μιλήσει κατ' επανάληψη εδώ, απαντώντας διεξοδικά και στις σχετικές ερωτήσεις που είχαν υποβάλει Βουλευτές του Κινήματος Αλλαγής κυρίως. Ήταν συχνές αυτές οι ερωτήσεις και είχαμε απαντήσει διεξοδικά πάνω στα θέματα αυτά και θεωρούσα ότι πράγματι υπήρχε μια συμφωνία για την επίλυση του θέματος. Τουλάχιστον αυτό εκφραζόταν από τη συλλογική εκπροσώπηση των εργαζομένων, που εκπροσωπούν αυτή την πολιτική πλευρά στον χώρο της εργασίας. Σήμερα με έκπληξη άκουσα ότι άστραψε και βρόντηξε ο κ. Λοβέρδος, η κ. Χριστοφιλοπούλου είπε ότι αυτά είναι πράγματα που δεν θα τα ανεχθούν. Δεν ξέρω αν στο τέλος αρνηθούν να ψηφίσουν, αλλά πρόκειται για δεκαέξι χιλιάδες πεντακόσιους περίπου ασφαλισμένους, που επί δεκαοκτώ μήνες δεν έχουν πάρει τη σύνταξη. Είναι μια ευθύνη τεράστια των προηγούμενων κυβερνήσεων, που άφηναν τα πράγματα να πορεύονται με έναν τέτοιον τρόπο, που με βεβαιότητα θα οδηγούσε σε αυτό το αποτέλεσμα, να μην μπορούν να πάρουν οι άνθρωποι τη σύνταξή τους κάποια στιγμή. Είναι αυτό που κατ' επανάληψη έχουμε αποδείξει και το αποδεικνύει και η πραγματικότητα πια, για να μη συμβεί αυτό που η Νέα Δημοκρατία υπόσχεται ότι θα φέρει στη χώρα, έναν διχασμό για άλλη μία φορά για τους ασφαλισμένους στο επικουρικό σύστημα της χώρας, καθώς έχετε ακούσει όλοι ότι οι νέοι ασφαλισμένοι από εδώ και πέρα θα πηγαίνουν σε ιδιωτικούς φορείς ασφάλισης και οι παλιοί θα μείνουν στο Ενιαίο Ταμείο Επικουρικής Ασφάλισης, στο δημόσιο σύστημα, δηλαδή. Αν συμβεί αυτό, αποδεδειγμένα πια - γιατί η ζωή το απέδειξε, δεν χρειάζονται αναλύσεις - οι μελλοντικοί ασφαλισμένοι του δημόσιου συστήματος επικουρικής σύνταξης θα μείνουν πάλι χωρίς επικουρική σύνταξη, όπως συνέβη και στην Εθνική Τράπεζα, που σήμερα το πρόβλημά τους το επιλύουμε με αυτόν τον τρόπο. Για να γίνει κατανοητό, εμείς δεν παρεμβαίνουμε για να καταργήσουμε δικαιώματα των εργαζομένων. Η διάταξη σαφώς προσδιορίζει τη δική μας αρμοδιότητα ως μιας υπεύθυνης Κυβέρνησης, που κατά το Σύνταγμα και τους ισχύοντες νόμους πρέπει να μεριμνούμε για τη χορήγηση αυτής της ασφαλιστικής παροχής. Παρεμβαίνουμε μέσω του δημόσιου συστήματος επικουρικής σύνταξης, για να καταβάλλεται με αυξημένο υπολογισμό και καλύτερη παροχή επικουρικών συντάξεων στους εργαζομένους αυτούς, οι οποίοι έπαιρναν πράγματι υπέρτερες συνταξιοδοτικές επικουρικές παροχές, όμως με ένα άλλο σύστημα, με τους κανόνες του ΛΕΠΕΤΕ, του Λογαριασμού Επικουρικής Ασφάλισης της Εθνικής Τράπεζας. Αυτό υπάρχει ήδη και εκκρεμεί ως θέμα στα δικαστήρια και δεν παρεμβαίνουμε σε καμμία περίπτωση ούτε στις δίκες που έχουν ανοιχθεί. Τα δικαστήρια θα αποφασίσουν και, εφόσον πράγματι ευδοκιμήσουν οι σχετικές προσφυγές, προφανώς η τράπεζα θα κληθεί να ανταποκριθεί στις σχετικές υποχρεώσεις που θα διατάξει το δικαστήριο. Εκείνο που κάνουμε εμείς είναι να δώσουμε αναδρομικά τις παροχές που είχαν στερηθεί αυτοί οι άνθρωποι, που δεν μπορούσαν πολλοί από αυτούς να επιβιώσουν, είχαν τεράστιο πρόβλημα, πραγματικό πρόβλημα επιβίωσης και δεν γίνεται να το αφήσουμε έτσι. Είναι μια διαδικασία που έχει κρατήσει πάρα πολλούς μήνες διαρκών διαβουλεύσεων. Αν ανατρέξετε στα Πρακτικά της Βουλής, θα δείτε ότι από το 2018 έχουμε συνεχώς την ίδια ακριβώς διατύπωση πολιτικών προτάσεων από την πλευρά της Κυβέρνησης, να τηρηθεί η διαδικασία των διαπραγματεύσεων μεταξύ των δύο μερών. Είναι μια πρακτική που και το Διεθνές Γραφείο Εργασίας είχε υποβάλει σχετική σύσταση στην ελληνική κυβέρνηση από παλιά. Έπρεπε οι παλιές κυβερνήσεις ΠΑΣΟΚ και Νέας Δημοκρατίας να πάρουν μέτρα ώστε να λυθεί το θέμα αυτό, πράγμα το οποίο δυστυχώς δεν συνέβη και έσκασε και αυτό το πρόβλημα στα δικά μας χέρια. Επειδή θέλουμε να διαχειριστούμε με ευθύνη το θέμα, δεν δραπετεύουμε από αυτή την ευθύνη και εισάγουμε αυτή τη στιγμή αυτή τη διάταξη προκειμένου να επιλυθεί, διότι δεν έχουμε εμπιστοσύνη να αφήσουμε στην τύχη αυτό το πράγμα για μελλοντική ρύθμιση. Πρέπει με την ευθύνη που αναλάβαμε να λύσουμε αυτό το πρόβλημα. Επιβαρύνεται η Εθνική Τράπεζα ετησίως με 40 εκατομμύρια επιπλέον των ποσών που ο νόμος προβλέπει ότι πρέπει να καταβάλλονται. Όλοι όσοι έχουν βρεθεί στη θέση του συνταξιούχου θα πάρουν αυξημένη σύνταξη σύμφωνα με τον πρώτο τύπο που υπάρχει στην αιτιολογική έκθεση. Είναι ο τύπος που ισχύει για το ΕΤΕΑΕΠ, με αυξημένη όμως παροχή, διότι υπολογίζεται με 9% και όχι με 6%, που είναι για τους λοιπούς ασφαλισμένους. Τούτο συμβαίνει διότι κατέβαλαν μεγαλύτερη εισφορά οι εργαζόμενοι και ο εργοδότης τους για την επικουρική σύνταξη του ΛΕΠΕΤΕ. Για όσους υποβάλλουν από εδώ και πέρα, μελλοντικούς δηλαδή συνταξιούχους, ο τύπος είναι επίσης διαφορετικός, διότι από τον Γενάρη του 2015 και μετά ισχύει και ο κανόνας NTC, ένα σύστημα μεικτό, γιατί αυτό ισχύει και στο ΕΤΕΑΕΠ. Τούτο δεν σημαίνει ότι καταργούνται οι διατάξεις του ΛΕΠΕΤΕ. Αν το δικαστήριο αποκαταστήσει τη λειτουργία του ΛΕΠΕΤΕ με υποχρέωση της Εθνικής Τράπεζας να καταβάλει τις αρκετές δεκάδες εκατομμύρια που πρέπει να καταβάλει, εκεί πια το θέμα θα έχει μία άλλη εξέλιξη. Θα ρυθμιστούν με τον τρόπο που προβλέπει το καταστατικό του ΛΕΠΕΤΕ. Καταλήγω...
Καταλήξτε, παρακαλώ.
Καταλήγω και κάνω έκκληση, να έρθουν οι Κοινοβουλευτικές Ομάδες να στηρίξουν αυτή την ανάγκη, γιατί δεν μπορεί ο κόσμος να μένει χωρίς συντάξεις, επειδή ήταν δυστυχώς η πρακτική του παρελθόντος καταδικασμένη να φέρει τέτοια αποτελέσματα και δεν μπορεί το Κοινοβούλιο να απέχει από αυτή την ευθύνη του. Κάναμε τα πάντα, κάναμε διαβουλεύσεις και με εργαζόμενους και με τις ενώσεις τους. Αυτό είναι ένα αποτέλεσμα μακράς προσπάθειας, η οποία πρέπει να στεφθεί με το αποτέλεσμα της ομοφωνίας όλων των πτερύγων, αλλιώς κανείς ας κρίνει ποιος νοιάζεται και ποιος δεν νοιάζεται να λύσει προβλήματα. Δεν είναι προβλήματα που δημιουργήσαμε, είναι προβλήματα που λύναμε.
Ευχαριστούμε πολύ, κύριε Πετρόπουλε. Τον λόγο έχει τώρα ο κ. Γιώργος Ουρσουζίδης, Βουλευτής Ημαθίας από τον ΣΥΡΙΖΑ.
Ευχαριστώ πολύ, κύριε Πρόεδρε. Κύριε Υπουργέ, αγαπητοί συνάδελφοι, σήμερα είναι η τελευταία μέρα πριν προκηρυχθούν οι εκλογές. Έχω την τιμή να κλείνω τη διαδικασία, καθώς είμαι ο τελευταίος ομιλητής. Θα ήθελα, λοιπόν, να ευχαριστήσω όλους τους συναδέλφους, οι οποίοι, όλο αυτό το χρονικό διάστημα που είχα την τιμή να εκπροσωπώ την ιδιαίτερη πατρίδα μου εδώ, ασκούσαν κριτική και προσπαθούσαν να μας βελτιώσουν στις πράξεις και τις πρωτοβουλίες στις οποίες προβαίναμε. Έχω την αίσθηση ότι υπηρετήσαμε με δίκαιο τρόπο. Είναι γνωστό ότι παραλάβαμε την πατρίδα μας χρεοκοπημένη και καταφέραμε μέσα σε τέσσερα χρόνια να ολοκληρώσουμε μία πορεία, που έφερε τον Αύγουστο του 2018 και την κατάργηση ουσιαστικά της μνημονιακής πολιτικής και ό,τι αυτό σήμαινε για τους πολίτες. Βεβαίως, οι πολίτες, και ιδιαίτερα οι ελεύθεροι επαγγελματίες, είναι εξαιρετικά καταπονημένοι από αυτή την προσπάθεια. Θέλω να τους ευχαριστήσω για αυτό. Ωστόσο, στο πλήρωμα του χρόνου, όταν ακριβώς μπορούσαμε να υιοθετήσουμε μέτρα ανακούφισης για αυτούς τους ανθρώπους που πραγματικά μάτωσαν, προέκυψε το ζήτημα των εκλογών. Εκλογές τώρα ή τον Σεπτέμβρη; Προφανώς έντιμα ο Πρωθυπουργός προτίμησε, μετά το αποτέλεσμα των ευρωεκλογών, να έχουμε τις εκλογές της 7ης Ιουλίου. Θέλω να πιστεύω ότι οι άνθρωποι οι οποίοι μελετούν όλα εκείνα που περάσαν σαν νομοθετήματα από τη Βουλή των Ελλήνων τα τελευταία τέσσερα χρόνια και έχουν την κρίση θα καταλάβουν ότι ο στόχος μας ήταν να εξυπηρετηθούν οι πολίτες με έναν δίκαιο τρόπο και να ευνοηθούν εκείνες οι ευάλωτες κοινωνικές ομάδες που το είχαν πραγματικά ανάγκη. Από τη θέση αυτή θα πρέπει να ευχαριστήσω τους δύο Υπουργούς στο Υπουργείο Υγείας, οι οποίοι πραγματικά κατάφεραν κάτω από εξαιρετικά δύσκολες συνθήκες να ανοίξουν τις πόρτες των νοσοκομείων, έτσι ώστε ο πολίτης να απολαμβάνει το αγαθό της δημόσιας υγείας. Συνταγματικά, εφόσον το επιτρέψουν οι συνθήκες, θα κατοχυρωθεί από την επόμενη Βουλή. Θέλω να ευχαριστήσω, επίσης, το Ίδρυμα «Σταύρος Νιάρχος» για τις καίριες παρεμβάσεις του σε ζητήματα που αφορούν την εύνοια ευάλωτων κοινωνικών ομάδων. Είχα την τιμή να υπηρετήσω σαν δημοτικός σύμβουλος στον Δήμο της Βέροιας το κομμάτι εκείνο που αφορά στα ΑΜΕΑ, στους ανθρώπους δηλαδή με ειδικές ανάγκες, και τότε είχαν βοηθήσει συμβάλλοντας με συγκεκριμένους τρόπους που εμείς προτείναμε και βοήθησαν πραγματικά αυτή την ευαίσθητη κοινωνική ομάδα. Έτσι, τώρα έρχονται και κάνουν δωρεά στην ελληνική πολιτεία δύο αεροπλάνα πλήρως εξοπλισμένα και την επισκευή δύο ελικοπτέρων, για να μπορούν οι ακρίτες, να μπορούν οι άνθρωποι που είναι στο μέτωπο της παράκτιας ζώνης να απολαμβάνουν - τα αυτονόητα θα έλεγα, αλλά κάτι το οποίο δεν ήταν καθόλου αυτονόητο το 2014- την παροχή υγείας, δηλαδή το Καστελλόριζο, η Σαμοθράκη, όλα τα μικρά νησιά του Αιγαίου να έχουν την ελπίδα ότι μπορεί να φτάσει έγκαιρα κάποιος κοντά τους και να τους παρέχει το αγαθό της υγείας. Παράλληλα, θα πρέπει να αναφερθώ στις δύο τροπολογίες. Είναι εδώ ο κ. Πιτσιόρλας, που αναφέρθηκε ήδη στην Ελληνική Βιομηχανία Ζάχαρης. Λύνει ένα ζήτημα το οποίο πραγματικά θα ήταν πάρα πολύ άδικο για ανθρώπους οι οποίοι παρέδωσαν τη σοδειά τους και τομ μόχθο τους να μην μπορούν να απολαύσουν την ανταμοιβή τους. Το ίδιο ισχύει φυσικά και για τους εργαζόμενους. Ανοίγεται ένα νέο μέτωπο με έναν καινούργιο επενδυτή και εύχομαι να σωθεί η καλλιέργεια, έτσι ώστε να μπορούν οι αγρότες οι οποίοι επένδυσαν σε πάρα πολύ ακριβά μηχανήματα για να διατηρήσουν αυτή την καλλιέργεια να συνεχίσουν απλούστατα και να εκλείψει το φαινόμενο της μονοκαλλιέργειας, το οποίο μόνο δυσάρεστες συνέπειες θα είχε. Η κατάργηση του αφορολογήτου είναι η άλλη τροπολογία, είναι το αυτονόητο, είναι αυτό που όταν εμείς λέγαμε εδώ και ο κ. Τσακαλώτος εισηγούνταν τα αντίμετρα κάποιοι μάς χλεύαζαν, μας έλεγαν ότι δεν υφίστανται αντίμετρα, ότι λέμε ψέματα. Ακριβώς η οικοδόμηση μέτρων δίνει σήμερα το δικαίωμα σε αυτή την Κυβέρνηση να άρει το άδικο μέτρο, θα έλεγα, της μείωσης του αφορολόγητου, το οποίο αφορά εν τέλει σε ανθρώπους οι οποίοι πραγματικά την έχουν ανάγκη. Κλείνοντας την ομιλία μου, δεν μπορώ παρά να ευχαριστήσω τους ανθρώπους που στήριξαν αυτή την Κυβέρνηση στο μεγάλο ζήτημα που αφορά στο εθνικό μας ζήτημα, το μακεδονικό, το οποίο λύθηκε και ιδιαίτερα, κύριε Πρόεδρε, να ευχαριστήσω το Ποτάμι και εσάς προσωπικά για τη στάση σας, φυσικά τον Σπύρο Δανέλλη και όλους εκείνους τους ανθρώπους που αγνόησαν το πολιτικό κόστος και στήριξαν αυτό το οποίο οι συνθήκες επέτρεπαν να πετύχουμε και το πετύχαμε στο 100%. Μακεδονία, πλέον, είναι μόνο η αρχαία ελληνική Μακεδονία σκέτο. Όλα τα άλλα αφορούν σε γεωγραφικούς προσδιορισμούς και κάτι πολύ διαφορετικό από αυτό που όλοι καταλαβαίνουμε: αρχαία, αρχαίος ελληνικός πολιτισμός, αρχαία ελληνική Μακεδονία, Φίλιππος, Μέγας Αλέξανδρος και όλα τα σχετικά. Αυτό θέλει λίγο ακόμα χρόνο να πάρει, θα το κατανοήσουν οι Έλληνες πολίτες και πράγματι θα αποδώσουν τα του Καίσαρος τω Καίσαρι. Θέλω να ευχαριστήσω τους συμπολίτες μου που με στείλανε σ' αυτή εδώ την Αίθουσα. Προσπάθησα να σεβαστώ τον χώρο, έχοντας πάντα στο μυαλό μου ανθρώπους που υπηρέτησαν, μεγάλες προσωπικότητες. Ιδιαίτερα, όμως, θα ήθελα να αναφερθώ σε έναν συμπολίτη μου, στον Γιώργο Χιονίδη, Βουλευτή της Ένωσης Κέντρου, ο οποίος πράγματι υπηρέτησε με έναν εξαιρετικά έντιμο και ηθικό τρόπο θα έλεγα από τα έδρανα αυτού του Κοινοβουλίου. Θέλω να ευχαριστήσω τους ανθρώπους που με στήριξαν σε αυτή την προσπάθεια, την οικογένειά μου, τους γονείς μου, τους φίλους μου. Και θέλω να τους πω ότι επιστρέφοντας, εάν δεν επανεκλεγώ στις εκλογές της 7ης Ιουλίου, θα μπορώ να τους κοιτάξω στα μάτια, υπηρετήσαμε με έναν έντιμο τρόπο. Επαναλαμβάνω, ενδεχομένως, δεν προσέξαμε τους ελεύθερους επαγγελματίες όσο θα έπρεπε, αλλά αυτό ήταν αντικειμενικά πάρα πολύ δύσκολο. Όταν δημιουργήθηκαν οι προϋποθέσεις για αυτό, δυστυχώς προέκυψαν τα αποτελέσματα των ευρωεκλογών, τα οποία οφείλαμε να τα σεβαστούμε και τα σεβαστήκαμε. Θέλω να συγχαρώ τον Πρόεδρο Βουλής, τον κ. Βούτση, για το ξεκαθάρισμα σήμερα σε ό,τι αφορά τις προσλήψεις και για εκείνα τα ζητήματα με τα οποία ασύστολα πολλά μέσα ενημέρωσης έχουν βομβαρδίσει τον ελληνικό λαό, και την στάση του Πρωθυπουργού, ο οποίος ξεκαθάρισε με τον πλέον καθαρό τρόπο - θα έλεγα - το ζήτημα. Θέλω να αναφέρω μόνο ένα θέμα. Όλες αυτές οι προσλήψεις είτε είναι τριάντα δύο είτε είναι εξήντα, αφορούν μόνο στους συνεργάτες του Κυριάκου Μητσοτάκη όταν ήταν Υπουργός. Είχε πενήντα δύο. Και δεν αφορούσαν μισθούς των 1.150 ευρώ ή 1.300 ευρώ, αλλά αφορούσαν πολύ περισσότερα χρήματα, όπως των 18.000 ευρώ μηνιαία αποζημίωση. Κλείνοντας - και επειδή θέλω να κλείσω με ένα τρόπο που αρμόζει σε ευγενική συμπεριφορά - θέλω να ευχαριστήσω και πάλι το σύνολο των συναδέλφων μου, που ο καθένας από το μετερίζι του προσπάθησε να πει την αλήθεια του. Και είναι γεγονός ότι ο εθνικός ποιητής όρισε ως εθνικό ότι είναι αληθές. Ευχαριστώ πολύ.
Ευχαριστούμε τον κ. Ουρσουζίδη. Τον λόγο έχει η τελευταία ομιλία από τον κατάλογο κ. Παναγιώτα Κοζομπόλη, Βουλευτή Μεσσηνίας από τον ΣΥΡΙΖΑ.
Ευχαριστώ πολύ, κύριε Πρόεδρε. Ευχαριστώ και για το ότι μου δίνετε το Βήμα και εκτός καταλόγου. Θα απασχολήσω την Εθνική Αντιπροσωπεία μόνο για πέντε λεπτά. Αισθάνθηκα την ανάγκη να πάρω τον λόγο μετά απ' όλα αυτά που δημοσιεύονται σήμερα περί προσλήψεων δημοσίων υπαλλήλων στη Βουλή και γι' αυτή γενικά την ανθρωποφαγία και τη δολοφονία χαρακτήρων. Και λέω ότι αισθάνθηκα την ανάγκη να πάρω τον λόγο ως μέλος της Επιτροπής Κανονισμού της Βουλής και ως εισηγήτρια των αποφάσεών της στην Ολομέλεια. Τα συγκεκριμένα θέματα - τα οποία σήμερα διαδίδονται και ψευδώς κατά κύριο λόγο - εμπίπτουν στο δεύτερο τμήμα του Κανονισμού της Βουλής. Εδώ θέλω να σας πω, κυρίες και κύριοι συνάδελφοι, ότι από την πρώτη συνεδρίαση αυτής της επιτροπής, από τον Οκτώβριο του 2015, πήραμε απόφαση να τροποποιήσουμε και να κωδικοποιήσουμε και τα δύο μέρη του Κανονισμού της Βουλής, τόσο το κοινοβουλευτικό όσο και το δεύτερο μέρος που αφορά στη διαχείριση των ανθρώπινων πόρων και την εν γένει λειτουργία της Βουλής. Αυτό το κάναμε σιγά - σιγά με συναινετικό τρόπο κατά κανόνα. Τροποποιήσαμε και κωδικοποιήσαμε. Έχουμε να παρουσιάσουμε ένα έργο, που πραγματικά είναι γιγάντιο. Και δεν είναι μόνο ποσοτικό, είναι ποιοτικό. Γιατί οι διάσπαρτες διατάξεις, που βρίσκονταν παντού και πουθενά, αυτή τη στιγμή είναι κωδικοποιημένες και με διαφανή τρόπο λειτουργούν όλες οι υπηρεσίες της Βουλής, οι κρίσεις, οι μετατάξεις, οι μετακινήσεις των υπαλλήλων. Στο πλαίσιο αυτό τον Δεκέμβριο του 2018 μετά από πρόταση ενός έμπειρου κοινοβουλευτικού, του κ. Τραγάκη, - εγώ θα πω και το όνομά του - αλλά και από οχλήσεις που είχε η επιτροπή από τους συλλόγους των υπαλλήλων, αποφασίστηκε και τέθηκε και στην Ολομέλεια. Η απόφαση της Ολομέλειας, η οποία πάρθηκε στη συνεδρίασή της τον Φεβρουάριο του 2019 ήταν να υπαχθούν οι υπάλληλοι της Βουλής στο σύστημα της μετακίνησης του ν.4440/2016. Ήδη αυτός ο νόμος λειτουργεί. Εφαρμόζεται με επιτυχία. Υπήρχε αυτό το αναχρονιστικό καθεστώς, που για μία μετακίνηση από την μία υπηρεσία στην άλλη στο δημόσιο έπρεπε να περάσουν πέντε ή επτά χρόνια, με εκατό υπουργεία να αναμειγνύονται και που τελικά μπορεί να μη γινόταν ποτέ, εκτός αν κάποιος είχε τη δυνατότητα να το κάνει παραπλεύρως. Σε αυτό το υγιές σύστημα της κινητικότητας εντάχθηκαν και οι εργαζόμενοι της Βουλής. Περί αυτού πρόκειται. Δεν πρόκειται περί νέων προσλήψεων, περί ρουσφετολογικών τοποθετήσεων ή για «όργιο» - που λέει κάποια εφημερίδα και το είδα σήμερα το πρωί - που γίνεται στη Βουλή την τελευταία στιγμή. Πραγματικά για την επικράτηση συγκεκριμένων παρατάξεων είναι - και μάλιστα θα το πω ευθέως - και συγκεκριμένα της Νέας Δημοκρατίας και άλλων, όλων όσοι συνηγορούν σε αυτό, είναι πολύ άδικο να δολοφονούνται χαρακτήρες, να απαξιώνεται όλο το έργο που έχει γίνει την παρούσα περίοδο στον Κανονισμό της Βουλής. Γιατί - το ξαναλέω - οι παρεμβάσεις αυτές είχαν σκοπό να απαλείψουν το χαοτικό και το θολό καθεστώς που υπήρχε και να συστηματοποιήσουν με διαφάνεια τους κανόνες εσωτερικής λειτουργίας της Βουλής, ώστε ο έλεγχος να είναι δυνατός και να μην υπάρχουν παράπονα και να μην αφήνουν περιθώρια σπίλωσης τόσο της Βουλής όσο και των υπηρετούντων υπαλλήλων σε αυτήν. Αυτά τα φαινόμενα τα χρόνια της κρίσης έλαβαν μεγάλες διαστάσεις, πλήττοντας δικαίους και αδίκους. Στο πλαίσιο αυτό προανέφερα τι ακριβώς έγινε. Θέλω να καταθέσω και το Φύλλο Εφημερίδας της Κυβέρνησης, στο οποίο δημοσιεύτηκε η απόφαση που πάρθηκε στην Ολομέλεια τον Φεβρουάριο του 2018. Θέλω να επαναλάβω και πάλι ότι δεν πρόκειται περί προσλήψεων. [[Στο σημείο αυτό η Βουλευτής κ. Παναγιώτα Κοζομπόλη - Αμανατίδη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν θα κάνω καμμία αναφορά, γιατί δεν μου το επιτρέπει ο χρόνος και υποσχέθηκα να πάρω τον λόγο μόνο για λίγο, στο τι έχει κάνει αυτή η παρούσα περίοδος, η παρούσα Προεδρία στη Βουλή γιατί πράγματι θα αδικούσα το έργο της. Είναι γνωστό, νομίζω, και φαίνεται. Να μου επιτρέψει ο κύριος Πρόεδρος να πω μόνο μία κουβέντα, να περάσω στο δεύτερο θέμα, για την τροπολογία για τη μείωση του αφορολόγητου. Θέλω να θυμίσω, κυρίες και κύριοι συνάδελφοι, πώς πάρθηκε αυτή η απόφαση. Στο κλείσιμο της δεύτερης αξιολόγησης, στο πλαίσιο αυτό, ζητήθηκε από τους δανειστές και τελικά, προκείμενου να κλείσει η δεύτερη αξιολόγηση, αποφασίστηκε να μειωθούν οι συντάξεις από 1-1-2019 και το αφορολόγητο από 1-1-2020. Μεταξύ ποίων συμφωνήθηκε αυτό το μέτρο; Μεταξύ της χώρας μας και των δανειστών. Γιατί επιβλήθηκε; Για συγκεκριμένους λόγους, για να κλείσει η δεύτερη αξιολόγηση, διότι από τις περικοπές αυτές που προανέφερα θα προέκυπταν δημοσιονομικά έσοδα για να καλύπτουν τις υποχρεώσεις της χώρας σύμφωνα με τη δανειακή σύμβαση. Είναι, λοιπόν, κατανοητό. Τα οικονομικά της χώρας πήγαν καλύτερα και έτσι έγινε δυνατό, σε συμφωνία πάντα με τους δανειστές, γιατί πρόκειται για συμφωνημένο και νομοθετημένο έργο, να μην εφαρμοστεί η περικοπή των συντάξεων. Εν συνεχεία, για να ακολουθήσει και το δεύτερο, δηλαδή να μην εφαρμοστεί η περικοπή του 2020, μεταξύ ποίων έπρεπε να συμφωνηθεί; Μεταξύ εκείνων που συμφωνήθηκε και αποφασίστηκε, δηλαδή μεταξύ της χώρας μας και των δανειστών. Για να γίνει αυτό, θα έπρεπε φυσικά η οικονομία της χώρας, τα οικονομικά δεδομένα, ο δημοσιονομικός χώρος να είναι τέτοιος που να το επιτρέπει. Έρχεται, λοιπόν, πρώτα εδώ με μία τροπολογία το ΚΙΝΑΛ και μας λέει «κύριοι, εδώ ψηφίστε αυτό το μέτρο». Εν συνεχεία έρχεται με μία ανάλογη τροπολογία ο κ. Μητσοτάκης. Το φέρνουν εδώ, το φέρνουν στις επιτροπές. Συγγνώμη, αν αυτό δεν είναι υποκρισία και θεατρινισμός τότε τι είναι, κυρίες και κύριοι συνάδελφοι; Γιατί πώς μπορεί η Βουλή των Ελλήνων μονομερώς κάτι που έχει συμφωνηθεί και έχει υπογραφεί από άλλους, από τρίτους, ούτε καν υπάρχει η Βουλή εκεί, να ξεψηφίσει ένα μέτρο, να αφήσει τα συμφωνημένα; Όλοι αυτοί που μιλούν για αριστεία, για την τήρηση των συμφωνημένων τι ακριβώς μας λένε; Επομένως ήρθε η ώρα και η δυνατότητα - κάτι που οφείλεται στην καλή οικονομία της χώρας - να μπορεί όλο αυτό να ανατραπεί. Όλοι σήμερα εκθείασαν την περικοπή του αφορολογήτου, αλλά μας εγκαλούν γιατί δεν το κάναμε όταν εκείνοι το έφερναν προς ψήφιση. Δεν θα υποκύψουμε σε αυτούς τους θεατρινισμούς και τις υποκρισίες. Όταν η χώρα δεν κινδυνεύει και πραγματικά τα δημοσιονομικά της πράγματα κινούνται με απόλυτη ασφάλεια, τότε θα προχωρήσει, όπως και προχωρεί σήμερα. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τρόπο οργάνωσης και λειτουργίας της Βουλής τριάντα πέντε μαθητές και μαθήτριες και τέσσερις εκπαιδευτικοί συνοδοί τους από το 6ο Δημοτικό Σχολείο Αγρινίου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο επικεφαλής του Ποταμιού και Πρόεδρος της Κοινοβουλευτικής Ομάδας κ. Σταύρος Θεοδωράκης.
Κυρίες και κύριοι, όπως ήδη έχετε ενημερωθεί, το Ποτάμι δεν κατεβαίνει στις ερχόμενες εθνικές εκλογές και εγώ προφανώς δεν θα είμαι στην επόμενη Βουλή. Όπως είχα πει, η μεταπήδηση σε άλλη κομματική βάρκα ή καλύτερα μαούνα στο δικό μου αξιακό σύστημα ισοδυναμεί με προδοσία. Μασκαραλίκια είναι η λέξη που χρησιμοποιούν στο χωριό μου γι' αυτούς που έχουν πάντα μια δικαιολογία για να μην κάνουν αυτό που έχουν δεσμευτεί, για να καταπατήσουν τον λόγο τους. Μασκαραλίκια, λοιπόν, στη δική μου ζωή δεν χωράνε. Αποχωρώ από τη Βουλή και παραιτούμαι από την ηγεσία του κινήματος που ίδρυσα, αναλαμβάνοντας την ευθύνη για την ήττα στις ευρωεκλογές. Τα λάθη μου είναι γνωστά σε αυτούς που βαδίσαμε πέντε χρόνια τώρα μαζί, με μεγαλύτερο την υποχώρησή μου στην αρχική μας δέσμευση ότι θα κάνουμε πολιτική χωρίς τους περιφερόμενους πολιτικούς και έπειτα η αυταπάτη, κυρίως η δική μου αυταπάτη, ότι μπορούμε να δημιουργήσουμε ένα νέο κίνημα συνεργαζόμενοι με παλιά κόμματα και με παλιές δυνάμεις. Όμως, σήμερα θέλω να απαντήσω σε κάποια ερωτήματα που συντηρούν ορισμένοι στον δημόσιο διάλογο: Τι ρόλο παίζει το Ποτάμι, τι πρόσφερε και ποιες είναι οι διαφορές του από το υπόλοιπο πολιτικό σύστημα; Το Ποτάμι δημιουργήθηκε για να τα αλλάξουμε όλα χωρίς να γκρεμίσουμε τη χώρα. Αυτό ήταν το πρώτο εμπνευσμένο σύνθημά μας. Σπανίως στην ελληνική πολιτική σκηνή συστρατεύθηκαν τόσοι σπουδαίοι σκεπτόμενοι πολίτες σε μια προσπάθεια, σε ένα κίνημα με μια μικρή επιρροή στις μάζες - είπαν οι τελευταίες κάλπες - , αλλά αυτό δεν είναι πάντα το μείζον στην εξέλιξη, στην πολιτική και στην πρόοδο. Οι μειοψηφίες είναι αυτές που δίνουν την σπίθα για να αλλάξει ο κόσμος. Αλλάξατε, λοιπόν, τον κόσμο; Προφανώς, όχι. Όμως, κάποια λίγα τα καταφέραμε και κυρίως αποδείξαμε ότι γίνεται. Για πρώτη φορά ένα κίνημα μη επαγγελματιών της πολιτικής επέζησε σε τρεις εκλογικές αναμετρήσεις χωρίς να μιμηθεί τον τρόπο οργάνωσης και δανειοδότησης των κλασικών καθεστωτικών σχημάτων. Δεν τακιμιάσαμε με συντεχνίες και συμφέροντα. Εφηύραμε μια ποταμίσια πολιτική ηθική: Ορίσαμε διαφορετικά το λάθος και το σωστό στην πολιτική και συγκρουστήκαμε με κάθε πυρήνα λαϊκισμού και συντηρητισμού. Για όλους τους άλλους, για τους περισσότερους άλλους, για να μην υπερβάλλω, η επικράτηση του κόμματός τους περνά μέσα από την αναπαραγωγή του ίδιου αποτυχημένου μοντέλου: κομματικός κρατισμός και μάχες μόνο για τα ηνία, για τις καρέκλες, για την κουτάλα. Κυρίες και κύριοι, η χώρα με αφορμή την κρίση και σε μια προσπάθεια να προσεγγίσει τον σύγχρονο κόσμο και υπό το βλέμμα και πολλές φορές τις εντολές της Ευρώπης απαλλάχθηκε από ένα μέρος της σκουριάς που έχει κατακαθίσει στους αρμούς της κοινωνίας, της οικονομίας, του δημοσίου. Δεν ήταν αποφάσεις του ΣΥΡΙΖΑ. Ήταν κατακτήσεις της εποχής, νομοτελειακές υποχρεώσεις της Κυβέρνησης και κανονικά, θα έλεγα, και της προηγούμενης κυβέρνησης και της προπροηγούμενης κυβέρνησης. Δεν θα κάνω σήμερα μια απαρίθμηση των αλλαγών που επιτεύχθηκαν επειδή το Ποτάμι ήταν εδώ, σε αυτή την Αίθουσα. Είναι γνωστά και συζητιούνται. Όμως, ξέρετε, η πιο ξένη σε μένα συζήτηση από την πρώτη μέρα που μπήκα στη Βουλή μέχρι και σήμερα ήταν και παραμένει αυτή που θέλει τον πολιτικό να έχει ένα τεφτέρι και κάθε βράδυ να καταγράφει κέρδη. Εκεί που στην κανονική ζωή οι άνθρωποι αναρωτιούνται «σωστό ή λάθος, δίκαιο ή άδικο, εφικτό ή αδύνατο;», στους διαδρόμους της πολιτικής ακούς μόνο «μας συμφέρει ή δεν μας συμφέρει;». Οι προτάσεις που γίνονται δεν ζυγίζονται με βάση την προσφορά τους στην κοινωνία και στο μέλλον της χώρας, αλλά με βάση το εκλογικό ισοζύγιο της στιγμής, τι μας δίνει ψήφους, τι μας αφαιρεί ψήφους. Αυτά τα βουνά από τα μικρά και μεγάλα συμφέροντα βούλιαξαν και βουλιάζουν την Ελλάδα. Το Ποτάμι δεν μετείχε σε αυτόν τον ανταγωνισμό. Γεννήθηκε από την κοινωνία για να πει ότι η Ελλάδα δεν έχει άλλον χρόνο. Δεν έχει χρόνο για αναβολές, δεν έχει χρόνο για άγονες συγκρούσεις, δεν έχει χρόνο για ιδεοληψίες. Ο ΣΥΡΙΖΑ ήταν ο μεγάλος μας αντίπαλος όταν εμφανιστήκαμε μαζί με όλες τις ακραίες δυνάμεις των αγανακτισμένων εθνικολαϊκιστών που τότε ήταν ενωμένες. Και από την αρχή μας πολέμησαν, μέχρι και σήμερα, όλοι αυτοί που βλέπουν την κοινωνία τεμαχισμένη σε κομματικά τιμάρια. Εμείς, όμως, παρά την πίεση, πότε από το αριστερό καθεστώς, πότε από το δεξιό καθεστώς δεν θυσιάσαμε την ανεξαρτησία μας, δεν μασήσαμε τα λόγια μας, δεν δειλιάσαμε και δεν υποχωρήσαμε. Το Ποτάμι, αγνοώντας το πολιτικό κόστος, προσπάθησε να απορροφήσει από την πολιτική ό,τι ήταν χρήσιμο, να πετάξει ό,τι ήταν άχρηστο και να προσθέσει μερικά πράγματα που μόνο αυτό μπορούσε. Η κοινωνία, κυρίες και κύριοι συνάδελφοι, έχει ανάγκη από πολιτικούς, ερευνητές, αρωγούς, τολμηρούς και μεταρρυθμιστές. Οι δηλώσεις τις τελευταίες ημέρες στελεχών της Αντιπολίτευσης - και της Αξιωματικής Αντιπολίτευσης βέβαια - ότι δεν διαφωνούν με τους Ποινικούς Κώδικες, αντιθέτως, αλλά δεν είναι και ανάγκη να μείνουν και στη Βουλή να τους ψηφίσουν δείχνουν όλη τη μικρότητα της ελληνικής πολιτικής, μια μικρότητα που επέδειξε σε όλη της το μεγαλείο και ο ΣΥΡΙΖΑ τα χρόνια της κρίσης και έγινε Κυβέρνηση, μία μικρότητα που είναι στανταράκι πολιτικής εκλογικής επιτυχίας, χθες, σήμερα και φοβούμαι και αύριο. Ξέρουμε και εμείς αυτή την κλασική συνταγή επιτυχίας, ότι ο κόσμος θέλει άσπρο - μαύρο, ότι ο κόσμος δεν διακρίνει αποχρώσεις, ότι ο κόσμος θέλει φωνές, ότι ο κόσμος θέλει να τον κολακεύεις. Την ξέρουμε τη συνταγή, αλλά δεν την ακολουθούμε. Θέλαμε να πετύχουμε με έναν διαφορετικό τρόπο. Και αυτό ήταν και είναι πάντα δύσκολο. Οι κώδικες λοιπόν - για να επιστρέψω στο τελευταίο επίδικο - ήταν ένα βήμα θετικό και αναγκαίο, όπως άλλωστε είπε και χθες ο Ευάγγελος Βενιζέλος, ο οποίος - προσέξτε και επιτρέψτε μου μία μικρή σημείωση - έκανε την τελευταία του ομιλία στο Κοινοβούλιο με παρόντα μόνο έναν Βουλευτή από τους δεκαεννέα που έχει το κόμμα του, από τους δεκαεννέα που τον χειροκροτούσαν μέχρι χθες. Μη μας πιάσουν σε καμμία φωτογραφία να χειροκροτούμε τον αποδιοπομπαίο της Αρχηγού! Τι ντροπή! Οι κώδικες, όμως, έχουν ήδη ψηφιστεί και θα ισχύσουν από την 1η Ιουλίου. Η Ελλάδα έρχεται πιο κοντά στις σύγχρονες αντιλήψεις του ευρωπαϊκού νομικού πολιτισμού. Είναι ένα έργο σημαντικών νομικών της πράξης και της θεωρίας που συνεργάστηκαν υπό τη προεδρία σημαντικών προσωπικοτήτων της δικαιοσύνης, όπως ο Ιωάννης Μανωλεδάκης, ο Βασίλης Μαρκής, ο Χριστόφορος Αργυρόπουλος. Είναι χαρακτηριστικό της κακοδαιμονίας μας ότι και αυτή η επιβεβλημένη θεσμική μεταρρύθμιση παραλίγο να συνθλιβεί στις κομματικές συμπληγάδες που κρατούν καθηλωμένη τη χώρα μας στο παρελθόν και τη μιζέρια. Είμαι περήφανος, λοιπόν, για την τελευταία πράξη της Κοινοβουλευτικής Ομάδας του Ποταμιού που έμεινε εδώ στη Βουλή και ψήφισε τους κώδικες. Και κρατώ ως παρακαταθήκη τα ενθουσιώδη θετικά σχόλια των ανθρώπων, των λειτουργών της δικαιοσύνης. Ο μεταδοτικός ιός της παλαιοκομματικής κουτοπονηριάς «αφού θα το κάνουν κάποιοι άλλοι, γιατί να εκτεθούμε εμείς;» δεν προσέβαλε ποτέ το Ποτάμι. Και αυτό θέλω να αναγνωριστεί από όλους. Αυτό το αποδείξαμε από τη νομιμοποίηση της ιατρικής κάνναβης μέχρι την ένταξη της Βόρειας Μακεδονίας στο ΝΑΤΟ. Τεσσεράμισι χρόνια, κάθε φορά μας έδιναν μία συμβουλή: «Κρυφτείτε και περιμένετε μία άλλη συγκυρία, μία άλλη εποχή, κάποτε που όλα ως διά μαγείας θα αλλάξουν». Ο αγαπημένος Ντίνος Χριστιανόπουλος στο ποίημά του «Εγκαταλείπω την ποίηση», λέει κάπου στον έκτο, έβδομο στίχο «Να μη με κατηγορήσουν για ευκολία, πως δεν έσκαψα βαθιά…». Αυτό λέμε στους φίλους, αλλά και στο αντιπάλους τούτες τις μέρες του απολογισμού. Σκάψαμε βαθιά στο Ποτάμι, κάθε μέρα, κάθε ώρα για κάθε θέμα. Οι λύσεις, ακόμα και οι απλές λύσεις, στην Ελλάδα μετά από τόσα χρόνια στα αζήτητα είναι θαμμένες σε μεγάλο βάθος, σαν τους φυσικούς πόρους. Δεν ξέρω, μπορεί κάποιοι άλλοι να καμώνονται ότι τα καταφέρνουν εύκολα, να τα έχουν όλα στο μυαλό τους. Εμείς, όμως, παιδευτήκαμε πολύ για κάθε πρόταση, για κάθε θέση, για κάθε ψηφοφορία, για κάθε ομιλία, σχεδόν για κάθε ανακοίνωση. Εξαντλούσαμε καθημερινά τα όρια της αναζήτησης. Και θέλω να στείλω ένα μήνυμα στους ογδόντα έξι χιλιάδες πολίτες που μας ψήφισαν στις ευρωεκλογές. Τους ζητώ να μη χάσουν αυτό που τους έκανε Ποτάμι. Τους ζητώ να είναι περήφανοι γι' αυτά που καταφέραμε, ειλικρίνεια, ευθύτητα, αλήθεια. Η χώρα έχει μπροστά της μία κρίσιμη περίοδο. Μετά τις εκλογές πρέπει να παρθούν γρήγορα γενναίες αποφάσεις που θα επιτρέψουν την ανάπτυξη της οικονομίας. Πρέπει να σταματήσουμε να σκιαμαχούμε με φαντάσματα και να πάρουμε τις αναγκαίες μεταρρυθμιστικές αποφάσεις που έχει ανάγκη ο τόπος. Οι νέοι πρέπει να είναι η προτεραιότητα, να τους ωθήσουμε να αναλάβουν καίριες θέσεις στην πολιτική ζωή, στην κοινωνία, παντού. «Υπάρχει ένας βαθύς λόγος δικαιοσύνης που επιτάσσει τη διακυβέρνηση της κοινωνίας από νέους» έλεγε ο Σταύρος Τσακιράκης. Αυτοί που έχουν μπροστά τους το μεγαλύτερο μέρος της ζωής τους, είναι δίκαιο να μπορούν να ορίζουν την τύχη τους. Πρώτα οι νέοι, λοιπόν. Έξω τα κόμματα από το δημόσιο, τα πανεπιστήμια, τη δικαιοσύνη. Αξιοκρατία και όχι κομματικοί διορισμοί και κομματικές προαγωγές. Όσα συμβαίνουν τις τελευταίες ώρες της Κυβέρνησης πάλι γύρω από το κράτος, πάλι γύρω από το δημόσιο χρήμα, γυρίζουν τη χώρα πολλά χρόνια πίσω. Συνεχίζω, όμως, για τις προτεραιότητες. Πρώτα οι νέοι. Έξω τα κόμματα. Μπροστά το περιβάλλον, για να μην παραδώσουμε και εκεί χάος στα παιδιά μας. Ναι στη διαφορετικότητα, γιατί και το δικαίωμα του ενός έχει αξία σε μία σύγχρονη φιλελεύθερη κοινωνία. Και τέλος, ανοικτή οικονομία χωρίς υπερφορολόγηση και γραφειοκρατία. Κυρίες και κύριοι, οι Έλληνες μπορούν να τα καταφέρουν, αρκεί να άρουμε τα εμπόδια από τους δρόμους και τις διαδρομές μας, αρκεί το κομματικό κράτος, η κομματική διοίκηση, η κομματική αυθεντία να αφήσει λίγο χώρο στην πραγματική πολιτική, στην αληθινή πολιτική. Σκοπός της ζωής, λέει, είναι να ηττάσαι από ολοένα και μεγαλύτερα πράγματα. Αποχαιρετώ, λοιπόν, τη Βουλή πολιτικά ηττημένος, ανθρώπινα θλιμμένος, αλλά τελικά υπερήφανος για την προσφορά του Ποταμιού στην κοινωνία και την πατρίδα και αισιόδοξος ότι ο σπόρος που ρίξαμε θα φυτρώσει ξανά. Σας ευχαριστώ.
Ευχαριστούμε τον κ. Θεοδωράκη. Τώρα δίνω τον λόγο στον Αναπληρωτή Υπουργό Υγείας κ. Παύλο Πολάκη για δεκαοκτώ λεπτά.
Ευχαριστώ, κύριε Πρόεδρε. Ήταν συγκινητικό το κλείσιμο του προηγούμενου ομιλητή. Οφείλω να αναγνωρίσω ότι παρά το ότι έχουμε συγκρουστεί πολύ έντονα με τον κ. Θεοδωράκη, γιατί εκπροσωπούμε και διαφορετικές ιδεολογικές αντιλήψεις, η αναγνώριση από μέρους του της ήττας που δέχτηκε το κόμμα του και το ότι αποχωρεί, συνιστά πολιτικό θάρρος, το οποίο οφείλουμε να του αναγνωρίσουμε. Και επιμένω, παρά τις διαφορές και τις έντονες συγκρούσεις τις οποίες είχαμε στη διάρκεια αυτών των τριών - τεσσάρων χρόνων στις διαδικασίες της Βουλής και εκτός από αυτήν. Εγώ θέλω να επαναφέρω λίγο τη συζήτηση στην ουσία του σημερινού νομοσχεδίου. Θα απαντήσω, λοιπόν, σε μια σειρά από πράγματα τα οποία σήμερα ακούστηκαν εδώ, προσπαθώντας να θολώσουν την εικόνα, την ιστορία και όλο το έργο, το οποίο έγινε τα προηγούμενα χρόνια από αυτήν εδώ την Κυβέρνηση σε συνθήκες σκληρής επιτροπείας, διαχείρισης χρεοκοπίας και ενός μνημονίου. Εγώ νιώθω περήφανος, γιατί μετά από τέσσερα χρόνια σήμερα στην τελευταία συνεδρίαση της Βουλής, το τελευταίο νομοσχέδιο είναι ένα νομοσχέδιο το οποίο αφορά τον χώρο της υγείας και κυρώνει δύο κομμάτια μιας δωρεάς, για την οποία - υπενθυμίζω - πριν από λίγες μέρες είχε γίνει ένας πανικός στα μέσα μαζικής ενημέρωσης. Έλεγαν ότι ακυρώνεται η δωρεά του Ιδρύματος «Σταύρος Νιάρχος». Δεν ξέρω αν το θυμάστε, συνάδελφοι, ξεκινώντας από το γνωστό «ΠΡΩΤΟ ΘΕΜΑ» και αναπαραγόμενο εν είδει χιονοστιβάδας από τα υπόλοιπα έλεγαν ότι ακυρώνεται η δωρεά του Ιδρύματος «Σταύρος Νιάρχος» με αφορμή ένα υποτμήμα του υποτμήματος της δωρεάς, που αφορούσε ένα εκπαιδευτικό πρόγραμμα για τις νοσοκομειακές λοιμώξεις, για το οποίο, επειδή γίνεται κάτι παράλληλα από το πρώην ΚΕΕΛΠΝΟ - νυν ΕΟΔΥ - , υπάρχει ακόμη μια διαπραγμάτευση για το τι μορφή θα πάρει. Πρόκειται για ένα ποσό της τάξης των 3 έως 5 εκατομμυρίων ευρώ σε ένα σύνολο δωρεάς 300. Τι πέρασε έξω, όμως; Ότι ακυρώνεται η δωρεά, για να προσπαθήσουν να κτυπήσουν και σε αυτό το επίπεδο την Κυβέρνησή μας. Σήμερα, λοιπόν, κυρώνουμε δύο σημαντικά κομμάτια - είναι οι συγκεκριμένες πια συμβάσεις - της δωρεάς τους Ιδρύματος «Σταύρος Νιάρχος». Υπενθυμίζω πάλι, γιατί ούτε αυτό είδε τα φώτα της δημοσιότητας, ότι ένα συγκεκριμένο πρώτο τμήμα που αφορά την ανανέωση εξοπλισμού στο Νοσοκομείο «Ευαγγελισμος» ύψους 8,5 εκατομμυρίων ευρώ το έχουμε κυρώσει πριν από λίγο καιρό. Σήμερα, λοιπόν, κυρώνουμε δύο κομμάτια που αφορούν τις αεροδιακομιδές του ΕΚΑΒ, τα πτητικά μέσα του ΕΚΑΒ και το κομμάτι των τομογράφων εκπομπής ποζιτρονίων και τα κυκλοτρόνια που μπαίνουν σε κάποια νοσοκομεία. Με το πρώτο κομμάτι, την πρώτη σύμβαση νούμερο V, συμφωνείται ότι θα αγοραστούν δύο αεροπλάνα αεροδιακομιδών, τα οποία θα αντικαταστήσουν τα C -27 και C -130, τα οποία χρησιμοποιούμε και μας διαθέτει σήμερα η Πολεμική Αεροπορία - και την ευχαριστεί όλη η ελληνική κοινωνία για αυτό - , προσφέροντας ταχύτερο και φθηνότερο και εξίσου ασφαλές πτητικό έργο στη μεταφορά των βαρέως πασχόντων από όλες τις νησιωτικές περιοχές της χώρας. Ταυτόχρονα, συμφωνήθηκε και θα επισκευαστούν στις εγκαταστάσεις της Εθνικής Αεροπορικής Βιομηχανίας τα δύο από τα τρία ελικόπτερα του ΕΚΑΒ, για το οποία θυμίζω ότι όταν αγοράστηκαν, δεν υπογράφτηκαν συμβόλαια συντήρησης. Έπεσαν τρία, άλλα τρία συμπλήρωσαν τις ώρες - το ένα με μια πιο σοβαρή βλάβη - και δεν υπήρχαν συμβόλαια συντήρησης. Μέχρι τώρα στο θέμα του ΕΚΑΒ ενισχύσαμε τον προϋπολογισμό του λειτουργικού που πρακτικά διπλασιάστηκε μετά τη χρηματοδότησή του από το 2016 με συν 13 εκατομμύρια ευρώ τον χρόνο σε διπλές δόσεις, 26 εκατομμύρια δηλαδή, που ξεχρεώσαμε χρέη προς την Πολεμική Αεροπορία που κρατάγανε από το 1990 και ενισχύσαμε έτσι τη δυνατότητά του να μπορεί να λειτουργεί τις αεροδιακομιδές και τις πλωτές διακομιδές. Επίσης, έγινε ήδη η αγορά και η αντικατάσταση του μισού του στόλου, τον οποίον παραλάβαμε πρακτικά διαλυμένο. Είχαν να αγοραστούν καιρό καινούργια ασθενοφόρα. Είχε επτακόσια πενήντα. Τα τριακόσια πενήντα και επιπλέον έχουν αντικατασταθεί ή είναι σε διαδικασία αντικατάστασης, χωρίς να συνυπολογίζω κάποια άλλα που βρήκαμε και αξιοποιήσαμε. Ακόμα, ιδρύθηκε η βάση αεροδιακομιδών στη Σύρο - αίτημα των Κυκλαδιτών για πάνω από σαράντα χρόνια - , σε συνδυασμό με τη βάση του ΕΚΑΒ στη Χαλκιδική που λειτουργεί τρία συνεχόμενα καλοκαίρια κάθε Παρασκευή, Σάββατο, Κυριακή σε συνεργασία με το ελικόπτερο της Πυροσβεστικής. Έχουμε το πρόσφατο άνοιγμα της βάσης των αεροδιακομιδών στο Άκτιο. Ήδη μεταφέρθηκαν τα πρώτα περιστατικά από την Κέρκυρα στα Γιάννενα, από τη Ζάκυνθο στην Πάτρα σε πολύ μικρό χρόνο σε σχέση με αυτόν που χρειαζόταν πριν με τα πλωτά, την οδική διαδρομή κ.λπ.. Αυτή καλύπτει και δίνει πλέον ασφάλεια και στα νησιά του Ιονίου πελάγους, αλλά και στον ορεινό όγκο της Πίνδου. Έχουμε και τον άλλο διαγωνισμό σε εξέλιξη - ανοίχτηκαν οι τεχνικές προσφορές και προχωράμε στο άνοιγμα των οικονομικών προσφορών - για την προμήθεια, σε συνεργασία με το Υπουργείο Εμπορικής Ναυτιλίας, τριών πλωτών μέσων που θα σταθμεύουν σε Νάξο, Λέρο και Ρόδο. Σε συνδυασμό με όλα τα παραπάνω, ολοκληρώνουμε ένα σχέδιο κάλυψης όλου του ελλαδικού χώρου - και στο χερσαίο και στο νησιωτικό του κομμάτι - με αξιόπιστα μέσα, με ασφαλείς όρους και χρονική ταχύτητα ανταπόκρισης πολύ μεγάλη στην κάλυψη των αναγκών της διακομιδής ασθενών από τα σημεία των τραυματισμών ή της νόσησης προς τους υγειονομικούς σχηματισμούς. Όλο αυτό το έργο που έχει γίνει, το ξέρουν και οι εργαζόμενοι του ΕΚΑΒ, το εισπράττει και η κοινωνία. Στο σημείο αυτό να κάνω μία παρένθεση περί της δολοφονίας χαρακτήρα. Ακούστηκαν διάφορα πράγματα σήμερα. Ενώ όλα αυτά έχουν γίνει - δεν λέω πράγματα που δεν έχουν γίνει - την ίδια στιγμή αυτό που βγαίνει στα μέσα μαζικής ενημέρωσης ήταν ότι «ναι, στη Ρόδο κάποια στιγμή μεταφέραμε κάποιον με αγροτικό». Αγοράζουμε ενενήντα ασθενοφόρα, αλλά αυτό που βγαίνει είναι ότι σε κάποιο απομακρυσμένο σημείο άργησε μια ώρα να πάει το ασθενοφόρο, επειδή ήταν χαλασμένο ή δεν υπήρχε βάρδια του οδηγού. Εμείς δεν είπαμε ότι τα λύσαμε όλα. Θα τα λύσουμε όλα την επόμενη τετραετία. Το λέω και το εννοώ. Αυτό, όμως, που παραλάβαμε τον Γενάρη του 2015 δεν έχει καμμία σχέση με αυτό που έχουμε ήδη φτιάξει - και προγραμματίζουμε και όλα αυτά που λέω - τον Ιούνη του 2019. Χρησιμοποιούμε και τη δωρεά του Ιδρύματος «Σταύρος Νιάρχος». Εδώ υπάρχει μια πολύ μεγάλη διαφορά και πρέπει να κάνω μία παρένθεση και να υπενθυμίσω κάποια πράγματα που θεωρώ υποχρέωσή μου να τα υπενθυμίσω. Η αρχική πρόταση από το Ίδρυμα «Σταύρος Νιάρχος» ήταν να δώσει 200 εκατομμύρια ευρώ για να ξαναφτιαχτεί σε βάθος δεκαετίας ο «Ευαγγελισμός». Αυτή ήταν η αρχική πρόταση. Είχε γίνει μια προεργασία πριν αναλάβουμε εμείς, αλλά δεν προχωρούσε. Αυτή η πρόταση μάς ήρθε. Είπαμε τότε ως πολιτική ηγεσία του Υπουργείου ότι δεν χρειάζεται αυτό. Με βάση το σχέδιο ανάταξης της δημόσιας υγείας το οποίο έχουμε καταρτίσει, αυτό το οποίο χρειαζόμαστε και το οποίο θα δράσει συμπληρωματικά και ενισχυτικά σε όλες τις παρεμβάσεις που κάνουμε ήταν: Παιδιατρικό Νοσοκομείο στη Θεσσαλονίκη, καινούργιο νοσοκομείο στην Κομοτηνή που είναι το πιο παλιό της χώρας, παρέμβαση στο ΕΚΑΒ, παρέμβαση στους εξοπλισμούς, παρέμβαση στον «Ευαγγελισμό», παρέμβαση στα εκπαιδευτικά προγράμματα. Και το δέχτηκαν. Εμείς λειτουργήσαμε και στο επίπεδο των δωρεών, συμπληρωματικά και ενισχυτικά, σε σχέση με το σχέδιο το οποίο υλοποιούσαμε. Και τα λέω για να τα υπενθυμίσουμε αυτά, γιατί ούτε αυτά είδαν το φως της δημοσιότητας έτσι όπως έπρεπε. Και στο δεύτερο κομμάτι, λοιπόν, που αφορά τους τομογράφους εκπομπής ποζιτρονίων - που αφορούν μια εξέταση που σήμερα βοηθάει πάρα πολύ και στη διάγνωση αλλά και στον σχεδιασμό της θεραπευτικής αντιμετώπισης ασθενών που πάσχουν από κακοήθεια - η δωρεά του Ιδρύματος «Σταύρος Νιάρχος» δρα συμπληρωματικά και ενισχυτικά σε αυτό που ήδη υλοποιούμε μέσω του προγράμματος δημοσίων επενδύσεων και τα χρήματα της Περιφέρειας Αττικής όσον αφορά το Λεκανοπέδιο. Ουσιαστικά συμπληρώνουμε και δίνουμε πανελλαδικά κάλυψη με το Νοσοκομείο Αλεξανδρούπολης, το Πανεπιστημιακό στο Ηράκλειο, το Πανεπιστημιακό στα Γιάννενα, το Πανεπιστημιακό στη Λάρισα, όπου τοποθετούμε τομογράφους εκπομπής ποζιτρονίων σε συνέχεια της τοποθέτησης και έναρξης λειτουργίας στο «Μεταξά», της τοποθέτησης και έναρξης λειτουργίας στο «Θεαγένειο», της αγοράς καινούργιου στο Γενικό Ογκολογικό Νοσοκομείο Κηφισιάς «Οι Άγιοι Ανάργυροι». Στην ουσία, δίνουμε μια πανελλαδική κάλυψη στη δυνατότητα των ασθενών να μπορούν να κάνουν την εξέταση αυτή μέσα στο δημόσιο σύστημα υγείας. Και, παράλληλα, κάνουμε και μια άλλη μεγάλη παρέμβαση που έρχεται και αυτή ενισχυτικά της παρέμβασης που ήδη κάνουμε, με την αγορά, μέσω του διαγωνισμού της Περιφέρειας Αττικής, που συμφωνήσαμε με τη Ρένα Δούρου, στο Γενικό Ογκολογικό Νοσοκομείο Κηφισιάς και στο «Μεταξά», και την τοποθέτηση δύο κυκλοτρονίων παραγωγής ραδιοφαρμάκων. Με τη δωρεά του Ιδρύματος του Νιάρχου βάζουμε κυκλοτρόνια και στο Ηράκλειο και τη Λάρισα και τα Γιάννενα και στο Νοσοκομείο «Παπαγεωργίου» που έχει pet scan από παλιότερα χρόνια, ούτως ώστε να απεξαρτηθούμε από τη μονοπωλιακή κατάσταση στην οποία ζούμε αυτά τα χρόνια, διότι υπάρχει μόνο μία εταιρεία στην Ελλάδα που παράγει ραδιοφάρμακο, η οποία μας το πουλάει και εμείς αναγκαζόμαστε να το αγοράζουμε σε πάρα πολύ υψηλή τιμή, σε σχέση με αυτό που συμβαίνει σε άλλες ευρωπαϊκές χώρες. Υπήρξε προσπάθεια διαπραγμάτευσης. Τώρα που βλέπει ότι μπαίνουν αυτά, ήδη αρχίζει και κάνει εκπτώσεις, γιατί θεωρούσε ότι δεν θα προχωρούσαμε σε αυτή την προμήθεια είτε από δικά μας χρήματα είτε από τα χρήματα της δωρεάς. Αυτό, λοιπόν, το πράγμα κυρώνουμε κατ' αρχήν σήμερα. Εδώ θέλω να κάνω μια παρένθεση και να πω το εξής. Ακούστηκε και κατά τη διάρκεια της επιτροπής, αλλά και γενικά από τα ΜΜΕ και από τους πολιτικούς μας αντιπάλους, ότι, ευτυχώς, λέει, που υπάρχουν και οι δωρεές και έτσι σώζεται το σύστημα υγείας, σε μια προσπάθεια διαστρέβλωσης της πραγματικότητας και υποτίμησης αυτού του οποίου έχει γίνει τα προηγούμενα τέσσερα χρόνια, όταν παραλάβαμε ένα σύστημα πρακτικά έτοιμο να καταρρεύσει λειτουργικά. Εγώ σήμερα, λοιπόν, ανακοινώνω και από αυτό το Βήμα - τα είπα και στην επιτροπή, αλλά θεωρώ υποχρέωσή μου να τα επαναλάβω, διότι σπάει έτσι και με αυτόν τον τρόπο το τείχος σιωπής που έχει επιβάλει η συντριπτική πλειοψηφία των ΜΜΕ - ότι αυτή η Κυβέρνηση ενώ διαχειρίστηκε μνημόνιο, ενώ διαχειρίστηκε μια χρεοκοπία, ενώ κυβέρνησε με την ασφυκτική θηλιά των δανειστών πάνω από το κεφάλι της, έκανε μια σαφή πολιτική επιλογή που μεταφράστηκε και σε συγκεκριμένα πράγματα, όσον αφορά την ανανέωση του εξοπλισμού του δημόσιου συστήματος υγείας σε όλη τη χώρα και την αναβάθμιση των ξενοδοχειακών του υποδομών. Και τα λέω συγκεκριμένα. Υπάρχει ένας κωδικός κρυφός από το αποθεματικό του Υπουργείου Υγείας από όπου τα προηγούμενα χρόνια γίνονταν μελέτες, γινόταν πληρωμή εφάπαξ. Ακούστε! Το αποθεματικό του Υπουργείου Υγείας να πληρώνει εφάπαξ αντί του Υπουργείου Οικονομικών - καταλαβαίνετε γιατί - ή να πληρώνει κάποιες δικαστικές αποφάσεις. Από αυτό τον κωδικό έχουμε δώσει ήδη 30 εκατομμύρια ευρώ μέχρι το 2018 και φέτος πρέπει να είναι ανάμεσα σε 5,5 με 6 εκατομμύρια, όλα χρηματοδοτήσεις στα νοσοκομεία και στα κέντρα υγείας της χώρας για αναβάθμιση εξοπλισμού ή αναβάθμιση ξενοδοχειακών υποδομών. Έχουμε δώσει από το Πρόγραμμα Δημοσίων Επενδύσεων Εθνικών Πόρων - όχι ΕΣΠΑ, αλλά εθνικών πόρων - του Υπουργείου Υγείας 40 εκατομμύρια ευρώ τα προηγούμενα χρόνια και με νέα έργα φέτος άλλα 4,5 εκατομμύρια ευρώ, που τα δύο αφορούν την αντικατάσταση του pet scan στον «Ευαγγελισμό», όπως λέμε, που είναι όλα συμπληρωματικά. Έχουμε δώσει - κι έχει υλοποιηθεί ο διαγωνισμός - τα 40 εκατομμύρια εξοπλισμού σε όλα τα νοσοκομεία της Αττικής συν είκοσι στα στρατιωτικά νοσοκομεία, 60 εκατομμύρια ευρώ από αυτή την παρέμβαση. Έχουμε υλοποιήσει όλους τους διαγωνισμούς και πολλά έχουν αγοραστεί, τα 35 εκατομμύρια ευρώ που είχαν μείνει υπόλοιπο από το ΕΣΠΑ του 2014-2020 που ήταν για νέα έργα, γιατί όλα τα άλλα ήταν μεταφερόμενα έργα από την προηγούμενη περίοδο που δεν είχαν τελειώσει, τα εκατόν τριάντα. Δεν τα μετράω αυτά τα εκατόν τριάντα, γιατί έχουν ενταχθεί από την προηγούμενη περίοδο, τώρα υλοποιούνται, τώρα τελειώνουν πολλά νοσοκομεία από αυτά. Όμως, τα νέα έργα είναι τριάντα πέντε και υλοποιούνται παντού. Από εκεί, ας πούμε, είναι ένα κομμάτι των ασθενοφόρων. Υλοποιούμε και ήδη προκηρύσσονται διαγωνισμοί σε πολλά νοσοκομεία από τα αντισταθμιστικά της «SIEMENS», το κομμάτι που αφορά τον χώρο της υγείας, 23 εκατομμυρίων ευρώ. Και επίσης - κάτι που έμεινε εντελώς κρυφό και όχι τυχαία - από το υπερπλεόνασμα του 2018 δεν δώσαμε μόνο επίδομα αλληλεγγύης και όλα αυτά που είπαμε, αλλά δώσαμε και 23,5 εκατομμύρια ευρώ σε πέντε νοσοκομεία της χώρας, τα τέσσερα ογκολογικά -7 εκατομμύρια ευρώ στον «Άγιο Σάββα», 5 εκατομμύρια ευρώ στο «Μεταξά», 5 εκατομμύρια ευρώ στο «ΓΟΝΚ», 5 εκατομμύρια ευρώ στο «Θεαγένειο» και 1,5 εκατομμύρια ευρώ στο «Λαϊκό» - για συγκεκριμένους αναγκαίους εξοπλισμούς που δεν χωρούσαν στις προηγούμενες παρεμβάσεις τις οποίες κάναμε. Αυτό έγινε με απόφαση του Υπουργείου Οικονομικών μετά και από δική μας συμφωνία, για να χορηγηθεί αυτό από το υπερπλεόνασμα, επαναλαμβάνω, του 2018. Επίσης, αξιοποιήσαμε τα 3,5 εκατομμύρια ευρώ του αντικαρκινικού εράνου του 2009, όπου τα πρώτα 4-5 εκατομμύρια ευρώ ο Αβραμόπουλος τα είχε κάνει - υποτίθεται - μελέτη του αρχείου νεοπλασιών, ένα «EXCELάκι» που μας κόστισε 1,5-2 εκατομμύρια ευρώ, συν κάτι αντίστοιχα επιδοτούμενα από το ΕΣΠΑ και κάτι τέτοια πράγματα. Όλα αυτά τα 3,5 εκατομμύρια ευρώ τα κάναμε μηχανήματα για τα ογκολογικά νοσοκομεία. Όλα αυτά αθροίζονται σε περίπου 220-230 εκατομμύρια ευρώ. Βέβαια, να μην ξεχάσω τον διαγωνισμό που ολοκληρώθηκε για τους δεκαεννιά αξονικούς, που τον έκανε το «Σισμανόγλειο». Μέσα από τα έσοδα του ΕΟΠΥΥ έχει κατακυρωθεί ο διαγωνισμός σε δεκαεννιά νοσοκομεία της χώρας, από την Ημαθία μέχρι τη Σητεία, όπου αγοράζονται αυτοί οι αξονικοί. Ήδη υπογράφονται οι εκτελεστικές συμβάσεις για την τοποθέτησή τους και θα αποπληρωθούν από τα έσοδα τα οποία παίρνουν πλέον τα νοσοκομεία από τον ΕΟΠΥΥ. Όλα αυτά, λοιπόν, που είναι 230 εκατομμύρια ευρώ περίπου, δόθηκαν με πολιτική επιλογή της Κυβέρνησης. Εδώ να βάλω και ένα δίλημμα. Ο κ. Μητσοτάκης σε συνέντευξή του πρόσφατα είπε το εξής: «Γιατί να αγοράζουμε εξοπλισμό υψηλής τεχνολογίας στα νοσοκομεία; Μπορούμε αυτόν τον εξοπλισμό να τον νοικιάσουμε από τους ιδιώτες ή επειδή το δημόσιο δεν είναι λειτουργικό» - λες και εμείς κυβερνούσαμε αυτό το δημόσιο σαράντα χρόνια και δεν έγινε λειτουργικό - «μπορούμε στα μηχανήματα που υπάρχουν να τους βάλουμε μέσα ως μάνατζερ, να τα δουλέψουν αυτοί, να τους δώσουμε και το προσωπικό». Δηλαδή, να μην έχουν ούτε εργατικό κόστος. Η Θάτσερ ωχριά μπροστά σε αυτή τη σύλληψη. Θα έχουν εξασφαλισμένη την πελατεία από τους ασφαλισμένους του ΕΟΠΥΥ και θα κονομάνε, επειδή είναι όμορφοι. Είναι, λοιπόν, στο χέρι του ελληνικού λαού να διαλέξει, στις 7 Ιουλίου, αν όλα αυτά τα οποία έχουν υλοποιηθεί ή υλοποιούνται δοθούν βορά - το λέω έτσι - μαζί με τους εργαζόμενους σε ιδιώτες και μεγάλες διαγνωστικές αλυσίδες του χώρου της υγείας, οι οποίες είναι προφανώς έτοιμες και συνεννοημένες να κάνουν ένα deal εφόρμησης και στον χώρο των δημόσιων νοσοκομείων. Είναι στο χέρι του ελληνικού λαού να διαλέξει. Εμείς αυτά θα τα δουλέψουμε με τους εργαζόμενους του συστήματος. Αυξάνουμε τη δυναμικότητά του, μπορούμε να καλύψουμε πολύ περισσότερες υγειονομικές ανάγκες των ασθενών με την ολοκλήρωση της τοποθέτησης αυτής. Θα το δουλέψουμε με τους εργαζόμενους του συστήματος.
Ολοκληρώστε, κύριε Υπουργέ, σας παρακαλώ πολύ.
Ξέρετε γιατί τους άνοιξε η όρεξη και γιατί έγινε αυτή η πρόταση; Υπάρχει ένας πολύ απλός λόγος. Διότι ο ΕΟΠΥΥ το 2014 στα δημόσια νοσοκομεία και στα κέντρα υγείας της χώρας έδωσε 80 εκατομμύρια ευρώ. Το 2018 έφτασε να δίνει 670 εκατομμύρια ευρώ. Ένα μεγάλο μέρος αυτού του ποσού οφείλεται στις εξετάσεις που κάνει το σύστημα και τις πληρώνεται από τον ΕΟΠΥΥ. Προφανώς αυτό το πράγμα, αυτή η τεράστια αύξηση της ρευστότητας του δημόσιου συστήματος έχει ανοίξει την όρεξη σε πάρα πολλά τρωκτικά, τα οποία και τα προηγούμενα χρόνια έκαναν αντίστοιχες δουλειές στον ιδιωτικό τομέα, ότι «να, πρέπει να βάλουμε χέρι και πόδι και εκεί, γιατί και εδώ έχει ψητό και πρέπει να το φάμε». Επίσης, εμείς κάναμε μια τεράστια προσπάθεια και αυτή τη στιγμή η μπάλα είναι στην Τράπεζα Πειραιώς. Πρέπει να το πω αυτό το πράγμα.
Να κλείσουμε με αυτό;
Σχεδόν. Είναι και κάτι άλλο που θέλω να πω. Κάναμε μια τεράστια προσπάθεια με το «Ερρίκος Ντυνάν», το οποίο άλλοι έδωσαν μέσα από χαριστικές ρυθμίσεις στην Τράπεζα Πειραιώς και είναι μια ιδιωτική κλινική ιδιοκτησίας Τράπεζας Πειραιώς και εμείς και με βάση τα αποτελέσματα της εξεταστικής επιτροπής το ξαναπαίρνουμε πίσω. Κάναμε πρόταση σε συνεργασία με το Ίδρυμα Ωνάση και αυτή τη στιγμή απλά η τράπεζα παίζει καθυστέρηση, δεν μπορεί να πει «όχι». Δεν μπορεί να πει «όχι»! Γιατί ουσιαστικά αν πει «όχι» στην πρόταση στην οποία έχουμε κάνει, θα πρέπει να τους κυνηγήσουν οι μέτοχοί της, διότι είναι απείρως η καλύτερη πρόταση που έχει κατατεθεί από οποιονδήποτε άλλον που έδωσε προσφορά για το σύστημα. Όμως, προφανώς και η διοίκησή της πιεσμένη και από τη Νέα Δημοκρατία ή από άλλους, δεν προχωράει στην υλοποίηση της σύμβασης. Υπάρχει πλήρες σχέδιο για το πώς θα ενταχθεί το «Ντυνάν» στο «Ωνάσειο», σαν διακριτή κλινική, με διαφύλαξη των δικαιωμάτων των εργαζομένων, που έτσι κι αλλιώς τα διαφυλάξαμε και στο νομοσχέδιο που ψηφίσαμε για την κύρωση του Μεταμοσχευτικού Κέντρου, και για τους εργαζόμενους του «Ωνασείου». Δεν προχωράει, λοιπόν, παίζει καθυστέρηση. Αυτές οι εκλογές θα κρίνουν πολλά, θα κρίνουν πάρα πολλά. Και θα κρίνουν, ειδικά στον χώρο της υγείας, αν θα συνεχίσουμε μία προσπάθεια ανάταξης, ολοκλήρωσης, βελτίωσης του δημόσιου συστήματος υγείας, το οποίο ενισχύθηκε με δεκαεννιάμισι χιλιάδες άτομα προσωπικό, ενισχύθηκε με διαδικασίες που κανείς δεν μπορεί να πει το οτιδήποτε, ενισχύθηκε με χρηματοδότηση 400 εκατομμύρια παραπάνω αύξηση του ορίου δαπανών, ενισχύθηκε από τον ΕΟΠΥΥ - τα είπα προηγουμένως - ενισχύθηκε με αυτούς τους εξοπλισμούς. Στηρίξαμε την πρωτοβάθμια με τις εκατόν είκοσι πέντε ΤΟΜΥ που ανοίξαμε, παρά τον λυσσαλέο πόλεμο τον οποίο δεχτήκαμε. Οι εκλογές, λοιπόν, θα κρίνουν αν θα συνεχιστεί αυτή η προσπάθεια ή αν αυτή η προσπάθεια θα πισωγυρίσει εκχωρώντας κομμάτια της λειτουργίας του ισορροπημένου πια συστήματος σε έναν ιδιωτικό τομέα για να κονομάει άσχημα, υπονομεύοντας πάλι τα εργασιακά δικαιώματα. Γιατί εδώ είναι πολύ απλά τα πράγματα. Σε εβδομήντα επτά νοσοκομεία έχουμε διώξει τους εργολάβους. Και μετά την απόφαση του Ευρωπαϊκού Δικαστηρίου και του Σ.τ.Ε. έχει ξεκινήσει η διαδικασία και για τα υπόλοιπα. Και με αυτό έχει σχέση μία τροπολογία που θα υπερασπίσω τελειώνοντας την ομιλία μου, διότι είναι προφανής ο πόθος πάρα πολλών να συνεχίσουν αυτό το πελατειακό σύστημα και το μιζαδόρικο που μας κόστιζε «ο κούκος αηδόνι». Στον «Ευαγγελισμό» από τα 4,5 εκατομμύρια που δίναμε τον χρόνο στον εργολάβο καθαριότητας τώρα δίνουμε 2,5 εκατομμύρια, την ίδια στιγμή που οι εργαζόμενες και οι εργαζόμενοι εκεί παίρνουν 200 με 300 ευρώ παραπάνω στην τσέπη. Με τα 2,5 εκατομμύρια παίρνουνε 250 με 300 ευρώ παραπάνω στην τσέπη και δίναμε 4,5 εκατομμύρια. Καταλαβαίνετε το γλέντι που γινόταν. Αυτά είναι που θα μπουν σε διακινδύνευση. Αυτά είναι τα οποία πρέπει να καταλάβει, πέρα από τη σκόνη και τον ορυμαγδό που υπήρξε και με το πρόσφατο, για να μπορεί να πει κανείς κάτι για το timing. Γιατί από ό,τι κατάλαβα εδώ σηκώθηκε ένας ορυμαγδός γι' αυτό, έτσι; Εγώ δεν μπαίνω σε κανέναν συμψηφισμό. Εγώ ένα πράγμα θα πω μόνο, δεν θα μπω σε κανέναν συμψηφισμό. Υπήρχε ένα θέμα του timing απ' ό,τι καταλαβαίνω. Η πρότασή τους ήταν για την κινητικότητα. Αν κατάλαβα καλά και από όσο διάβασα, ο κ. Τζαβάρας είχε πει ότι πρέπει να προχωρήσουμε και να λύσουμε ένα ζήτημα που υπάρχει πολλά χρόνια. Όμως, βέβαια, την ίδια στιγμή είχαμε το πάθος και το μένος αυτών των μέσων μαζικής ενημέρωσης, που βρήκαν άλλη μία αφορμή για να χτυπήσουν τον ΣΥΡΙΖΑ και να σπάσουν αυτή την ιστορία του ηθικού πλεονεκτήματος. Πόσο βγήκε στην επιφάνεια, πόσο έδειξαν το ότι ασκήθηκαν δύο κακουργηματικού χαρακτήρα διώξεις για προσλήψεις καταφανώς παράνομες; Και μιλάω για το ΚΕΕΛΠΝΟ και τους διορισμούς του Άδωνη Γεωργιάδη. Έχουν ασκηθεί οι διώξεις κακουργηματικού χαρακτήρα και στη συμμορία του ΚΕΕΛΠΝΟ εκεί μέσα. Βέβαια - και με αυτό θα κλείσω πριν πω την τροπολογία - υπάρχει και το εξής...
Να πάμε και στην τροπολογία;
Υπάρχει το εξής. Εάν ο ελληνικός λαός θέλει να γυρίσουμε στην κατάσταση στην οποία τα μέσα μαζικής ενημέρωσης, ενώ συμβαίνουν αυτά, θα λιβανίζουν την Κυβέρνηση, αυτό ξέρετε τι σημαίνει; Σημαίνει το εξής πράγμα: ότι αυτά τα τέσσερα χρόνια εμείς από το ΚΕΕΛΠΝΟ και τα νοσοκομεία στα μέσα μαζικής ενημέρωσης, υπαρκτά και ανύπαρκτα, κόψαμε 130 εκατομμύρια ευρώ. Τόσο είναι το υπολογιζόμενο ύψος της διαφημιστικής δαπάνης που θα έπαιρναν από τον χώρο της υγείας, για αέρα κοπανιστό, για banner, για καταχωρήσεις, για πράγματα που θα έπρεπε να προβάλουν δωρεάν και ποτέ δεν πρόβαλαν. Γι' αυτό στοχοποιήθηκα εγώ, γιατί βάλαμε το χέρι μας μέσα στον βούρκο και τον καθαρίσαμε, γιατί αυτά τα 130 εκατομμύρια εμείς τα κάναμε μεταμοσχεύσεις που ξεπληρώσαμε, τα κάναμε εξοπλισμούς, τα κάναμε άλλα πράγματα, γιατί αυτή την υπόσχεση δώσαμε στον ελληνικό λαό όταν αναλάβαμε το 2015 και όταν συμβιβαστήκαμε τον Ιούλη. Δώσαμε μια υπόσχεση ότι θα κρατήσουμε την κοινωνία όρθια στηρίζοντας το κοινωνικό κράτος - και το στηρίξαμε - αλλά για να στηρίξεις το κοινωνικό κράτος, πρέπει να χτυπήσεις το διεφθαρμένο σύστημα και να λες τα πράγματα με το όνομά τους, γιατί το ύφος μπορεί να είναι έντονο, αλλά το ήθος είναι κρυστάλλινο και λέει αυτά που πρέπει εκεί που πρέπει, όπως πρέπει. Να μη νομίζει κανείς ότι χαϊδεύοντας ή μιλώντας πιο ήπια στους διεφθαρμένους, πρόκειται να τους συμπεριφερθούν ανάλογα. Να μην το νομίζει κανείς αυτό. Ο κακός θέλει χειρότερο. Δεν γίνεται με άλλον τρόπο. Νομίζω ότι αυτό είναι ένα πολύ μεγάλο συμπέρασμα που έχει βγει, γι' αυτό στοχοποιηθήκαμε. Αν θέλει, λοιπόν, ο ελληνικός λαός 130 εκατομμύρια ευρώ να πάνε διαφημιστική δαπάνη σε υπαρκτά και ανύπαρκτα sites, είναι και αυτό ένα δίλημμα στις 7 Ιουλίου.
Κύριε Πολάκη, μιλάτε επί εικοσιεπτάμισι λεπτά. Να πάμε στην τροπολογία.
Κύριε Πρόεδρε, ξέρω ότι έχω καταχραστεί τον χρόνο, αλλά η ομιλία μου έχει και έναν χαρακτήρα απολογισμού.
Το καταλαβαίνω. Έχει χαρακτήρα καταληκτικής συνεδρίασης. Απλώς να περάσετε στην τροπολογία, γιατί περιμένουν…
Ξέρετε, εγώ είμαι χαρούμενος που κλείνουμε με νομοσχέδιο του Υπουργείου Υγείας, γιατί είχαμε μεγάλη νομοθετική παραγωγή και πρέπει κάποια πράγματα, τα οποία δυστυχώς δεν μπορούμε να τα περάσουμε μέσα από τα ΜΜΕ, γιατί δεν τα έχουμε «ταΐσει» με διαφημιστική δαπάνη, τουλάχιστον να τα πούμε από το Βήμα της Βουλής.
Γι' αυτό σας έδωσα και παραπάνω χρόνο.
Το ξέρω και σας ευχαριστώ.
Να πάμε και στην τροπολογία.
Ένιωσα την ανάγκη να απαντήσω σε κάποια πράγματα και θα πω άλλη μια κουβέντα. Υπάρχει ένα μεγάλο στοίχημα και είναι στοίχημα της επόμενης τετραετίας. Όλες οι τροπολογίες λύνουν προβλήματα. Ούτε χαριστικές είναι ούτε τακτοποιητικές «ημετέρων». Όλες οι τροπολογίες λύνουν σοβαρά κοινωνικά προβλήματα. Κάποιες άλλες δεν «κατέβηκαν» ενώ θα έπρεπε, κατά τη γνώμη μου. Το θέμα ποιο είναι; Ότι το μεγάλο στοίχημα, για το οποίο σήμερα κάνουν αυτή τη φασαρία η Νέα Δημοκρατία, το ΚΙΝΑΛ κ.λπ., είναι ότι μια σειρά από πράγματα, όπως αυτά που έρχονται σήμερα εδώ - και που οι υπουργικές θα γίνουν δεκτές - οφείλονται σε μια λειτουργία ενός κρατικού μηχανισμού, ο οποίος τα προηγούμενα χρόνια ήταν σαφώς απέναντι και αυτό πρέπει να το βγάζουμε κατ' αρχάς ως συμπέρασμα. Ήταν σαφώς απέναντι. Είπε κάποια πράγματα ο συνάδελφος κ. Καΐσας προηγουμένως. Δεν είναι δυνατόν για να προχωρήσει μια τροπολογία, οι υπηρεσιακοί να το καθυστερούν δύο και τρεις και έξι και οκτώ μήνες. Αυτό συνέβη, άρα η κουβέντα δεν θα έπρεπε να μεταφερθεί εκεί. Η κουβέντα που πρέπει να κάνει ο ΣΥΡΙΖΑ - και θα την κάνει και προεκλογικά - δεν είναι αυτά που λένε περί Μαδούρο κ.λπ. και όλα αυτά τα fake news και τα χυδαία που κάνουν. Η κουβέντα είναι η εξής: Τι σημαίνει κράτος για την Αριστερά; Πώς λειτουργεί; Είναι δυνατόν μ' ένα κράτος δομημένο επί σαράντα χρόνια, είτε στο πελατειακό σύστημα είτε στη διαφθορά και στην παραοικονομία, να υλοποιήσεις αριστερό πολιτικό σχέδιο, αν δεν κάνεις δραστικές και άμεσες παρεμβάσεις; Εγώ κατανοώ ότι διαχειριζόμενος χρεοκοπία δεν μπορείς να το κάνεις, όμως το κεντρικό κράτος είναι για να κάνει τέσσερις δουλειές, όχι αυτό που κάνει σήμερα. Το 80% της δουλειάς των Υπουργείων είναι να ετοιμάζουν πράγματα και να μας φέρνουν να υπογράφουμε πράγματα, τα οποία θα μπορούσαν να λυθούν σε πολύ χαμηλότερα επίπεδα. Το κεντρικό κράτος είναι για να παράγει το σχέδιο, να μοιράζει τα λεφτά, να ορίζει τους κανόνες, να δίνει όλη αυτή την αρμοδιότητα στις αποκεντρωμένες δομές του κράτους, να τα υλοποιούν και να έχει όχι τον προληπτικό έλεγχο, που έλεγε η Αριστερά παλιότερα, αλλά τον ετήσιο τελικό κατασταλτικό έλεγχο, για να έχει τον φόβο που να φυλά τα έρημα σ' όλες τις αποκεντρωμένες δομές. Έτσι θα πάρει εμπρός η παραγωγική ανασυγκρότηση, έτσι θα αλλάξει και έτσι δεν θα είχαμε όλη αυτή την κουβέντα - μην πω καμμιά άσχημη κουβέντα - σε σχέση με το «βολεύετε, κάνετε, δείχνετε». Διότι εμείς διαχειριστήκαμε μία κατάσταση στην οποία έπρεπε να παίξουμε με αυτόν τον «σκοπό», γιατί δεν μπορούσαμε να αλλάξουμε τους όρους του «τραγουδιού». Όμως μάθαμε, ξέρουμε και μπορούμε να το αλλάξουμε. Μόνο εμείς μπορούμε. Μόνο η Αριστερά μπορεί, δεν μπορεί κανείς άλλος. Πρέπει, όμως, να είναι πιο αποφασιστική, να προτείνει το σχέδιο, να μη συνδιαλέγεται με κάποιους που είναι εκ φύσεως ταγμένοι στην άλλη μπάντα και έτσι θα προχωρήσει. Και αυτό είναι ένα μεγάλο μήνυμα το οποίο βγάζουμε. Θα πω μία κουβέντα: αν αυτοί έχουν επτά ψυχές, εμείς έχουμε εννέα ζωές, γιατί παίρνουμε δύναμη από τον ελληνικό λαό που καταλαβαίνει. Και θα καταλάβει και θα είναι άλλα τα κριτήρια με τα οποία θα ψηφίσει στις 7 Ιουλίου.
Παρακαλώ, ολοκληρώστε.
Ολοκληρώνω με την τροπολογία με γενικό αριθμό 2247 και ειδικό 208. Τώρα ξεκινούν και γίνονται πάρα πολλοί διαγωνισμοί ανθρώπων που είχαν υπογράψει συμβάσεις εργασίας στην καθαριότητα, σίτιση και φύλαξη σε πολλά νοσοκομεία. Αυτοί οι διαγωνισμοί πιθανότατα δεν θα προλάβουν να ολοκληρωθούν μέχρι τη μέρα που λήγει η θητεία των ανθρώπων αυτών και κάποιων λήγει και μέσα στο καλοκαίρι. Δίνουμε, λοιπόν, τη δυνατότητα να μπορεί να παραταθεί η θητεία των ήδη υπηρετούντων, μέχρι να τελειώσει ο διαγωνισμός, που έτσι κι αλλιώς έχουν προκηρυχτεί πολλοί, προκειμένου να μην αναγκαστούμε, επειδή θα λήξει η θητεία τους, να φέρουμε ξανά εργολάβους μέσα. Παρατείνεται, λοιπόν, η θητεία αυτών που ήδη είναι. Επίσης, επειδή λήγει η θητεία στο επόμενο διάστημα και πολλών μετακινήσεων ή αποσπάσεων προσωπικού που έχουν γίνει σε νοσοκομεία, σε κέντρα υγείας - όπου υπάρχουν ανάγκες και που έχουν γίνει με αποφάσεις των οικείων διοικητών - για να μη δημιουργηθούν προβλήματα λειτουργίας σε υγειονομικές δομές - θα ξαναγυρίσουν στη θέση τους άνθρωποι οι οποίοι χρειάζονται να είναι εκεί, καθώς μετακινήθηκαν ή αποσπάστηκαν για λόγους οικογενειακούς ή άλλους δικούς τους, αλλά βασικά για λόγους ανάγκης του συστήματος - δίνεται παράταση αυτών των μετακινήσεων μέχρι 31-12-2019. Ευχαριστώ πάρα πολύ και να είστε καλά όλοι.
Ευχαριστούμε τον κ. Πολάκη. Τον λόγο έχει για δώδεκα λεπτά ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νικόλαος Καραθανασόπουλος.
Ευχαριστώ, κύριε Πρόεδρε. Είναι άχαρο - και δεν θα το κάνω - να τοποθετηθώ και για τη σημερινή διαδικασία αλλά και για την κύρωση της δωρεάς. Μία διαδικασία κατά τη γνώμη του ΚΚΕ προσβλητική, γιατί πρώτα απ' όλα προσβάλλει την ανθρώπινη αξιοπρέπεια, όχι μόνο με τα διάφορα αλισβερίσια, αλλά πάνω από όλα με τις ευχαριστίες που ακούστηκαν σε αυτή εδώ την Αίθουσα προς τους λεγόμενους «εθνικούς ευεργέτες», οι οποίοι διαχρονικά δεν έκαναν τίποτε άλλο παρά να επιστρέφουν ένα ελάχιστο μέρος από τα κλεμμένα, από όλα αυτά, δηλαδή, που έκλεψαν από τον ελληνικό λαό. Από πάνω τους επιβραβεύετε για τις πράξεις τους και τους λέτε και «ευχαριστώ». Πώς να χαρακτηρίσω μια τέτοια πράξη, για κάποιους που ισχυρίζονται ότι είναι ακόμη αριστεροί! Βεβαίως, ο κύριος Υπουργός δεν παρέμεινε στη μακροσκελή του τοποθέτηση σε αυτή την κύρωση, αλλά αναφέρθηκε συνολικότερα για τα ζητήματα της υγείας. Δεν χρειάζονται πολλά λόγια για να απαντήσουμε σε αυτά που είπε. Φθάνει μόνο η εικόνα η οποία υπάρχει στα νοσοκομεία, με τη συνεχή υποβάθμιση των παρεχόμενων υπηρεσιών - νοσοκομεία τα οποία λειτουργούν σε κατάσταση ασφυξίας, έτοιμα να καταρρεύσουν - με την εντατικοποίηση του δυναμικού, του νοσηλευτικού και ιατρικού, με την ανακύκλωση των εργαζόμενων. Από αυτή την άποψη, όσον αφορά την τροπολογία την οποία φέρνει εδώ για τις καθαρίστριες και τους υπόλοιπους που έχουν συμβάσεις χρόνου, αλλά και σε άλλους φορείς που παρατείνεται αυτή η σύμβαση μέχρι να γίνουν διαγωνισμοί και άλλες συμβάσεις, οι οποίες «τρέχουν», πρόκειται ακριβώς για μια σκόπιμη στάση της Κυβέρνησης που παίζει με τις ανάγκες των εργαζόμενων. Και αυτό γιατί; Διότι ακριβώς δεν έχει καμμία απολύτως διάθεση να σταματήσει και να καταργήσει τη γάγγραινα των συμβάσεων χρόνου και έργου, της μερικής απασχόλησης. Αντίθετα, την ανακυκλώνει. Και εδώ σε αυτούς τους διαγωνισμούς είναι πάρα πολύ καθαρό. Έπρεπε για όλες αυτές, οι οποίες εργάζονται με συμβάσεις, να μετατραπούν οι συμβάσεις αυτές σε συμβάσεις αορίστου χρόνου. Δεν το κάνει, όμως, η Κυβέρνηση και μάλιστα η μοριοδότηση που δίνει είναι πάρα πολύ μικρή σε σχέση με την προϋπηρεσία την οποία είχαν. Άρα δεν διασφαλίζεται ότι θα συνεχίσουν να εργάζονται ως καθαρίστριες, ως φύλακες ή στη σίτιση, αλλά αντίθετα τις εκβιάζει με αυτή τη διαδικασία, γιατί ακριβώς αποτελεί πρόκληση να παίζει με τον πόνο τού κάθε εργαζόμενου η σημερινή Κυβέρνηση ή οι προηγούμενες που έπαιζαν, όταν αρνήθηκαν την πρόταση του ΚΚΕ στην Αναθεώρηση του Συντάγματος, δηλαδή να καταργηθεί αυτή η επαίσχυντη διάταξη του Συντάγματος που απαγορεύει τη μετατροπή των συμβάσεων μερικής απασχόλησης σε αορίστου χρόνου. Και αυτό φέρει την υπογραφή και του ΣΥΡΙΖΑ και της Νέας Δημοκρατίας και του ΠΑΣΟΚ, που δεν δέχτηκαν τη συγκεκριμένη πρόταση του ΚΚΕ. Και δεν το δεχτήκατε γιατί θέλετε την ομηρία των εργαζομένων, να συνεχιστεί η ομηρία τους, θέλετε να τους εκβιάζετε, να τους τσακίζετε την αξιοπρέπεια και να τους κλέβετε την ψήφο αλλά και την ανοχή τους σε μία αντιλαϊκή πολιτική. Ας δούμε, όμως, και κάποια άλλα ουσιαστικά ζητήματα τα οποία αποκρύπτονται από τη συζήτηση και συνολικότερα την προεκλογική αυτή περίοδο. Μιλάω για την έκθεση αξιολόγησης της Ευρωπαϊκής Επιτροπής. Είναι ιδιαίτερα αποκαλυπτική αυτή η έκθεση αξιολόγησης, γιατί αποκαλύπτει ακριβώς ότι τα μνημόνια και οι μνημονιακοί νόμοι είναι εδώ. Η σκληρή εποπτεία από μεριάς των δανειστών είναι εδώ και οι αντιλαϊκές δεσμεύσεις παραμένουν, ανεξάρτητα από την κυβερνητική σύνθεση που θα προκύψει από τις εκλογές, γιατί ακριβώς η πορεία που θα ακολουθήσει η νέα κυβέρνηση είναι προδιαγεγραμμένη. Αυτή η πορεία καθορίζεται πρώτα από όλα από τις ανάγκες των επιχειρηματικών ομίλων. Η ανταγωνιστικότητα και η κερδοφορία τους είναι η αιτία που τσακίζει τα δικαιώματα και τις ζωές των εργαζόμενων. Είναι αυτή η οποία εκτοπίζει βίαια από την αγορά τους επαγγελματίες και τους εμπόρους. Επιχαίρει η Κυβέρνηση ότι προχωράει στην ανάπτυξη και μάλιστα στη δίκαιη ανάπτυξη και από την άλλη μεριά η Νέα Δημοκρατία μιλάει για βιώσιμη ανάπτυξη και για εκτόξευση των επενδύσεων. Όμως, για δείτε ένα σημερινό παράδειγμα. Η «FRIGOGLASS», μια πολυεθνική η οποία είναι άμεσα συνδεδεμένη με την «COCA - COLA -3Ε», άλλη πολυεθνική, η οποία έχει παραγωγική δραστηριότητα σε πέντε ηπείρους, έκλεισε το μοναδικό εργοστάσιο που έχει στην Ελλάδα στην Κάτω Αχαΐα. Το έκλεισε σήμερα, μετά από αλλεπάλληλα αντεργατικά κύματα που είχε εξαπολύσει στους εργαζόμενους, με μειώσεις στους μισθούς, με μειώσεις στο ωράριο, με εκ περιτροπής εργασία, με απειλές και με εκβιασμούς. Σήμερα έκλεισε το εργοστάσιο πετώντας ενενήντα εργαζόμενους στον δρόμο. Αυτή είναι η ανάπτυξή σας, κύριοι Υπουργοί; Αυτή είναι η ανάπτυξή σας; Είχαμε, λοιπόν, το κλείσιμο του εργοστασίου της «FRIGOGLASS». Γιατί το έκλεισε; Επειδή δεν έχει κέρδη; Κάθε άλλο. Επειδή θέλει περισσότερα κέρδη, γι' αυτό το έκλεισε. Ο ανταγωνισμός και η κερδοφορία είναι που κλείνουν τα εργοστάσια, που πετάνε τους εργαζόμενους στον δρόμο και απέναντι σε αυτό, βεβαίως, καμμία κυβέρνηση δεν μπορεί να κάνει τίποτα, όπως δεν μπορεί να κάνει και ο παριστάμενος Υπουργός Οικονομικών τίποτα, να προστατεύσει τους εργαζόμενους, να διασφαλίσει τις θέσεις εργασίας τους, γιατί τα κλειδιά της οικονομίας τα έχει ο επιχειρηματίας. «Είναι δικιά μου η επιχείρηση και ό,τι γουστάρω κάνω», λέει, και ταυτόχρονα εκβιάζει και πιέζει τις κυβερνήσεις να του δώσουν νέα προνόμια, νέα κίνητρα, νέες νομοθετικές διατάξεις για να υπάρχει αυτή η εργασιακή ζούγκλα η οποία επικρατεί. Και μετά τάχα μου δήθεν μιλάει η Κυβέρνηση για ανάκτηση της εργασίας και των δικαιωμάτων των εργαζομένων. Θα πάτε αυτά να τα πείτε και στους απολυμένους της «FRIGOGLASS», κύριοι Υπουργοί, σε συνθήκες ανάπτυξης και όχι κρίσης; Αλλά πού να πάτε να τα πείτε! Δεύτερο στοιχείο που καθορίζει και ορίζει την πορεία του επόμενου διαστήματος είναι η ανάγκη για δημοσιονομική πειθαρχία και για αιματοβαμμένα πρωτογενή πλεονάσματα, με τη δαμόκλειο σπάθη να επικρέμαται πάνω από τις πλάτες και τον σβέρκο του λαού μας, γιατί αυτός πληρώνει τα αιματοβαμμένα πρωτογενή πλεονάσματα και θα συνεχίζει να τα πληρώνει μέχρι το 2060. Για ποιον λόγο; Για να μπορεί να είναι το χρέος βιώσιμο, ένα κρατικό χρέος για το οποίο δεν ευθύνεται και το οποίο θα έπρεπε να είχε διαγραφεί και μάλιστα μονομερώς. Για ποιον λόγο; Για να υπάρχουν υπερπλεονάσματα και να κάνετε αναδιανομή υπέρ των επιχειρηματικών ομίλων μέσα από τα διάφορα κίνητρα τα οποία τους δίνετε, φορολογικά και αναπτυξιακά. Γιατί από τα 10 ευρώ που κλέβετε από τον εργαζόμενο και από τον λαό, τού επιστρέφετε δήθεν το 1, με τα διάφορα επιδόματα αλληλεγγύης, ενώ τα υπόλοιπα 9 πηγαίνουν στις τσέπες των δανειστών, στις τσέπες των εμποροβιομήχανων, των εφοπλιστών και των τραπεζιτών. Εκεί τα στέλνετε και τα κλέβετε από τον μόχθο του λαού, των εργαζόμενων, των συνταξιούχων, των αυτοαπασχολούμενων. Μιλάτε περί κοινωνικής ευαισθησίας και να μη διακοπεί αυτή η κοινωνική ευαισθησία; Αλήθεια, πόθεν προκύπτει η κοινωνική σας ευαισθησία; Από τη διάταξη που φέρατε για το αφορολόγητο; Μεγάλη κοινωνική ευαισθησία δείχνετε για να μη μειωθεί! Δείχνετε μεγάλη κοινωνική ευαισθησία και πρέπει να σας το αναγνωρίσουμε αυτό, όταν την ίδια στιγμή φέρνετε διάταξη με την οποία καταργείτε τα θετικά αντίμετρα, γιατί πρέπει, λέει, να είναι δημοσιονομικά ουδέτερο το μέτρο! Δηλαδή, διάλεξε από ποια θέση θέλεις να χάσεις. Θα χάσεις από την τσέπη της μείωσης του αφορολόγητου ή από την τσέπη τού να μην μειωθεί ο συντελεστής φορολόγησης των φυσικών προσώπων από το 22% στο 20% ή από την έκπτωση που θα σου δώσουν στον ΕΝΦΙΑ ή από την κατάργηση της κοινωνικής εισφοράς αλληλεγγύης; Διάλεξε από ποια θέση θέλεις να χάσεις. Από ποια τσέπη θέλεις να χάσεις, αυτό του λέτε. Και είναι προκλητικό αυτό το πράγμα το οποίο κάνετε, γιατί ακριβώς πρέπει τα δημόσια οικονομικά, η δημοσιονομική πειθαρχία και τα πρωτογενή πλεονάσματα να συνεχίσουν να υπάρχουν. Εμείς σας το λέμε, το ΚΚΕ σάς το λέει πολύ καθαρά: αποσύρετε τις υπόλοιπες διατάξεις των λεγόμενων αντιμέτρων και αφήστε μόνο τη μη μείωση του αφορολόγητου. Κάντε το, σας προκαλούμε εδώ και θα το ψηφίσουμε άμα το κάνετε. Αποσύρετε, όμως, από την τροπολογία την λεγόμενη κατάργηση των αντιμέτρων και μην την βάζετε μαζί. Γιατί δεν το κάνετε αυτό; Γιατί έτσι επιβεβαιώνετε την άρνηση την οποία δώσατε πριν από δεκαπέντε μέρες, στις 15 του Μαΐου, στην τροπολογία του ΚΚΕ, που προέβλεπε ακριβώς απλά και μόνο τη μη μείωση του αφορολόγητου και τίποτε άλλο. Να, λοιπόν, γιατί αρνηθήκατε τότε ως Κυβέρνηση να δεχθείτε την τροπολογία του ΚΚΕ, γιατί ακριβώς δεν θα ήταν δημοσιονομικά ουδέτερη, ακριβώς γιατί θα ελάφρυνε και θα ανακούφιζε τα λαϊκά στρώματα. Και αποτελεί επίσης πρόκληση όσον αφορά τη λεγόμενη κοινωνική σας ευαισθησία το να διατηρείτε και να μην καταργείτε τις διάφορες φορολογικές παροχές, τις οποίες δώσατε στο μεγάλο κεφάλαιο, να υλοποιείτε κατά γράμμα τα αντίμετρα για τους επιχειρηματικούς ομίλους, όπως τη μείωση των φορολογικών συντελεστών για τα νομικά πρόσωπα. Αλήθεια, εκεί δεν επηρεάζει τη δημοσιονομική ισορροπία η μείωση των φορολογικών συντελεστών για τα νομικά πρόσωπα; Ή η μείωση των φορολογικών συντελεστών για τα διανεμόμενα κέρδη από το 15% στο 10% δεν σας επηρεάζει και σας επηρεάζει η μείωση από το 22% στο 20% για τα φυσικά πρόσωπα; Να η κοινωνική σας ευαισθησία ποια είναι. Αυτή ακριβώς είναι, αλλά μέσα από αυτήν τη φορολογική πολιτική θέλετε να θωρακίσετε την ανταγωνιστικότητα των επιχειρηματικών ομίλων και μπροστά σε αυτήν την ανάγκη τσακίζετε στα φορολογικά βάρη τους εργαζόμενους, τους συνταξιούχους και τα υπόλοιπα λαϊκά στρώματα. Έτσι, λοιπόν - και ολοκληρώνω, κύριε Πρόεδρε - εμείς λέμε κάτι πάρα πολύ απλό, ότι ο ελληνικός λαός με τις επιλογές που θα κάνει και μπροστά στην κάλπη δεν πρέπει να διαλέξει τι θα χάσει και ποιος θα του επιβάλει τη χασούρα, την οποία θα την έχει είτε θα είναι μια κυβέρνηση ΣΥΡΙΖΑ ή κυβέρνηση Νέας Δημοκρατίας ή των διαφόρων άλλων πρόθυμων που θέλουν να στηρίξουν τέτοιες κυβερνητικές επιλογές, γιατί ακριβώς απέναντί του έχει έναν ενιαίο σχεδιασμό, τον σχεδιασμό που υπαγορεύεται από τις ανάγκες των επιχειρηματικών ομίλων και των δανειστών. Και αυτόν τον ενιαίο σχεδιασμό τον υπηρετούν πιστά όλες οι κυβερνήσεις και όλα τα αστικά κόμματα εδώ μέσα. Αυτόν τον σχεδιασμό θα υπηρετήσει και η επόμενη κυβέρνηση. Απέναντι, λοιπόν, σε αυτόν τον αντιλαϊκό, ταξικό σχεδιασμό, υπάρχουν οι λαϊκές ανάγκες. Είναι το σχέδιο του ΚΚΕ. Και γι' αυτόν ακριβώς τον λόγο εμείς λέμε ότι πρέπει να ενισχυθεί το Κομμουνιστικό Κόμμα Ελλάδας, ούτως ώστε από καλύτερες θέσεις ο ελληνικός λαός μετά τις εκλογές να αντιπαλέψει την αντιλαϊκή πολιτική - όποιος και εάν εκλεγεί κυβέρνηση - , να περάσει στην αντεπίθεση, να διεκδικήσει όχι μόνο την αποκατάσταση των απωλειών, αλλά πάνω απ' όλα την ικανοποίηση των σύγχρονων αναγκών του. Ευχαριστώ.
Ευχαριστούμε πολύ τον κ. Καραθανασόπουλο. Και τώρα θα δώσω τον λόγο στον Υπουργό Οικονομικών, τον κ. Τσακαλώτο, για να μας παρουσιάσει τις δύο τροπολογίες 2234/195 και 2249/210. Να σας δώσω πέντε λεπτά;
Όχι, παραπάνω. Έχει γίνει ήδη πολλή συζήτηση.
Είναι δύο οι τροπολογίες. Ορίστε, έχετε τον λόγο για δέκα λεπτά.
Θα χρειαστώ λιγότερο από τον κ. Πολάκη πάντως!
Έχω κόψει ήδη τον χρόνο από τον κ. Ξανθό!
Κυρίες και κύριοι συνάδελφοι, άκουσα με μεγάλη προσοχή τον κ. Καραθανασόπουλο. Είπε ότι θα πουν στους ανθρώπους να μην ψηφίσουν και να μην τους επηρεάσει το λιγότερο κακό, το ποιος θα κόψει περισσότερο. Αν ο μη γένοιτο κερδίσει η Νέα Δημοκρατία, θα είναι άλλο ένα τεράστιο λάθος του ΚΚΕ. Γιατί όταν το πρόγραμμα της Νέας Δημοκρατίας ξεδιπλωθεί - και δεν είναι ανάγκη να κάνουμε εικασίες, μπορούμε να δούμε ακριβώς τι είπε ο κ. Στουρνάρας για το ασφαλιστικό, μπορούμε να δούμε ακριβώς τι είπαν για τον φόρο πάνω στην ενέργεια με την ανακοίνωση που έκαναν, μπορούμε να δούμε ακριβώς τι έχουν πει για το 1 προς 5 όσον αφορά τη δημόσια διοίκηση, τον δημόσιο τομέα, δηλαδή να φεύγουν πέντε και να έρχεται ένας - , όλος ο δικός μας κόσμος και όλος ο δικός σας κόσμος θα υποφέρει απ' αυτό. Πολλές φορές έχει κάνει το λάθος το ΚΚΕ. Πολλές φορές έχει κάνει το λάθος και η Αριστερά. Δεν είμαστε στις συνθήκες που ηγεμονεύει ο νεοφιλελευθερισμός. Κυριαρχεί ο νεοφιλελευθερισμός, αλλά παντού είναι τρωτός στην αντίδραση των λαϊκών και των μεσαίων στρωμάτων, που φοβούνται και την κεντροδεξιά, πόσω μάλλον την άκρα δεξιά. Και γι' αυτό εμείς καλούμε και το ΚΚΕ και τους ψηφοφόρους ή να πιέσουν να αλλάξετε τη γραμμή για να μπορέσουμε μαζί να αντιμετωπίσουμε τον φόβο ή να μη σας ψηφίσουν! Γιατί είναι πολύ σοβαρά τα πράγματα για να λέτε ακριβώς αυτά που λέγατε στην κυριαρχία του νεοφιλελευθερισμού. Είναι πολύ σοβαρά τα πράγματα! Δεν έχουμε εδώ δύο προγράμματα που πάνω - κάτω είναι τα ίδια. Έχουμε δύο αντιπαραθετικά προγράμματα με σαφή ιδεολογικό και κοινωνικό πρόσημο. Και το ίδιο θα έλεγα και για τους ανθρώπους και τους υποστηρικτές του ΚΙΝΑΛ. Έφυγε ο κ. Βενιζέλος, αλλά η γραμμή έμεινε ίδια. Ρωτάω τους ανθρώπους που ψήφισαν ΚΙΝΑΛ: Μπορούν πραγματικά να τηρήσουν ίσες αποστάσεις απέναντι σε μια Κυβέρνηση που λέει ότι πρέπει να έχουμε μία ισορροπία ανάμεσα στο κοινωνικό κράτος και στη μείωση της φορολογίας και σε μία εν δυνάμει κυβέρνηση, τη Νέα Δημοκρατία, που δίνει μόνο έμφαση στη μείωση της φορολογίας, ετοιμάζει το έδαφος ότι εδώ μας αφήνουν καμένη γη, δεν θα έχουμε τίποτα, και οι φοροελαφρύνσεις θα είναι για τους συνήθεις υπόπτους, δηλαδή για τις ελίτ; Και λένε οι άνθρωποι που ψηφίζουν ΚΙΝΑΛ - με όλες τις διαφορές, τις αποκλίσεις, ό,τι κριτική θα μπορούσαν να κάνουν για τη δική μας Κυβέρνηση - ότι αυτό μπορεί να είναι το ίδιο; Είναι το ίδιο πράγμα να υποστηρίξεις μια συμμαχία προοδευτικών δυνάμεων, που μπορούν να σταματήσουν αυτό το τσουνάμι που μας έρχεται με το να πεις «δεν με νοιάζει, θα πει ο λαός τι θα κάνουμε»; Αυτό λέει η ηγεσία του ΚΙΝΑΛ; Δηλαδή είναι σαν ο Βαρθολομαίος να βάζει τους ανθρώπους της θρησκείας να πουν αν θα γίνουν μουσουλμάνοι ή χριστιανοί. Ε, δεν γίνεται έτσι. Η ηγεσία δεν μπορεί να έχει αυτήν την άποψη. Η ηγεσία πρέπει να πει αν συμφωνεί με μερικά πράγματα που έχουμε κάνει από το καλοκαίρι του 2018. Μας λέτε ότι χτυπάμε τη μεσαία τάξη γιατί σώζουμε το αφορολόγητο, αλλά συγχρόνως βγάζουμε και τα αντίμετρα. Το λέει η Νέα Δημοκρατία. Πρέπει να σας πω ότι με στεναχώρησε που το είπε και ο κ. Καραθανασόπουλος, γιατί συνήθως είναι πολύ προσεκτικός στο τι λέει και όταν είναι σε νούμερα. Γιατί ξέρει ο κ. Καραθανασόπουλος, όπως ξέρω και εγώ, ότι τα αντίμετρα άρχισαν το 2018. Ενώ είχαν ψηφιστεί για το 2019 και το 2020 από το 2018 άρχισαν, για την παιδική φτώχεια και για το επίδομα των παιδιών. Και από το 2019 μεγάλο κομμάτι από τα αντίμετρα έγιναν. Δηλαδή, τον δικό σας κόσμο και τον κόσμο του ΚΙΝΑΛ η «Βοήθεια στο Σπίτι», τα σχολικά γεύματα, η ειδική αγωγή, το να υπάρχουν καθηγητές δεν θα τον βοηθήσει; Δεν τους ενδιαφέρει; Δεν μειώσαμε το 2019 τις κοινωνικές εισφορές που ήταν στα αντίμετρα του 2020; Δεν κάναμε άλλες αλλαγές, όπως η μείωση του ΦΠΑ; Άρα τι έχουμε τώρα σε αυτήν την τροπολογία για το αφορολόγητο; Αρχίσαμε το 2017 με μέτρα - αντίμετρα. Τότε μας λέγατε όλοι, και από εδώ και από εκεί, ότι είναι φαντασιώσεις του Τσίπρα τα αντίμετρα, ότι δεν υπάρχουν, ότι δεν υπάρχουν αντίμετρα, μόνο μέτρα. Δεν μειώσαμε τις συντάξεις. Δεν θα μειώσουμε το αφορολόγητο και υπάρχουν αντίμετρα. Και όχι μόνο υπάρχουν αντίμετρα του 2019, αυτό το «πακέτο» της Θεσσαλονίκης, αλλά υπάρχουν και αντίμετρα στο «πακέτο» που ανακοινώσαμε στο Ζάππειο για το 2020. Υπάρχουν κάποιες αλλαγές. Τα ψηφίσαμε τα αντίμετρα το 2017 και τώρα είμαστε στο 2019, έχουμε κάνει κάποιες αλλαγές. Αλλά έχει γίνει ολόκληρο. Είναι μια μεγάλη προσπάθεια να γίνουν και έχουμε επιπλέον από τα αντίμετρα που έχουμε κάνει άλλο 1% του ΑΕΠ για το 2020. Αυτά που λέτε δεν στηρίζονται στα στοιχεία. Γιατί τα στοιχεία, κύριε Καραθανασόπουλε, λένε ότι έχει μειωθεί η ανισότητα, ο λεγόμενος δείκτης Gini. Τα στοιχεία λένε ότι έχει μειωθεί η παιδική φτώχεια. Τα στοιχεία λένε ότι η διαφορά του πάνω από το 20% σε σχέση με το κάτω του 20% έχει συρρικνωθεί. Αυτά είναι τα στοιχεία. Είναι αυτό που θέλουμε; Είναι σοσιαλισμός; Όχι, δεν είναι σοσιαλισμός. Είναι, όμως, στη σωστή κατεύθυνση; Άρα θα σας παρακαλούσα να μην επαναλαμβάνετε ό,τι λέει η Νέα Δημοκρατία για τα αντίμετρα. Να μπορούμε να το συζητήσουμε σοβαρά. Αν δεν είναι τα σωστά αντίμετρα να μου το λέγατε. Αλλά ότι είναι 1% παραπάνω για το 2020, πάνω από τα αντίμετρα που ήδη έχουμε ψηφίσει, δεν μπορεί να το αρνηθεί κανείς. Αυτό είναι στοιχείο. Να μου πείτε ότι δεν σας αρέσει αυτό και εκείνο και το άλλο αντίμετρο, αλλά όχι ότι δεν υπάρχουν αντίμετρα. Να είναι σοβαρή η συζήτηση. Άρα εισηγούμαι αυτήν την τροπολογία για αυτόν τον λόγο. Γιατί είναι στη σωστή κατεύθυνση, είναι σε μια κατεύθυνση που διευρύνεται η ταξική μας μεροληψία και στα μεσαία στρώματα. Και το πολιτικό αντίστοιχο αυτής της διεύρυνσης είναι το κάλεσμα των ανθρώπων που είναι πράσινοι, που είναι σοσιαλδημοκράτες, που είναι κομμουνιστές, που είναι αριστεροί, να είμαστε μαζί για να αποτρέψουμε κάτι που δεν είναι παρόμοιο, κύριε Καραθανασόπουλε, δεν έχει καμμία σχέση. Είτε δεν διαβάσατε τι λέει ο κ. Μητσοτάκης, η κ. Ξαφά, ο κ. Στουρνάρας ή το διαβάσατε και δεν το καταλάβατε. Αλλά ότι είναι το ίδιο δεν μπορείτε να το ισχυριστείτε καθόλου. Και γι' αυτό αυτήν τη στιγμή ο κόσμος πρέπει να πάρει τη ζωή του στα χέρια του για να το αλλάξει. Νομίζω ότι είπα αρκετά για αυτήν την τροπολογία. Προχωρώ στην άλλη που έχει δυο κομμάτια και το ένα είναι για τις τράπεζες. Περάσαμε ένα νομοσχέδιο για συγχωνεύσεις - διασπάσεις. Ποιο είναι το ερώτημα; Όταν γίνεται κάτι τέτοιο, πρέπει τα δυο κομμάτια να ζητήσουν άδεια χρηματοοικονομικού ιδρύματος από την αρχή ή όχι; Η άποψή μας είναι όχι και είναι και η άποψη της Τράπεζας της Ελλάδας και του Υπουργείου Οικονομικών. Γιατί; Γιατί παίρνει πάρα πολύ χρόνο αυτό και θα δυσκολέψει τη στρατηγική μείωση των κόκκινων δανείων. Αυτή είναι η ουσία αυτής της τροπολογίας. Αφού το ένα κομμάτι είχε άδεια χρηματοοικονομική, όταν το κόβεις στα δυο, δεν μπορεί να αρχίσει από την αρχή. Μπορεί να υπάρχει μια πιο σύντομη διαδικασία, αλλά όχι αυτό που το στέλνεις στις καλένδες και άρα οι τράπεζες δεν μπορούν να λειτουργήσουν με τον τρόπο που πρέπει. Το τελευταίο είναι για το λεγόμενο υπερταμείο, όπου κάνουμε μια αλλαγή για να μπορέσουν να είναι στις Επιτροπές Επιλογής Στελεχών και εκτελεστικά μέλη. Κατά τη δική μου άποψη, είναι παράλογο αυτό που μας είχε επιβληθεί, για παράδειγμα, ο CEO, ο βασικός, ο διευθύνων σύμβουλος να μην έχει άποψη - σε επιτροπή θα είναι, δεν θα είναι δική του ή δική της απόφαση - για το τι είναι, να έχει μια εικόνα, αν είναι συνεργάσιμοι, αν ταιριάζουν τα χνώτα τους και αν έχει τις ανάγκες που θεωρεί. Άρα, πρέπει να είναι. Είναι πολύ απλή τροπολογία και δεν νομίζω ότι χρειάζεται να πούμε κάτι παραπάνω. Τελειώνοντας, λέω ότι σήμερα κλείνει η Βουλή. Έχει τεράστια σημασία ο κόσμος που μας ακούει να ξέρει τι διακυβεύεται. Δεν είναι κανονικές εκλογές που θα έχουμε δυο κόμματα περίπου να λένε τα ίδια πράγματα, όπως συνηθίσαμε πριν από την κρίση. Λέμε διαφορετικά πράγματα, με διαφορετικές κοινωνικές αναφορές, με διαφορετικές προτεραιότητες, με διαφορετική σοβαρότητα και με διαφορετική αξιοπιστία, που έχουμε αποδείξει τα τελευταία τέσσερα χρόνια, και συγχρόνως με μια Κυβέρνηση που πήρε το μήνυμα από τις ευρωεκλογές και θεωρεί ότι μπορεί να διορθώσει τα κακώς κείμενα και να πάει μπροστά. Σε αυτές τις εκλογές πρέπει να αποφασίσουμε για τη ζωή μας. Σας ευχαριστώ πάρα πολύ.
Ευχαριστούμε τον κ. Τσακαλώτο.
Κύριε Πρόεδρε, μπορώ να έχω τον λόγο;
Κύριε Καραθανασόπουλε, έχετε τον λόγο για ένα λεπτό.
Κύριε Πρόεδρε, θα πάρω τον λόγο για ένα λεπτό γιατί αναφέρθηκε τουλάχιστον στην τοποθέτηση του ΚΚΕ. Κύριε Υπουργέ, εμείς δεν θα πετάξουμε την μπάλα στην εξέδρα. Σας μιλήσαμε για τα συγκεκριμένα αντίμετρα που καταργεί η τροπολογία σας και τα οποία ανακουφίζουν λαϊκά στρώματα. Γιατί δεν βάζετε στη θέση αυτών των αντιμέτρων τη μείωση των φορολογικών συντελεστών για τα νομικά πρόσωπα, τη μείωση της φορολογίας για τα διανεμόμενα κέρδη που ανακουφίζουν τον λαό και να μη γίνουν αυτές οι μειώσεις; Βάζετε μέσα άλλα πράγματα γιατί τα συμφέροντα των επιχειρηματικών ομίλων είναι ο ιερός κανόνας τον οποίο και εσείς ακολουθείτε. Δεν θα αναφερθώ άλλο σε αυτά, αλλά θα αναφερθώ σε κάτι το οποίο έχει πολύ μεγάλη σημασία. Μιλήσατε για το τεράστιο λάθος του ΚΚΕ. Έχετε το θράσος να λέτε ότι το ΚΚΕ θα φέρει τη Νέα Δημοκρατία στην κυβέρνηση; Η δική σας πολιτική δεν την ξέπλυνε; Εσείς δεν πήγατε στους δήμους που ήταν αντίπαλο το ΚΚΕ, στους τρεις της Αττικής και στην Ικαρία, με τη Νέα Δημοκρατία για να χάσει το ΚΚΕ; Εσείς δεν τα κάνατε αυτά; [[Διαμαρτυρίες από την πτέρυγα του ΣΥΡΙΖΑ]] Στο κάτω κάτω της γραφής αυτό που σας πειράζει είναι η πολιτική του ΚΚΕ. Να αλλάξει - λέει - πολιτική το ΚΚΕ, δηλαδή να γίνει ένα χρήσιμο κόμμα για την αστική τάξη. Θέλετε ένα χρήσιμο κόμμα για τους ιμπεριαλιστές, όπως έγιναν τα άλλα κομμουνιστικά κόμματα στην Ευρώπη τα οποία έχετε ως παράδειγμα. Αλήθεια, για πείτε μου: Αυτά τα ισχυρά τότε κομμουνιστικά κόμματα της Ιταλίας, της Γαλλίας που αναθεώρησαν την επαναστατική στρατηγική, πού κατέληξαν; Στον σκουπιδοτενεκέ της ιστορίας! Και αντίθετα, στη θέση τους ισχυροποιήθηκε η ακροδεξιά και στην Ιταλία και στη Γαλλία. Και έχετε το θράσος να εγκαλείτε το ΚΚΕ για την πολιτική, την οποία έχει και να αυτοχαρακτηρίζεστε ως αριστεροί που έχετε ξεκόψει οποιαδήποτε σχέση με την Αριστερά, γιατί ακριβώς είστε συνδαιτυμόνες του Αμερικανού Πρέσβη; «Yes, man» λέτε στον Αμερικάνο Πρέσβη. Σφίγγετε το χέρι του Νετανιάχου, του φονιά του παλαιστινιακού λαού! Και εγκαλείτε εσείς εμάς;
Κύριε Καραθανασόπουλε, ολοκληρώστε.
Κοιτάξτε, κύριε Τσακαλώτο κι εσείς του ΣΥΡΙΖΑ, δεν θα γίνει το ΚΚΕ χρήσιμο κόμμα για τους Αμερικανούς ιμπεριαλιστές, για το κεφάλαιο και τους εφοπλιστές, όπως εσείς θα θέλατε. Διότι ακριβώς το ισχυρό ΚΚΕ είναι η απάντηση και στην ακροδεξιά και στον φασισμό. Γιατί στο κάτω κάτω της γραφής, με την ακροδεξιά εσείς συνεργαστήκατε τέσσερα χρόνια στην Κυβέρνηση.
Ευχαριστούμε.
Κύριε Πρόεδρε, θα ήθελα τον λόγο για ένα λεπτό.
Να μην το κάνουμε αυτό το πινγκ πονγκ.
Κύριε Πρόεδρε, το τελευταίο ήταν βαρύ. Ξέρετε ότι πάντα τηρώ τον χρόνο μου.
Δεν θέλω, όμως, να υπάρξουν προσωπικές αναφορές για να μην το συνεχίσουμε.
Κύριε Πρόεδρε, δεν θα κάνω προσωπικές αναφορές, ειδικά με τον κ. Καραθανασόπουλο.
Κύριε Υπουργέ, έχετε τον λόγο για ένα λεπτό μόνο, σας παρακαλώ.
Μάλιστα, κύριε Πρόεδρε. Αυτό ζήτησα. Δεν ζήτησα παραπάνω. Δεν νομίζω ότι χρειάζεται να απαντήσω στο αν εμείς ήμασταν μαζί με τη Χρυσή Αυγή. Νομίζω όλος ο κόσμος ξέρει ποιοι πάλεψαν…
Με τους Ανεξάρτητους Έλληνες σας είπα ότι ήσασταν στην Κυβέρνηση μαζί. Ακροδεξιά δεν είναι; Έλεος, με τη διαστρέβλωση!
Εγώ θέλω να πω μόνο ένα πράγμα, κύριε Καραθανασόπουλε. Εγώ δεν σας διέκοψα. Ακούστε με ήρεμο τρόπο για να μπορεί και ο κόσμος να καταλάβει τις αντιπαραθέσεις που υπάρχουν και όχι αυτές που είναι φαντασιώσεις. Με ρωτήσατε «τι με νοιάζει;». Ένα πράγμα με νοιάζει. Κανένα άλλο. Με νοιάζει να μην είμαστε εδώ μετά από έναν χρόνο και να έχουμε έναν κόσμο που θα του έχουν πάρει πίσω τα επιδόματα, που θα τους έχουν αυξήσει τους φόρους, που θα τους έχουν τσακίσει τις εργασιακές σχέσεις, που θα τους έχουν κόψει τις συλλογικές συμβάσεις. Δεν μπορώ εγώ να φανταστώ τι θα πούμε σε αυτόν τον κόσμο, όταν σε έναν χρόνο, σε όλα τα επίπεδα, η ζωή τους θα είναι χειρότερη. Αυτό με νοιάζει. Τίποτα άλλο.
Στη δικιά σας πολιτική αναφέρεστε; Αυτή είναι η δική σας αυτοκριτική;
Ευχαριστώ. [[Χειροκροτήματα]] Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι τέσσερις μαθήτριες και μαθητές και δύο εκπαιδευτικοί από το 4ο Δημοτικό Σχολείο Κιλκίς. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Κοινοβουλευτικός Εκπρόσωπος από το Ποτάμι, ο κ. Νικόλαος Νυφούδης για έξι λεπτά, επειδή έχει μιλήσει ο Πρόεδρος της Κοινοβουλευτικής Ομάδας.
Ευχαριστώ, κύριε Πρόεδρε. Κυρίες και κύριοι συνάδελφοι, στις 6 Σεπτεμβρίου 2018, μεταξύ του ελληνικού δημοσίου και του ιδρύματος «Σταύρος Νιάρχος» υπεγράφη η σύμβαση, η οποία κυρώθηκε με τον ν.4564/2018 στο πλαίσιο της πρωτοβουλίας για την ενίσχυση και αναβάθμιση της υγείας στην Ελλάδα. Στη σύμβαση αυτή προβλέπονταν η χρηματοδότηση από το ίδρυμα οκτώ έργων, καθένα από τα οποία θα αποτελούσε επί μέρους σύμβαση, που μετά την κύρωσή της συνιστά αναπόσπαστο κομμάτι της αρχικής σύμβασης. Με το παρόν σχέδιο νόμου κυρώνονται οι επιμέρους συμβάσεις δωρεάς για τα Έργα V και VI, τα οποία αφορούν τα παρακάτω: Με το Έργο V τίθεται η βάση για τον εκσυγχρονισμό των αερομεταφορών που εκτελεί το ΕΚΑΒ. Αυτό αφορά, αφ' ενός την προμήθεια δύο καινούργιων υπερσύγχρονων αεροσκαφών μετά του εξοπλισμού τους, αφ' ετέρου την επισκευή των υφιστάμενων ελικοπτέρων. Τα καινούργια αυτά αεροσκάφη και τα ελικόπτερα που θα συντηρηθούν θα συντελέσουν ουσιαστικά στην ενίσχυση της δυναμικότητας και αποτελεσματικότητας των αεροδιακομιδών του ΕΚΑΒ και στην αδιάλειπτη εκτέλεση των αεροδιακομιδών βαριών ασθενών σε νοσηλευτικά ιδρύματα και θα χρησιμοποιούνται για τη μεταφορά ιατρικού προσωπικού για την παροχή ιατρικής φροντίδας και πρώτων βοηθειών σε βαριά ασθενείς. Ως εκ τούτου, η υλοποίηση του συγκεκριμένου έργου, η δαπάνη ολοκλήρωσης του οποίου υπολογίζεται στο ποσό των 25.000.000 ευρώ και το οποίο καλύπτεται εξ ολοκλήρου από το ίδρυμα, θα έχει άμεσο αντίκτυπο συνολικά στις παρεχόμενες υπηρεσίες υγείας σε όλη την επικράτεια, εκσυγχρονίζοντας και αναβαθμίζοντας το σύστημα υγείας και ενισχύοντας το αίσθημα ασφάλειας των πολιτών ως προς την άμεση πρόσβασή τους στις δημόσιες δομές υγείας. Αναφορικά με το Έργο VI, το έργο αυτό αφορά την προμήθεια και εγκατάσταση ιατρικού εξοπλισμού τομογραφίας, εκπομπής ποζιτρονίων στα Νοσοκομεία Ηρακλείου, Ιωαννίνων, Λάρισας και Αλεξανδρούπολης. Επίσης, αφορά τη δημιουργία μονάδων παραγωγής ραδιοφαρμάκων κύκλοτρων στα Νοσοκομεία Ηρακλείου, Ιωαννίνων, Λάρισας και στο Νοσοκομείο «Παπαγεωργίου» Θεσσαλονίκης. Η ιστορική δαπάνη αυτού του έργου υπολογίζεται στο ποσό των 17 εκατομμυρίων ευρώ και θα καλυφθεί εξ ολοκλήρου από το ίδρυμα «Σταύρος Νιάρχος». Η υλοποίηση του συγκεκριμένου έργου με τον υπερσύγχρονο εξοπλισμό που θα εγκατασταθεί, θα αποτελέσει τομή για τα δεδομένα του συστήματος υγείας της χώρας, εκσυγχρονίζοντας και αναβαθμίζοντας συνολικά τις παρεχόμενες υπηρεσίες υγείας, όχι μόνο στα μεγάλα αστικά κέντρα της Αθήνας και της Θεσσαλονίκης, αλλά και σε ολόκληρη την επικράτεια με την εξυπηρέτηση χιλιάδων ασθενών. Η ψήφιση, λοιπόν, των ρυθμίσεων στο παρόν σχέδιο νόμου κρίνεται αναγκαία προκειμένου να υλοποιηθεί η δωρεά του ιδρύματος «Κοινωφελές Ίδρυμα Σταύρος Σ. Νιάρχος», δωρεά που θα αναβαθμίσει και θα ενισχύσει το δημόσιο σύστημα υγείας της χώρας μας, καθώς θα επιφέρει σημαντικά οφέλη στη λειτουργία του ΕΚΑΒ και των νοσοκομείων με τελικό ωφελούμενο τον πολίτη, που θα λαμβάνει καλύτερης ποιότητας παρεχόμενες υπηρεσίες υγείας. Επιπλέον, με την αναβάθμιση των αεροδιακομιδών εγκαθιδρύεται μεγαλύτερο αίσθημα ασφάλειας για τους πολίτες των παραμεθόριων και απομακρυσμένων περιοχών, καθώς η κάλυψη εκτάκτων αναγκών θα γίνεται γρηγορότερα και με μεγαλύτερη ασφάλεια. Ως εκ τούτου, στο Ποτάμι δεν μπορούμε παρά να είμαστε θετικοί στην ψήφισή τους. Όμως, μαζί με την κύρωση των δύο αυτών συμβάσεων, κατά την πάγια πλέον τακτική σας, φέρνετε προς ψήφιση και δώδεκα διαφορετικές τροπολογίες, φυσικά όλες εκπρόθεσμες. Οι προτεινόμενες τροπολογίες συνολικά θα μπορούσαν να χαρακτηριστούν ως ένα σύνολο αποσπασματικών και άσχετων μεταξύ τους διευθετήσεων σε θέματα διαφορετικών Υπουργείων, με το μάτι της Κυβέρνησης - πού αλλού; - στις κάλπες των επικείμενων εθνικών εκλογών. Οι τροπολογίες αυτές δίνουν συνεχώς παρατάσεις σε προθεσμίες που προβλέπονται για το δημόσιο. Άραγε γιατί; Γιατί το δημόσιο με τις χρόνιες παθογένειές του, που κανείς δεν θέλησε και δεν θέλει να εξαλείψει, απλά αδυνατεί να αντεπεξέλθει στα προβλεπόμενα εκ του νόμου χρονικά πλαίσια δράσης. Δίνουν δωράκια στους δήμους να παρατείνουν από μόνοι τους τη χρονική διάρκεια απασχόλησης των προγραμμάτων κοινωνικής εργασίας. Παρατείνουν συμβάσεις καθαριότητας. Εκλογές έχουμε, να μη λήξουν τώρα οι συμβάσεις. Ας λήξουν αργότερα, με τη νέα κυβέρνηση. Προβλέπουν την αναδρομική διαγραφή προστίμων σε επιχειρήσεις του κλάδου πετρελαιοειδών με το αιτιολογικό της ευθυγράμμισης της νομοθεσίας των Υπουργείων Περιβάλλοντος και Οικονομικών αναφορικά με την συναποθήκευση πετρελαιοειδών. Ρυθμίζουν, επίσης, θέματα της Ρυθμιστικής Αρχής Ενέργειας και του μακροχρόνιου μηχανισμού αποζημίωσης επάρκειας ισχύος και θέματα λειτουργίας ατμοηλεκτρικών μονάδων παραγωγής ηλεκτρικής ενέργειας σε υφιστάμενες εγκαταστάσεις στην Κρήτη. Πληρώνουν καθυστερημένα υποχρεώσεις ζημιογόνων οργανισμών, όπως η Ελληνική Βιομηχανίας Ζαχάρεως, αντί να υλοποιήσουν σχέδιο εξυγίανσής τους, ώστε να μην ζημιώνουν άλλο το δημόσιο. Δήθεν διευκολύνουν τις επενδύσεις με το να δίνουν αλλεπάλληλες παρατάσεις ολοκλήρωσης επενδυτικών σχεδίων. Μα, τα επενδυτικά σχέδια δεν ολοκληρώνονται γιατί οι επενδυτές αδυνατούν να ολοκληρώσουν τους όρους, με τους οποίους είχαν ενταχθεί στον αναπτυξιακό νόμο πριν την οικονομική κρίση. Όσες παρατάσεις αν δώσετε εσείς και η επόμενη κυβέρνηση, δεν θα το αλλάξετε αυτό. Αφήστε που οι περισσότερες από αυτές τις επενδύσεις δεν μπορούν να ολοκληρωθούν, γιατί οι επενδύσεις αυτές έχουν διακόψει τη λειτουργία τους, ενώ έχουν ήδη λάβει τη μισή κρατική επιχορήγηση και εσείς πολύ απλά δεν θέλετε να ασχοληθείτε σοβαρά με το θέμα αυτό. Ας αναγκαστούν να κάνουν τις ανακλήσεις των επενδύσεων οι επόμενοι. Τέλος, με τροπολογία καταργείτε τις διατάξεις σχετικά με τη μείωση του αφορολόγητου ορίου εισοδήματος από μισθωτή εργασία και συντάξεις, ενώ παράλληλα καταργείτε και τα φορολογικά αντίμετρα που θεσπίστηκαν σε αντιπαραβολή του προαναφερόμενου μέτρου. Παίρνετε δηλαδή πίσω τη μείωση του αφορολογήτου ορίου, πιστεύοντας ότι θα το λάβουν σοβαρά υπ' όψιν τους οι πολίτες, όταν μετά από ένα μήνα θα βρεθούν στις κάλπες. Μάλλον δεν μάθατε το μάθημά σας από το δώρο Χριστουγέννων που δώσατε το Πάσχα λίγες μέρες πριν τις ευρωεκλογές. Όμως, με τέτοια τεχνάσματα ανάπτυξη δεν πρόκειται να δούμε. Η χώρα χρειάζεται σοβαρές αλλαγές και μεταρρυθμίσεις, δομικές αλλαγές στη λειτουργία του κράτους και της οικονομίας, αλλαγές οι οποίες θα το μετασχηματίσουν σε ένα σύγχρονο κράτος που θα είναι ελκυστικό όχι στους ξένους, αλλά στους νέους της που έφυγαν στο εξωτερικό αναζητώντας εργασία και ένα καλύτερο μέλλον και που αδυνατούν να επιστρέψουν ακόμα και αν πραγματικά το θέλουν. Κυβερνήστε, λοιπόν, κύριοι, όχι με το βλέμμα στις κάλπες, αλλά με το βλέμμα στη νέα γενιά, στα δεκαεφτάχρονα που δίνουν σήμερα πανελλήνιες εξετάσεις και αγωνιούν για την εισαγωγή τους στα πανεπιστήμια, στα δεκαεφτάχρονα που αγωνιούν για το μέλλον τους σε αυτήν τη χώρα, στα δεκαεφτάχρονα που συνεχίζουν να ονειρεύονται. Κυβερνήστε με τέτοιον τρόπο ώστε τα σημερινά δεκαεφτάχρονα να μη χρειαστούν να ξενιτευτούν, να μπορέσουν να μείνουν στη χώρα μας, να επιχειρήσουν, να καινοτομήσουν και να διαπρέψουν. Κουράστηκα τα τελευταία δέκα χρόνια να βλέπω τα ίδια υγρά μάτια, το ίδιο χαμένο βλέμμα του ξενιτεμένου νέου, του ξενιτεμένου οικογενειάρχη, του ξενιτεμένου Έλληνα. Κλείνοντας, να ευχηθώ φυσικά σε όλους τους μαθητές της Γ΄ λυκείου καλή επιτυχία στις εισαγωγικές εξετάσεις στα πανεπιστήμια. Να πω ένα μπράβο στους γονείς που στήριξαν τα παιδιά τους σ' αυτόν τον δύσκολο αγώνα και να τους προτρέψω να μην απογοητευτούν από όποιο αποτέλεσμα. Να κυνηγήσουν τα όνειρά τους ανεξάρτητα από την επιτυχία ή την αποτυχία τους στις πανελλήνιες. Να γίνουν κατά βάση συνειδητοποιημένοι πολίτες, ωραίοι άνθρωποι! Ευχαριστώ.
Ευχαριστούμε τον κ. Νυφούδη. Εν συνεχεία θα πάρουν τον λόγο με τη σειρά, ο κ. Σπίρτζης για να υποστηρίξει την τροπολογία 2231 και ο κ. Παππάς για την τροπολογία 2250. Θα ακολουθήσει στο Βήμα ο Κοινοβουλευτικός Εκπρόσωπος του ΣΥΡΙΖΑ κ. Μαντάς και θα κλείσει ο κ. Ξανθός. Ορίστε, κύριε Σπίρτζη, έχετε τον λόγο.
Ευχαριστώ, κύριε Πρόεδρε. Είναι μία τροπολογία, μία ρύθμιση τυπική. Είναι για τους συμπολίτες μας που έχουν συμπληρώσει την ηλικία των εβδομήντα τεσσάρων ετών και πρέπει να παρατείνουμε την ισχύ άδειας οδήγησης - ο προηγούμενος νόμος ισχύει μέχρι τις 31 Ιουλίου του 2019- , προκειμένου να εξυπηρετηθούν λόγω εκλογών και λόγω του φόρτου που υπάρχει στις υπηρεσίες των περιφερειών λόγω των γνωστών, αν θέλετε, δυσχερειών που κάποιοι σκόπιμα έχουν ξεκινήσει εδώ και μήνες. Παρατείνεται, λοιπόν, αυτή η προθεσμία για πέντε μήνες και το ίδιο ισχύει για την έκδοση της απαραίτητης βεβαίωσης ότι έχουν δώσει ή έχουν κάνει αίτηση για εξετάσεις, για να μην υπάρχει πρόβλημα με την Τροχαία, γιατί δεν έβγαζαν αντίστοιχες βεβαιώσεις μέχρι τέλος του χρόνου. Είναι δύο τυπικές ημερομηνίες και υπάρχει και μια νομοτεχνική βελτίωση που θέλω να σας δώσω στα Πρακτικά για την κατάργηση της σχετικής διάταξης. Σας ευχαριστώ πολύ.
Τον λόγο έχει ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Παππάς για την τροπολογία 2250.
Ευχαριστώ πάρα πολύ, κύριε Πρόεδρε. Ξεκινώντας θα ήθελα να πω ότι ο ΣΥΡΙΖΑ στον δεύτερο γύρο των δημοτικών και περιφερειακών εκλογών - διότι ακούστηκαν κάποια πράγματα - στήριξε παντού προοδευτικά ψηφοδέλτια και στους δήμους και στις περιφέρειες. Και θα ήταν ευχής έργο κάθε προοδευτική δύναμη σε αυτή εδώ την Αίθουσα, να μπορούσε ευθαρσώς να υποστηρίξει το ίδιο, διότι σε πολλές γειτονιές της Αθήνας φάνηκε ότι δεν ήταν έτσι η κατάσταση. Δεύτερον, χρήσιμη Αριστερά είναι η Αριστερά που μπορεί να αλλάξει τα πράγματα για τον λαό. Για τα συμφέροντα ενδεχομένως χρήσιμη Αριστερά είναι αυτή που αποχωρεί από το πολιτικό παιχνίδι και διατυπώνει την άποψη ότι τα πράγματα θα αλλάξουν σε κάποιο απροσδιόριστο μέλλον. Ένα δεύτερο σχόλιο που θα ήθελα να κάνω, είναι ότι ο Κοινοβουλευτικός Εκπρόσωπος του Ποταμιού περιέγραψε νομίζω κάποιους ευγενείς στόχους. Γι' αυτούς τους ευγενείς στόχους εργαζόμαστε και σε αυτούς τους ευγενείς στόχους καλούμε και κάθε προοδευτική δύναμη να συμβάλλει εν όψει της κρίσιμης αναμέτρησης της 7ης Ιουλίου. Αυτό είναι ένα ξεκάθαρο μήνυμα. Κύριε Πρόεδρε, καλώ το Σώμα να ψηφίσει την τροπολογία - και ευχαριστώ τον Υπουργό που την έκανε αποδεκτή - , η οποία αφορά τα ζητήματα διανομής του Τύπου. Τα ζητήματα διανομής του Τύπου έχουν γίνει γνωστά με πάρα πολλά δημοσιεύματα. Η ελευθερία του Τύπου προστατεύεται από το Σύνταγμά μας και θα σας έλεγα ότι πρέπει να διασφαλίζεται, μέσω ακριβώς της εγγύησης ότι και η διανομή του Τύπου θα είναι ελεύθερη. Τα προβλήματα στη διανομή του Τύπου έχουν, όπως είπα, γίνει γνωστά. Υπάρχει ένα μονοπώλιο στη διανομή του Τύπου και δημοσιεύματα πάρα πολύ σοβαρά περί μονομερούς αλλαγής της εμπορικής πολιτικής του πρακτορείου απέναντι στα διανεμόμενα έντυπα, προκάλεσαν την αντίδραση της Κυβέρνησης με επιστολή δική μου και του Υφυπουργού κ. Κρέτσου προς την Επιτροπή Ανταγωνισμού, η οποία ακολουθήθηκε από επιστολή και του Υπουργού Ανάπτυξης και του Αντιπροέδρου της Κυβέρνησης κ. Δραγασάκη. Η απόφαση της Επιτροπής Ανταγωνισμού με βάση αυτά τα ερωτήματα, τα οποία απηύθυνε η Κυβέρνηση, είναι απόφαση ασφαλιστικών μέτρων απέναντι στην εταιρεία διανομής του Τύπου, απέναντι στο πρακτορείο. Η απόφαση της Επιτροπής Ανταγωνισμού πιθανολογεί ότι έχουμε πάρα πολύ σοβαρό ζήτημα εκμετάλλευσης της δεσπόζουσας θέσης του μονοπωλίου πρακτικά απέναντι στα άλλα διανεμόμενα έντυπα και δίνει εντολή για «πάγωμα» της αλλαγής της εμπορικής πολιτικής, ενώ λέει ότι πιθανολογείται ότι υπάρχει ζήτημα άρνησης πώλησης συγκεκριμένων εντύπων και διακριτικής διαχείρισης με τις επιστροφές των ασφαλιστικών εισφορών. Εισάγουμε, λοιπόν, μία ρητή απαγορευτική διάταξη για την παρακώληση της κυκλοφορίας του Τύπου, που αφορά όλα τα στάδια διακίνησης του Τύπου και, βεβαίως, περιγράφουμε τις προβλεπόμενες ποινές. Είναι ένα πεδίο, το οποίο δυστυχώς έχει αναπτύξει εντός του πάρα πολύ σοβαρά θέματα σύγκρουσης συμφερόντων. Αυτός που διανέμει τον Τύπο έχει και δικά του έντυπα και στα δικά του έντυπα συμπεριφέρεται με τρόπο προνομιακό. Η Κυβέρνηση έρχεται να καλύψει εδώ ένα νομικό κενό πάρα πολύ σοβαρό υπό το φως και αυτής της απόφασης της Επιτροπής Ανταγωνισμού. Βεβαίως να ενημερώσω το Σώμα, κύριε Πρόεδρε, για τη σύμβαση για το έργο του γραμμικού κώδικα, το έργο δηλαδή που θα δίνει σε πραγματικό χρόνο σε όλα τα στάδια τα στοιχεία της κυκλοφορίας εντύπων. Ανοίγω εδώ μία παρένθεση. Τα στοιχεία της κυκλοφορίας εντύπων τα οποία δημοσιεύονται αυτή τη στιγμή, δεν αφορούν πραγματικά νούμερα. Αφορούν εκτιμήσεις που προκύπτουν από το ίδιο το πρακτορείο. Αντιλαμβάνεστε, λοιπόν, ότι εδώ υπάρχει ζήτημα «γκρίζων ζωνών». Τις επόμενες μέρες, λοιπόν, υπογράφουμε και τη σύμβαση για το λεγόμενο και γνωστό «bar code». Εισάγουμε, λοιπόν, δύο πυλώνες πάρα πολύ μεγάλης διαφάνειας στη διανομή των εντύπων. Το δεύτερο σκέλος της τροπολογίας αφορά τη μετάθεση της ημερομηνίας για την υποχρεωτική ηλεκτρονική υπογραφή των δημοσίων υπαλλήλων. Έχει γίνει μια πάρα πολύ σοβαρή προσπάθεια και είναι ένα τεράστιο βήμα. Έχουμε ήδη υπογράψει τη σύμβαση με τον ανάδοχο για την ηλεκτρονική διακίνηση εγγράφων στο δημόσιο. Εκατόν πενήντα χιλιάδες δημόσιοι λειτουργοί θα έχουν την απομακρυσμένη ψηφιακή τους υπογραφή, και είκοσι ένα χιλιάδες σημεία θα διασυνδεθούν μεταξύ τους. Εδώ επιτρέψτε μου, κύριε Πρόεδρε, να πω ότι θεμελιώνεται και μία ακραία διαφορά στον τρόπο που αντιλαμβάνεται κανείς τη μεταρρύθμιση του δημόσιου τομέα. Σύμφωνα με τη μελέτη του ΙΟΒΕ αυτό το σύστημα της ηλεκτρονικής διακίνησης εγγράφων θα εξοικονομήσει για το Δημόσιο 380 εκατομμύρια ευρώ. Το ποσό αυτό είναι δύο επιδόματα ενοικίου. Ποια είναι η απάντηση της άλλης της νεοφιλελεύθερης αντίληψης; Περιορισμός, απολύσεις ένα προς πέντε. Μας ακούει ο κόσμος, ο οποίος αυτή τη στιγμή μπορεί να βρίσκεται στα νοσοκομεία, στα ΤΟΜΥ, στα σχολειά. Ακούει ότι υπάρχουν πολιτικές δυνάμεις, οι οποίες θέλουν να φύγουν πρώτα πέντε γιατροί για να προσλάβουμε έναν, να φύγουν πέντε νοσηλευτές για να προσλάβουμε έναν, να φύγουν πέντε πυροσβέστες για να προσλάβουμε έναν. Νομίζω ότι μπορεί κάποιος να βγάλει τα συμπεράσματά του. Ευχαριστώ πάρα πολύ.
Ευχαριστούμε τον κ. Παππά. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Χρήστος Μαντάς για δώδεκα λεπτά.
Κυρίες και κύριοι Βουλευτές, χαμήλωσαν και τα φώτα καθώς κλείνει η αυλαία αυτής της Κοινοβουλευτικής Περιόδου! Ήταν μία Κοινοβουλευτική Περίοδος η οποία κατά τη γνώμη μου - με τα συγκλονιστικά στοιχεία που περιέχει και διαδραματίστηκαν όλη αυτήν την περίοδο - θα μείνει στην ιστορία με θετικό πρόσημο. Όταν η κοινωνική πλειοψηφία μάς έδωσε τη δύναμη τον Γενάρη του 2015 και την ευθύνη να αναλάβουμε τη διακυβέρνηση του τόπου και μας ξανάδωσε και άλλες φορές αυτή τη δυνατότητα - και στο συγκλονιστικό δημοψήφισμα του καλοκαιριού του 2015 και στη συνέχεια, μετά τον δύσκολο, τον επώδυνο συμβιβασμό, και τον Σεπτέμβρη του 2015- νομίζω ότι όλες και όλοι μας από την Πλειοψηφία της Βουλής, από τον ΣΥΡΙΖΑ, κάναμε ό,τι ήταν ανθρωπίνως δυνατόν - προφανώς με λάθη, παραλείψεις, δυσκολίες και αστοχίες - για να μπορέσουμε να βγάλουμε τη χώρα από αυτή τη μεγάλη κρίση, από αυτό το βαθύ σκοτάδι στο οποίο μας είχαν βυθίσει μετά από σαράντα χρόνια διακυβέρνησης τα συστημικά κόμματα. Και νομίζω ότι κάναμε, θα το έλεγα πολύ απλά, το καθήκον μας απέναντι στην κοινωνική πλειοψηφία. Και νομίζω ότι θα κριθούμε με αυστηρό και δίκαιο τρόπο και στις επερχόμενες εκλογές από τον ελληνικό λαό. Κυρίες και κύριοι Βουλευτές, συζητάμε σήμερα ένα νομοσχέδιο για το οποίο όλοι συμφωνούμε στον βασικό του κορμό - θα πω και για τις τροπολογίες δύο πράγματα - και το οποίο ενισχύει το δημόσιο σύστημα υγείας με μεροληπτικό τρόπο. Και λέω αυτή τη λέξη, διότι δεν είναι καθόλου τυχαίο το ότι αυτή η δωρεά πηγαίνει στο δημόσιο σύστημα υγείας και ενισχύει το δημόσιο σύστημα υγείας. Διότι θέλω να υπογραμμίσω ένα από τα μεγάλα διακυβεύματα της περιόδου που έρχεται και ιδιαίτερα της πολιτικής αντιπαράθεσης, που ελπίζω και εύχομαι - και πρέπει να συμβάλλουμε όλοι σε αυτό - να είναι μια προγραμματική αντιπαράθεση σε ένα ρευστό πολιτικό τοπίο και σε μια Ευρώπη και έναν κόσμο που είναι, θα έλεγα, σε μια μετάβαση που είναι οριακή πρώτα από όλα εξαιτίας της απειλής της κλιματικής αλλαγής. Και αυτό δεν πρέπει να το ξεχνάμε ούτε στιγμή. Είναι ίσως το πιο κρίσιμο πράγμα της επόμενης περιόδου. Αυτή νομίζω ότι είναι η κορυφαία αντιπαράθεση, ανάμεσα στις δυνάμεις που θέλουν ένα δημόσιο κοινωνικό σύστημα υγείας που να παρέχει δωρεάν και υψηλού επιπέδου υπηρεσίες στους πολίτες και στις δυνάμεις που θέλουν να γυρίσουμε στα παλιά και έχουν κάνει από τώρα ήδη τα deal, για να εκχωρήσουν στον ιδιωτικό τομέα - και ιδιαίτερα στις μεγάλες ιδιωτικές ασφαλιστικές εταιρείες - «φιλέτα» του εθνικού συστήματος υγείας. Αυτή θα είναι μια κορυφαία αντιπαράθεση και πρέπει να κάνουμε ό,τι είναι δυνατόν, ό,τι είναι ανθρωπίνως δυνατόν αυτές τις μέρες, για να αναδείξουμε αυτή τη διαφορετική πολιτική, τη ριζικά διαφορετική πολιτική, αλλά και να κάνουμε ό,τι είναι δυνατόν, για να πείσουμε τον κόσμο ότι όχι μόνο η ελληνική αλλά και η παγκόσμια πραγματικότητα, δείχνει ότι όταν δεν έχουμε δημόσιο σύστημα υγείας - αυτό είναι συμπέρασμα του Παγκόσμιου Οργανισμού Υγείας και όλων των ανθρώπων όπου γης - , τότε οι ανισότητες εκτοξεύονται. Κι εμείς είμαστε η κατ' εξοχήν δύναμη απέναντι στις ανισότητες και είμαστε και η πιο αποτελεσματική δύναμη, η Αριστερά δηλαδή, στον αγώνα και την πάλη ενάντια στις ανισότητες. Σε αυτό το νομοσχέδιο υπάρχουν σημαντικές τροπολογίες, που λύνουν πράγματι προβλήματα. Δεν είναι ούτε τακτοποιήσεις της τελευταίας στιγμής ούτε έχουν τέτοιο χαρακτήρα σε καμμία περίπτωση. Και μία από αυτές για τις οποίες έχει γίνει πάρα πολύ μεγάλος λόγος, είναι η τροπολογία που αφορά την κατάργηση της μείωσης του αφορολογήτου. Πριν από κάποια χρόνια, τον Μάιο του 2017, συζητούσαμε αυτό το θέμα στην Ολομέλεια της Βουλής και πιο πριν στις επιτροπές, και θα ήθελα να σας διαβάσω κάτι που ειπώθηκε στις επιτροπές: «Αυτή τη στιγμή η μέση οφειλή στον ΟΑΕΕ είναι 10.000 ευρώ. Το 70% των ασφαλισμένων, δηλαδή πεντακόσιες εβδομήντα πέντε χιλιάδες συνάδελφοί μου, δεν καταβάλλουν ασφαλιστικές εισφορές και έχουν οφειλές προς το ταμείο. Πάμε να τα πληρώσουμε αυτά; Μπορούμε; Όχι. Πάμε για κλείσιμο». Αυτά εδώ τα λόγια που σας διάβασα, είναι η παρέμβαση και ομιλία του Προέδρου της ΓΣΕΒΕΕ το 2013, που τα επανέφερε στη μνήμη μας ο εισηγητής του ΣΥΡΙΖΑ Χρήστος Καραγιαννίδης και είναι ενδεικτικά της κατάστασης που είχε δημιουργηθεί μέσα στα σκοτεινά χρόνια των μνημονίων και αυτής της καταστροφής που έγινε βασικά από το 2010 μέχρι τη δική μας διακυβέρνηση και η οποία νομίζω ότι αποδεικνύει χωρίς αμφιβολία ότι η βασική, η κρίσιμη βολή ενάντια στην κοινωνική πλειοψηφία και στα μεσαία στρώματα έγινε σε αυτή την περίοδο. Είναι πάρα πολύ χαρακτηριστικά αυτά που έλεγε ο Πρόεδρος της ΓΣΕΒΕΕ το 2013. Για να το τεκμηριώσω αυτό ακόμα παραπάνω, θα ήθελα να καταθέσω δύο στοιχεία από την ΕΛΣΤΑΤ, τα οποία δείχνουν πώς ακριβώς επήλθε αυτή η πολύ μεγάλη καταστροφή κυρίως στα μεσαία στρώματα, όπου δεν έχουν χάσει όπως λέγεται - έχει ειπωθεί και από τη δική μας πλευρά -5.000 ευρώ αυτό το διάστημα, αλλά έχουν χάσει δυστυχώς ακόμη περισσότερο. Είναι σχεδόν ένα 37%, που αντιστοιχεί περίπου στα μεσαία εισοδήματα σε 10.000 ευρώ απώλεια. Καταθέτω τη σχετική αναφορά από την ΕΛΣΤΑΤ. [[Στο σημείο αυτό ο Βουλευτής κ. Χρήστος Μαντάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επίσης πρέπει να γνωρίζουμε ότι από το 2009 μέχρι το 2015, οκτακόσιες είκοσι δύο χιλιάδες άτομα μετακινήθηκαν από τα μεσαία στα φτωχότερα στρώματα. Αντίθετα από το 2015 έως το 2017 άτομα μετατοπίστηκαν από τα φτωχότερα στα μεσαία στρώματα. Αυτά είναι στοιχεία της ΕΛΣΤΑΤ για τη φτώχεια και την ανισότητα και θα παρακαλούσα να μελετηθούν. [[Στο σημείο αυτό ο Βουλευτής κ. Χρήστος Μαντάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Προσθέτω το τελευταίο μόνο που αφορά τον κίνδυνο φτώχειας, την παιδική φτώχεια που είχε εκτοξευθεί το 2013 στο 28,8%. Μειώθηκε με στοιχεία του 2017 και είναι ακόμη πιο πίσω στο 24,5%. [[Στο σημείο αυτό ο Βουλευτής κ. Χρήστος Μαντάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όλα τα παραπάνω που είπα, έχουν σχέση με τη συγκεκριμένη τροπολογία, γιατί όταν συζητούσαμε αυτό το νομοσχέδιο, μας έλεγαν ότι πρόκειται για «τυράκι». Χαρακτηριστικά διαβάζω το εξής. Έλεγε ο κ. Σταϊκούρας: «Τα μέτρα είναι σίγουρα. Αποτελούν τη σίγουρη φάκα. Τα αντίμετρα θα υλοποιηθούν υπό προϋποθέσεις πολύ δύσκολα επιτεύξιμες». Τουλάχιστον κρατούσε μια προσέγγιση. «Αποτελούν το τυρί με στόχο την απόσπαση της προσοχής των πολιτών από τη φάκα». Όπως όμως φάνηκε και από τη χθεσινή ακρόαση φορέων, η κοινωνία δεν τσιμπάει. Ο κ. Κουτσούκος συμπλήρωνε, απευθυνόμενος στην Κοινοβουλευτική Πλειοψηφία: «Τι θα ψηφίσετε σήμερα; Σήμερα, όμως, θα ψηφίσουν τις περικοπές στις συντάξεις που είναι 2,5 δισεκατομμύρια ευρώ, θα ψηφίσουν τις περικοπές στους μισθούς που είναι 2 δισεκατομμύρια ευρώ μέσω της μείωσης του αφορολόγητου και άλλα 400 εκατομμύρια ευρώ από κοινωνικές παροχές που αφορούν τους πλέον αδύναμους συμπολίτες μας. Είναι το επίδομα για τα φτωχά παιδιά που πάνε στο σχολείο, για τα απροστάτευτα παιδιά». «Αυτές οι περικοπές, κυρίες και κύριοι συνάδελφοι…», μας έλεγε «…αφορούν πάνω από ένα εκατομμύριο συνταξιούχους, που θα χάσουν 350 ευρώ παρά τις ψευδολογίες της κ. Αχτσιόγλου, και αφορούν συνολικά τεσσεράμισι εκατομμύρια μισθωτούς και συνταξιούχους που κάνουν δηλώσεις, υπαγόμενοι στο αφορολόγητο των μισθωτών και των συνταξιούχων.». Τι έγινε από όλα αυτά, για να καταλάβω και να καταλάβει ο ελληνικός λαός; Τίποτε από αυτά τα οποία προέβλεπαν τότε δεν επαληθεύτηκε, διότι το περασμένο διάστημα καταργήσαμε τη μείωση των συντάξεων, σήμερα καταργούμε τη μείωση του αφορολόγητου και στο τέλος της μέρας είμαστε με ένα σύνολο θετικών μέτρων, που πάνε μπροστά την κοινωνία μας. Τελειώνω, κύριε Πρόεδρε, λέγοντας το εξής. Στο συγκλονιστικό μυθιστόρημα «Αναζητώντας τον Χαμένο Χρόνο», του Μαρσέλ Προύστ, που είχα την τύχη να το διαβάσω σε κάτι παλιές εκδόσεις του «Ηριδανού» - με βλέπει ο κ. Κώστας Ζουράρις - ο τελευταίος τόμος είναι «Ο Ξανακερδισμένος Χρόνος». Ο Ζαν Ρουσέ γράφει γι' αυτόν τον τελευταίο τόμο ότι το μυθιστόρημα είναι δομημένο με τέτοιο τρόπο, ώστε το τέλος του γεννά την αρχή του. Δεν είναι, όμως, λιγότερο αλήθεια, πως η αρχή γεννά το τέλος του. Βρισκόμαστε μπροστά σε μια συγκλονιστική στιγμή της ελληνικής ιστορίας και είμαι απολύτως βέβαιος ότι όλες και όλοι μαζί θα δώσουμε τη μάχη σε αυτή τη δύσκολη διαλεκτική σχέση που παρουσιάζεται, και που νομίζω ότι θα περιγράφει με ακρίβεια αυτά που είπα, να μπορέσουμε να πάμε μπροστά, να μην επιτρέψουμε να γυρίσουμε πίσω. Και νομίζω ότι ο ελληνικός λαός με τη σκέψη του, τη συνείδησή του και την ψήφο του, θα σφραγίσει μία τέτοια εξέλιξη. Σας ευχαριστώ πολύ.
Ευχαριστούμε τον κ. Μαντά. Τον λόγο έχει ο Υπουργός Υγείας, κ. Ανδρέας Ξανθός, για δεκαοκτώ λεπτά.
Κατ' αρχάς θα ήθελα να καταθέσω μια νομοτεχνική βελτίωση, που αφορά τη συμπλήρωση της επικεφαλίδας του νομοσχεδίου.
Ευχαριστούμε τον κύριο Υπουργό. Παρακαλούμε να διανεμηθεί στους συναδέλφους. Ορίστε, κύριε Υπουργέ, συνεχίστε.
Επίσης θα ήθελα να πω ότι δεν γίνονται αποδεκτές οι βουλευτικές τροπολογίες. Και επιτρέψτε μου να κλείσω, δεδομένου ότι είμαστε λίγοι και έχει περάσει πολλή ώρα, κάνοντας μερικές επισημάνσεις. Έχουμε να κάνουμε, λοιπόν, με μία ρύθμιση με μια σύμπραξη καινοτόμα ανάμεσα στο δημόσιο σύστημα υγείας και σε ένα κοινωφελές ίδρυμα. Είναι μία επένδυση στη δημόσια περίθαλψη. Αυτή η δωρεά έρχεται να ενισχύσει ένα πολιτικό σχέδιο, το οποίο υλοποιήθηκε με πολύ κόπο και με πολύ μεγάλη δυσκολία όλα τα χρόνια, ένα πολιτικό σχέδιο που έλεγε: «Καθολική κάλυψη, εγγυημένη πρόσβαση των ανασφάλιστων πολιτών στο σύστημα υγείας, ενδυνάμωση του ΕΣΥ, ηθικοποίηση του συστήματος υγείας, κρίσιμες μεταρρυθμίσεις». Αυτό ήταν το πολιτικό σχέδιο. Και αυτές οι δωρεές ενισχύουν πραγματικά τη λειτουργικότητα του ΕΣΥ, βελτιώνουν τις υπηρεσίες, αναβαθμίζουν την ποιότητα των υπηρεσιών. Το πολιτικό ερώτημα, αγαπητοί συνάδελφοι, είναι το εξής: Θα συνεχιστεί αυτή η πορεία; Θα συνεχίσουμε να επενδύουμε περισσότερους ανθρώπινους και υλικούς πόρους στο δημόσιο σύστημα υγείας ή όπως λέει το αφήγημα της Νέας Δημοκρατίας, θα περιορίσουμε στο ελάχιστο δυνατό τη στήριξη του ΕΣΥ και θα αγοράζουμε υπηρεσίες από τον ιδιωτικό τομέα; Θα συνεχίσουμε να επενδύουμε, αξιοποιώντας διάφορα χρηματοδοτικά εργαλεία σε ένα πλάνο μεγάλης αναβάθμισης των κτηριακών υποδομών και του εξοπλισμού του δημοσίου συστήματος υγείας που, όπως είπε και ο Παύλος προηγουμένως, αυτά τα χρόνια ανέρχεται στα 220 με 230 εκατομμύρια ευρώ με δημόσιους πόρους και με τη συνέργεια φυσικά και ιδιωτικών ιδρυμάτων και δωρεών ή θα βάλουμε ιδιωτικές εταιρείες στον σκληρό πυρήνα του ΕΣΥ, για να τους δώσουμε ζωτικό χώρο για να έχουν κέρδη; Δηλαδή θα βάζει το δημόσιο σύστημα υγείας τα κτήρια, τους ανθρώπους και την πελατεία και ο ιδιωτικός τομέας θα βάζει τα μηχανήματα και θα βγάζει λεφτά. Αυτό μας λέει η Νέα Δημοκρατία, για να καταλαβαίνει πολύ καλά ο κόσμος τι σημαίνει αυτή η παρέμβαση. Και, βεβαίως, αυτή η γραμμή της Νέας Δημοκρατίας δεν απαντά στο κρίσιμο πρόβλημα του συστήματος υγείας, που επιτρέψτε μου να πω δεν είναι τόσο οι ανεπαρκείς υποδομές και ο εξοπλισμός αλλά το ανθρώπινο δυναμικό. Μάλιστα ο πεπαλαιωμένος εξοπλισμός ακόμα και αυτά τα χρόνια, μέσα στην κρίση, έχει ήδη αναβαθμιστεί σε πάρα πολύ μεγάλο βαθμό και έχουμε πλέον σύγχρονα διαγνωστικά μηχανήματα υψηλής τεχνολογίας. Αυτή η παρέμβαση με τα PET CT καθιστά τον δημόσιο τομέα για πρώτη φορά, να υπερέχει αισθητά του επιχειρηματικού ιδιωτικού τομέα στη σύγχρονη τεχνολογία. Λέω, λοιπόν, ότι το πρόβλημα του συστήματος υγείας, δεν είναι τόσο οι υποδομές και ο εξοπλισμός αλλά το ανθρώπινο δυναμικό, η επάρκεια γιατρών, νοσηλευτών και άλλων επαγγελματιών υγείας, εξειδικευμένων ανθρώπων καλά καταρτισμένων, οι οποίοι θα μπορούν να παρέχουν καλές υπηρεσίες. Αυτός είναι ο καθοριστικός παράγοντας στο τελικό προϊόν, που είναι οι ποιοτικές υπηρεσίες. Και εδώ η πρόταση της Νέας Δημοκρατίας είναι τραγική. Ουσιαστικά ζητά να επανέλθουμε στην πιο σκληρή φάση της μνημονιακής περιόδου στο θέμα της στελέχωσης του δημόσιου συστήματος υγείας. Αυτό το «ένα προς πέντε» είναι μια παλινόρθωση του πιο σκληρού μνημονιακού πλαισίου, αυτής της απόλυτης ιδεοληψίας που υπήρχε και στους δανειστές και στο ΔΝΤ, ότι το δημόσιο σύστημα υγείας δεν είναι παραγωγικό και αποδοτικό, ότι δεν αξίζει τον κόπο να το στηρίζουμε και πρέπει να το αφήσουμε να λειτουργεί ίσα - ίσα για τους πιο περιθωριοποιημένους και αποκλεισμένους και ότι εδώ έχουμε έναν υπεραναπτυγμένο ιδιωτικό τομέα στην Ελλάδα και γιατί να μην τον αξιοποιήσουμε, γιατί να μην του δώσουμε τη δυνατότητα να βγάλει λεφτά μέσα από τις ανάγκες των ανθρώπων και από τις υπηρεσίες που θα έπρεπε να παρέχει το δημόσιο σύστημα υγείας. Αυτό πρέπει να το καταλάβουν πάρα πολύ καλά οι άνθρωποι που σήμερα δουλεύουν στο ΕΣΥ, που είναι όντως κουρασμένοι, ταλαιπωρημένοι, πιεσμένοι εργασιακά, συμπιεσμένοι μισθολογικά, και που αυτά τα χρόνια «έβαλαν πλάτη», ακριβώς επειδή κατάλαβαν ότι το πολιτικό μας σχέδιο ήταν να στηριχθεί και να ενδυναμωθεί η δημόσια περίθαλψη και όχι να χαρίσουμε τα «φιλέτα» της στον ιδιωτικό τομέα. Αυτό ακριβώς μάς λέει η Νέα Δημοκρατία. Πολιτική υγείας, όμως, δεν είναι μόνο η ενίσχυση των υποδομών και οι προσλήψεις προσωπικού. Πολιτική υγείας είναι και ένα πλέγμα μεταρρυθμιστικών αλλαγών και παρεμβάσεων, που οδηγούν στην καλύτερη φροντίδα, στην ποιοτικότερη φροντίδα, που οδηγούν σ' αυτό που λέει ο Παγκόσμιος Οργανισμός Υγείας: Καθολικότητα, ισότητα, αποτελεσματικότητα. Εκεί επιτρέψτε μου να πω ότι κάναμε πολύ σημαντικά βήματα αυτά τα χρόνια. Μεταρρύθμιση στην πρωτοβάθμια φροντίδα υγείας. Υπάρχει και στην αναφορά της Κομισιόν ότι είναι μια πολύ σημαντική μεταρρυθμιστική παρέμβαση που πρέπει να προχωρήσει. Αναδιοργάνωση της επείγουσας ιατρικής. Μεταρρύθμιση στο πεδίο του φαρμάκου, των προμηθειών, ακόμα και για τη διαχείριση αίματος. Προχθές στο Εθνικό Κέντρο Αιμοδοσίας παρουσιάσαμε ένα σχέδιο ασφαλούς και κεντρικοποιημένης διαχείρισης, για να μπορούν και οι πολυμεταγγιζόμενοι και όσοι άνθρωποι έχουν ανάγκη επείγουσας μετάγγισης, να αισθάνονται ασφαλείς ότι υπάρχει με την ευθύνη του δημοσίου αίμα υψηλής ποιότητας, καλά ελεγμένο και ισόρροπα κατανεμημένο σ' όλη τη χώρα. Δημόσια υγεία. Έμφαση στην πρόληψη και στην προαγωγή υγείας. Για πρώτη φορά υπάρχει μια οργανωμένη πολιτική. Έχουμε εξηγήσει πάρα πολλές φορές ότι το σύστημα υγείας ήταν πολύ νοσοκομειοκεντρικό και αποκλειστικά επικεντρωμένο στην αντιμετώπιση της ασθένειας. Παρεμβάσεις για τη φροντίδα μετά το νοσοκομείο. Ενίσχυση των δημόσιων κλινών αποκατάστασης. Αυτό είναι σε εξέλιξη αυτή τη περίοδο σε έντεκα ΚΕΦΙΑΠ σε όλη τη χώρα. Ανακουφιστική φροντίδα. Έχουμε μια πρώτη καταγραφή αναγκών και πάλι εκεί με τη συνδρομή και του «Ιδρύματος Σταύρος Νιάρχος» προχωρούμε στο επόμενο διάστημα ένα σχέδιο δράσης. Κοινοτική ψυχιατρική, εγκατάλειψη του ασυλικού μοντέλου. Πριν από λίγες μέρες οι τελευταίοι ασυλοποιημένοι ασθενείς στο παλιό ψυχιατρείο της Τρίπολης, μεταφέρθηκαν είτε σε ξενώνες είτε στη νέα ψυχιατρική κλινική που λειτουργεί στο νομαρχιακό νοσοκομείο. Ολοκληρωμένη αντιμετώπιση των εξαρτήσεων, έμφαση στη μείωση της βλάβης αλλά και στην πρόληψη, στην υποκατάσταση, στην προσπάθεια απεξάρτησης και κοινωνικής επανένταξης και μέσα από μορφές κοινωνικής αλληλεγγύης όπως οι κοινωνικοί συνεταιρισμοί ένταξης. Στρατηγική για τον καρκίνο. Εθνικό ινστιτούτο για τις νεοπλασίες για πρώτη φορά στη χώρα. Έχουμε τη δυνατότητα μιας εποπτείας από το δημόσιο όλης της πολιτικής για τον καρκίνο από την πρόληψη μέχρι τη φροντίδα τελικού σταδίου. Αυτό είναι ένα προοδευτικό, ένα αριστερό πολιτικό σχέδιο, που έχει στόχο να μειώσει και να εξαλείψει τις ανισότητες. Το άλλο πολιτικό σχέδιο είναι ένα αγοραίο πολιτικό σχέδιο, ένα σχέδιο που δίνει χώρο στην ιδιωτική κερδοσκοπία και μάλιστα στην κρατικοδίαιτη ιδιωτική κερδοσκοπία και το οποίο διευρύνει τις ανισότητες και δημιουργεί αποκλεισμούς. Αυτό διακυβεύεται, αγαπητοί συνάδελφοι, σε αυτές τις εκλογές. Θα συνεχιστεί η πολιτική της εγγυημένης κάλυψης των ανασφάλιστων ανθρώπων, ναι ή όχι; Θα συνεχιστεί η πολιτική της στήριξης και αναβάθμισης του δημοσίου συστήματος υγείας, το οποίο έχει τα προβλήματα του, έχει τις δυσκολίες του αλλά είναι όρθιο, είναι αξιόπιστο, επιβίωσε μέσα στην κρίση, άντεξε τις πιέσεις της λιτότητας και τις εμμονές του ΔΝΤ; Θα συνεχιστεί η μεταρρύθμιση στην πρωτοβάθμια φροντίδα; Θα προχωρήσει ο θεσμός του οικογενειακού γιατρού με μία νέα κουλτούρα, με μία νέα φιλοσοφία, μέσα από αποκεντρωμένες δημόσιες δομές ή θα έρθει κάποιος που θα βάλει «Χ», όπως έχει ειπωθεί απ' αυτό το Βήμα; Θα συνεχιστεί η παρέμβαση εξυγίανσης στο χώρο του φαρμάκου, για να έχουμε μία βιώσιμη φαρμακευτική πολιτική, που να εγγυάται την πρόσβαση των ανθρώπων στα αναγκαία φάρμακα είτε αυτά είναι φάρμακα καινοτόμα, ακριβά, σύγχρονα και αποτελεσματικά είτε φάρμακα καθημερινής χρήσης τα οποία πρέπει να παραμείνουν στην αγορά χωρίς περιθώρια διαπλοκών; Θα συνεχιστεί αυτή η προσπάθεια ηθικοποίησης του συστήματος υγείας; Νομίζω ότι αυτά είναι τα κρίσιμα πολιτικά διακυβεύματα. Επιτρέψτε μου να κλείσω, λέγοντας το εξής: Οι μεγάλες παρατάξεις - και ο ΣΥΡΙΖΑ είναι μία μεγάλη παράταξη - με τη στήριξη της κοινωνίας όλα αυτά τα χρόνια ακόμα και αν ηττηθούν σε κάποια χρονική στιγμή, έχουν τη δυνατότητα να ανασυνταχθούν, να αναδιοργανωθούν και να επανακάμψουν. Κι αυτό θα γίνει και στις επόμενες εκλογές. Διότι ο ΣΥΡΙΖΑ - και πρέπει να το καταλάβουν οι πάντες αυτό - είναι, πραγματικά, ο κορμός της μεγάλης προοδευτικής παράταξης, η οποία κυριάρχησε στα μεταπολιτευτικά χρόνια στην πολιτική ζωή του τόπου. Αυτός είναι ο κορμός της μεγάλης προοδευτικής παράταξης και σήμερα έχοντας πάρει το μήνυμα των ευρωεκλογών με ενσυναίσθηση για τα προβλήματα της κοινωνίας και τις δυσκολίες των ανθρώπων, με ψηλά το κεφάλι γι' αυτά που με υπερηφάνεια καταφέραμε αυτά τα δύσκολα χρόνια και με καθαρό βλέμμα - γιατί δεν έχουμε να κρύψουμε τίποτα και ξέρουμε ότι δεν χρωστάμε σε κανέναν, όπως ξέρουμε ότι η φαυλότητα στο πολιτικό σύστημα και στην πολιτική ζωή έχει πολιτικό ονοματεπώνυμο, το οποίο δεν περιέχει το δικό μας πολιτικό χώρο - θα μιλήσουμε με ειλικρίνεια στους ανθρώπους, θα τους εξηγήσουμε το πολιτικό μας σχέδιο, θα παρουσιάσουμε τη διακινδύνευση που υπάρχει από το πολιτικό σχέδιο της Δεξιάς και νομίζω ότι για άλλη μία φορά θα κερδίσουμε την εμπιστοσύνη τους. Να είστε καλά!
Ευχαριστούμε τον κ. Ξανθό. Τώρα θα δώσω το λόγο στον κ. Μπάρκα, για να υποστηρίξει την τελευταία τροπολογία που κατατέθηκε με γενικό αριθμό 2253 σε σχέση με τα προγράμματα του ΟΕΚ κ.λπ.. Ορίστε, κύριε Μπάρκα, έχετε τον λόγο.
Σας ευχαριστώ πολύ, κύριε Πρόεδρε. Θέλω να παρουσιάσω στο Σώμα την τροπολογία με αριθμό 2253/214 που αφορά το Υπουργείο Εργασίας και κυρίαρχα αφορά τα δάνεια του Οργανισμού Εργατικής Κατοικίας, ο οποίος οργανισμός είχε τη δυνατότητα να υλοποιεί στεγαστικά προγράμματα μέσω της επιδότησης του επιτοκίου στεγαστικών δανείων των εργαζομένων. Ειδικότερα ο πρώην ΟΕΚ ανέλαβε την επιδότηση επιτοκίου έως το 2014 σε περίπου εκατόν είκοσι χιλιάδες δικαιούχους, εκ των οποίων οι σαράντα πέντε χιλιάδες περίπου εξακολουθούν να έχουν υπόλοιπα οφειλής στις τράπεζες, ενώ για τη μεγάλη πλειοψηφία έχει λήξει η περίοδος επιδότησης του επιτοκίου που διαρκούσε εννέα χρόνια. Τα δάνεια αυτά προορίζονταν για την αγορά ή την ανέγερση πρώτης κατοικίας, την αποπεράτωση υπό κατασκευή κατοικίας, την επέκταση υπάρχουσας κατοικίας και την επισκευή υπάρχουσας κατοικίας. Παράλληλα με τα ανωτέρω ο τέως ΟΕΚ υλοποιούσε στεγαστικά προγράμματα εξ ιδίων κεφαλαίων είτε με τη μορφή ανέγερσης και παραχώρησης εργατικών κατοικιών σε οικισμούς, με ανάληψη της υποχρέωσης αποπληρωμής τους από τους δικαιούχους οικιστές είτε με τη μορφή χορήγησης δανείων για την αγορά, ανέγερση, αποπεράτωση ή επισκευή πρώτης κατοικίας. Στο πλαίσιο των συνταγματικών επιταγών περί κοινωνικού κράτους δικαίου και προστασίας της οικογένειας έχουν ήδη εκδοθεί για τα στεγαστικά προγράμματα εξ ιδίων κεφαλαίων του τέως ΟΕΚ η υπ' αριθμόν 13097/661/13-4-2017 και η 52246/317 από 26-1-2018 αποφάσεις της Υπουργού Εργασίας, Κοινωνικής Ασφάλισης και Κοινωνικής Αλληλεγγύης, με τις οποίες χορηγήθηκαν ευνοϊκές ρυθμίσεις σε οικιστές και δανειολήπτες του πρώην ΟΕΚ. Με την προτεινόμενη νομοθετική διάταξη, παρέχεται η δυνατότητα με υπουργική απόφαση να επιδοτηθούν από τον πρώην ΟΕΚ οι δόσεις δανείων που χορηγήθηκαν από τράπεζες και οι δικαιούχοι των δανείων αυτών έχουν λάβει επιδότηση επιτοκίου, επειδή πληρούσαν τις προϋποθέσεις που έθετε ο πρώην ΟΕΚ. Ειδικότερα παρέχεται εξουσιοδότηση με απόφαση του Υπουργού Εργασίας, Κοινωνικής Ασφάλισης και Κοινωνικής Αλληλεγγύης μετά από γνώμη του Διοικητικού Συμβουλίου του ΟΑΕΔ, ο οποίος κατέστη καθολικός διάδοχος του ΟΕΚ που έχει καταργηθεί δυνάμει των διατάξεων του άρθρου 35 του ν.4144/2013, να μπορούν να επιδοτούνται οι τοκοχρεολυτικές δόσεις των παραπάνω δανείων. Με αυτή την υπουργική απόφαση θα καθορίζονται τα κριτήρια ένταξης στην επιδότηση, όπως ιδίως το εισόδημα, η αξία της κύριας κατοικίας και της συνολικής ακίνητης περιουσίας και το ύψος των καταθέσεων, τα ποσοστά επιδότησης της έντοκης τοκοχρεωλυτικής δόσης, τα μέγιστα ποσά της επιδοτούμενης δόσης και η μέγιστη διάρκεια της επιδότησης ανά κλίμακα οφειλής και κάθε άλλο αναγκαίο διαδικαστικό και λεπτομερειακό ζήτημα για την υλοποίηση της προβλεπόμενης επιδότησης. Από την υλοποίηση αναμένεται να ωφεληθούν άμεσα δανειολήπτες που εξακολουθούν να οφείλουν και αρκετοί από αυτούς αντιμετωπίζουν αδυναμία αποπληρωμής των δανείων τους προς τις τράπεζες με κίνδυνο την απώλεια της κατοικίας τους. Τέλος, ορίζεται ότι οι δαπάνες για την εφαρμογή της προτεινόμενης διάταξης δεν βαρύνουν τον κρατικό προϋπολογισμό, αλλά καλύπτονται από τα έσοδα του ενιαίου λογαριασμού και την εφαρμογή κοινωνικών πολιτικών του άρθρου 34 του ν.4144/2013. Άλλωστε, σύμφωνα με τις υποπεριπτώσεις της προαναφερθείσας διάταξης, μέρος των εσόδων του ΕΛΕΚΠ διατίθεται για την κάλυψη δαπανών για κοινωνικούς σκοπούς, όπως η πνευματική, πολιτιστική, κοινωνική ανάπτυξη του εργατικού δυναμικού, η υλοποίηση προγραμμάτων για τη στεγαστική προστασία του εργατικού δυναμικού, των οικογενειών αυτών κ.λπ.. Με τη ρύθμιση των δανείων, που χορηγούνταν ή επιδοτούνταν από τον πρώην ΟΕΚ και των ρυθμίσεων των οφειλών όσων είχαν λάβει κατοικίες στους οικισμούς του πρώην ΟΕΚ ολοκληρώνεται μία βασική παρέμβαση της Κυβέρνησης, με στόχο την προστασία της κατοικίας των εργαζομένων. Οι ωφελούμενοι από το σύνολο των ρυθμίσεων υπολογίζονται συνολικά σε εκατόν πενήντα χιλιάδες νοικοκυριά και πλέον. Με τη σημερινή εξουσιοδοτική ρύθμιση για την έκδοση της υπουργικής απόφασης θα ωφεληθούν περίπου σαράντα χιλιάδες νοικοκυριά. Σας ευχαριστώ πολύ.
Ευχαριστούμε, κύριε Μπάρκα. Τώρα θα δώσω τον λόγο στον κ. Πιτσιόρλα, Αναπληρωτή Υπουργό Οικονομίας και Ανάπτυξης για να υποστηρίξει μία τροπολογία που κατατέθηκε στις 15.25΄. Κύριε Πιτσιόρλα, έχετε τον λόγο.
Η τροπολογία 2254/15 αφορά μία βελτίωση της τροποποίησης του ν.2960 που έγινε με τον ν.4469/17. Αφορούσε σε περιπτώσεις αποκρατικοποιήσεων, εάν μετά την ολοκλήρωση της αποκρατικοποίησης και τη μεταβίβαση των μετοχών ανέκυπταν θέματα τελωνειακών παραβάσεων, που αφορούσαν διαχειρίσεις πριν την αποκρατικοποίηση και σε αυτή την περίπτωση να μην βαρύνουν τους αγοραστές αυτού του τύπου τα πρόστιμα. Υπήρξε μία ανάγκη βελτίωσης και για περιπτώσεις όπου καταλογίστηκαν πρόστιμα πάλι για χρήσεις πριν την αποκρατικοποίηση που, όμως, δεν είχαν καταλογιστεί μέχρι να τεθεί σε εφαρμογή ο νέος νόμος. Αυτήν την περίπτωση θέλουμε να καλύψουμε με την τροπολογία.
Ευχαριστούμε πολύ τον κ. Πιτσιόρλα για την επεξήγηση. Πριν κλείσουμε, θα έχουμε έναν πολύ σύντομο κύκλο δευτερολογιών από τους Κοινοβουλευτικούς Εκπροσώπους ή από τους εισηγητές. Τον λόγο έχει ο κ. Μιχαηλίδης για τέσσερα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, νομίζω ότι στο τέλος αυτής της διαδικασίας και μετά από τις τοποθετήσεις των Υπουργών, των εισηγητών των κομμάτων και των συναδέλφων σε αυτήν την Αίθουσα είναι καταφανές ότι οδεύουμε πλέον στις εκλογές, με την αντιπαράθεση δύο τελείως διαφορετικών αντιλήψεων πάνω στο θέμα της δημόσιας υγείας, μιας και ο κύριος κορμός του νομοθετήματος, το οποίο συζητάμε σήμερα, αφορά τη δημόσια υγεία, αφορά μία μεγάλη δωρεά ενός κοινωφελούς ιδρύματος προς το ΕΚΑΒ. Νομίζω ότι έχει καταδειχθεί με τον πλέον κατηγορηματικό τρόπο ότι αυτή η Κυβέρνηση, μέσα σε μία ατμόσφαιρα εξαιρετικά δυσμενή, αυτά τα τέσσερα και πλέον χρόνια έχει καταβάλει μεγάλες προσπάθειες να ανατάξει ένα σύστημα, το οποίο - επιτρέψτε μου να πω - το παρέλαβε περίπου σε κατάρρευση, ένα σύστημα απαξιωμένο και στην ουσία, αλλά και στα μάτια του Έλληνα πολίτη. Προέρχομαι από τη Χίο, μια περιοχή,όπου μέχρι πριν από λίγα χρόνια το Γενικό «Σκυλίτσειο» Νοσοκομείο Χίου εθεωρείτο περίπου ένα είδος ασύλου, ένα νοσοκομείο δηλαδή όπου κατέφευγαν άνθρωποι, οι οποίοι για διάφορους λόγους, κυρίως κοινωνικούς, έχρηζαν φροντίδας. Και πρέπει να πούμε ότι μέσα στα τελευταία χρόνια - βεβαίως δεν αναφέρομαι μόνο στην περίοδο τη δική μας - αυτό το νοσηλευτικό ίδρυμα έχει γίνει ένα ίδρυμα, το οποίο σε μερικές μονάδες του ειδικά μπορεί να θεωρείται νοσηλευτικό ίδρυμα πλέον κορυφής και αιχμής, μάλιστα, για την ευρύτερη περιοχή του Αιγαίου. Αυτά τα επιτεύγματα, όπως επεσήμανε προηγουμένως και ο Αναπληρωτής Υπουργός Υγείας, δεν είναι τυχαία και δεν έπεσαν εξ ουρανού. Είναι προφανές ότι έχουν καταβληθεί προσπάθειες με οικονομία, με απάλειψη όλων εκείνων των διαδικασιών, οι οποίες διοχέτευαν χρήμα, εκεί που δεν έπρεπε. Όλο αυτό, μαζί βεβαίως με τις σπουδαίες, δυνατές προσπάθειες των εργαζομένων, του ιατρικού προσωπικού, του νοσηλευτικού προσωπικού, των διοικητικών υπαλλήλων είχε ως αποτέλεσμα - ας μου επιτραπεί να κλείσω αυτήν την αναφορική παρένθεση με το νοσοκομείο της Χίου - γενικότερα στη συντριπτική πλειοψηφία τους, οι μονάδες υγείας στη χώρα μας να προσφέρουν υπηρεσίες πολύ καλύτερες και υψηλότερου επιπέδου από τα προηγούμενα χρόνια. Από την άλλη μεριά, επιτρέψτε μου εδώ να πω ότι δεν συμβαίνει αυτό που λέγεται ότι δηλαδή ξεφεύγουν κάποια λόγια από κάποιους και αναφέρομαι στους παράγοντες της Αξιωματικής Αντιπολίτευσης και αποκαλύπτεται ένα κομμάτι του προγράμματός τους. Όχι βέβαια! Είναι ακριβώς αυτό το ίδιο το πρόγραμμά τους, το οποίο σε ένα βαθμό βέβαια, προσπαθούν να το αποκρύψουν. Είναι, όμως, πολύ εμφανές ότι αυτό καταδεικνύεται στην ελληνική κοινωνία. Ποιο είναι αυτό το πρόγραμμα; Με λίγα λόγια, να πούμε ότι είναι ένα πρόγραμμα, που θέλει μεν λίγο από το δημόσιο χαρακτήρα της υγείας, αλλά θεωρεί και κύριο πυλώνα στήριξης την ιδιωτική πρωτοβουλία. Σημαίνει, δηλαδή, με δυο κουβέντες, ότι όλες αυτές οι προσπάθειες που έχουμε καταβάλλει όλο αυτό το χρονικό διάστημα, θα αποτελέσουν - στην περίπτωση όπου το κόμμα της Νέας Δημοκρατίας θα είναι στην εξουσία - στην ουσία κατάρριψη του συστήματος αυτού, το οποίο με κόπους και βάσανα προσπαθήσαμε να στήσουμε στα πόδια του. Είμαι απόλυτα βέβαιος ότι ο ελληνικός λαός, στις προσεχείς εκλογές, θα επιλέξει με βάση αυτό, το οποίο συμφέρει τον ίδιο. Μιας και αναφερθήκαμε εκτενώς στο θέμα της υγείας, θα μου επιτρέψετε να πω ότι κάτι ανάλογο ισχύει και σε όλα τα άλλα ζητήματα, στα οποία αυτή η Κυβέρνηση, μέσα από πολύ δύσκολες συνθήκες, προσπάθησε να βάλει ένα κοινωνικό πρόσημο και σε ένα μεγάλο βαθμό το έχει καταφέρει. Είμαι βέβαιος - επαναλαμβάνω - ότι ο ελληνικός λαός θα πρέπει να κάνει τις επιλογές του και να δει το πραγματικό συμφέρον του και όχι αυτά, τα οποία το μιντιακό σύστημα κυρίως ,πλασάρει και δυστυχώς, τις τελευταίες μέρες, με τρόπο ανεπίτρεπτο. Ευχαριστώ.
Ευχαριστούμε, κύριε Μιχαηλίδη. Κυρίες και κύριοι συνάδελφοι γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι τέσσερις μαθήτριες και μαθητές και έξι συνοδοί εκπαιδευτικοί από το Δημοτικό Σχολείο Βασιλείων Ηρακλείου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τώρα θα δώσω το λόγο στον κ. Καραθανασόπουλο, αν θέλει και μετά στο κ. Νυφούδη και κλείνουμε.
Εγώ μια δήλωση θέλω να κάνω, πριν την ψηφοφορία.
Οπότε να πάμε στον κ. Νυφούδη. Τον λόγο έχει ο κ. Νυφούδης για τέσσερα λεπτά.
Δεν θα σας απασχολήσω τόσο πολύ. Ένα λεπτό θα μιλήσω. Έχω την άποψη, ακούγοντας όλους τους αγαπητούς συναδέλφους, πως πρέπει όλοι μας να αντιληφθούμε ότι η δωρεά του Ιδρύματος Σταύρος Νιάρχος μας ξεπερνά. Μας ξεπερνά και ως Βουλευτές του Κοινοβουλίου και ως πολίτες της χώρας. Μας ξεπερνά, γιατί είναι ένα δώρο στην κοινωνία, που το έχει τόσο ανάγκη. Είναι ένα δώρο σε μια κοινωνία, που δείχνει και τους νέους όρους του παιχνιδιού σήμερα. Δεν μπορεί να μιλάμε για εργασιακές σχέσεις, όπως μιλούσαμε τριάντα χρόνια πριν. Έτσι έχω μάθει εγώ, που δραστηριοποιούμαι ως αυτοδημιούργητος στο ελεύθερο επάγγελμα. Δείχνει το δρόμο, που μας λέει ότι ιδιωτικό και δημόσιο συμφέρον μπορούν να οδηγηθούν μπροστά μαζί. Δεν είναι πια ο κακός εργοδότης και ο καλός εργαζόμενος. Υπάρχουν καλοί και κακοί από κάθε μεριά. Το θέμα είναι ότι το ίδρυμα Σταύρος Νιάρχος δείχνει έναν δρόμο και ελπίζω να ακολουθήσουν και άλλοι. Σε αυτή την κατεύθυνση, το Ποτάμι προφανώς, και θα ψηφίσει το νομοσχέδιο. Βέβαια, θα δηλώσει «παρών» στις τροπολογίες, όπως τοποθετήθηκε και στη Διάσκεψη των Προέδρων. Ευχαριστώ πολύ.
Ευχαριστούμε πολύ τον κ. Νυφούδη. Ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος έχει να κάνει μία δήλωση. Κύριε συνάδελφε, έχετε τον λόγο για δύο λεπτά.
Θα κάνω δικαιολόγηση της ψήφου. Βεβαίως, πριν από αυτήν τη δήλωση, να πω μόνο μια κουβέντα. Οι Υπουργοί του ΣΥΡΙΖΑ είναι πολύ γαλαντόμοι στο να διαγράφουν και να απαλλάσσουν από πρόστιμα τους επιχειρηματικούς ομίλους. Έρχομαι στη δήλωση. Το ΚΚΕ εκφράζοντας τα αιτήματα των εργαζόμενων κατέθεσε τροπολογία για την ακύρωση της μείωσης του αφορολόγητου, μείωση, που είχε ψηφίσει η Κυβέρνηση του ΣΥΡΙΖΑ. Την τροπολογία αυτή του ΚΚΕ την απέρριψε η Κυβέρνηση στις 15 Μάη. Στη συνέχεια, η Κυβέρνηση έφερε στη Βουλή δική της τροπολογία, σχετικά με τη μείωση του αφορολόγητου, αλλά την ίδια στιγμή, στο ίδιο ακριβώς κείμενο, την αναιρεί, καταργώντας τα αποκαλούμενα αντίμετρα. Πιο συγκεκριμένα, καταργεί τη μείωση του αρχικού συντελεστή φορολογίας για τους μισθωτούς και συνταξιούχους από 22% στο 20%, καταργεί τη διάταξη για τη μείωση του ΕΝΦΙΑ κατά 30%, αν το ποσό του φόρου δεν υπερβαίνει τα 700 ευρώ και υπό τον περιορισμό ότι η μείωση δεν θα ήταν μεγαλύτερη από τα 70 ευρώ και αποσύρει την προνομοθετημένη κατάργηση της λεγόμενης εισφοράς αλληλεγγύης για ετήσια εισοδήματα από 12.000 ευρώ έως 30.000 ευρώ. Το ΚΚΕ, με τις παρεμβάσεις που έκανε, ζήτησε από την Κυβέρνηση στην τροπολογία της να περιοριστεί μόνο στο θέμα της ακύρωσης της μείωσης του αφορολόγητου και να αποσύρει τις υπόλοιπες διατάξεις. Η Κυβέρνηση, όμως, δεν έκανε ούτε καν το αυτονόητο, δηλαδή να ξεχωρίσει την ψηφοφορία για το άρθρο για το αφορολόγητο και για τα αντιμέτρα. Γνωρίζουμε, βεβαίως, πάρα πολύ καλά ότι η Κυβέρνηση αρνήθηκε την πρόταση του ΚΚΕ γιατί έχει δεσμεύσεις απέναντι στην Ευρωπαϊκή Ένωση και στους θεσμούς, στο πλαίσιο της δημοσιονομικής πειθαρχίας και των ματωμένων πρωτογενών πλεονασμάτων. Το ΚΚΕ, επειδή υποστηρίζει την ακύρωση της μείωσης του αφορολόγητου και διαφωνεί με τα άλλα ζητήματα, που περιέχει η κυβερνητική τροπολογία, επιμένει να μπει σε ψηφοφορία η δική του τροπολογία για την ακύρωση της μείωσης του αφορολόγητου. Η Κυβέρνηση, όμως, αρνείται να θέσει σε ψηφοφορία τη δική μας τροπολογία και γι' αυτό είμαστε υποχρεωμένοι να τοποθετηθούμε με την ψήφο μας μόνο στην κυβερνητική. Ακριβώς επειδή η ψήφος μας είναι ένα «ναι» στην κατάργηση του νόμου που μειώνει το αφορολόγητο και ένα «όχι» στην κατάργηση όλων των άλλων θετικών μέτρων για τον λαό, είμαστε υποχρεωμένοι να τοποθετηθούμε με το «παρών», που εκφράζει ακριβώς αυτό το σημείο.
Ευχαριστούμε πολύ, κύριε Καραθανασόπουλε. Τον λόγο έχει ο κ. Μπάρκας για την υποστήριξη τροπολογίας.
Τι είναι αυτά τα πράγματα;
Κύριε Πρόεδρε, έχει κλείσει το νομοσχέδιο.
Κάνω μια πρόταση προς την Κυβέρνηση να ψηφίσουμε στις δώδεκα και να φέρει όσες τροπολογίες θέλει.
Όχι, δεν γίνεται αυτό. Αυτή η πρότασή σας απορρίπτεται, κύριε Καραθανασόπουλε.
Συνήθως, ο Υπουργός μιλάει τελευταίος και κλείνει η συζήτηση του νομοσχεδίου.
Ο Υπουργός έφυγε.
Κύριε Μπάρκα, έχετε τον λόγο για την τροπολογία με γενικό αριθμό 2255 για δύο λεπτά. Μετά θα κλείσει η συζήτηση και θα κάνουμε μία διακοπή για πέντε λεπτά.
Θέλω να υπερασπιστώ ένα δίκαιο αίτημα το οποίο η Κυβέρνηση είχε ανακοινώσει. Αφορά την τροπολογία με αριθμό 2255/2016. Με την παρούσα τροπολογία, όπως αυτή θα ενσωματωθεί στο εν λόγω νομοσχέδιο, τα απασχολούμενα πρόσωπα στην καθαριότητα των χώρων δημόσιας εκπαίδευσηςμ οποιασδήποτε βαθμίδας, δηλαδή οι καθαρίστριες των σχολείων, από την 1η του επόμενου μήνα, από τη δημοσίευση του νόμου, θα μπουν στα βαρέα και ανθυγιεινά ένσημα. Είναι κάτι, το οποίο εμείς το είχαμε ανακοινώσει, το είχαμε υποστηρίξει. Ήταν ένα πάγιο αίτημα των καθαριστριών, των ανθρώπων που δουλεύουν στα δημόσια σχολεία. Νομίζω ότι έπρεπε να γίνει. Οι ιδιαιτερότητες του συγκεκριμένου αντικειμένου εργασίας καθιστούν αναγκαία την προτεινόμενη νομοθετική ρύθμιση περί ένταξης των καθαριστριών στον Κανονισμό Ασφάλειας Βαρέων και Ανθυγιεινών Επαγγελμάτων, ανεξάρτητα από τον αριθμό των ωρών ημερήσιας απασχόλησής τους. Ευχαριστώ πολύ.
Ευχαριστούμε. Τώρα θα κάνουμε ένα διάλειμμα πέντε λεπτών, προκειμένου να ετοιμαστεί το σπλάχνο του νομοσχεδίου και θα συνεχίσουμε μετά κατευθείαν με την ψήφιση. Παρακαλώ να παραμείνουν οι εισηγητές.
Κυρίες και κύριοι συνάδελφοι, συνεχίζεται η συνεδρίαση. Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Υγείας: «Κύρωση των επιμέρους συμβάσεων για τα Έργα V και VI της από 06-09-2018 Σύμβασης Δωρεάς μεταξύ του Ιδρύματος “Κοινωφελές Ίδρυμα Σταύρος Σ. Νιάρχος” και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, δεκαέξι τροπολογίες, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής με scroll down. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων, που απομένουν για ψήφιση. Βεβαίως, θα πρέπει να βεβαιωθείτε ότι έχετε ψηφίσει όλα τα άρθρα και τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρηθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία, απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής: [[ΑΛΛΑΓΗ ΣΕΛΙΔΑΣ]] «Κύρωση των επιμέρους συμβάσεων για τα Έργα V και VI της από 06-09-2018 Σύμβασης Δωρεάς μεταξύ του Ιδρύματος “Κοινωφελές Ίδρυμα Σταύρος Σ. Νιάρχος” και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες διατάξεις». Επί της Αρχής ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ [[ΑΛΛΑΓΗ ΣΕΛΙΔΑΣ]] Ν.Δ.: - ΔΗ.ΣΥ: - Χ.Α: - Κ.Κ.Ε: ΠΡΝ ΤΟ ΠΟΤΑΜΙ: ΝΑΙ Άρθρο πρώτο ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΠΡΝ ΤΟ ΠΟΤΑΜΙ: ΝΑΙ Υπ. τροπ. 2229/190 ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΝΑΙ ΤΟ ΠΟΤΑΜΙ: ΠΡΝ Υπ. τροπ. 2230/191 όπως τροπ. ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΝΑΙ ΤΟ ΠΟΤΑΜΙ: ΠΡΝ Υπ. τροπ. 2231/192 όπως τροπ. ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΠΡΝ ΤΟ ΠΟΤΑΜΙ: ΠΡΝ Υπ. τροπ. 2232/193 ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: OXI ΤΟ ΠΟΤΑΜΙ: ΠΡΝ Υπ. τροπ. 2233/194 όπως τροπ. ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΠΡΝ ΤΟ ΠΟΤΑΜΙ: ΠΡΝ Υπ. τροπ. 2234/195 ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΠΡΝ ΤΟ ΠΟΤΑΜΙ: ΠΡΝ Υπ. τροπ. 2235/196 ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΝΑΙ ΤΟ ΠΟΤΑΜΙ: ΠΡΝ Υπ. τροπ. 2247/208 ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΠΡΝ ΤΟ ΠΟΤΑΜΙ: ΠΡΝ Υπ. τροπ. 2248/209 ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: OXI ΤΟ ΠΟΤΑΜΙ: ΠΡΝ Υπ. τροπ. 2249/210 ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: OXI ΤΟ ΠΟΤΑΜΙ: ΠΡΝ Υπ. τροπ. 2250/211 ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΝΑΙ ΤΟ ΠΟΤΑΜΙ: ΠΡΝ Υπ. τροπ. 2251/212 ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΝΑΙ ΤΟ ΠΟΤΑΜΙ: ΠΡΝ Υπ. τροπ. 2252/213 ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΠΡΝ ΤΟ ΠΟΤΑΜΙ: ΠΡΝ Υπ. τροπ. 2253/214 ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΝΑΙ ΤΟ ΠΟΤΑΜΙ: ΠΡΝ Υπ. τροπ. 2254/215 ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: OXI ΤΟ ΠΟΤΑΜΙ: ΠΡΝ Υπ. τροπ. 2255/216 ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΝΑΙ ΤΟ ΠΟΤΑΜΙ: ΠΡΝ Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΠΡΝ ΤΟ ΠΟΤΑΜΙ: ΝΑΙ Επί του Συνόλου ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: - ΔΗ.ΣΥ: - Χ.Α: - Κ.Κ.Ε: ΠΡΝ ΤΟ ΠΟΤΑΜΙ: ΝΑΙ
Συνεπώς το σχέδιο νόμου του Υπουργείου Υγείας: «Κύρωση των επιμέρους συμβάσεων για τα Έργα V και VI της από 06-09-2018 Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 7 Μαρτίου 2019, της Τετάρτης 20 Μαρτίου 2019, της Πέμπτης 21 Μαρτίου 2019, της Παρασκευής 22 Μαρτίου 2019, της Πέμπτης 28 Μαρτίου 2019, της Παρασκευής 29 Μαρτίου 2019, της Δευτέρας 1ης Απριλίου 2019, της Τετάρτης 3 Απριλίου 2019, της Πέμπτης 4 Απριλίου 2019, της Παρασκευής 5 Απριλίου 2019, της Δευτέρας 8 Απριλίου 2019, της Πέμπτης 11 Απριλίου 2019, της Παρασκευής 12 Απριλίου 2019, της Δευτέρας 15 Απριλίου 2019, της Τρίτης 16 Απριλίου 2019, της Πέμπτης 18 Απριλίου 2019, της Παρασκευής 19 Απριλίου 2019, της Δευτέρας 22 Απριλίου 2019, της Τρίτης 23 Απριλίου 2019, της Δευτέρας 6 Μαΐου 2019, της Τετάρτης 8 Μαΐου 2019, της Πέμπτης 9 Μαΐου 2019, της Δευτέρας 13 Μαΐου 2019 (πρωί), της Δευτέρας 13 Μαΐου 2019 (απόγευμα), της Τρίτης 14 Μαΐου 2019, της Τετάρτης 15 Μαΐου 2019 (πρωί), της Τετάρτης 15 Μαΐου 2019 (απόγευμα), της Πέμπτης 16 Μαΐου 2019, της Παρασκευής 17 Μαΐου 2019, της Δευτέρας 20 Μαΐου 2019, της Δευτέρας 3 Ιουνίου 2019, της Τετάρτης 5 Ιουνίου 2019, της Πέμπτης 6 Ιουνίου 2019 και της Παρασκευής 7 Ιουνίου 2019 και ερωτάται το Σώμα αν τα επικυρώνει.
Συνεπώς τα Πρακτικά της Πέμπτης 7 Μαρτίου 2019, της Τετάρτης 20 Μαρτίου 2019, της Πέμπτης 21 Μαρτίου 2019, της Παρασκευής 22 Μαρτίου 2019, της Πέμπτης 28 Μαρτίου 2019, της Παρασκευής 29 Μαρτίου 2019, της Δευτέρας 1ης Απριλίου 2019, της Τετάρτης 3 Απριλίου 2019, της Πέμπτης 4 Απριλίου 2019, της Παρασκευής 5 Απριλίου 2019, της Δευτέρας 8 Απριλίου 2019, της Πέμπτης 11 Απριλίου 2019, της Παρασκευής 12 Απριλίου 2019, της Δευτέρας 15 Απριλίου 2019, της Τρίτης 16 Απριλίου 2019, της Πέμπτης 18 Απριλίου 2019, της Παρασκευής 19 Απριλίου 2019, της Δευτέρας 22 Απριλίου 2019, της Τρίτης 23 Απριλίου 2019, της Δευτέρας 6 Μαΐου 2019, της Τετάρτης 8 Μαΐου 2019, της Πέμπτης 9 Μαΐου 2019, της Δευτέρας 13 Μαΐου 2019 (πρωί), της Δευτέρας 13 Μαΐου 2019 (απόγευμα), της Τρίτης 14 Μαΐου 2019, της Τετάρτης 15 Μαΐου 2019 (πρωί), της Τετάρτης 15 Μαΐου 2019 (απόγευμα), της Πέμπτης 16 Μαΐου 2019, της Παρασκευής 17 Μαΐου 2019, της Δευτέρας 20 Μαΐου 2019, της Δευτέρας 3 Ιουνίου 2019, της Τετάρτης 5 Ιουνίου 2019, της Πέμπτης 6 Ιουνίου 2019 και της Παρασκευής 7 Ιουνίου 2019 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 16.45΄ λύεται η συνεδρίαση, η οποία είναι και η τελευταία της ΙΖ΄ Περιόδου.